
Uvjeren da je slobođa ideja vodilja i telos cjelokupne 
novovjekovne filozofije autor je u ovoj knjizi sabrao neko- 
liko svojih rasprava koje u tom aspektu analiziraju djelo 
jednog broja mjerodavnih novovjekovnih i napose suvreme- 
nih mislilaca. Nije to neka povijesno-sistematska rasprava o 
slobodi, ni neka kompletna »historija problema«. Ali možda 
su to ipak neki relevantni »fragmenti« koji bar u naznaci 
pokrivaju dio te »tematike«. 


Dugačak tekst o Baconu može se učiniti suvišan, Pa koga 
još zanima Bacon, taj davni preteča induktivne logike, koja 
je i sama već »pokopana«. Ali Bacon je bio i »utopist«, a 
njegova »realistička« socijalna utopija možda je ujedno i 
najrealističnija i najutopističnija. U svakom slučaju, to je ona 
koja se krajem 20. stoljeća reklamira kao još jedina moguća. 
Bacon je unaprijed apsolvirao kapitalizam od svih njegoiih 
grijeha, a o ukidanju privatnog vlasništva i klasnog društva 
nije sanjario. On je apologet znanosti, tehnike i proizvodnje, 
praotac svih antiideologijskih ideologa našeg vremena. Čo- 
vjek se gotovo pita čemu je sva novovjekovna filozofija bila 
potrebna, kada je već Bacon jasno naznačio granice u ko- 
jima će se »smiriti« vladajuća misao kraja drugog milenija. 
Uostalom i kao čovjek, napose i po svom odnosu prema vla- 
sti, Bacon je bio pravi »intelektualac našeg vremena«. Daleko 
od toga da bi pripadao među »fanatike« spremne da gore na 
lomačama, više je volio da bude na vlasti ili bar »pri« njoj. 


Svoje »zvjezdane trenutke« doživio je u 20. stoljeću i 
Tommaso Campanella, no izgleda da su oni uglavnom pro- 
hujali. Ili bar — nadajmo se da je tako. Korijeni staljinizma 
u ruskoj povijesti, pravoslavlju, »Istoku«, azijatskim despo- 
tijama temeljito su prostudirani. Međutim, te lucidne studije 
ponekad su zaboravljale da je staljinizam (kao i njegov ro- 
đak nacizam) ipak prvenstveno zapadnoevropski proizvod. Ili 
se sva krivnja svaljivala na leđa Židova Dragutina-Karla, a 

previđalo se da se u staljinizmu realizira mnogo starija 
birokratska utopija talijanskog dominikanca Tommasa. 

Morus, uz čiju pomoć zadirkujem Bacona i Campanellu 
nije zastupljen u knjizi posebnim tekstom. Pa i najbolje je 
da se bar na neko vrijeme malo sakrije, jer današnje »de- 
mokratsko«—totalitarističke kampanje protiv »svakog soci- 
jalizma« kao »totalitarizma« i »zločina nad narodima i po- 
jedincima« usmjerene su prvenstveno protiv ideje demokrat- 
skog socijalizma čiji je Morus možda najznačajniji rodonačel- 
nik. Pobornicima »čiste demokracije« u kojoj je demos pri- 
pitomljen pod vlašću financijskih magnata i njihovih poli- 
tičkih ekspozitura s moćnim »izbornim štabovima« upravo 
je ideja demokratskog, humanističkog socijalizma glavni trn 
u oku, glavna smetnja da se postojeće društvo konačno pri- 
zna kao najbolje moguće. 

U ovoj knjizi nema posebnog teksta ni o Karlu Marxu, 
o kojem se trenutno piše uglavnom samo po principu de 
Marxo nihil nisi male, a ja ga ipak smairam jednim od 
najdubljih mislilaca slobode. Ignorira se da sloboda za njega 
nije bila samo neki društveni projekt, nego prije svega bit 
čovjeka, pa mu se pripisuju svakojake besmislice. No o nje- 
mu sam već dosta pisao, pa to sada ne moram ponavljati. 
Osim toga on se ipak pojavljuje i u ovoj knjizi u teksto- 
vima o Engelsu i o misliocima dvadesetog stoljeća — kao 
njihova pretpostavka i jedna od inspiracija, a ujedno i kao 
kontrast »marksizmu« koji se na njegovu misao poziva, No 
ovome je glavni osnivač Engels, kako to u jednom od tek- 
stova pokušavam sažeto obrazložiti. Na vjeri u željeznu 
nužnost kojom materija periodički uništava i ponovo porađa 
»svoj najsavršeniji cvijet, umni duh« sagradio je Engels svoj 
kosmički optimizam, a na vjeri u neumitne zakone ljudske 
povijesti svoju koncepciju budućeg slobodnog društva. No 
treba li se još uopće baviti takvim demodiranim determinis- 
tičkim i fatalističkim naivnostima? Heidegger je još uvijek 
(s pravom) »u modi«, pa ipak je prilično ograničena uloga 
čovjeka (tj. slobode) i u njegovoj viziji nadolaska bivstvo- 
vanja. 

Pišući o Heideggeru često sam pravio paralele između 
Marxovog mišljenja prakse, slobode i revolucije i Heidegge- 
rovog učenja o nadolasku bivstvovanja, odnosno o Ereignis-u. 
No uvijek sam isticao da je to samo početno raščišćavanje 
terena na kojem tek može da započne diskusija. A disku- 
sija, bojim se, može pokazati da je Heidegger po svojoj os- 
novnoj koncepciji slobode bliži Engelsu, kojeg vjerojatno 
nije ni čitao, nego Marxu, kojeg je studirao i kritizirao i za 
čije je bolje razumijevanje zaslužan (između ostalog i zato 

što je svog učenika Landshuta ohrabrivao da — zajedno s 
Mayerom — pripremi za štampu dotad neobjavljene Mar- 
xXove rane radove). U svakom slučaju to što se Heidegger 
makar i na kraće vrijeme oduševio nacizmom (i nije s njim 
nikad izišao sasvim na kraj) nema svoj korijen samo u tome 
što nije odmah progledao pravu prirodu tog »fenomena«, 
nego također, pa i prvenstveno u tome što nikad nije sti- 
gao — premda je i o tome pisao — do dubljeg shvaćanja 
pravog smisla i »biti« slobode. Zato je i njegova kritika te- 
hnike morala ostati polovična. 

Za razliku od svih onih koji su o slobodi, s veće ili s 
manje distancije, bolje ili gore »mislili« i »p.sali«, S!imon»? 
Weil sva se predala strasnom traganju za slobodom. Tom 
traganju podredila je cijeli svoj život ili, bolje, živjela ga 
je kao slobodno traženje. Da li je to traženje bilo na nivou 
suvremene filozofije? Kriteriji nivoa često su varljivi, a nema 
sumnje da je Simonino traganje za slobodom, iako ponekad 
na krivom tragu, bilo ne samo autentično, nego i lucidno. 
Oštroumno je pisala o defektima marksizma i staljinizma, pa 
joj ne treba zamjerati što nije uspjela prekoračiti granice, 
svoje vlastite i svoga vremena, te u osnovi ipak ostala »en- 
gelsovka«. A kako nije imala i Engelsove živce, prirodno je 
potražila smiraj u drukčijoj vrsti mistike. 

Zalažući se za putovanje u područje oslobodilačke sum- 
nje i za nepristranu filozofsku kontemplaciju koja oslobađa 
čovjeka iz zatvora privatnog interesa i čini ga građaninom 
svijeta (što znači — slobodnim čovjekom), Bertrand Russell 
bio je uvijek na strani istine, pravde i ljubavi. No premda 
je doživio gotovo sto godina, nije dočekao da nepristrana fi- 
lozofska kontemplacija, koju je proklamirao još u mladosti, 
najzad donese plodove. U dubokoj starosti nije mu preosta- 
lo drugo nego da organizira mirotvorne pokrete i u znak pro- 
testa sjedi pred zgradom engleskog predsjedništva vlade. 

Velik dio svog života i djelovanja Eugen Fink proveo je 
u neposrednoj blizini E. Husserla i M. Heideggera. U toj 
opasnoj blizini velikih mislilaca uspio je razviti i sačuvati 
samosvojnost svog mišljenja. Oštroumno je kritizirao Hei- 
deggerovu koncepciju fundamentalne ontologije i samostalno 
je tražio odgovor na »labirintsko« pitanje o smislu bivstvo- 
vanja. Divio se Heidegerovoj analizi tehnike, ali se nije mo- 
gao pomiriti s fatalizmom i kvijetizmom što ih je Heidegger, 
verbalno ih poričući, ugradio u svoju koncepciju. Nasuprot 
Heideggeru razvio je svoju viziju u kojoj se čovjek ne pre- 
daje bespomoćno tehnici, nego je shvaća kao ljudsku moć, 
koja se može i humanije oblikovati i primijeniti. 


Ernesto Grassi nije škrtario priznanjima Heideggeru, ali 
mu to nije smetalo da misli samostalno i da uoči nedostatke 
i praznine u učiteljevom mišljenju. Heideggerova progra- 
matska formula o nadilaženju racionalizma i iracionalizma 
jednim novim mišljenjem koje ne bi bilo ni racionalno ni 
iracionalno nije ga zadovoljila, pa je, oslanjajući se naročito 
na tradicije talijanskog humanizma i kritizirajući racionali- 
zam njemačkog idealizma (napose Hegelov) razvio svoje uče- 
nje o nadmoćnosti retoričkog (patetičkog, kazujućeg, sliko- 
vitog) jezika i mišljenja nad racionalnim (dokazujućim, apo- 
diktičkim). Bitna je odlika izvornog, inventivnog mišljenja 
njegova metaforičnost, odnosno maštovitost (mašta je moć 
»prenošenja«, metaforička sposobnost). Ali Grassi nije samo 
apologet maštovitog govorenja i mišljenja, njemu je stalo do 
imaginativnog djelovanja, do stvaralačkog oblikovanja po- 
vijesti. 

Mojim tekstovima o Heideggeru često se prigovaralo da 
govorim previše kritički o »najvećem misliocu našeg stolje- 
ća«. Tekstovima o »filozofiji prakse« i »mišljenju revolucije« 
zamjeralo se naprotiv da pišem nedovoljno kritički o vlasti- 
tom mišljenju i o svojim »istomišljenicima«. No što mogu da 
govorim i pišem ako ne ono što mislim? I šta sam mogao 
učiniti kada su me pozvali da na jednom međunarodnom 
simpoziju govorim o Heideggeru i jugoslavenskoj »filozofiji 
prakse« nego da uza sva dužna priznanja Heideggeru poku- 
šam prikazati i neke prednosti »praksisovskog« mišljenja slo- 
bode u odnosu na Heideggerovo mišljenje »usuda bitka«? Da 
li se moja interpretacija može braniti, pokazat će se u dis- 
kusiji — ako do nje dođe. 

Slično vrijedi i za shvaćanja izložena u tekstu »Zašto sam 
marksist (Misliti revoluciju)«. Moram samo upozoriti da taj 
tekst objavljen »umjesto zaključka« nikako ne može biti sam 
»zaključak«, među ostalim i zato što je napisan i objavljen 
1978, dakle prije drugih tekstova u ovoj knjizi osim dva koja 
su nastala mnogo ranije — teksta o Engelsovoj kritici top- 
linske smrti svemira (1950—1951) i onog o Campanelli (1953). 
Uzgred rečeno, po svojoj osnovnoj orijentaciji ta dva rana 
teksta vjerovatno se međusobno razlikuju više nego onaj iz 
1953 i oni mnogo kasniji. Tačni podaci o objavljivanju svih 
radova navedeni su u »Bilješkama o tekstovima«, 


U Zagrebu, 11. 3. 1990. 
CR 

Francis Bacon m... 
i »Nova Atlantida« 


Nesumnjivo najznačajnije i najslavnije Baconovo djelo 
nije Nova Atlantida nego Novi organon. Isto tako njegovo 
najljepše pisano i najčitanije djelo nije Novi organon, nego 
su to Eseji ili savjeti politički i moralni. Tako po opsegu zna- 
tno manja, a po obliku neobaveznija od ovih (i još nekih) 
Baconovih djela, Nova Atlantida nije nipošto beznačajna. To 
nije samo, kako je već zapaženo, Baconovo »najličnije« djelo, 
nego možda čak i najaktualnije. U vremenu kad čovječan- 
stvo (bez većeg uspjeha) traži izlaz iz teških protivurječnosti 
u koje se zaplelo i Baconova neobična »utopija« može da po- 
budi interes i potakne na razmišljanje o presudnim proble- 
mima suvremenosti. 

U prvi mah moglo bi začuditi da je realistički državnik i 
filozof Bacon bio sposoban za utopijske lijetove mašte, no 
ako se pažljivije razmotre i njegova »realistička« filozofska 
djela i ova »utopija« vidjet će se da je bliskost među njima 
mnogo veća nego što bi se moglo pomisliti. Uzleti mašte ni- 
su rijetki ni slučajni ni u njegovim »naučnofilozofskim« dje- 
lima, a njegova »utopija« nije proizvoljno maštanje bez veze 
sa zbljom, odvojeno od ostalog njegovog stvaralaštva. Nova 
Atlantida predstavlja svojevrsni rezime i nastavak razmišlja- 
nja započetih, s jedne strane, u Novom organonu i u drugim 
filozofsko-naučnim djelima, a s druge strane, u slavnim 
Esejima. Zato ovo malo djelce može pomoći da se bolje shva- 
te Baconove osnovne filozofske i društvenopolitičke intencije 
i koncepcije. Ali ni ono se sa svoje strane ne može shvatiti 
bez Baconovih osnovnih filozofskih i društvenopolitičkih kon- 
cepcija, kako su izložene napose u Novom organonu i u Ese- 
jima. Stoga se ni mi u ovom predgovoru za albanski prijevod 
Nove Atlantide ne možemo ograničiti na razmatranje smisla 
i značenja toga teksta, nego ćemo baciti pogled i na cjelo- 

kupno Baconovo djelo, iz kojeg Nova Atlantida logično pro- 
istječe.! 

Naravno, značenje Nove Atlantide ne može se dovoljno 
razumjeti ni ako se ona promatra samo u sklopu Baconova 
djela, izvan općeg razvoja filozofske, društvenopolitičke i uto- 
pijske misli i izvan povijesnog konteksta u kojem se Baco- 
novo mišljenje zbivalo. Stoga ćemo morati da bar kratko pod- 
sjetimo i na povijesnu situaciju u kojoj je Bacon živio i iz 
koje je njegovo djelo, nadrastajući je, izraslo. 


1. Čovjek 
i vrijeme 

Francis Bacon živio je u Engleskoj krajem 16. i početkom 
17. vijeka, u vrijeme prvobitne akumulacije kapitala i pr- 
vih početaka onih društvenih borbi koje su dvije decenije 
poslije njegove smrti prerasle u pobjedonosnu građansku re- 
voluciju. 

Veći dio Baconova života (1561—1626) pada u doba vla- 
danja slavne kraljice Elizabete (vladala 1558—1603) iz dina- 
stije Tudor. Apsolutistička vladavina te dinastije nailazila je 
na podršku građanstva i novog plemstva (koje se prilagodilo 
novom načinu proizvodnje), jer su kraljevi iz kuće Tudor 
raznim mjerama (toleriranje otimanja seljačke zemlje »ogra- 
đivanjem«, tjeranje opljačkanih seljaka u tvornice putem 
»krvavog zakonodavstva« protiv prosjaka i skitnica, koloni- 
jalnom politikom itd.) potpomagali razvoj kapitalističke in- 
dustrije i trgovine. Za vrijeme Elizabete Engleska se snažno 
razvila i postala najjača pomorska država svijeta (premda je 
po svom općem ekonomskom razvitku još uvijek zaostajala 
za Holandijom). Drugu polovinu svog života Bacon je pro- 
veo već za vladavine dinastije Stuart (James I, 1603—1625; 
Charles I, 1625—1629), tj. u vrijeme kad su buržoazija i no- 
vo plemstvo već bili toliko ojačali da su jaku kraljevsku 
vlast počeli osjećati kao smetnju, tako da se rasplamsala bor- 
ba za vlast između kralja (uz kojeg je stajalo svećenstvo i 
zemljišno plemstvo) i parlamenta (u kojem su se nalazili 
predstavnici buržoazije i novog plemstva). 

U toj političkoj borbi Francis Bacon bio je na strani di- 
nastije. Njegov otac Nikola Bacon postigao je u vrijeme kra- 


1 Ovaj tekst pisan je kao predgovor za albanski prijevod Nove 
Atlantide, ali su pri izlaganju Baconovih općefilozofskih koncep- 
cija korišćeni i dijelovi poglavlja o Baconu u knjizi: G, Petrović: 
Engleska empiristička filozofija, Matica Hrvatska, Zagreb 1955 (II 
izdanje 1978). 

ljice Elizabete dužnost Lorda čuvara Velikog državnog pe- 
čata, a sin nije htio da zaostane za ocem. Ali rana očeva 
smrt (1579) lišila ga je dragocjene pomoći pa se morao sam 
probijati kroz život. Uprkos svojim sposobnostima i svom 
vjernom služenju kruni, za vladavine Elizabete sporo je na- 
predovao u službi. Zato je za vrijeme njenog nasljednika Ja- 
mesa I uspio postati čuvar Velikog državnog pečata (1617), 
lord kancelar i baron Verulamski (1618), te Viscount of St. 
Albansa (1621). Doživjevši tako vrhunac svoje karijere, Ba- 
con je iste godine pretrpio i krah: na osnovu optužbe da je 
primao mito bio je izbačen iz državne službe i iz parlamen- 
ta i osuđen na visoku globu i zatvor. Iako mu je kazna us- 
koro bila ublažena (iz zatvora je pušten za dva dana, a glo- 
bu je platila kruna, za čije je grijehe, kako neki misle, Ba- 
con morao ispaštati), a zatim i sasvim oproštena (dopušten 
mu je povratak na dvor i u parlament), on se više nije vra- 
tio političkoj djelatnosti. Ostatak života posvetio je potpuno 
naučnom radu, kojim se i ranije intenzivno bavio, te je um- 
ro od prehlade koju je dobio jednog hladnog ranoproljetnog 
dana vršeći eksperimente s konzerviranjem hrane (izišao je 
na hladnoću da zaklano pile ispuni snijegom kako bi vidio 
koliko će vremena meso tako ostati svježe). 

O Baconovom karakteru mnogo se diskutiralo. Da li je on 
bio uzoran čovjek, požrtvovan pregalac na polju nauke (kao 
što su smatrali, na primjer, Montague i Dixon) ili je bio po- 
kvarenjak, častohlepan političar, koji se nije žacao sredstava 
da dođe do časti, vlasti i novca (kako su mislili pjesnik Po- 
pe, lord Campbell, Th. Macaulay, Justus von Liebig, Joseph 
de Maistre)? Ili je istina možda negdje po sredini (gdje su 
je tražili J. Spedding, K. Fischer, B. Russell), 

Najviše povoda za ovakve rasprave i za različita mišljenja 
o Baconu dala su dva glavna »slučaja«: Baconov odnos prema 
grofu Essexu i afera s primanjem mita. 

Grof (earl) Essex, ljubimac kraljice Elizabeate, rano je 
zapazio Baconove sposobnosti, pa je u više mahova pokušao 
da mu pribavi neko bolje mjesto u državnoj upravi. Njegovi 
napori nisu donosili željeni uspjeh, jer je kraljica Elizabeta 
bila jako nepovjerljiva prema Baconu.ž No kad su propali 


2 Jedan od razloga tog nepovjerenja treba vjerojatno tražiti 
u Baconovom mladenačkom parlamentarnom govoru, u kojem se 
suprotstavio zahtjevu dvora za veliku i hitnu novčanu pomoć. 
Kad je vidio da je tim govorom izazvao bijes vlade i dvora, Ba- 
con se brzo pokajao i pismeno zamolio za oproštenje, a kasnije 
se dobro čuvao sličnih nepoželjnih istupa. Ali kraljica je očito 
imala dobro pamćenje i nije lako opraštala. 

Essexovi pokušaji da Baconu pribavi visoko mjesto, on mu 
je za utjehu poklonio jedno svoje imanje. 

Međutim kad je nakon nekoliko godina Essex došao u 
sukob s kraljicom i dospio u nemilost, a ona odlučila da ob- 
računa s njim, Bacon joj je u tom obračunu svesrdno pomo- 
gao. Na suđenju Essexu on se prihvatio dužnosti tužioca i 
u toj je funkciji »upotrebio svu svoju dosetljivost, svoju re- 
toriku i svoje znanje, ne da osigura osudu — jer su okolno- 
sti bile takve da je osuda bila neizbežna — nego da oduzme 
nesrećnom zarobljeniku sva ona opravdanja koja su, ma da 
po zakonu bez vrednosti, ipak mogla da umanje moralnu kri- 
vicu prestupa, i koja su stoga, ma da nisu mogla dati pravo 
perovima da ga oslobode, mogla navesti kraljicu da ga po- 
miluje.«3 

Baconov trud bio je uspješan: Essex je osuđen na smrti 
pogubljen. No time još nije završena Baconova uloga. Kako 
je Essexovo pogubljenje ostavilo u javnosti mučan utisak, 
trebalo da je i naknadno opravdavati. I taj je zadatak po- 
vjeren Baconu i on ga je uspješno izvršio napisavši po do- 
bivenim uputama »Izjavu o spletkama i izdajama koje je 
pokušao i izvršio Robert grof od Essexa«. Po Macaulayevom 
mišljenju za ovaj »bijedni spis« nema nikakvog opravdanja, 
a objašnjenje za ovaj i slične Baconove postupke treba tra- 
žiti u moralnim nedostacima njegove ličnosti i u prozaičnosti 
njegovih ciljeva: »Njegove želje bile su suviše zemaljske. 
Bogatstvo, činovi, zvanja, sudijski štap, državni pečat, veli- 
ka kuća, lepa gradina, bogata konjušnica, teško posuđe od 
srebra i zlata, skupocene zavese, dragocene zbirke retikosti 
imali su za njega isto toliko privlačnosti, koliko za ma ko- 
ga od praznoglavih dvorana ... Zarad tih stvari on je prista- 
jao na sve i podnosio sve.«* 

Nasuprot ovakvim moralnim osudama postoje mišljenja 
po kojima je Baconovo ponašanje u slučaju Essex bilo ne 
samo korektno, nego i gotovo uzorno. Zastupnici ove inter- 
pretacije podsjećaju prije svega da je do zahlađenja u od- 
nosima između Bacona i Essexa došlo nekoliko godina prije 
Essexovog konačnog sukoba s kraljicom, jer je Bacon već 
tada odvraćao Essexa od nekih postupaka, a ovaj nije htio 
da posluša njegov savjet. Ni kad je došlo do sukoba između 
Essexa i kraljice, Bacon se nije odmah priključio kraljičinim 
optužbama, nego je najprije pokušao da odvrati kraljicu od 
represivnih mjera prema Essexu. Sve do 8. februara 1601, 


8 T, B. Makolej, Ogledi, Preveli B. Knežević i V. Savić, Beo- 
grad 1912, str. 84. 
5 Op. cit., str. 92. 

kada je Essex pokušao otvorenu oružanu pobunu, Bacon je, 
kažu, branio Essexa pred kraljicom, čime je izazvao njeno 
nezadovoljstvo prema sebi. Tek kada je konačno morao da 
bira »između svoje kraljice i onog prema kojem je bio po- 
kušao da bude prijatelj do maksimuma« Bacon se opredije- 
lio za kraljicu i »teško je vidjeti kako je on, kao dobar gra- 
đanin, čija je prva dužnost bila prema svojoj zemlji, mogao 
da postupa drukčije.«" 

Uz ovako radikalne obrane Bacona postoje naravno i um- 
jerenije: Bacon je, kažu, doista težio da se domogne vlasti, 
časti i novca i njegovo ponašanje u slučaju Essexa i u nekim 
drugim slučajevima nije bilo na visini, ali za zemaljskim do- 
brima i moćima on je težio prvenstveno zato da bi osigurao 
pretpostavke za svoja flozofska i naučna istraživanja vođena 
težnjom da se unaprijedi dobrobit čovječanstva. 

Velike razlike u ocjenama izazvala je i afera s primanjem 
mita koja je izbila 1621. godine, u vrijeme kad se Bacon na- 
lazio na vrhuncu moći i slave. Optužen za 23 slučaja prima- 
nja mita on je najprije porekao optužbu i obratio se kralju 
s molbom za pomoć i zaštitu, no kad mu je kralj savjetovao 
da prizna krivicu, on je to, u pismu Domu lordova, učinio: 
»Ja potpuno i otvoreno priznajem da sam kriv za podmit- 
ljivost i odustajem od svake odbrane.« Kasniji Baconovi bra- 
nitelji isticali su da je davanje darova sucima tada bilo uo- 
bičajeno, te da se ti darovi i ne mogu smatrati mitom, jer 
su u pravilu davani po završetku parnica i nisu mogli utje- 
cati na presudu. U nekim slučajevima Bacon je čak presudio 
na štetu onih koji su mu donijeli darove. Baconovi kritiča- 
ri koncediraju da je podmitljivost u ono vrijeme bila vrlo 
raširena, ali tvrde da su je ljudi (kao i druge proširene po- 
roke) ipak osuđivali. Dokaz je već sama činjenica što je Ba- 
con bio osuđen (jer to se ne bi dogodilo da je on doista či- 
nio samo nešto što je tada bilo uobičajeno). 

U svojoj Povijesti zapadne filozofije Bertrand Russell 
priključio se Baconovim braniteljima: »Gotovo svaki sudac 
primao je darove, obično s obje strane. Danas mi smatramo 
ogavnim da sudac prima mito, ali još ogavnijim, nakon što 
ga je primio, da presudi protiv davaoca mita. U onim da- 
nima darovi su bili normalna stvar, a sudac je pokazivao 
svoju »vrlinu« time što darovi nisu utjecali na njega. Baco- 
nova osuda bila je epizoda u partijsko-političkoj borbi, a ne 
posljedica njegove izuzetne krivnje. On nije bio čovjek izu- 
zetnih moralnih kvaliteta, kao njegov preteča Sir Thomas 


5 W, A. Wright u predgovoru knjizi: F. Bacon, The Advan- 
cement of Learning, Oxford 1873, p. XXIII. 

More, ali nije bio ni izuzetno zao. Moralno, on je bio prosje- 
čan čovjek, ni bolji ni lošiji od većine njegovih suvremeni- 
ka.<6 

Sovjetski filozof G. Tymjanski, u svom predgovoru rus- 
kom prijevodu Novog organona (objavljenom 1935 u Moskvi), 
suprotstavlja se u principu moralizatorskim raspravama o 
tome da li je Bacon bio moralan ili nemoralan. »Jedva da ima 
smisla baviti se brižljivim ispitivanjem tih argumenata.«? 
Ovakve rasprave objašnjavaju se odnosom buržoaskih istra- 
živača prema prošlosti. Buržoaski ideolog u pravilu je anti- 
historičan, odnosi se prema kapitalizmu kao vječnom stanju 
čovječanstva. »Eto zašto proučavajući Bacona buržoaski istra- 
živač gubi historijsku perspektivu i odnosi se prema njemu 
kao suvremeniku, kojega možemo ili prihvatiti ili odbaciti? 
Drukčija je stvar ako se povijest filozofije i Bacon unutar 
nje promatraju kao »ideologija određene klase u konkretno- 
historijskoj situaciji ... Život i učenje Bacona, razmotreni kao 
proizvod epohe prvobitne akumulacije, prestaju da protivu- 
rječe jedno drugom, a kraj njegovog života gubi karakter 
slučajnog zgrešenja arhanđela. Bacon istupa kao cjelovita 
ličnost, gotovo kao heroj komada svog suvremenika Shake- 
spearea... Bacon je pokušavao u praksi svojom djelatnošću 
kombinirati metodu prvobitne akumulacije s metodom nau- 
ke, po njegovom mišljenju nekoristoljubive, usmjerene na 
opću sreću. Taj pokušaj doveo je do lične katastrofe.«? 

Uskoro nakon objavljivanja citiranog predgovora, iako 
vjerovatno bez veze s tim, Tymjanski se prestao javno ogla- 
šavati. Razlozi su se mogli doznati tek nakon nekoliko dece- 
nija. U sovjetskoj Filozofskoj enciklopediji (1970) saznajemo 
da je »sovjetski filozof« i »profesor« Grigorij Samuilovič 
Tymjanski (7. VIII 1893. — 17. VIII 1941.) »1936. podvrgnut 
represiji, a rehabilitiran posmrtno«. Katastrofa Tymjanskog 
tu je očito nalikovala više Essexovoj. Da li je neki »mali 
Bacon« bez Baconovih filozofskih djela pri tome pripomo- 
gao, nije nam poznato. 


2. Temeljni 
filozofski pogledi 


I o značenju filozofskog djelovanja F. Bacona postoje ra- 
zličita mišljenja. 


5 Bertrand Russell, History of Western Philosophy, London 1946, 
D. 564. 

7 F. Bekon, Novyj organon, Leningrad 1935, str, 22. 

8 Op. cit., str, 23. 

% Op. cit., str. 23—24. 

Dok je po Marxu Bacon bio »otac engleskog materijaliz- 
ma i svih modernih eksperimentalnih nauka«, dotle njemu, 
po mišljenju engleskog logičara Mintoa, pripada mjesto me- 
đu spekulativnim prirodoslovcima Srednjeg vijeka, a ne me- 
đu učenjacima novog vremena. Po Mintou Bacon je djelomi- 
čno učinio korak natrag prema svom prezimenjaku skolasti- 
čaru Rogeru Baconu, pa čak i prema Aristotelu. Po mišlje- 
nju poznatog jugoslavenskog filozofa B. Petronijevića nije 
opravdano tvrditi za Bacona niti da je »tvorac nove empi- 
rističke induktivne nauke«, niti da je »tvorac prirodnjačke 
metode« ili »osnivalac empirističkog pravca u novijoj filozo- 
fiji«, niti uopće »da je naučnik ili da je filozof«, nego sam? 
da je »filozof nauke« i da je prvi »tačno formulirao induk- 
tivnu metodu«. Nasuprot tome Th. Macaulay smatra da Ba- 
con nije pronalazač indukcije i da njegova analiza indukcije 
uopće nema veće važnosti, nego da je značenje Bacona u to- 
me što je tačno odredio cilj filozofije — poboljšanje ljudskog 
života. 

Prema Bertrandu Russellu Baconova filozofija u mnogo 
čemu je »nezadovoljavajuća«, ali njemu pripada »trajno zna- 
čenje kao osnivaču induktivne metode i pioniru u pokušaju 
logičke sistematizacije naučne procedure«.! Prema Karlu 
Popperu, naprotiv, zasnivanje induktivne metode ne može 
biti velika zasluga, jer je indukcija shvaćena kao zaključak 
na osnovu velikog broja slučajeva samo mit. Ona nije ni psi- 
hološka činjenica, ni činjenica običnog života, ni činjenica 
naučnog postupka. No to ne znači da Bacon nema zasluga 
za filozofiju. Bacon i Descartes su, po Popperu, tvorci »op- 
timističke epistemologije«, koja je pogrešna, ali ta je pogre- 
šna epistemologija bila »glavna inspiracija intelektualne i 
moralne revolucije bez premca u historiji. Ona je ohrabrila 
ljude da misle svojom glavom. Ona im je pružila nadu da 
pomoću znanja mogu osloboditi sebe i druge od ropstva i 
bijede. Ona je učinila modernu nauku mogućom.«ti 

Općenito većina onih koji priznaju neku vrijednost Baco- 
novim filozofskim radovima traže tu vrijednost samo u ovom 
ili onom momentu njegove cjelovite koncepcije. Po mom mi- 
šljenju, Baconovo značenje nije samo u ovom ili onom po- 
sebnom otkriću nego prije svega u tome što je stvorio jednu 
novu, relativno cjelovitu, iako nedovršenu, filozofsku kon- 
cepciju obnove nauke. Instauratio magna (Velikq obnova) 


10 Bertrand Russell, History of Western Philosophy, George 
Allen and Unwin, London 1946, p. 563. 

1! Karl Popper, Conjectures and Refutations, Routledge and 
Kegan Paul, London, Fifth Edition 1974, p. 8. 

nije samo naslov njegovog nedovršenog djela, nego i osnov- 
na težnja i ideal njegove teorijske djelatnosti. Slobodno na- 
učno istraživanje bilo je uvjet uspješnog razvoja kapitalis- 
tičke proizvodnje, jer bez napretka nauke nije bio moguć 
napredak proizvodne tehnike ni uspješna borba protiv sre- 
dnjovjekovne ideologije. Bacon je možda bolje nego itko od 
njegovih suvremenika osjetio potrebu i mogućnost te velike 
obnove nauka. 

Plan veelike obnove nauka, kako ga je Bacon izložio u 
predgovoru svom glavnom djelu (koje je trebalo da ima šest 
dijelova), bio je veoma ambiciozan. Prvi dio (»Partitiones 
Scientiarum« »Podjela nauka«) trebalo je da pruži sistemat- 
ski pregled tadašnjeg stanja nauka i otvori perspektive nji- 
hovog daljnjeg razvoja. U drugom dijelu (»Novum Organum 
sive Indicia de Interpretatione Naturae«, »Novi organon ili 
upute za tumačenje prirode«) trebalo je raspraviti pitanje o 
ispravnoj metodi nove nauke. Treći dio (»Phenomena Univer- 
si sive Historia Naturalis et Experimentalis ad Condendam 
Philosophiam«, tj. »Pojave svijeta ili prirodna i eksperimen- 
talna historija radi osnivanja filozofije«) zamišljen je kao hi- 
storijski pregled i opis pojava u svijetu, tj. materijal za dalj- 
nja uopćavanja. Četvrti i peti dio, od kojih bi četvrti (»Sca- 
la Intellectus«, tj. »Ljestvice razuma«) davao primjer istra- 
živanja i pronalaženja prema Baconovoj metodi, a peti (»Pro- 
dromi sive Anticipationes Philosophiae Secundae« tj. »Pre- 
teče ili anticipacije druge filozofije«) jednu privremenu filo- 
zofiju na osnovu dosad spoznatih činjenica, trebalo je da za- 
jedno čine prijelaz od trećeg dijela k šestom (»Philosophia 
Secunda sive Scientia Activa«, tj. »Druga filozofija ili aktiv- 
no znanje«), a ovaj je zamišljen kao kruna čitavog naučnog 
istraživanja, tj. takva filozofija koja počiva na naprijed spo- 
menutom strogo naučnom istraživanju. Međutim, za četvrti 
i peti dio ostali su iza Bacona samo predgovori i neki manji 
fragmenti (za koje je ujedno sporno da li ih je Bacon na- 
mijenio baš za te dijelove). Što se tiče šestog dijela, Bacon 
ga nije ni počinjao, jer je, kao što sam kaže u predgovoru, 
smatrao da taj pothvat nadmašuje njegove snage i može ga 
izvršiti samo »generis humani fortuna« (sudbina ili sreća 
ljudskog roda).i2 


12 Baconovi radovi sabrani su u još uvijek nepremašenom iz- 
danju: The Works of Francis Bacon. Collected and edited by J. 
Spedding, R. L. Ellis, and D, D. Heath, 7 vols., London 1857— 
—1859. Za razumijevanje njegovog života i misli značajno je 
također izdanje: The Letters and Life of Francis Bacon. Inclu- 
ding All His Occasional Works. Collected and edited by J. Sped- 
ding, 7 vols., London, 1861—1874. 

Kako se vidi, Baconov opis obnove bio je doista zamašan, 
ali je težište njegovog pothvata bilo na dva osnovna momen- 
ta: na ispravnom određenju glavnog cilja naučne spoznaje 
i na analizi uspješne metode naučnog istraživanja. 

Baconovo stanovište o cilju naučne spoznaje najjasnije je 
izraženo u predgovoru za Veliku obnovu i u prvom dijelu No- 
vog organona, ali ono također prožima sva ostala njegova 
djela. Suprotno Aristotelu, koji je smatrao da je najvredni- 
ja ona spoznaja koja je sama sebi cilj i koja ne služi nika- 
kvoj koristi, Bacon tvrdi da je pravi cilj svake nauke prak- 
tična korist. »Pravi i valjani cilj nauka nije ništa drugo ne- 
go da se ljudski život opskrbi novim pronalascima i dobri- 
ma« — kaže on u Novom organonu.13 Ista misao ponavlja se 
i u drugim djelima. On neumorno ponavlja da je cilj nauke 
»commodis humanis inservire«i* (»služiti ljudskoj blagodati«, 
»De Augmentis«), »efficaciter operari ad sublevanda vitae 
humanae incommoda«15 (»s uspjehom služiti tome da se uklo- 
ne tegobe ljudskog života«, »De Augmentis«), »genus huma- 
num novis operibus et potestatibus continuo dotare«5% (»ne- 
prestano obogaćivati ljudski rod novim djelima i snagama«, 
»Cogitata et Visa«). 

Međutim ciljem nauke Bacon ni u kom slučaju ne sma- 
tra individualnu korist ni korist ove ili one grupe ljudi. Te- 
žnje ljudi ka vlasti, slavi ili nekoj drugoj ličnoj koristi on 
smatra »niskim« i »podlim«, a ni težnju da se proširi vlast 
svoje domovine na čitavo čovječanstvo ne smatra pohvalnom. 
Jedina istinski poštena i plemenita težnja za vlašću je težnja 
da se uspostavi i proširi »moć i vlast samog ljudskog roda 


Među djelima o Baconu mogu se spomenuti slijedeće knjige: 
A. E. Abbott, Francis Bacon: An Account of Life and Works, Lon- 
don, 1885. — F., H. Anderson, The Philosophy of Francis Bacon, 
Chicago, 1948. — C. D. Broad, The Philosophy of Francis Bacon, 
Cambridge, 1926. — R. W. Church, Bacon, London 1909. — B. 
Farrington, Francis Bacon: Philosopher of Industrial Science, New 
York 1949. — B. Farrington, The Philosophy of Francis Bacon, Li- 
verpool 1964. — Kuno Fischer, Francis Bacon und seine Schule, 
Dritte Auflage, Heidelberg 1904. — Thomas Fowler, Bacon, Lon- 
don and New York, 1881, — J. Levine, Francis Bacon, Viscount of 
Albans, London 1925. — John Nichol, Francis Bacon, His Life and 
Philosophy, 2 vols., Edinburgh and London, 1901. — C. de R€musat, 
Bacon, sa vie, son temps, sa philosophie, et son influence jusqwa 
nos jours, Paris, 1957. — P. Rossi, F. Bacon, From Magic to 
Science, London 1968. 

13 The Works by F. Bacon, Coll. and ed. by J. Spedding etc, 
Vol. I. Philosophical Works, Vol. I, London 1979, p. 188. 

14 Op, cit., str. 714. 

85 Ibid., str. 500. 

16 The Works of F. Bacon, Vol. III, p. 595. 

nad svim stvarima«,!7 Praktična korist, za koju se zalaže Ba- 
con, jest vlast čovjeka (ljudskog roda, čovječanstva) nad pri- 
rodom. Nije Bacon prvi koji sniva san o pokoravanju priro- 
de. Čitava Renesansa prožeta je više-manje nejasnom čež- 
njom u kojoj se miješaju osjećaj jedinstva s prirodom, do- 
življaj vlastite potčinjenosti i želja da se prirodom zavlada. 
Samo dok je većina njegovih suvremenika reguliranje svo- 
jih odnosa s prirodom tražila na putevima mistike, magije i 
astrologije (sjetimo se Campanelle i B&hmea), Bacon je sma- 
trao da se vlast nad prirodom može postići samo naučnom 
spoznajom kauzalnih veza među prirodnim pojavama. 

Napose treba istaći da je praktičnu korist (vlast nad pri- 
rodom) Bacon smatrao osnovnim i krajnjim, a ne neposred- 
nim ciljem nauke. Za razvoj nauke — upozoravao je — štet- 
no je ako se »juri za zlatnim jabukama« i ako se teži da se 
iz svake istine što prije izvuče praktična korist. Ima istina 
koje su danas potpuno beskorisne, ali mogu postati »beskraj- 
no korisne kasnije«. Zato ne treba težiti ka površnim istina- 
ma, koje odmah donose neku korist, nego ka takvima, koje 
dublje otkrivaju tajnu prirode. Treba tražiti svjetlonosne 
eksperimente, a ne plodonosne (»experimenta lucifera«, a ne 
»fructifera«). Samo tako možemo doći do istina koje dubo- 
ko, a ne površno naoružavaju praksu i omogućuju »mnogo- 
brojne nizove praktičnih primjena.«15 

Želeći da se ogradi od grubog prakticizma i pragmatizma 
(kako bi se to danas reklo), Bacon je čak tvrdio da »djela 
treba činiti više kao zalog istine nego radi udobnog ži- 
vota«,? te da je »kontemplacija stvari kakve jesu, bez pra- 
znovjerja ili prevare, bez zablude ili zbrke, vrednija sama po 
sebi nego svi plodovi pronalazaka.«20 

Svoje učenje o metodi Bacon je iznio u Novom organonu. 
Već sam naslov ovog djela govori o velikom zadatku što ga 
je on ovdje sebi postavio: da Aristotelovu logiku zamijeni no- 
vom, boljom. 

Skolastika je formalno usavršila, a u suštini izopačila Ari- 
stotelovu deduktivnu logiku, pretvorivši je u sluškinju teo- 
logije, u sredstvo dokazivanja nadiskustvenih, natprirodnih 
i proturazumskih religioznih dogmi. Ali silogistička logika, 
koja je mogla da služi kao odlično sredstvo za izvođenje za- 
ključaka iz unaprijed datih, »intuitivno spoznatih« ili »ob- 
javljenih« religioznih dogmi, nije mogla biti pogodna za pro- 


17 The Works of F. Bacon, Vol. I, p. 222. 
18 Ibiđ., str. 180. 
19 Ibid., str. 158. 
2 Ibid., str. 222. 

nalaženje novih istina. Smatrajući da je skolastička silogisti- 
čka logika više štetna nego korisna, jer ona služi »više za 
učvršćivanje i utvrđivanje zabluda koje se temelje na uobi- 
čajenim pojmovima, nego za istraživanje istine«,%! Bacon se 
zalaže za novu induktivnu logiku koja će nam omogućiti do- 
bivanje istinitih i jasnih pojmova. Međutim, to ne može biti 
stara Aristotelova indukcija per enumerationem Simplicem 
(putem jednostavnog nabrajanja), ni takva indukcija koja od 
pojedinačnih činjenica brzo preskače k općim zaključcima, 
nego jedna nova forma postupne i sistematske indukcije, ko- 
ja polazi od osjeta i pojedinačnih činjenica te se neprekidno 
i postepeno uzdiže do najopćenitijih zaključaka. 

Ali da bi primjena te nove indukcije mogla biti uspješna, 
treba najprije izvršiti čišćenje ljudskog duha, obračunati s 
»idolima« — s predrasudama, zabludama, lažnim pojmovi- 
ma koji su se ugnijezdili u ljudskom razumu i sprečavaju 
pristup istini. Bacon je detaljno analizirao četiri vrste tak- 
vih idola. To su prije svega idola tribus (idoli plemena), tj. 
zablude koje imaju svoj korijen u čovjekovoj prirodi, idola 
Specus (idoli spilje), tj. zablude pojedinačnog čovjeka, uko- 
rijenjene u njegovim individualnim odlikama i osobinama, 
idola fori (idoli trga) — zablude koje proistječu iz činjenice 
što ljudi žive u zajednici i što se moraju sporazumijevati 
riječima. Te tri vrste idola javljaju se prirodno kod svakog 
čovjeka i njihovo pobijanje Bacon naziva pobijanjem naiv- 
nog ljudskog razuma. Četvrtu i posljednju vrstu čine idola 
theatri (idoli kazališta), tj. takvi koji su se u ljudske duše 
uvukli »iz raznih filozofskih dogmi, a također iz naopakih 
zakona dokazivanja«22 Ovi idoli nisu urođeni i ne prodiru 
u razum potajno. 


Od svih vrsta idola treba, po Baconu, osloboditi razum: 
»Svi oni moraju biti odbačeni i napušteni čvrstom i sveča- 
nom odlukom i razum mora biti potpuno oslobođen i očiš- 
ćen od njih. Neka ulazak u kraljevstvo čovjekovo, koje po- 
čiva na naukama, ne bude mnogo drukčiji nego ulazak u 
kraljevstvo nebesko, u koje se može ući samo sličan djetetu.«23 

Nažalost, ovaj svoj zahtjev za čišćenjem ljudskog duha 
od idola Bacon nije popratio dovoljno dubokom analizom 
mogućnosti i puteva njegove realizacije. A baš time je tre- 
balo da počne rješavanje značajnog problema, čije je po- 
stojanje konstatirao. Opća ljudska priroda, individualne od- 


24 Ibid., str. 158. 
2 Ibid., str. 164. 
23_Ibid., str. 164. 

like pojedinog čovjeka, jezik kojim se izražavaju misli i 
naslijeđeni misaoni materijal — to su četiri izvora idola po 
Baconu. Od tih izvora ne možemo potpuno isključiti nijedan. 
Ako optimistički pretpostavimo da raznim mjerama predo- 
strožnosti (kritičkim stavom prema filozofijama = prošlosti, 
pažljivom upotrebom riječi itsl.) možemo svesti na minimum 
štetno djelovanje trećeg i četvrtog izvora zablude, još nam 
uvijek ostaju prva dva: dok spoznajemo, mi ne možemo pre- 
stati da budemo ljudska bića s određenim individualnim oso- 
binama. Čak ako pretpostavimo da našu individualnu pri- 
rodu, koju ne možemo isključiti ni iz jednog konkretnog 
spoznajnog procesa, možemo potpuno eliminirati kao izvor 
zablude koordiniranjem spoznajne aktivnosti više individua, 
ipak nam ostaje naša opća ljudska priroda (uključujući od- 
ređenu strukturu našeg spoznajnog aparata). 

To znači da postoje i ne mogu se ukloniti određene pret- 
postavke i forme naše spoznaje. Da li su te subjektivne pret- 
postavke i forme nešto a priori dato, vječno i nepromjenljivo, 
ili su i one proizvod historijskog razvoja? Da li su one za- 
preka čovjekovom nastojanju da prodre do istine o stva- 
rima, kakve su same po sebi, i ako jesu, da li je ta zapreka 
nepremostiva ili postoje sredstva i putovi da se ona pre- 
brodi? To je onaj problem, kojem su za vrijeme Renesanse 
djelomično prilazili Montaigne, Cusanus, Campanella, Bruno, 
Galilei i drugi, a koji je Kant kasnije učinio centralnim 
problemom svoje filozofije. Bacon je do tog problema do- 
šao, ali nije učinio neki dublji pokušaj da ga riješi. Tražeći 
radikalno čišćenje ljudskog duha od idola, on istovremeno 
(u predgovoru Velikoj obnovi) priznaje da je iskorijeniti 
stečene idole (idola theatri) teško, a prirođene (sve ostale) 
— nemoguće. 


Zadatak koji je Bacon postavljao nauci mogli bismo sa- 
žeti riječima: spoznaja prirode pomoću bespredrasudne in- 
duktivne metode. No kakva spoznaja prirode naoružava čo- 
vjeka da ovlada njome? Obično se kaže da je »prava spo- 
znaja — spoznaja pomoću uzroka«. Bacon se slaže s tim, a 
slaže se i s podjelom uzorka na materiju, formu, djelatni 
uzrok i svrhu. Samo on smatra da je svrha beskorisna i da 
čak izvrće nauku, kad se ne radi o čovjekovoj djelatnosti, 
a da su djelatni uzrok i materija, kako se obično istražuju, 
prazne i besadržajne stvari, »nosioci vanjske forme uzroka«, 
Plodonosna je samo spoznaja dvije vrste: spoznaja formi 
i spoznaja latentnog (skrivenog) shematizma tijela i njiho- 
vog latentnog (skrivenog) procesa, 

Pod latentnim shematizmom Bacon misli unutrašnju struk- 
turu, unutrašnju građu tijela, koja se može otkriti samo mi- 

saonom analizom, a pod latentnim procesom — kontinuirani 
proces kojim konkretna složena tijela nastaju, propadaju ili 
se mijenjaju, a koji zbog svoje kontinuiranosti i postepenosti 
većim dijelom izmiče osjetilima. Pojam forme nije kod Ba- 
cona posve tačno preciziran, ali nije ni potpuno neodređen. 
Prije svega, nesumnjivo je da je on tijesno povezan s poj- 
mom »jednostavne prirode« ili »jednostavnog svojstva« (»na- 
tura simplex«). Svagdje gdje postoji forma, postoji (po Ba- 
conu) i odgovarajuća jednostavna priroda. Kakav je bliži 
karakter te povezanosti svojstva i forme? Da li je forma 
uzrok prirode, istog ranga kao i ona, ili naprotiv neka du- 
blja, unutrašnja suština prirode? Ili možda zakon po kojem 
se ostvaruje veza među jednostavnim prirodama, odnosno 
nešto četvrto (na primjer neka unutrašnja svrha ili idealni 
princip koji upravlja materijalnim procesima)? Svoje miš- 
ljenje, po kojem je razlika između forme i prirode analogna 
razlici između Lockeovih (također Demokritovih, Galilejevih, 
Descartesovih i Hobbesovih) primarnih i sekundarnih kvali- 
teta, odnosno na liniji određenja forme kao objektivne os- 
nove svojstava koja opažamo, kao prave, subjektivnim na- 
činom opažanja nepomućene i neiskrivljene prirode stvari« 
detaljnije sam izložio i obrazložio na drugom mjestu, pa to 
ovdje ne želim ponavljati. 

Također ne smatram potrebnim da opisujem Baconovu 
zamisao induktivne metode s njenim početnim »tablicama« 
i brojnim daljnjim »fazama«. Spomenut ću samo da je Ba- 
con, po mom mišljenju, prvi ocrtao konture moderne in- 
duktivne metode te da je John Stuart Mil, izrađujući u 19. 
vijeku svoje metode induktivnog istraživanja uzroka (metoda 
slaganja, metoda razlike, kombinirana metoda slaganja i ra- 
zlike, metoda paralelnih promjena i metoda ostatka) samo re- 
alizirao ideje koje su već date u Baconovim tablicama. 

Razrađujući induktivnu metodu Bacon je previdio ve- 
liko značenje što ga u naučnom istraživanju ima dedukcija, 
kako u stvaranju hipoteza, tako i u provjeravanju tačnosti 
eksperimentalno dobivenih rezultata. Previdio je i veliku 
ulogu koju ima proučavanje i matematičko izražavanje kvan- 
titativne strane prirodnih predmeta i pojava. 

U tom Baconovom neshvaćanju značenja dedukcije i ma- 
tematičke spoznaje neki su vidjeli dokaz da je on jako za- 
ostao za svojim vremenom, koje je bilo vrijeme velikog raz- 
voja fizičko-matematičkih nauka, Ali sličan (iako naizgled 
suprotan) prigovor mogao bi se učiniti i zastupnicima deduk- 
tivne metode. Ni ta škola svojim učenjem o metodi nije u 
potpunosti zadovoljavala potrebu prirodne nauke svoga vre- 

mena, koja je mogla da se razvija i stvarno se razvijala 
(npr. u djelu Galilea i Newtona) samo razumnom suradnjom 
indukcije i dedukcije. 


3. »Eseji« 
i »Nova Atlantida« 


Francisa Bacon upoznali smo dosad kao političara i dr- 
žavnika koji se uporno probijao ka vrhovima državne moći 
i ujedno kao filozofa koji se strasno zalagao za veliku ob- 
nova nauka trudeći se prije svega oko ispravnog određenja 
cilja i metode naučnog istraživanja. Kada bi se on bez os- 
tatka mogao razložiti na ove dvije »komponente«, teško bi- 
smo ga ponovo sastavili u cjelinu. 

Ali Bacon nije bio samo praktični političar i »apstraktni« 
filozof (ili metodolog nauke). On je bio i praktični mislilac 
koji je razmišljao o moralnim i društveno-političkim proble- 
mima čovjeka i vremena. Njegovi Eseji raspravljaju ne samo 
o općeljudskim i izvanvremenskim problemima, nego i o dru- 
štveno-političkim pitanjima vremena, a Nova Atlantida po- 
kušava da pruži viziju jednog društva boljeg od postojećeg. 

Eseji ili savjeti politički i moralni jedino je Baconovo 
djelo koje je već za njegova života doživjelo tri autorizi- 
rana (i nekoliko divljih) izdanja te nekoliko prijevoda na 
strane jezike. U prvom engleskom izdanju knjiga je obu- 
hvaćala samo deset eseja, u drugom (1612) trideset osam, 
a u trećem (1625) pedeset osam. Sam naziv Eseji pozajmio 
je Bacon od Michela Montaignea (čiji su Eseji izišli 1580. 
u originalu, a 1600. u engleskom prijevodu), a i teme su im 
djelomično zajedničke, ali po pristupu i po koncepcijama 
razlike su dosta velike. 

Pisani konciznim i slikovitim stilom Baconovi eseji i da- 
nas se rado čitaju. S misaone strane oni su dosta neujedna- 
čeni. Trivijalne pouke o tome šta sve treba vidjeti na pu- 
tovanju, kako treba rasporediti sobe u kući, kako treba u- 
rediti svoj vrt itd. isprepliću se s duhovitim mislima o braku, 
djeci i ljubavi, kao i s lukavim makijevalističkim političkim 
i životnim savjetima. 

Bacon pokazuje put za postizanje i održanje visokog po- 
ložaja (»ako postoje stranke, dobro je da čovjek pristane uz 
jednu dok se penje, a kad zauzme svoje mjesto neka bude 
neutralan«),*“ daje savjete za sprečavanje buna i nemira 


2& Fransis Bekon, Eseji ili saveti politički i moralni, Nova At- 
lantida. Apoftegme. Preveo Borivoje Nedić, Kultura, Beograd 1967, 
str. 39. U daljnjem izlaganju uz citate iz ove knjige stranice se 
označavaju u zagradama u glavnom tekstu. 

(»uopće uzev, dijeljenje i razbijanje svih stranaka i grupa, 
koje su protivne državi i izazivanje neprijateljstava ili bar 
nepovjerenja među njima, nije najgori lijek«, 3). Opširno 
raspravlja o prednostima i nedostacima pretvorstva, o izboru 
pratilaca i prijatelja (+u opaka vremena korisniji su preduzi- 
mljivi ljudi nego kreposni«, 167), poučava kako treba koristiti 
prijateljstvo (+»čovjek teško može da govori o svojim zasluga- 
ma, još manje da ih veliča, a da pritom ne izgleda neskroman 
...ali sve izgleda lijepo, kad se čuje iz usta prijatelja«, 96). 

Iz Baconovih Ogleda također se razabire njegov stav pre- 
ma različitim društvenim klasama i staležima. Iz njih se 
vidi da je Bacon bio pristalica apsolutne monarhije i sma- 
trao da su vladari »kao nebeska tijela«, koja prouzrokuju 
»dobra i zla. vremena« (68). O plemstvu je mislio da je u 
monarhiji potrebno (da obuzdava vladalačku vlast, koja bi 
se inače mogla izvrgnuti u tiraniju), a u demokraciji nepo- 
trebno, ali da je u svakom slučaju štetno ako je previše 
mnogobrojno i ako ima previše bogatstva i vlasti, jer to te- 
ško pritiskuje narod i istovremeno ugrožava kralja. Zato 
Bacon savjetuje vladaru da se čuva velike vlastele i da kao 
protutežu njoj koristi niže plemenstvo, koje zbog rascjep- 
kanosti nije tako opasno. Trgovci su po Baconu žila kuca- 
vica državnog blagostanja pa ako oni ne napreduju, neće 
napredovati ni kraljevstvo. Što se tiče puka, on Bacona za- 
nima pretežno kao jedan od mogućih izvora pobuna, koje 
treba spriječiti. 

U Ogledima Bacon također iznosi svoje mišljenje o re- 
ligiji i ateizmu. Smatrajući da je »religija glavna spona ljud- 
skog drušiva« (11) i zalažući se za »postizanje jedinstva« u 
religiji, on ujedno upozorava: »ne smijemo da širimo reli- 
giju pomoću ratova ili krvavim progonima« (14). Smatra- 
jući da ateizam »uništava plemenitost i uzdizanje ljudske 
prirode«, te da je »u svakome pogledu mrzak« (57), on uje- 
dno tvrdi da je ateizam bolji od praznovjerja: »Bolje je 
nemati nikakvo mišljenje o Bogu negoli imati takvo koje je 


nedostojno njega... Ateizam ostavlja čovjeku razbor, filo- 
zofiju, urođenu blagost, zakone, ugled; a sve to mogu biti 
vođi ka moralu i vrlini i bez religije; — ali praznovjerica 


obara sve ove, i uspostavlja apsolutnu monarhiju u umovima 
ljudi.« (59) 

Pored misli koje pokazuju da Bacon u sferi ideja traži 
glavne pokretače društvenog kretanja (npr.: »Najveći preo- 
kreti koji nastaju među ljudima jesu preokreti sekta i reli- 
gija. Jer te oblasti vladaju najvećma ljudskim umovima«, 
194), nalazimo i takve koje upućuju na materijalne uzroke 
društvenih zbivanja (na primjer: »Prvi lijek ili predohrana 

protiv buna sastoji se u uklanjanju na svaki mogući način 
onog materijalnog uzroka bune o kojem smo govorili, to 
jest oskudice i siromaštva u zemlji«, 51). Na koji se način 
ovakve misli, koje bar naizgled idu u suprotnim pravcima, 
mogu međusobno uskladiti, to na osnovu Eseja ne možemo 
pouzdano zaključiti. 

Uopće uzev, premda nam Eseji mnogo govore o Baco- 
novim etičkim i društveno-političkim koncepcijama, oni još 
uvijek dosta pitanja ostavljaju otvorenima. To i nije čudno, 
jer to ipak nije sistematsko djelo, nego zbirka radova koji 
su nastali u različitim razdobljima i posvećeni su najrazno- 
vrsnijim temama. Pritom je osnovna tendencija svakog po- 
jedinog eseja da svoju temu zaokruži što bolje unutar nje 
same (više ili manje zanemarujući širi kontekst) i da od- 
ređene misli o njoj iskaže što ljepše i upečatljivije. Neki od 
njih možda su bar dijelom izraz trenutnog raspoloženja, a 
u nekim slučajevima težnja da se iskaže nešto paradoksalno 
ili efektno mogla je ponijeti autora da napiše ponešto što 
u sistematskoj raspravi ne bi rekao. Stoga sve misli iska- 
zane u tim esejima ne moramo shvatiti kao Baconova ade- 
kvatno izražena najdublja uvjerenja, niti eventualnim ne- 
suglasnostima i različitim akcentima treba da pridajemo zna- 
čenje veće nego što im pripada. Za rješavanje nekih dilema 
što se javljaju u vezi s esejima u njima samima nema do- 
voljno oslonca, već tu moramo pribjeći i drugim njegovim 
djelima. Upravo Nova Atlantida, to nedovršeno djelce, može 
dosta pomoći za razumijevanje koncepcija izloženih u EsSe- 
jima, kao i za razumijevanje osnovnih intencija cijelog Ba- 
conovog mišljenja. 

Nova Atlantida predstavlja nedovršen prikaz idealne dru- 
štvene zajednice odnosno države, pa već sama činjenica što 
se Bacon prihvatio takvog djela baca određeno svjetlo na 
njegove eseje i na cijelu njegovu djelatnost. Nova Atlantida 
pokazuje da je praktični i pragmatični političar Bacon imao 
i šire, dugoročne ideje o tome kako bi trebalo urediti ljudsko 
društvo. Ona svjedoči da je borac za veliku obnovu nauke 
imao i određenu koncepciju o ulozi nauke u čovjekovom ži- 
votu i u životu društvene zajednice. 

Budući da je Nova Atlantida pisana u posljednjim godi- 
nama Baconovog života (po nekima 1623, a po drugima 1624) 
i da je ostala nezavršena, prirodno bi se moglo javiti pi- 
tanje, nije li to jedno od onih staračkih djela, što ih ljudi 
pišu kad su na izmaku stvaralačkih snaga, pa ih stoga ne 
bi trebalo uzimati suviše ozbiljno. Ali Bacon nije umro u 
dubokoj starosti (preminuo je u aprilu 1826, u 66. godini 
života) ni u dugotrajnom bolešću izmučenom ili senilnom 

stanju. Napustio je svijet iznenada, u punom naponu stva- 
ralačkih snaga, od bolesti zadobijene slučajno, iz neoprezno- 
sti. Njegovo najznačajnije djelo Novi organon izišlo je 1620. 
godine, a nakon afere s podmićivanjem (1621) nastupilo je 
razdoblje njegovog najintenzivnijeg filozofskog i naučnog 
rada. U posljednjih pet godina svog života on je pored Nove 
Atlantide napisao još petnaestak značajnih djela, a neka od 
njih sam ili uz pomoć drugih preveo na latinski. 

Samo mali broj Baconovih djela iz posljednjeg razdoblja 
objavljen je za njegova života, pa je iza njega ostala bogata 
zaostavština (u kojoj je bilo i rukopisa iz ranijih razdoblja). 

Do objavljivanja većine tih djela iz zaostavštine prošlo 
je dosta vremena. Najviše ih je objavljeno tek nakon četvrt 
stoljeća u dva velika zbornika što su ih priredili Isaac Gru- 
ter (1653) i William Rawley (1657). Nova Atlantida međutim 
nije dijelila sudbinu te većine. Izišla je već godinu dana 
poslije Baconove smrti (1627), kao dodatak djelu Sylva Syl- 
varum: or A Natural History. In ten centuries (Šuma nad 
šumama: ili Prirodna historija. U deset stoljeća«). Urednik 
ove edicije William Rawley, Baconov kapelan, koji mu je 
intenzivno pomagao u radu na rukopisima baš u posljednjim 
godinama života, navodi da je Novoj Atlantidi sam Bacon 
namijenio mjesto na kojem je objavljena (uz Sylva Sylva- 
rum), smatrajući da su ta dva djela tijesno povezana. Si- 
gurno nije slučajno ni protivno Baconovoj želji što su baš 
ta dva djela izdana tako brzo. Rawley je dobro znao šta je 
sam Bacon smatrao najhitnijim. 

Ni objavljivanje Nove Atlantide u nedovršenom obliku 
nije neka proizvoljnost ni posljedica Baconove iznenadne 
smrti. Godinu-dvije prije smrti Bacon je namjerno prekinuo 
rad na tom djelu da bi se mogao posvetiti radu na Sylva 
sylvarum i sam je smislio da Novu Atlantidu objavi neza- 
vršenu (odnosno »završeno-nezavršenu«). Kako se iz napisa- 
nog dijela teksta može zaključiti i kako to Rawley u svom 
predgovoru eksplicite saopćava, Bacon je namjeravao da u 
Novoj Atlantidi napiše i jedan odjeljak o zakonima ili o naj- 
boljem uređenju države. Ali, »kako je vidio da bi to bilo 
veliko djelo i kako je jako želio da napiše Prirodnu histo- 
riju, kojoj je davao veliku prednost, odustao je od te na- 
mjere«.25 No djelo nije prekinuto u sredini nekog pasusa ili 
rečenice, nego je Bacon završio dio o »Domu Solomuna« 
(o nauci i o njenoj ulozi u idealnom društvu), a taj je za- 


25 The Works of Francis Bacon, collected and edited by J. 
Spedding, R. L. Ellis and D. D. Heath, Vol. III, New Edition, Lon- 
don 1876, p. 127. 

vršetak formulirao tako da se može shvatiti i kao kraj ci- 
jelog djela. Prema tome nije riječ o nedovršenom djelu u 
smislu iznenada prekinutog, nego u smislu djela koje je sam 
autor po kratkom postupku završio odustajući od realizacije 
dijela prvobitne zamisli. 

Svoje poglede o najboljem uređenju društva Bacon nije 
izložio u obliku sistematske rasprave, nego u obliku opisa 
života na dotad nepoznatom otoku »Nova Atlantida« (koji 
sami stanovnici zovu Bensalemom), do kojeg je mornare što 
su plovili Južnim morem iz Perua za Kinu i Japan zanijelo 
nevrijeme, koje su jedva preživjeli. Taj način da se ono 
idealno prikaže kao nešto što je na nekom dosad nepozna- 
tom mjestu već realizirano, nije otkriće Baconovo. Stotinu 
godina prije njega, engleski humanist i državnik Thomas 
More (1478—1535) u svojoj Utopiji (1516) izložio je svoje 
ideje o najboljem uređenju države u obliku priče moreplovca 
Rafaela Hytlodeja (Raphaela Hytlodaeusa) o životu na otoku 
Utopija. Približno istovremeeno s Baconom istom je obliku 
pribjegao talijanski dominikanac Tommaso  Campanella 
(1568—1639) u svom djelu Grad Sunca (1620—1623). Pritom 
su Bacon i Campanella na sličan način pojednostavnili Mo- 
reov model, zadovoljivši se da konkuriraju samo drugom 
dijelu Moreovog teksta. 


Moreova Utopija, kako je poznato, sastoji se od dva gla- 
vna dijela: u prvom se daje kritika tadašnjeg društvenog 
poretka i uopće svakog poretka zasnovanog na privatnom vlas- 
ništvu; u drugom se opisuje komunistički poredak ostvaren 
na (kako to samo ime sugerira, nepostojećem) otoku Utopiji. 
U Novoj Atlantidi i u Gradu Sunca nema odjeljka koji bi 
odgovarao prvom dijelu Utopije, nego se autori zadovolja- 
vaju uglavnom pozitivnim prikazom života u idealnoj dr- 
žavi.26 Naravno, već sam pokušaj da se prikaže jedno bolje 
društveno uređenje različito od sadašnjeg pretpostavlja kri- 
tičnost prema onom postojećem. No dok je More svoj kri- 
tički stav eksplicite izložio i obrazložio (doduše, iz opreza, 
kroz usta jednog izmišljenog lica — jednog od tri učesnika u 


28 Ta je država kod Talijana Campanelle Grad Sunca (Ci- 
vitas Solis), grad država, koji je doduše podignut na otoku, ali 
ga ne pokriva; na otoku postoje još četiri kraljevstva s drukči- 
jim uređenjem, koja zavide sreći stanovnika grada Sunca (Sola- 
raca) pa stalno zapodijevaju ratove s njima. Kod Morea idealna 
država ostvarena je na cijelom otoku, koji po veličini i obliku 
podsjeća na Englesku i (poput tadašnje Engleske) obuhvaća 54 
grada. Kod Bacona nema tačnog opisa cijelog Bensalema ni nje- 
govih gradova, no vidi se da je i tu idealna država zahvatila 
cijelo ostrvo, sa svim gradovima i selima. 

razgovoru — Rafaela Hytlodeja), Campanella i Bacon (ne- 
zavisno jedan od drugog) nisu smatrali za potrebno da se 
upuštaju u kritiku postojećeg poretka. Moreova utopija u 
tom je smislu bolje zasnovana od Campanelline i od Baco- 
nove.?? 

Kao neki nadomjestak za fundiranje bolje budućnosti 
kritikom suvremenosti kod Bacona nalazimo svojevrsni »ar- 
gument od prošlosti«. Prema jednoj od priča što ih upravnik 
Doma stranaca priča gostima »otprilike pre tri hiljade go- 
dina, ili nešto više, svetska plovidba (naročito za daleka pu- 
tovanja) bila je veća nego danas« (216), i to usprkos tome 
što je ona »kod vas« (u Engleskoj) baš »u toku ovih sto 
dvadeset godina« jako povećana (216). Velike mornarice imali 
su po toj priči Feničani, Tirci, Kartaginjani, Egipćani, Pa- 
lestinci, Kinezi i maročito Velika Atlantida — »to što vi 
nazivate Amerikom« (217). Ali nije sve bogatstvo tih ze- 
malja bilo u brodovlju. Velika Atlantida, kao i »zemlja Peru, 
tada zvana Koja, i zemlja Meksiko, tada nazvana Tirambel, 
bile su kraljevstva silna i moćna oružjem, brodovljem i bo- 
gatstvom« (217). No kako su se ta kraljevstva bila upustila 
u dva velika — makar i neuspješna — osvajačka pohoda 
(jedan na Evropu, a drugi na Bensalem) snašla ih je »bo- 
žanska osveta«: Velika Atlantida bila je opustošena, ne po- 
tresom kako to kaže »vaš čovjek« (očito Platon), nego veli- 
kom poplavom. »Jadni ostatak ljudskog semena« koji se 
spasio u brdima Atlantide, kasnije je pomalo ponovo naselio 
tu zemlju, ali kako su to bili »prosti i divlji ljudi«, nije čudo 
što su još uvijek zaostali. 

Uzgred i uz kratka i neobavezna objašnjenja Bacon spo- 
minje da je i u drugim dijelovima svijeta (»da li usled ra- 
tova ili prirodnim menama vremena«, 219) plovidba opala, 
pa makar se iz ove priče o nekadašnjem sjaju plovidbe ne 
izvlače neki eksplicitni zaključci, cijelu priču teško je shva- 
titi drukčije nego kao svojevrsnu potkrepu teze da ono što 
danas postoji nije tim samim i najbolje moguće, te je prema 
tome nešto bolje moguće i u budućnosti. Ovo pozivanje 


21 Uvjerljivo pokazavši da je društveni poredak zasnovan na 
privatnom vlasništvu nepravedan i nehuman te da bi ga trebalo 
zamijeniti bitno drukčijim, More u postojećem nije pronašao ni- 
kakav oslonac ni put za poželjnu promjenu. Stoga mu nije pre- 
ostalo drugo nego da procijep između postojećeg i poželjnog pre- 
mosti putovanjem u zemlju »U-topiju« (»Ne-mjestiju«). A djelo 
završava iskrenim priznanjem »da u utopijskoj državi ima jako 
mnogo stvari koje ja u našim državama više želim, nego što ih 
očekujem.« (Th. More, Utopija, Kultura, Zagreb 1952, str. 186) 
No sve to ne smanjuje vrijednost njegove blistave kritike po- 
stojećeg. 

na nekadašnje »zlatno doba« igralo je značajnu ulogu u ne- 
kim utopijskim (pa i u »naučnim«) vizijama budućnosti, a 
između zamisli »zlatne prošlosti« i »zlatne budućnosti« uvi- 
jek je postojala i određena korelacija. Tako je u nekim ko- 
munističkim vizijama budućnosti značajnu ulogu igrala ideja 
prakomunizma, a i Baconova vizija zlatnog doba s moćnim 
oružjem, brodovljem i bogatstvom daje naslutiti kako će on 
zamisliti idealno društvo budućnosti. 

Međutim ako su Bacon i Campanella podjednako odstu- 
pili od Morea time što nisu ušli u kritiku postojećeg stanja, 
po nekim bitnim određenjima zamišljenog boljeg društva 
Campanella se kreće na Moreovom tragu, dok Bacon skreće 
u drugom pravcu. U kritičkom dijelu svoje Utopije More je 
(u liku Hytlodeja) došao do zaključka da je privatno vlas- 
ništvo glavni uzrok svih društvenih zala te da je »ukidanje 
privatnog vlasništva jedino sredstvo za ravnomjernu i pra- 
vičnu raspodjelu dobara kao i za opće blagostanje«.ž U skla- 
du s tim on je svoju Utopiju opisao kao komunističku za- 
jednicu u kojoj nema privatnog vlasništva, povlašćenih kla- 
sa ni eksploatacije. S ovim idejama slaže se i Campanella. 
Ni u njegovom Gradu Sunca nema privatnog vlasništva nego 
su građanima »zajedničke kuće, spavaonice, kreveti i sve 
druge potrebne stvari«? pa nema ni podjele ljudi na one 
koji pate i one koji samo uživaju. Rad je opća obaveza, i 
upravo zato nitko ne mora raditi preko mjere. 

U Baconovoj Novoj Atlantidi nema kritike privatnog vlas- 
ništva niti se o njemu posebno raspravlja. Znači li to da 
privatno vlasništvo i podjela društva na klase postoje u 
Bensalemu? Pisac pogovora ruskom izdanju Nove Atlantide 
F. A. Kogan-Bernstein daje pozitivan odgovor na to pitanje: 
»Već na prvim stranicama Nove Atlantide saznajemo da 
bensalemsko društvo počiva na principu vlasništva, na kla- 
gama i na razlici u imućnosti, da tamo nema imovinske i 
socijalne jednakosti, nego naprotiv postoje građani koju su 
upali u bijedu i nalaze se u »teškom položaju« i kojima pri- 
skaču u pomoć njihovi imućniji rođaci«.% Nakon što je na- 
veo još nekoliko sličnih djelića rečenica iz kojih se vidi da 
u Novoj Atlantidi doista postoje važne socijalne razlike, 
Kogan-Bernstein zaključuje: »Dakle, društvo koje slika Ba- 


28 Th, More, Utopija, Kultura, Zagreb 1952, str. 91. 

22 T, Campanella, Grad Sunca, Zora, Zagreb 1953, str. 12. 

% Frensis Bekon, Novaja Atlantida. Opyty i nastavlenija nrav- 
stvennye i političeskie, Perevod Z. E. Aleksandrovoj. Statja i pri- 
ii dkg F. K. Kogan-Bernstejn, II izd., Moskva 1962, str. 157— 

con je ZERO društvo koje se raspada na bogate i siroma- 
šne.. .« 

Treba priznati da je Kogan-Bernstein brižljivo i vješto 
prikupio sve, makar i indirektne, argumente za svoju tezu 
da u Novoj Atlantidi postoje privatno vlasništvo i društvene 
klase. No on nije pronašao (niti je mogao pronaći) nijedno 
mjesto na kojem bi to Bacon direktno i eksplicitno rekao. 
Opreznije nego Kogan-Bernstein o tome je svojevremeno 
pisao Max Beer: »Bacon je mislio da sreću čovječanstva 
može stvoriti primjenom prirodne znanosti na produkciju, a 
ne promjenom vlasničkih odnosa.« Ova teza, naizgled sli- 
čna Koganovoj, zapravo je mnogo adekvatnija. U Novoj 
Atlantidi Bacon ne govori o drukčijim vlasničkim odnosima, 
pa se s pravom može zaključiti da promjenu tih odnosa nije 
smatrao potrebnom ili bar da je nije smatrao jako značaj- 
nom ni presudnom. Već po tome što je prešutno prešao preko 
problematike vlasničkih odnosa bio je Bacon ispod nivoa 
sto godina starijeg Morea. Međutim, kao što je Kogan-Bern- 
stein naveo niz indirektnih potvrda za preipostavku da u 
Novoj Atlantidi postoji privatno vlasništvo, moglo bi se 
navesti niz mjesta koja upućuju da u Novoj Atlantidi po- 
stoji i neki oblik kolektivnog (»državno-kapitalističkog« ili 
»državno-socijalističkog«) vlasništva. No o tačnom odnosu 
među raznim vrstama vlasništva u Bensalemu može se samo 
nesigurno nagađati. 

Kao što nije opisao vlasničke odnose u svojoj idealnoj 
državi, Bacon mije prikazao ni organizaciju proizvodnje u 
Bensalemu. Kod Morea i Campanelle detaljno je prikazan 
način proizvodnje u idealnoj državi, a napose su navedene 
i radne obaveze kao i prava koja iz njih proističu. Kod Ba- 
cona nema o tome gotovo ništa. O proizvodnji se govori je- 
dino kad je riječ o nauci i o njenoj ulozi u društvenom ži- 
votu (o čemu će još biti riječi). 

Smatrajući da je privatno vlasništvo glavni uzrok druš- 
tvenih zala More je znao da se ukidanjem privatnog vlas- 
ništva ne rješavaju svi problemi, te da humanost jednog 
društva zavisi među ostalim i od načina na koji se odlu- 
čuje o zajedničkim pitanjima. Stoga je on u svojoj Utopiji 
detaljno opisao i jedan u osnovi demokratski politički po- 
redak, čija je bit u tome da se o zajedničkim poslovima 
brinu demokratski izabrana tijela i pojedinci, a o najvažni- 
jim pitanjima odlučuju svi građani. Campanellina zamisao 


% Op, cit., str. 158, 
382 Max Beer, Opća historija socijalizma i socijalnih borba. 
Preveli Božidar Adžija i Milan Durman, Zagreb 1933, str. 269. 

o upravljanju zajedničkim poslovima bila je naprotiv tipi- 
čno nedemokratska i birokratska. Upraavljanje društvenim 
procesom proizvodnje i raspodjele i uopće svim zajedničkim 
poslovima u Gradu Sunca vrši komplicirani, hijerarhijski iz- 
građeni činovnički aparat. Pravo je (i dužnost) tih činovnika, 
koji se ne biraju nego postavljaju (doduše uz djelomično 
konsultiranje naroda) da kontroliraju i reguliraju život gra- 
đana na svim područjima. Kako su činovnici ujedno i sve- 
ćenici, oni imaju vlast čak i nad savješću građana. 

Kao što u svojoj Novoj Atlantidi nije opisao odnose vlas- 
ništva i način proizvodnje, Bacon u njoj ne daje ni siste- 
matski prikaz oblika uprave. O tome je on, po Rawleyu, 
htio da piše, ali nije stigao. Ipak o pojedinim aspektima 
načina upravljanja Bacon se makar i kratko i uzgred iz- 
jašnjava, pa o načinu upravljanja možemo dobiti djelomi- 
čnu, još jako nepotpunu sliku. Prije svega vidi se da je Ben- 
salem svojevrsna ustavna kraljevina (poput Engleske), i to 
ne od juče. Jedan od kraljeva (jedan od dvojice koji se — 
iz cijele dugačke povijesti — jedini spominju po imenu) vla- 
dao je prije hiljadu devetsto godina. Taj kralj »čiju uspo- 
menu mimo sve druge, mi najvećma poštujemo (22), zvao 
se Solamuna, a Bensalemci ga poštuju »kao zakonodavca na- 
šeg naroda«, koji je »imao veliko srce, neiscrpno za dobro, 
i sav bijaše predan sreći svoga kraljevstva i svog naroda 
(220). O zakonima i drugim djelima tog zakonodavca sazna- 
jemo tek fragmentarno. Tako saznajemo o njegovim zako- 
nima u pogledu ulaska stranaca, o putovanjima u strane ze- 
mlje (221), o braku i javnim kućama (229-—230), o čuvanju 
tajni pred strancima (221), no to je očito samo mali dio 
svih zakona. 

Daljnje pojedinosti o funkcioniranju te ustavne monar- 
hije škrto su naznačene. Čini se da u njoj ima funkcionera 
s dosta velikim ličnim ovlašćenjima (poimenično se spomi- 
nju »čuvar zdravlja«, »upravnik Doma stranaca«, »upravnik 
grada«), no nije jasno kako se biraju ni koliko ih i kakvih 
vrsta sve ima. Čak ni kod poimenično opisanih funkcionera 
nije jasno dokle sežu njihove ovlasti. Čini se da najvažnije 
odluke ne donose sami, no da li iza njih stoji neki još viši 
funkcioner ili sam kralj — ostaje nepoznato. »Država je 
odobrila da ostanete u zemlji za vreme od šest nedelja« — 
saopćava upravnik Doma stranaca, no kakvo je državno ti- 
jelo donijelo navedenu odluku, ostaje obavijeno velom tajne. 

Dvije ustanove igraju značajnu ulogu u Bensalemu: po- 
rodica i religija. O funkcioniranju, položaju i značenju po- 
rodice saznajemo, s jedne strane, kroz opis jedne porodične 
svetkovine, a s druge strane kroz priču trgovca-Jevrejina o 

bračnim zakonima i običajima. Opis porodične svetkovine 
zanimljiv je napose zato što se iz njega razabire da je po- 
rodica organizirana na patrijarhalnom principu, te da je dr- 
žava zainteresirana za održanje tog oblika porodice i za uve- 
ćanje broja stanovnika. Zainteresiranost za povećanje sta- 
novništva dolazi do izražaja u tome što o trošku države pri- 
ređuju svetkovine za oca porodice (tirsana) koji je doživio 
da vidi trideset živih potomaka u dobi od preko tri godine. 
Zainteresiranost za održanje autoriteta oca porodice vidi se 
po tome što na tu svečanost obavezno dolazi kraljev glasnik 
s poveljom za oca porodice, a lično joj prisustvuje upravnik 
grada, i to sa zadatkom »da bi svojim javnim autoritetom 
pomogao da se odluke i naredbe tirsanove provedu u delo, 
ako bi bilo neposlušnosti, premda je to retko kad potrebno; 
takvo poštovanje i poslušnost oni ukazuju poretku Prirode.« 
(225) Što se tiče priče jevrejskog trgovca, to je prava oda 
monogamnom braku i bensalemskom društvu u kojem se 
takav brak uspješno ostvaruje, bez javnih kuća, bračne ne- 
vjere i homoseksualnosti. Čini se da se zabrana javnih kuća 
smatra glavnim sredstvom za postizanje tog idealnog stanja. 

Kad je riječ o religiji Bensalemci su revni kršćani. Pri- 
došle moreplovce prihvaćaju tek kad su utvrdili da su i oni 
kršćani. U povodu susreta s trgovcem Jevrejinom saznajemo 
da imaju »nešto malo jevrejskih porodica« kojima »dozvo- 
ljavaju da ispovedaju svoju veru« (228), ali ova tolerantnost 
objašnjava se kao iznimka opravdana specijalnim okolnosti- 
ma: »To oni (Bensalemci) mogu da čine tim pre, zato što 
su ovi (Jevreji) daleko drukčije naravi nego što su Jevreji 
u drugim zemljama. Jer dok ovi drugi mrze ime Hristovo, 
i gaje potajnu ukorenjenu mržnju prema narodu u kojem 
žive, ovi naprotiv pridaju mnoga visoka svojstva našem Spa- 
sitelju, i veoma mnogo ljube narod Bensalema.« (228) Kako 
objasniti da u zemlji koja se po svom uređenju razlikuje od 
drugih zemalja i pretendira da ima najbolju državu na svi- 
jetu dominira ona ista kršćanska religija koju nalazimo po 
cijeloj Evropi i drugdje? Pretpostaviti da je ta religija došla 
iz onih pokvarenih i zaostalih dijelova svijeta moglo bi do- 
vesti u pitanje superiornost Bensalema. Stoga saznajemo da 
se dvadeset godina poslije Isusovog uznesenja Bog putem 
»apostolskog i čudotvornog evagelista sv. Vartolemejea« po- 
sebno javio stanovnicima Bensalema i u specijalnom kovče- 
žicu doturio im sve knjige Starog i Novog zavjeta kao i Apo- 
kalipsu i neke novozavjetne knjige koje u ono vrijeme još 
nisu bile napisane. 

Pored religije Bensalemci imaju i umjetnost. Na poro- 
dičnoj svetkovini, pri kraju ručka, »otpeva se pohvalna pe- 

sma, čija raznovrsnost zavisi od mašte onoga koji je sas- 
tavlja (jer oni imaju odlično pesništvo); ali njen predmet 
uvek su pohvale Adamu, i Noju, i Avramu... i uvek se 
završava blagodarenjem za rođenje našeg Spasitelja« (227). 
Nije teško zamisliti kakvo to odlično pjesništvo može na- 
stati na tom principu. 

Glavni centar duhovnog života Bensalema nije ni umjet- 
nost ni religija, niti je Baconova glavna intencija pri 
pisanju Nove Atlantide da veliča kršćanstvo ili da nalazi 
mjesto za pjesništvo. Među mnogim odličnim djelima kra- 
lja-zakonodavca Solamune »jedno stoji preuzvišeno iznad 
svih. To je podizanje i ustanovljenje jednog reda ili dru- 
štva, koji mi nazivamo Solomunovim domom; to je, mi sma- 
tramo, najplemenitija ustanova na zemlji, i svjetiljka ovog 
kraljevstva.« (222) Najzad smo tako došli do centralne pro- 
blematike Baconove Nove Atlantide i ujedno do objašnjenja 
zašto je baš ta tematika kod njega centralna. 

Najznačajnije je djelo kralja Solamune osnivanje Solo- 
monovog doma (drukčije nazvanog i »Saborištem pet dne- 
vi«). Naziv »Solomonov« nije nastao slučajnim iskrivljava- 
njem imena »Solamuna«, nego je sam Solamuna tako nazvao 
taj dom po slavnom hebrejskom caru Solomonu. Solomonov 
dom je naučna ustanova »posvećena proučavanju dela i stvo- 
renja božjih« (222), osnovana »radi pronalaženja istinske 
prirode svih stvari« (222). Upravo zato što je Solomonov 
dom »najplemenitija ustanova na zemlji« izdiže se zemlja 
bengalemska iznad ostalih zemalja. No ako je ta ustanova 
doista »svjetiljka ovog kraljevstva«, onda je shvatljivo ne 
samo to da se o njoj u Novoj Atlantidi najviše govori nego 
i to što je Bacon gotovo šutke ili kratko prešao preko drugih 
značajnijih društvenih ustanova i pitanja (priroda vlasniš- 
tva, organizacija proizvodnje i raspodjele i sl.). 

Citirane elementarne (i još neke slične) informacije 9 
Solomonovom domu moreplovci su dobili od upravnika gra- 
da. Ali on očito nije imao ni dovoljno znanja ni ovlaštenja 
da o tome pruži neke daljnje podatke. Detaljnije informa- 
cije putnici su dobili od jednog od otaca Solomonovog doma 
koji je tih dana došao da posjeti grad (u kojem je svečano 
dočekan) i saznavši za strance pristao da ih primi te da s 
jednim od njih malo porazgovara. 

Izvještaj »o istinitom stanju Solomonova doma« što ga 
je »otac« tog doma podnio izabranom predstavniku mornara 
podijeljen je u četiri tačke nejednake dužine i sadržaja. U 
prvoj je kratko i jasno određena svrha te ustanove: »Sa- 
znavanje uzroka i tajni kretanja stvari, i proširenje među- 
ljudskog gospodarenja, radi postizanja svega što je mo- 

gućno.« (234) Nije teško vidjeti da je ovako određena svrha 
kuće Solomona samo rezime svrhe nauke (i velike obnove 
nauka) kako je opširnije razjašnjena u Novom organonu i 
u drugim djelima predviđenim za Restauratio Magna, 

Drugi dio »izvještaja«, koji govori o »opremi i oruđi- 
ma koja imamo za naše radove«, najduži je dio tog izlaga- 
nja, a svojim sadržajem prelazi najavljeni okvir, jer tu nije 
riječ samo o opremi i oruđima, nego i općenito o naučnim i 
tehničkim otkrićima i dostignućima i o njihovoj primjeni u 
proizvodnji. S jedne strane, tu se reklamiraju veća količina, 
veća raznovrsnost i bolji kvalitet već postojećih vrsta pro- 
izvoda, s druge strane također teško dohvatljiva i ostvarlji- 
va dostignuća i otkrića, od kojih su neka u međuvremenu 
učinjena, a neka još možda predstoje (ili nam se čine ne- 
moguća). Tu su duboke pećine i visoke kule, umjetna je- 
zera za uzgoj ribe i peradi, pretvaranje slane vode u slatku 
i obratno, iskorišćavanje energije vode i vjetra za pokre- 
tanje, umjetni bunari i umjetne oborine, mikrofoni i tele- 
foni, mikroskopi i telesekopi, zračne letjelice i podvodni bro- 
dovi, izmijenjeni ritam rasta i veličina biljaka i životinja 
i mnogo šta drugo što je moglo zvučati fantastično, ali je u 
međuvremenu uvelike ostvareno. Mašta se i o tome da »ra- 
zne biljke proizvodimo pomoću mešavine zemlje a bez se- 
mena« (237) i tvrdi se da »iz truleži stvaramo neke vrste 
zmija, crva, mušica i riba« (238). Razne mehaničke vještine 
i proizvodnja papira, platna, svile, tkanine tu se razvijaju 
jednako kao i topovi, ratno oruđe i »nove mešavine pušča- 
nog praha«. Nije potrebno da ovdje nabrajamo sve te pro- 
nalaske i pojedinačno analiziramo u kojoj su mjeri samo 
registracija već tada dostignutog ili predvidljivog a u kojoj 
su mjeri u međuvremenu ostvarene ingeniozne anticipacije 
ili snivanje o nečem još i danas neostvarenom ili čak o 
principijelno nemogućem i nedohvatljivom. U cjelini uzeto 
taj opis-anticipacija naučnog razvoja pokazuje Baconovu iz- 
vanrednu vidovitost i osjećaj za mogućnosti razvoja nauke 
i njene primjene u tehnici i proizvodnji. 

Međutim zanimljiv je način na koji se Bacon, odnosno 
predstavnik kuće Solomona (kroz čija usta on govori), od- 
nosi prema svim tim otkrićima i njihovim primjenama. Kao 
jedini adekvatan odnos tu se sugerira samozadovoljstvo po- 
stignutim uspjesima i optimističko uvjerenje da takav raz- 
voj može čovjeku biti samo koristan, Nema ni najmanje bo- 
jazni da bi neki pronalazak mogao biti štetan ili opasan za 
čovjeka niti ustručavanja da se sve podredi ciljevima tak- 
vog eksperimentiranja. U posebnim vrtovima i zabranima 
čuvaju se životinje i ptice na kojima »oprobavamo otrove 

i druge lekove«, »postižemo da one postaju krupnije ili više 
nego što je njihova vrsta i obrnuto, pravimo ih patuljastim 
i zadržavamo njihovo rastenje; postižemo da se one više plode 
i rađaju nego njihova vrsta, i obrnuto, činimo ih jalovim 
ili neplodnim« (237), »isto tako menjamo im boju, oblik, 
navike, mnoge osobenosti« (str. 237—238). Baconu se ni u 
jednom trenutku ne javlja pitanje da li je to dopušteno i 
humano, niti se boji da bi netko na sličan način mogao 
eksperimentirati s ljudima. 

U trećem dijelu »izvještaja« saznajemo tačne funkcije 36 
članova Solomonovog doma (pri čemu nije eksplicite potvr- 
đeno da ih toliko ukupno ima): dvanaest »Trgovaca Svet- 
losti« koji »plove u tuđe zemlje pod imenima drugih na- 
roda«, tri »Grabljivca« koji »sabiraju oglede koji su u svim 
knjigama«, trojicu »Tajanstvenika« koji »sabiraju oglede 
svih mehaničkih veština, a isto tako i slobodnih nauka, kao 
i postupaka koji nisu uneseni u veštine«, tri »Krčioca ili 
Rudara« koji »proveravaju nove oglede« itd. sve do tri »Tu- 
mača Prirode« koji »pomoću ogleda uzdižu pređašnja otkri- 
ća do širih zapažanja, aksioma i aforizama« (str. 243—244). 
Naravno da sami ovako malobrojni članovi Doma Solomona 
ne bi mogli izvršiti veliki istraživački (i pripremni) rad 
kojeg se poduhvataju. Ali njima pomažu »novaci i učenici« 
kao i »velik broj službenika i pomoćnika, muškaraca i žena«. 
(244) 

Ipak, nije sasvim jasno u kojoj su mjeri svi ti oci, no- 
vaci i službenici angažirani u otkrivanju naučnih istina, te- 
hničkih naprava i mogućnosti njihove primjene, a koliko i 
u samoj proizvodnji i upravljanju proizvodima. Šta npr. 
znači kad član Solomonova doma kaže: »letimo u vazduhu 
do izvesnog stepena: imamo brodove i čunove koji plove 
pod vodom i one koji premošćuju mora« (242), Znači li to 
da su članovi Solomonovog doma pronašli opisane letjelice 
i brodove, pa zatim njihovu proizvodnju i upotrebu prepus- 
tili nekom drugom (državi, građanima itd.) ili to znači da 
oni takve čudne letjelice i brodove sami izrađuju i zadrža- 
vaju za vlastitu upotrebu? Za svoje svetkovine i obrede čla- 
novi Solomonovog doma imaju dvije velike dvorane. U je- 
dnu stavljaju »obrasce i primere svih vrsta ređih i odličnih 
pronalazaka« (što je dakle svojevrsni muzej nauke i tehni- 
ke), a u drugu »kipove svih glavnih pronalazača« (svojevr- 
sna »memorijalna sala« za velike pronalazače). Imaju li i 
drugi građani pristup u te poučne dvorane ili su one re- 
zervirane samo za interne priredbe Doma Solomonova? 

Svoje naučne pronalaske članovi Solomonovog doma ne 
čuvaju samo za sebe, nego ih stavljaju na raspolaganje gra- 

đanima, ali ne automatski, već samo prema promišljenom 
planu i po vlastitoj odluci: »pohodimo redom sve glavne 
gradove kraljevstva gde, kad tome dođe vreme, objavlju- 
jemo sve korisne pronalaske kako nađemo za shodno.« (245) 
Zanimljivo je i značajno da o objavljivanju naučnih rezul- 
tata ne odlučuju neki državni organi izvan Solomonovog 
doma, nego samo članovi tog Doma. Njihovo je pravo da 
rezultate svog istraživanja uskrate ne samo građanima nego 
i državi: »Dogovaramo se o tome koji pronalasci i iskustva 
mogu da budu objavljeni, a koji ne; i svi se zaklinjemo da 
ćemo čuvati tajnu onih koje smatramo da ih valja skrivati 
u tajnosti, premda neke od tih katkada otkrivamo državi, 
a neke ne.« (244) 

Ovakav njihov stav prema državi očito je njihovo pri- 
znato pravo, a ne ilegalan postupak, pa nimalo ne umanjuje 
ni poštovanje koje im država ukazuje. O društvenom ugledu 
i položaju Doma uvjerljivo govori i prikaz ulaska člana So- 
lomunovog doma u grad. Nošen u raskošnim kočijama, s pe- 
deset pratilaca, on se opustio na jastucima i ćilimima, a pje- 
ške su ga pratili »svi časnici i poglavari gradskih društava« 
(233). Iako nije nigdje eksplicitno prikazan odnos između 
članova Solomonovog doma, kralja i državnih činovnika, iz 
svega proizlazi da članovi Solomonovog društva ne uživaju 
samo izvanjsko poštovanje i čast, nego da moraju imati i 
veliku ulogu u odlučivanju i vlasti. 

Nova Atlantida tako predstavlja zamisao društva u ko- 
jem je nauka na opće dobro svih građana preuzela odlučnu, 
gotovo vladarsku funkciju. Kralj i građani Bensalema ustu- 
pili su naučenjacima određena prava i mogućnosti za njihov 
rad, a oni zauzvrat razvijaju i unapređuju nauku, tehniku i 
proizvodnju — na dobrobit cijelog naroda. Naučni razvoj u 
Novoj Atlantidi ne samo što stvara sretne i zadovoljne gra- 
đane, nego je stvorio i jednu visoko moralnu zajednicu, iz 
koje su nestale opačine te vladaju visoki moralni principi i 
istinska ljudska dobrota. 


O visokoj moralnoj čistoti stanovnika Bensalema govore 
i neuspješni pokušaji moreplovaca da nagrade činovnike koji 
su im izišli ususret. Ponuđenu im novčanu nagradu svi či- 
novnici odbijaju blago, ali odlučno. Scenom sa nuđenjem i 
odbijanjem novčane nagrade (koja se s malim varijacijama 
ponavlja nekoliko puta) kao da je Bacon htio sugerirati: u 
društvu iz kojeg moreplovci dolaze novčano nagrađivanje je 
normalna stvar, u Bensalemu se naprotiv smatra da činov- 
nik ne može još jednom primiti nagradu za posao za koji 
je već plaćen. Bensalemsko stanovište sigurno je uzvišenije, 

no treba li osuđivati nekoga tko novčanu nagradu daje ili 
prima (kao Bacon) tamo gdje je to uobičajeno? 

Kapitalističkoj klasi Baconovog vremena bio je potreban 
razvitak nauke kako bi razvila proizvodne snage, povećala 
eksploataciju i učvrstila svoju vladavinu. Proglašavajući raz- 
voj nauke, tehnike i proizvodnje primarnim društvenim za- 
datkom i rješenjem svih društvenih problema, Bacon je mi- 
slio u duhu buržoazije, bio je, kako se to kaže, »ideolog 
kapitalističke klase (ili kapitalizma) u usponu«. Ali Bacon 
nije mislio na kapitalističku dobit, nego na dobrobit cijelog 
čovječanstva, na uspostavljanje humane ljudske zajednice. 
Ernst Bloch zato s pravom ističe: »Ovladavanje prirodom 
(pri kojem prestaju nestašica i katastrofe) Služi u Bacona 
uspostavljanju jednog regnum hominis?,«33 

Nada da bi se organiziranjem Solomonove kuće mogli ri- 
ješiti svi društveni problemi bilo je naivno. »Plan ?'Solo- 
monove kuće u međuvremenu je ispunjen, čak više nego 
je Bacon snivao, putem Tehničkih visokih škola i labora- 
torija; do regnum hominis preostao je još dobar komad 
puta.«*% Usto je razvoj tehnike zatajio ne samo time što nije 
donio regnum hominis, nego i time što je donio mnogo toga 
umjetnog, apstraktnog i »neprirodnog« u samoj prirodi te- 
hnike. 

No ako je Bacon precijenio mogućnosti razvoja nauke i 
tehnike i nije vidio njihove opasnosti, on nas je ipak za- 
dužio poticajem da razvijemo naše prirodne i ljudske mo- 
gućnosti, bez čijeg svestranog razvoja ipak nema ni carstva 
čovjeka. 


83 Ernst Bloch, Das Prinzip Hoffnung, Bd. 2, Frankfurt _ am 
Main 1967, S. 766. 
% Op. cit., S. 767. 

Tommaso Campanella m. 


Habent sua fata libelli. Mnogo djela, filozofskih, teološ- 
kih, astronomskih, medicinskih, političkih i poetskih napisao 
je T. Campanella. A od svega toga još i danas intenzivno 
živi samo mala knjižica o sretnome Gradu Sunca. Ostale 
spavaju na prašnjavim policama dubokim snom, iz kojega 
ih od vremena do vremena budi poneki stručnjak ili rado- 
znalac. Vjerojatno bi ih uznemiravali još manje da njihov 
autor nije istodobno i pisac slavne socijalne utopije. Pa ipak, 
nije u toj knjižici sve značenje T. Campanelle. 


Campanella je doživio 71 godinu, a _ u tamnici proveo 
dvadeset sedam. 


Rođen 1568. u gradu Stilo u Kalabriji (južna Italija), 
Campanella je sa 15 godina stupio u dominikanski duhovni 
red. Talentiran i radin on je neumorno gutao knjige i ubrzo 
je po svom filozofskom znanju, govorničkim sposobnostima 
i vještini diskutiranja postao slavan i — sumnjiv. Sumnjivo 
je bilo već to što je tako mlad bio tako učen. I pojavila se 
legenda da je svoju mudrost stekao na »nečist« način, po- 
moću nekoga starog židovskog rabina ili možda i od samog 
demona. Ne manje bio je Campanella sumnjiv zbog toga što 
se oduševio za antiskolastičku filozofiju Bernardina Telesija, 
i što je u javnim diskusijama, kao i u svojoj prvoj knjizi 
(Philosophia sensibus demonstrata«, napisana 1589, objav- 
ljena 1591) branio tu filozofiju, a napadao velikog učitelja 
Aristotela. 

Zavist i mržnja popova, a naročito jezuita, neprestano su 
rasli, i uskoro su počele stizati tužbe protiv njega. Četiri je 
puta bio optužen i suđen, ali se uspio obraniti. Prvi put su 
ga optužili zbog pristajanja uz Telesija i u presudi izrečenoj 

godine 1592. pozvali su ga da napusti telezijanstvo i vrati 
se tomizmu. Drugi put su ga optužili zbog nedopuštenog po- 
našanja, ali je oslobođen zbog nedostatka dokaza. Zatim je 
osumnjičen da je pristaša Demokrita i da je napisao knjigu 
De tribus impostoribus, u kojoj se tri velike religije (krš- 
ćanska, židovska i muhamedanska) prikazuju kao tri vara- 
lice. Tek što se oslobodio od besmislene optužbe da je autor 
knjige koja je izišla 27 godina prije njegova rođenja, već 
je ponovo okrivljen da nije prijavio nekog heretika, koji 
je u njegovoj prisutnosti tvrdio da Isus nije spasitelj. Ovaj 
ga je put inkvizicija držala više mjeseci u zatvoru u Rimu, 
ali se najzad (1595) opet izvukao. 

Peti put Campanella nije prošao tako sretno. Kad je go- 
dine 1600. dospio u zatvor, ostao je u njemu sve do 1626. 
Za to vrijeme promijenio je 50 različitih tamnica i 7 puta 
bio najstrašnije mučen. Primijenili su na njega svu svoju 
inkvizitorsku vještinu: 

»Stezali su me čvrsto zategnutim konopcima, koji su mi 
prosjekli meso do kostiju i s rukama vezanim za leđa obje- 
šen sam iznad zašiljenog koca, tako da mi je liptala krv. 
Poslije četrdeset sati smatrali su me za mrtva i prestali da 
me muče; jedni su me grdili i, da bi povećali moje bolove, 
tresli uže na kome sam visio, drugi su tiho hvalili moju 
hrabrost. Ništa me nije moglo pokolebati i ni jednu mi ri- 
ječ nisu mogli iščupati«. 

Tako opisuje Campanella jedno od mučenja kojima je 
bio podvrgnut. Zašto su ga tako zlostavljali? Kažu (sam 
Campanella to nije u svojim djelima nikada potvrdio) da je 
kovao zavjeru, da je htio podići narodni ustanak u svojoj 
užoj domovini, Kalabriji, zbaciti s pomoću Turaka španjol- 
ski jaram i prema svojim filozofskim koncepcijama urediti 
tamo idealnu državu, u kojoj bi sam bio vrhovni vladar i 
svećenik. Ustanak je trebalo da počne pri kraju 1599., ali 
su dva izdajnika otkrila zavjeru, i ona je bila onemogućena, 
a Campanella zatvoren. 

Mučenja i tamnice nisu slomili njegov radni elan i volju 
za život. Kad je poslije nekog vremena stavljen pod blaži 
zatvorski režim, on je s mnogo energije nastavio prekinuti 
naučni i pjesnički rad, pretvorivši tako tamnicu u radni ka- 
binet. Tu je napisao knjigu Realis philosophia epistologica 
(objavljena 1623), koja sadrži fiziologiju, moral, politiku, 
ekonomiku i, kao dodatak politici, socijalnu utopiju »Grad 
Sunca.« Njegovo najveće djelo Metafizika (»Universalis phi- 
losophiae seu metaphysicarum rerum juxta propria dogma- 
ta«, u tri dijela, 1638), u kojoj izlaže svoje gnoseološke, on- 
tološke, kozmološke, i teološke poglede, također je nastalo 

u zatvoru kao i većina drugih njegovih važnijih djela: Apo- 
logia pro Galileo (1622), gdje dokazuje, da Galilejeva istra- 
živanja nisu u suprotnosti sa Svetim pismom i da bi trebalo 
da crkva dopusti slobodno naučno istraživanje prirode; De 
monarchia hispanica (1623), gdje veliča španjolska osvajanja 
i dokazuje da je bog izabrao Španiju da stvori univerzalnu 
svjetsku monarhiju i tako ostvari jedinstvo ljudskog roda; 
Monarchia Messiae (1633), u kojoj se, kako kaže u podna- 
slovu, »pokazuju prava Vrhovnog svećenika (t. j. pape), oca 
i poglavara kršćana, nad čitavim svijetom u zemaljskim i 
duhovnim stvarima«; Atheismus triumphatus (1631), gdje je 
nastojao pobiti ateizam, ali je, po mišljenju nekih sumnji- 
čavih crkvenih poglavara, ovaj ispao više triumphans (po- 
bjednik) nego triumphatus (pobijeđen); Philosophia rationa- 
lis (1638), koja sadrži gramatiku, dijalektiku, retoriku, poe- 
tiku, historiografiju it. d,it. d. 

Na zauzimanje pape Urbana VIII. Campanella je godine 
1626. pušten iz zatvora. Papinu je simpatiju očigledno ste- 
kao svojom knjigom Monarchia Messiae i drugim djelima u 
kojima je veličao katolicizam i zalagao se za vrhovnu vlast 
pape nad čitavim svijetom. Ipak, čini se da je glavni razlog 
te naklonosti bio drugi. Campanella je bio na glasu kao od- 
ličan stručnjak za astrologiju, a papa Urban VIII. bio je po- 
tajno također veliki pristaša te nauke. 

Međutim mržnja jezuita mije se ugasila. Oni su i dalje 
rovarili protiv Campanelle. Pred opasnošću da ponovo bude 
zatvoren, on je 1634. pobjegao u Francusku, gdje su ga Luj 
XIII. i Richelieu lijepo primili kao žrtvu Španije i slavnog 
astrologa. Tu se u miru bavio naukama i počeo izdavati 
svoja cjelokupna djela. U ostvarenju toga plana omela ga 
je smrt (1639). 

Tako je završio život ovoga dobrog katolika, koji je na 
svojim leđima osjetio gnjev inkvizicije i katoličke monarhije 
(Španije). Mnogi se čude okrutnom postupku s njim. Ta on 
je govorio o misiji španjolske monarhije i sanjao o ujedi- 
njenju cijeloga svijeta pod vrhovnom vlašću pape. I Win- 
delband začuđeno pita: »Zašto je inkvizicija na zahtjev Špa- 
nije morala mučiti toga čovjeka?« Zapravo stvar nije tako 
neobjašnjiva. Kad jedan društveni poredak počinje da se 
ljulja i škripi, onda njegovi čuvari gube smisao za veliko- 
dušnost i kršćansko milosrđe prema svakome tko je i naj- 
manje sumnjiv. A upravo u takvu vremenu živio je Campa- 
nella. Humanizam i Renesansa u Italiji, a Reformacija u 
Njemačkoj bili su prvi znaci novoga vremena koje dolazi. 
Vjekove podizana zgrada feudalnog poretka počela je pucati. 
U prvi mah iznenađena, katolička se crkva uskoro snašla i 


41 


u sredini XVI. stoljeća prešla u žestoku kontraofenzivu. Te- 
lesio je morao napisati da povlači sve što protivriječi kato- 
ličkom učenju, Galileo je izjavio da »terra stat et in aeter- 
num stabit«, a nepokolebljivi Bruno je godine 1600. spaljen 
na lomači. Zar je čudno, što je iste godine Campanella do- 
spio u tamnicu? 


II. 


Suptilne diskusije o nematerijalnim i natprirodnim stva- 
rima bile su poslastica za duhovnu elitu Srednjega vijeka. 
Proučavanje prirode i njenih zakona bilo je naprotiv pot- 
puno izvan mode. Istinu o svijetu tražili su u crkvenim knji- 
gama i u djelima Aristotela; priroda još nije bila stekla 
pravo da sama govori za sebe. 

Razvitak novog načina proizvodnje, čije se prve klice 
javljaju u Italiji već u XIV. i XV. stoljeću, omogućivao je 
i zahtijevao znatno proširenje prirodnonaučnih znanja čo- 
vjekovih. Zato je proučavanje prirode jedan od bojnih po- 
kliča što ga Novi vijek nosi na ustima već pri samom svom 
rođenju. Pojavljuju se mislioci koji proklamiraju zahtjev da 
se lice od starih knjiga okrene stvarima, da se s pomoću 
iskustva neposredno čita knjiga prirode. 

Jedan od najvatrenijih boraca za ovaj zahtjev bio je ta- 
lijanski filozof Bernardino Telesio (1508—1588). Smatrajući 
da sva naša znanja moraju počivati na iskustvu, on je os- 
novao i posebno društvo za empirijsko proučavanje prirode 
(Academia Telesiana ili Consentina). Međutim, u suprotnosti 
sa svojom osnovnom empirističkom tezom, on je na čisto 
spekulativan način razvio fantastično metafizičko učenje 
(koje podsjeća na predsokratsku filozofiju) o borbi između 
topline i hladnoće kao uzroku postanka neba, zemlje i svih 
ostalih stvari. 

Bilo je mislilaca koji su u borbi protiv skolastike pošli 
nešto drukčijim putem: umjesto da teorijski obrazlažu prin- 
cip da sva znanja moraju počivati na iskustvu, oni su sve 
snage posvetili praktičnoj primjeni toga principa, t. j. sa- 
mom empirijskom proučavanju prirode. Takav je bio Gali- 
leo Galilei (1564—1643), osnivač mehanike i moderne pri- 
rode nauke uopće. 

Campanella je visoko cijenio naučne radove Galilea, ali 
je od njega tražio još samo jedno: da ne ostanu u grani- 
cama fizike, da ih prekorači i izgradi nov metafizički sis- 
tem. Ali upravo to je bilo ono, što Galileo nije mogao uči- 
niti; njemu je više bilo stalo do deset provjerenih prirodno- 

-naučnih istina nego do stotine nepovjerenih filozofskih hi- 
poteza, i on je to jasno rekao u svom odgovoru Campanelli. 

Tommaso Campanella pošao je putem Telesija. Kao i Te- 
lesio, on napada srednjovjekovnu knjišku mudrost. Kritizi- 
rajući one koji smatraju da je učenost u poznavanju gra- 
matike ili logike Aristotela ili nekog drugog pisca, Campa- 
mella na usta stanovnika Grada Sunca kaže: »Ako kod vas 
netko hoće da bude učen, potrebno je samo da bude uporan 
u radu i da kao rob mrcvari svoje pamćenje, a to čovjeka 
navikava na tromost misli, jer kako ga ništa ne potiče da 
se udubi u spoznaju stvari, zadovoljava se time što posje- 
duje gomilu riječi, te ubija dušu mučeći je mrtvim znaci- 
ma«. 

Ako želimo spoznati prirodu, moramo proučavati nju sa- 
mu, a ne knjige crkvenih autoriteta. Sve znanje počiva na 
iskustvu, na osjetima. »Sentire est scire«. Zaključak je sa- 
mo »osjet nečega u nečemu drugom«, i čitav naučni rad 
svodi se na kombiniranje osjeta. Ono, što sami ne možemo 
opaziti osjetilima, moramo vjerovati drugim ljudima, to jest 
»osjetiti tuđim osjetilima«. Za razliku od Giordana Bruna, 
koji smatra da su osjetila nedovoljna, da osjeti mogu biti 
protivurječni i da nas mogu varati te da je potrebna kritika 
osjeta pomoću razuma, Campanella smatra, da osjeti mogu 
samo autokritikom ispravljati svoje pogreške. Po ovim i slič- 
nim tezama Campanella je prethodnik engleskoga i francus- 
koga empirizma i senzualizma XVII i XVIII. stoljeća. 

Ali na pitanje, što je zapravo osjet, on daje onaj odgo- 
vor koji su davali već antički skeptici i koji je u XVIII. 
stoljeću razvio Kant. Osjet nije opažaj samog predmeta, nego 
onog stanja u koje je došao subjekt zbog djelovanja pred- 
meta na njega. Zato osjetom ne spoznajemo samu suštinu 
stvari, nego onaj način na koji stvari djeluju na nas. 

Iako ova i neke druge teze Campanelline zvuče agnosti- 
čki i skeptički, skepticizam nije posljednja riječ njegove fi- 
lozofije. Campanella smatra da je spoznaja ipak moguća i 
da postoje neke nesumnjive istine. Prva je takva istina da 
ja postojim. To je ona istina koju je Descartes* učinio po- 
laznom točkom svoje filozofije, a u svoje ju je vrijeme formu- 
lirao već sv. Augustin riječima: »Za mene je najsigurnije 
od svega, da postojim. Čak i ako tvrdiš da ne postojim i 
kažeš da se varam, upravo time priznaješ da postojim; jer 
ne mogu se varati ako me nema.« 


* Descartesov Discours de la Methode izišao je godinu dana 
prije Campanelline Metafizike, u kojoj je izrečena ta misao, ali 
je Campanellina knjiga pisana znatno prije Descartesove. 

Kao što je sigurno da postojim, tako je po Campanelli 
sigurno također da ja mogu, znam i hoću. Polazeći 
od ove druge svoje nesumnjive istine, Campanella izrađuje 
svoju metafiziku. Moć, znanje i volja ne mogu biti samo 
čovjekova svojstva. Čitav je svijet jedna jedinstvena cje- 
lina, prava suština svih stvari je ista, i čovjek nije nikakav 
izuzetak, on nije napravljen od nekoga posebnog materijala. 
Naprotiv, on je »parous mundus«, mikrokosmos, i ako smo 
otkrili njegovu suštinu, otkrili smo i suštinu makrokosmosa. 

Odatle Campanella zaključuje da su moć (potentia), zna- 
nje ili mudrost (sapientia) i volja ili ljubav (amor) tri prvo- 
bitna svojstva ili tri primaliteta bitka. Ta su tri primaliteta 
u najvišoj mjeri u savršenoj harmoniji sadržana samo u 
bogu, koji je pravi bitak. Sva ostala bića i stvari posjeduju 
te primalitete u manjoj mjeri i u nesavršenijem obliku, jer 
su sva konačna bića smjesa bitka s nebitkom, čije su oso- 
bine nemoć (impotentia), neznanje (insapientia) i mržnia ili 
zlovolja (odium metaphysicum). Točnije rečeno, konačno 
biće ne nastaje nekim mehaničkim miješanjem bitka i ne- 
bitka, nego emanacijom bitka u nebitak, a ova se razvija 
u pet stupnjeva, od kojih svaki slijedeći sadrži sve _ manje 
bitka (t. j. moći, znanja i ljubavi), a sve više nebitka (ne- 
moći, neznanja i mržnje). Prvi je od tih stupnjeva mundus 
archetypus, prvobitna slika svijeta u božanskom umu; za 
njim slijedi mundus metaphysicus, svijet hijerarhijski pore- 
đanih duhova, anđela; treći je mundus mathematicus, bes- 
konačni apsolutni prostor sa svojim zakonitim odredbama; 
zatim dolazi mundus temporalis et corporalis, svijet besko- 
načnog broja sunčanih sistema, koji se nalazi u prostoru, a 
posljednji je mundus situalis, svijet koji je predmet našega 
iskustva. 

To su samo neke od najvažnijih crta njegove spoznajne 
teorije i metafizike. Ali već iz njih se vidi veličina i slabost 
Campanellina. Vidi se da je za njega karakteristična ona 
ista osnovna protivurječnost koja se javlja i kod njegova 
učitelja Telesija: udarajući protiv skolastičke dogmatike i 
obrazlažući spoznajnu teoriju, on u isto vrijeme i sam gradi 
neku metafiziku, koja ne samo što se ne može verificirati 
iskustvom, nego, štoviše, sadrži mnoštvo krajnje mističnih 
elemenata (na pr. učenje o emanaciji, u kojem se jasno vidi 
utjecaj neoplatonizma). 

U još upadljivoj protivurječnosti s njegovom borbom pro- 
tiv skolastike za empirijsku nauku nalazi se njegov odnos 
prema katoličkoj crkvi i praznovjerju. Tvrdeći da sve zna- 
nje potječe iz iskustva, on je ujedno vjerovao u nadiskus- 
tvene dogme katoličke crkve i smatrao da u naučnim spo- 

rovima posljednja riječ pripada papi. U svojoj knjizi Apo- 
logia pro Galileo, koju je napisao u zatvoru, on se nije u 
potpunosti priklonio Galilejevu učenju, ali je priznao da su 
Galilejeva istraživanja pokolebala neka njegova prijašnja 
mišljenja (na pr. mišljenje da su Zemlja i Sunce dva centra 
&$vemira) i da će možda morati prihvatiti Galilejevu tezu o 
postojanju više sunaca u svemiru. Ta kolebanja između nje- 
govih starih nazora i novih Galilejevih ideja trajala su dulje 
vrijeme i pokazala se u još nekim radovima. Ali kad je crk- 
va konačno osudila Galilejevo učenje, on se s tom osudom 
složio i smatrao je da je time problem konačno riješen. »Sada 
je u Rimu — pisao je on — izrečena presuda o Galileu, i 
time je utvrđeno da je točno ono što sam prije pisao.« 

Elementi staroga također su snažno vidljivi u Campa- 
nellinu odnosu prema astrologiji. Za razliku od Telesija, koji 
je bio neprijatelj praznovjerja, Campanella je čvrsto vjero- 
vao da zvijezde utječu na ljudsku sudbinu i da se prouča- 
vanjem njihova položaja mogu proreći događaji, spriječiti 
nesreće i postići željeni učinci. U svom djelu De sensu rerum 
et magia (1620) on je detaljno istraživao vrlo važnu razliku 
koja postoji između triju vrsta magije: božanske, prirodne 
i vražje. 

Upravo zbog tih njegovih proturječnosti možemo naići na 
različite sudove o Campanelli. Tako, na primjer, po mišlje- 
nju Lafarga, on je pripadao »u onu falangu snažnih, geni- 
jalnih ljudi koji su stajali na čelu zamršenoga i uzburka- 
nog, ali zanešenjaštvom, ushićenjem i oduševljenjem noše- 
nog pokreta koji je težio preporodu ljudskog duha i njegovu 
oslobođenju od filozofske i teološke dogmatike«. Nasuprot 
tome De Ruggiero smatra da je opravdano kada se kaže da 
je Campanella »filozof katoličke restauracije«, doduše ne u 
tom smislu da je njegovo učenje »strogo ortodoksno«, nego 
u tome da njegova ličnost, iako se »još kreće u duhu Re- 
nesanse«, ipak već pokazuje »crte koje su svojstveno protu- 
reformaciji«. 


Nijedan od ova dva suda nije potpuno netočan. Jer os- 
novna je crta Campanelline filozofije upravo fantastično 
prepletanje najsuprotnijih tendencija kao kod rijetko kojega 
drugog mislioca. U njemu su se sastali filozof i teolog, tele- 
zijanac i tomist, borac za slobodu misli i crkveni dogmati- 
čar, pristaša iskustvenog proučavanja prirode i astrolog, sen- 
zualist i racionalist, panteist i teist, smjeli novator i neori- 
ginalni konzervativac. Jednom riječju: čovjek Renesanse i 
čovjek Protureformacije. A njegov sretni grad već je osvi- 
jetljen i zrakama crvenog sunca budućnosti... 

III. 


»Ništa nije slobodnije od ljudskih misli« — kaže Hume, 
ali odmah zatim dodaje da misli ipak ne mogu prekoračiti 
»prvobitnu zalihu predočaba, koju nam pribavlja unutrašnje 
i vanjsko osjetilo«, i da se njihova sloboda sastoji u »neogra- 
ničenoj moći mijenjanja, spajanja, odvajanja i dijeljenja tih 
predočaba«. 

Grad Sunca je dokument slobode i sputanosti čovjekove 
misli. Campanellina je misao smjelim uzletom mašte stvorila 
fantastičnu sliku društva koje se bitno razlikovalo od onoga 
u kojem je on živio. Ali na toj slici ipak se snažno osjeća 
dah epohe u kojoj je nastala i jasno se vide lanci vremena, 
kojih se njen tvorac nije uspio potpuno osloboditi. 

Slika idealnog društva nacrtana je u Gradu Sunca di- 
jalogom između moreplovca koji je jednom boravio u tom 
gradu i »Velikog hospitalca« (upravitelja svratišta duhovnog 
reda hospitalaca ili ivanovaca), koji sluša njegovo izlaganje 
i ponekad ga prekida besadržajnim pitanjima i primjedbama 
(na pr.: »A što ti se tu dogodilo?«. »Nastavi samo, nastavi, 
molim te«). Iako praktična neaktivnost i suvišnost drugog 
lica (Velikog hospitalca) u ovom dijalogu smanjuje književ- 
nu vrijednost djela, ona ne smanjuje zanimljivost ideja koje 
su u njemu izložene. 

To ne znači da su sve ideje u Gradu Sunca potpuno 
nove i originalne. Naprotiv, u Campanellinu djelu osjeća se 
jak utjecaj Platona, crkvenih otaca i T. Morusa. Ali se ta- 
kođer osjeća da Campanellino idealno društvo nije obična 
imitacija ni eklektička kompilacija njegovih književnih 
uzora. Ono ima svoju unutrašnju koherenciju, svoju unu- 
trašnju logiku i dosljednu — nedosljednost. 

Veličinu Campanelline socijalne utopije čini prije svega 
to što je on u njoj radikalno negirao najdublju osnovu po- 
stojećeg poretka i anticipirao društvo koje je u njegovo vri- 
jeme bilo stvar daleke budućnosti, a čije konture danas po- 
malo naziremo na horizontu. 

Campanella negira osnovnu karakteristiku postojećeg 
društva: privatnu svojinu i s njom povezanu podjelu druš- 
tva na klase, na one koji ništa ne rađe, a sve imaju, i one 
koji ništa nemaju, a moraju vječito raditi. On s negodova- 
njem konstatira da »Napulj ima sedamdeset tisuća stanov- 
nika, ali samo deset ili petnaest tisuća radnika, koje brzo 
uništava pretjerani rad.« 

Nasuprot tome u Gradu Sunca, gdje nema privatne svo- 
jine, gdje su »zajedničke kuće, spavaonice, kreveti i sve dru- 
ge potrebne stvari«, nema ni podjele ljudi na one koji se 

muče, i na one koji planduju. Tu je rad opća obaveza, i up- 
ravo zato nitko ne mora raditi preko mjere. Kad se svi po- 
slovi i dužnosti ravnomjerno raspodijele na sve građane, na 
svakog otpada po četiri sata rada dnevno: ostalo vrijeme 
mogu upotrijebiti da prošire svoja znanja, razgovaraju, šetaju 
i zabavljaju se. 

Solarci (stanovnici Grada Sunca) moraju poznavati vojnu 
vještinu, zemljoradnju i stočarstvo. Pored toga svatko izu- 
čava, već prema svojim sposobnostima i sklonostima, neki 
zanat. Nijedan posao, ma kakav bio, ne smatra se nečasnim 
i nedostojnim. Solarci se podsmijevaju ljudima u drugim ze- 
mljama što majstore smatraju prostacima, a bogate bespo- 
sličare, koji ne poznaju nikakvu vještinu, plemenitima. Kod 
njih, naprotiv, tko zna veći broj zanata, smatra se plemeni- 
tijim. 

Prema tome, Campanellin Grad Sunca je besklasna ko- 
munistička zajednica građana koji imaju jednaku dužnost da 
rade i jednako pravo da se odmaraju i zabavljaju. U tome 
se Campanella ne slaže s Platonom, koji je inače bio jedan 
od njegovih glavnih literarnih izvora i uzora. Platon je u 
svojoj Državi pored robova sačuvao i podjelu slobodnih 
građana na filozofe, koji upravljaju, vojnike, koji čuvaju si- 
gurnost, i poljodjelce i radnike, koji za čitavo društvo rade 
i proizvode. Rad kod Platona nije opća obaveza: to je duž- 
nost nižih klasa. Ni zajednica dobara nije kod Platona opća: 
ona je privilegij čuvara i vladara. Kod Campanelle nema kla- 
sa, zajednica dobara je sveobuhvatna a rad je opća (i časna!) 
obaveza. U tome se Campanella slaže s Morusom. Međutim 
treba priznati da po obrazloženju osnovnog principa svoje 
utopije Campanella zaostaje za Morusom. Morus je podrobno 
i temeljito ispitao i dokazao štetnost privatnog vlasništva i 
nemogućnost postizanja sreće dok ono postoji. On je također 
brižljivo prikupio sve argumente koji govore da se i sa skra- 
ćenim radnim danom može postići isti radni efekat, pa i veći 
nego danas, ako se taj rad ravnomjerno raspodijeli i racio- 
nalno iskoristi. Kod Campanelle, naprotiv, nema dublje kri- 
tike privatnog vlasništva, i on se više brine da opiše svoje 
idealno stanje s četverosatnim radnim danom, nego što se 
muči da dokaže njegovu mogućnost. To govori o točnosti za- 
pažanja da je Morusova Utopija djelo državnika, iskusnog 
političara i društvenog kritičara, a Campanellin Grad Sun- 
ca djelo apstraktnog mislioca, monaha i racionalista. 

Polazeći od misli o zajednici dobara i o jednakoj radnoj 
obavezi, Campanella razvija i niz drugih smjelih misli. U 
suprotnosti s crkvenim učenjem, prema kojem je žena niže 
i manje vrijedno biće, Campanella proklamira jednakost mu- 


47 


škaraca i žene. Žene se u Gradu Sunca od malena odgajaju 
zajedno s muškarcima i bave se zanatima i naukama jed- 
nako kao i oni, samo što izuzetno teeške zanate i poslove vrše 
isključivo muškarci. Žene također izučavaju ratnu vještinu, 
da bi u slučaju potrebe mogle pomoći u obrani grada, a nose 
gotovo ista odijela kao i muškarci. 

U svome Gradu Sunca Campanella također ukida rop- 
stvo. Tu se on razlikuje ne samo od Platona, nego i od Mo- 
rusa. Želeći da izbjegne smrtnu kaznu, odnosno da je svede 
na najminimalniju mjeru, Morus je u svoju Utopiju uveo 
ropstvo kao kaznu za najteže prestupe. U rješenju proble- 
ma prestupa Campanella je okrutniji, ali konsekventniji od 
Morusa. U Gradu Sunca primjenjuje se smrtna kazna. Ona 
je predviđena za vojnike koji bježe pred neprijateljem, za 
žene koje boje lice da bude ljepše, kao i za sve koji zgriješe 
»protiv slobode države, protiv boga ili protiv vlasti«. Za ove 
posljednje se kaže da se kažnjavaju »samo smrću« i to »od- 
mah, bez milosti«. Onaj tko u ratu ne izvrši naređenje čak 
se baca divljim zvijerima da ga rastrgaju. Ali nitko se ne 
može kazniti bacanjem u ropstvo. Slobodni građanin Grada 
Sunca može biti kažnjen smrću, ali ne i pretvaranjem u biće 
nižeg reda. Robovi »kvare običaje«. Zato se ratni zaroblje- 
nici ili prodaju ili šalju na poslove izvan grada. Kao što 
nema robova, u Državi Sunca nema ni zatvora. Prestupi 
koji se drugdje kažnjavaju zatvorom, tu se kažnjavaju po za- 
konu odmazde: oko za oko, zub za zub, uho za uho. Dželata 
i liktora također nema, jer »neće da sramote državu«. Zato 
se smrtna kazna izvršava rukama samog naroda, koji osu- 
đenika ili ubije ili kamenuje. 

U tim demokratsko-komunističkim idejama, u kojima se 
prepleću humanizam i okrutnost koja odbija, došlo je do 
izražaja raspoloženje onih radnih masa, prethodnika današ- 
njeg proletarijata koje su se u vrijeme Campanelle, u vri- 
jeme kad je ekonomski procvat Italije zamijenilo doba pro- 
padanja i reakcije, nalazile u naročito teškom položaju. Nji- 
hove nejasne snove o boljem životu uobličio je Campanella 
u komunističke principe Grada Sunca. 


Pored demokratsko-komunističkih ideja ima u Gradu 
Sunca i suprotnih, tipično nedemokratskih i birokratskih. 
Upravljanje društvenm procesom proizvodnje i raspodjele u 
Gradu Sunca vrši komplicirani hijerarhijski izgrađeni činov- 
nički aparat. Na čelu tog aparata, koji je ujedno svjetovan i 
duhovan (najviši su činovnici istodobno i svećenici) nalazi 
se Hoh (Metafizičar) ili Sol (Sunce). On kao vrhovni vladar 
i svećenik »brine se za sve«, »upravlja svim naukama«. Ništa 
se ne radi bez njegova znanja, jer je on najpametniji od 

sviju. On poznaje »povijest svih naroda, obrede, žrtve, za- 
kone republika i monarhija, zakonodavce, izumioce mehanič- 
kih zanata, pojave i mijene zemaljske i nebeske« i t.d. i t.d, 
jednom rječju on zna sve što mogu znati smrtni ljudi. 

U skladu sa tri primaliteta bitka Hoh ima tri glavna po- 
moćnika: to su Pon (Potentia, Moć), Sin (Sapientia, Mudrost 
ili znanje) i Mor (Amor, Ljubav). Ova trojica zajedno s Me- 
tafizičarom raspravljaju sva pitanja, ali se s mišljenjem Me- 
tafizičara slažu svi ostali. Svaki od tih činovnika ima svoj 
sektor rada. Tako Moć upravlja pripremama za rat i ratnim 
operacijama, Mudrost se brine za nauke, zanate i škole, a 
Ljubav za rađanje i odgoj djece, kao i za zemljoradnju, sto- 
čarstvo, odijelo i hranu. Svaki od tih činovnika ima pod so- 
bom nekoliko mižih, koji opet imaju ispod sebe još niže či- 
novnike i majstore. Tako se pod komandom Moći nalaze Stra- 
teg, Zapovjednik konjice, Artiljerac i t.d., a pod upravom 
Ljubavi — Upravnik rađanja, Odgojitelj, Liječnik, Glavni ku- 
har i t.d. Za svaku nauku također postoji po jedan činovnik 
(Gramatičar, Fizičar, Astrolog, Pjesnik, Retor i t. d.) i svi 
su oni podređeni Mudrosti. Ni vrline nisu zaboravljene, nego 
se za svaku od njih brine po jedan činovnik: Velikodušnost, 
Hrabrost, Čednost, Istina, Zahvalnost i t.d. 


Tako je sav život čovjekov rasparceliran, a raznovrsne 
strane i oblici njegove djelatnosti podijeljeni su među či- 
novnike. Ti činovnici imaju dužnost da se brinu za odnosne 
potrebe građana. Ali njima pripada također suvereno pravo 
da kontroliraju i reguliraju život na područjima koja su im 
povjerena. Činovnici su sve, a volja pojedinca — ništa. Sve 
se vrši po propisima i naredbama. Činovnici vrše pravednu 
raspodjelu svih dobara među građane. Oni svakih šest mje- 
seci točno određuju svakome u kojoj će kući stanovati i u 
kojem krevetu spavati. Liječnici određuju kuharima što će 
koji dan kuhati i »što valja da jedu starci, što mladići i što 
bolesnici«. Odijela su jednoobrazna, i točno je propisana nji- 
hova boja i kroj. Čak je određeno gdje mora biti prišivena 
dugmad. Odijelo se mora prati jednom mjesečno, a mijenjati 
četiri puta godišnje u točno određenim rokovima. Kupaju se 
također po uputama liječnika i učitelja, a imena »ne dobi- 
vaju slučajno« nego ih određuje Metafizičar prema indivi- 
dualnim osobinama. Zabranjeno je kartanje, kockanje i šah, 
kao i sve druge igre koje se vrše sjedeći. Ruča se kolektivno 
za stolovima, na kojima s jedne strane moraju sjediti žene, 
a s druge muškarci. Za vrijeme ručka mora biti tišina kao 
u samostanskim blagovaonicama. Samo jedan mladić za vri- 
jeme jela čita s podijuma, a činovnici »često prekidaju či- 
tanje i tumače najvažnija mjesta«. 

Strogo su regulirani bračni i spolni odnosi. Žene su u 
Gradu Sunca zajedničke. Po Campanelli tamo gdje je za- 
jedničko sve, moraju biti zajedničke i žene. Kod onoga koji 
ima svoju ženu i djecu javlja se egoistička težnja da ima i 
privatnu svojinu. Ali zajednica žena ne znači slobodne i neu- 
ređene spolne odnose između muškaraca i žena. Rađanje dje- 
ce služi na korist države, i ona ima pravo da regulira spolne 
odnose. Detaljno su razrađeni propisi koji osiguravaju dobro 
potomstvo. Žena prije devetnaeste i muškarac prije dvadeset 
i prve godine mogu stupiti u spolni odnos samo izuzetno, ako 
to učitelji i učiteljice smatraju za potrebno, a »glavni učitelj 
za rađanje djece« odobri. Kada dozriju za spolni odnos, či- 
novnici odabiru parove. Odabranim parovima dopušten je 
spolni odnošaj svake treće noći, i to u onom trenutku noći 
koji kao najpovoljniji procijene Astrolog i Liječnik. Prije 
toga moraju svariti hranu i pomoliti se bogu. 

Kako su viši činovnici ujedno i svećenici, oni imaju vlast 
i nad savješću građana, pa imaju pravo da zavire u najskro- 
vitije kutke njihove duše. Svi građani moraju se ispovijedati 
višim činovnicima, koji se ispovijedaju trojici najviših. Ova 
trojica ispovijedaju se Suncu a ono bogu, od kojeg moli 
oproštenje grijeha za sve. 

Na taj način, sav ljudski život strogo je reguliran i kon- 
troliran. Činovnici, koji vrše taj nimalo zahvalni ni laki po- 
sao dobivaju za to i neke privilegije. Tako oni za ručkom 
pored toga što imaju pravo govoriti također »dobivaju nešto 
veće i biranije obroke«. 

Ideja vladavine duhovne aristokracije nije originalna ideja 
Campanellina. Nju nalazimo još kod Platona. Ali po razra- 
đenosti hijerarhijske strukture te duhovne oligarhije, kao i 
po pravima, koja ona ima u reguliranju i najsitnijih pojedi- 
nosti života građana, po konzekventnosti i radikalnosti ko- 
jom je sproveo tu ideju, Campanella je nadmašio i Platona, 
kao i vjerojatno sve druge tvorce socijalnih utopija. Po svom 
birokratskom duhu njegova utopija se znatno razlikuje od 
demokratske utopije Morusa. U duhovnoj hijerarhiji njegove 
idealne države zapravo je idealizirano hijerarhijsko uređenje 
srednjevjekovne države i crkve, a u pravima te hijerarhije 
da regulira život pojedinca do najsitnijih pojedinosti reali- 
zirane su vječne težnje crkvene hijerarhije, koje ona čak ni 
u Srednjem vijeku nije uspjela potpuno ostvariti. 

U načinu izbora svojih činovnika Campanella se kolebao, 
i to je razumljivo. Princip zajednice svih dobara i jednakog 
prava i dužnosti svih građana na rad tražio je da se izbor 
činovnika koji će vršiti poslove od zajedničkog interesa vrši 
na demokratski način. Ali s druge strane, kako je svojim 

činovnicima dao izuzetna prava i dužnosti koje ih izdižu iz- 
nad društva, on se nije mogao zadovoljiti njihovim demo- 
kratskim izborom. Zato nalazi kompromisno i protivurječno 
rješenje. S jedne strane svi građani koji imaju preko dva- 
deset godina dolaze u skupštinu i tu iznose da li činovnici 
vrše svoju službu dobro ili loše. Campanella naglašava da 
se činovnici »mogu izmijeniti kada narod to hoće«. Međutim 
to se ne odnosi na prvu četvoricu. Oni napuštaju svoje mje- 
sto jedino ako su sami došli do zaključka da ima netko tko 
je od njih bolji i pametniji. Takvome oni rado prepuštaju 
svoj položaj. Ali to se rijetko dešava. A na drugom mjestu 
svoje knjige Campanella kaže da i ostale činovnike biraju 
Hoh, Pon, Sin i Mor uz pomoć učitelja odgovarajućih zanata. 

Suprotnost između komunističke jednakosti i birokratske 
nedemokratičnosti osnovna je protivurječnost Campanelline 
utopije. Ali u njoj su također realizirane i druge suprotnosti 
koj su bile karakteristične za Campanellu. Tako se u njoj 
miješaju snovi o procvatu nauke u budućem društvu s astro- 
loškim praznovjerjem. 

U Gradu Sunca nauke se neobično poštuju. Solarci vlada- 
ju svim jezicima, oni šalju po svijetu ljude čija je dužnost 
da informiraju svoje sugrađane o razvoju nauka u drugim 
zemljama, a i sami se intenzivno bave naukom. Oni su stvo- 
rili novu astronomiju, pronašli vještinu letenja, pronašli lađe 
koje plove bez vjetra. Solarci se takoeđr brinu da ta naučna 
znanja postanu svojina svih građana. To se postiže sistemom 
obrazovanja koji je za sve (i muške i ženske) jednako obave- 
zan, a ne počiva na formalističkom učenju iz knjiga, nego na 
principu očigledne nastave. Svi gradski zidovi puni su crteža. 
Tu su nacrtane sve zvijezde, geometrijske figure, geografske 
karte, životinje, biljke, minerali, zanati, alati, veliki ljudi. Is- 
pod svake od tih slika nalazi se kratko objašnjenje u stihu, 
koje se čita sa zadovoljstvom. Učitelji daju djeci dopunska 
objašnjenja tih slika, tako da se učenici bez muke i kao od 
šale upoznaju sa svim naukama. 

Međutim, s tim mislima o procvatu nauka i o njihovu ši- 
renju novim metodama nastave prepleću se najfantastičnija 
praznovjerja. Dok Morusovi Utopljani »preziru i ismijavaju 
vračanje po letu ptica, kao i ostala na praznovjerju zasnova- 
na gatanja«, u Gradu Sunca astrologija se visoko cijeni. U 
svim važnijim odlukama konzultiraju se zvijezde. Tako 24 
svećenika koji borave uvrh hrama na osnovu proučavanja 
zvijezda proriču događaje i određuju vrijeme za rađanje, sje- 
tvu, žetvu i berbu vinograda. Naročito se pažljivo proučava 
položaj pojedinih zvijezda pri začeću i utjecaj toga položa- 
ja na snagu i dužinu života. Najteže bolesti liječe se prouča- 

vanjem zvijezda i trava i molitvama bogu. Protiv »sudbonos- 
nog djelovanja zvijezda« borba se vodi na ovaj način: »Oni 
zatvore čovjeka kome zaprijeti opasnost u bijele kuće, ispune 
sav prostor mirisima i ružinim octom, zapale sedam debelih 
svijeća od voska i mirodija, k tome pridaju još veselu glazbu 
i žive razgovore — i tako zatru kužne klice, što ih nebo izba- 
cuje«. 

Praznovjerje Solaraca naročito se pokazuju i u njihovoj 
vjeri u mistična svojstva brojeva. Prema kabalističkoj misti- 
ci brojevi 7, 6 i 3 i njihovi umnošci imaju tajanstvena svoj- 
stva, a te brojeve susrećemo u Gradu Sunca na svakom ko- 
raku: grad je opasan sa 7 pojasa, u crkvi ima 7 zlatnih kan- 
dila i 49 svećenika i pustinjaka, na vrhu hrama 24 svećenika 
proučavaju zvijezde, Hoh mora imati najmanje 36 godina, a 
njemu pomažu 3 činovnika, itd. 

Tako je Campanella u svojoj utopiji platio danak prazno- 
vjerju svoga vremena. Ipak, usprkos svim svojim slabostima, 
Grad sunca ostaje trajan spomenik čovjekove čežnje za bo- 
ljim i pravednijim životom. I premda se naši današnji dru- 
štveni ideali mnogo razlikuju od Campanellinih, njegova se 
knjiga čita i danas s velikim interesom. 

O Engelsovoj m. 
kritici teorije 
toplinske smrti svemira* 


Možda će naslov ovog članka izazvati kod nekih nedoumi- 
cu i neraspoloženje. Čemu pisati o tako apstraktnoj i neaktu- 
elnoj temi kad ima mnogo aktuelnijih i važnijih? Zar raspra- 
vljanje »svemirskih pitanja« može imati nekog praktičnog 
značenja? 


Tačno je da problem toplinske smrti svemira nije nepo- 
sredno povezan na pr. s izgradnjom socijalizma u našoj zem- 
lji is našom borbom protiv kominformovske kontrarevoluci- 
je. Ali to nipošto ne znači, da taj problem nema savršeno ni- 
kakvog praktičnog značenja. Ima mnogo filozofskih i naučnih 
istina koje nam nisu neposredno korisne, koje nam ne »pla- 
ćaju u gotovu novcu« kao što to traže pragmatičari. Ali ne- 
ma niti jedne filozofske niti naučne istine koja bi u krajnjoj 
liniji bila lišena svakog praktičnog značenja. 


* Ovaj tekst napisan je prije tri i po decenije (1950—1951), a 
dosad nije objavljen niti je bilo kome nuđen na objavljivanje. 
Čitao ga je (pored mene) još samo jedan fizičar (1951), koji mi 
je bio rekao da u njemu nije primijetio pogreške protiv fizike. 
U vrijeme dok sam ga pripremao i pisao moji su filozofski po- 
gledi postepeno evoluirali, pa kad sam ga najzad završio i pripremio 
za štampu već sam bio postao dosta skeptičan prema nekim En- 
gelsovim koncepcijama, kao i prema nekim vlastitim kako su iz- 
ražene u tom tekstu, Zato ga nisam ni pokušao štampati. Sada 
ga ipak u neizmijenjenom obliku objavljujem (samo je jedna fus- 
nota izostavljena, a jedna radikalno skraćena), djelomično kao do- 
kument o načinu kako su neki jugoslavenski filozofi razmišljali 
o Engelsu i o filozofiji prije 35 godina, a djelomično i kao poticaj 
za raspravu o nekim još uvijek aktualnim pitanjima o kojima je 
tu riječ (kao npr. o odnosu filozofije i prirodnih nauka). Što se 
tiče teorije »toplinske smrti svemira«, o njoj u međuvremenu, 
koliko mi je poznato, naši filozofi nisu mnogo pisali, pa bi bilo 
zanimljivo vidjeti ima li tko danas nešto reći o temi koja je uz- 
buđivala toliko različite mislioce kao što su F. Engels i B. Petro- 
nijević (ili je tema možda »prevaziđena«, odnosno potpuno pre- 
puštena fizici). 

(April 1986) 

U svoje vrijeme (1910. god.) »likvidator« Potresov napao 
je boljševika Lenjina i menjševika Plehanova, što se bave 
takvim beznačajnim glupostima kao što je filozofska borba 
s mahistima. Po njegovu mišljenju, nema »realne veze« izme- 
đu te filozofske diskusije i »marksističke društveno-političke 
struje«. Sasvim drukčiji karakter imala je Engelsova borba 
protiv Diihringa. »Mi znamo — pisao je Potresov — kakvu je 
duboku brazdu ostavila u svoje vrijeme u svijesti njemačke 
socijaldemokracije Engelsova borba protiv Dihringa i kako 
su na izgled najapstraktnije teze imale u stvari živo konkret- 
no značenje za pokret njemačke radničke klase«. 

Ovu tvrdnju Potresova Lenjin je podvrgao oštroj kritici: 


«. . . Najapstraktnije teze imale su živo konkretno znače- 
nje! Opet fraza i ništa više, nego fraza. Pokušajte objas- 
niti, ako *vi znate', kakvo je 'živo, konkretno značenje ima- 
la ona Engelsova teza, da su Diihringova filozofska razmi- 
šljanja o vremenu i prostoru pogrešna!...Ne smije se 
reći da su 'najapstraktnije teze (Engelsove protiv Diihrin- 
ga) imale u stvari živo konkretno značenje za pokret nje- 
mačke radničke klase. Najapstraktnije Engelsove teze 
imale su to značenje što su objašnjavale ideolozima rad- 
ničke klase, u čemu je pogrešnost odstupanja od materi- 
jalizma prema pozitivizmu i idealizmu.«i 


O Engelsovoj kritici teorije toplinske smrti svemira može 
se reći nešto slično onome što je Lenjin rekao o Engelsovoj 
kritici Duhringovih teza o vremenu i prostoru. Ta kritika ne- 
ma »živo konkretno značenje« za nas u tom smislu što iz nje 
ne možemo neposredno izvući neke konkretne pouke za našu 
unutrašnje- ili spoljnopolitičku liniju. 

Ali ona ipak ima krupno značenje. Zašto? Ovaj članak 
predstavlja pokušaj da se konkretno odgovori na to pitanje. 


Da bismo mogli razumjeti Engelsovu kritiku teorije to- 
plinske smrti svemira, treba da najprije izložimo kako je po- 
stala ta teorija i u čemu se ona sastoji. 

Tu neprihvatljivu teoriju rodio je protivurječni razvitak 
nauke (konkretno: fizike) sredinom 19. vijeka. Ona je nastala 
nepravilnim tumačenjem, odnosno apsolutiziranjem, izvjesnih 


4 V. I. Lenin, Sočinenija, IV. izdanie, t. 17, str. 51. 

eksperimentalno utvrđenih fizičkih činjenica. Preciznije reče- 
no, postala je na taj način što je II princip termodinamike 
shvaćen kao apsolutni prirodni zakon koji ne poznaje nika- 
kvih izuzetaka i proširen na čitav svemir. 

Kao što je poznato termodinamika (ili nauka o toplini) onaj 
je dio fizike koji se bavi proučavanjem i objašnjavanjem to- 
plinskih pojava, a II princip termodinamike jedan je od os- 
novnih principa te nauke. On daje odgovor na pitanje o mo- 
gućnosti pretvaranja topline u mehanički rad. 

Problem pretvaranja mehaničkog rada u toplinu i obratno 
praksa je počela da rješava i uspješno ga je riješila znatno 
prije od teorije. 

Otkrićem mogućnosti da se trenjem proizvede vatra u stva- 
ri je praktički dokazana mogućnost pretvaranja mehaničkog 
rada u toplinu. A to je otkriće, kako kaže Engels »toliko sta- 
ro, da bi se njime mogao označiti početak povijesti čovječan- 
stva«.2 

Problem obrnutog pretvaranja topline u mehanički rad, na- 
ročito u korisni mehanički rad, bio je praktički riješen znat- 
no kasnije. Engels o tome kaže: »... Trebalo je proći mnogo 
tisuća godina od otkrića dobivanja vatre trenjem dok nije He- 
ron Aleksandrijski (oko 120. god. pr. n. €.) otkrio stroj iz 
kojeg je strujala para i tako ga okretala. I ponovo je proteklo 
gotovo dvije tisuće godina dok nije sagrađen prvi parni stroj, 
prva naprava za pretvaranje topline u doista korisno meha- 
ničko kretanje«.3 

Otkriće parnog stroja obično se povezuje s imenom Engle- 
za Watta i s godinom 1856. U stvari, parni stroj otkrili su naj- 
prije Francuz Papin, a zatim Englezi Savery i Newcomen. Ve- 
lika Wattova zasluga nije u tome što je tobože otkrio parni 
stroj, već u tome što ga je usavršio i dao mu uglavnom nje- 
gov današnji oblik. 

Prema tome, ne ulazeći u detalje oko otkrića parnog stro- 
ja, možemo reći da je on otkriven u prvoj polovini, odnosno 
sredinom 18. vijeka. Time je praktički bilo riješeno pitanje o 
mogućnosti pretvaranja topline u mehanički rad. Što se tiče 
teorije, ona je u to vrijeme bila još dosta daleko od rješenja 
toga pitanja.“ 

Tako je krajem 18. i još više početkom 19. vijeka došlo 
do oštre (i što dalje sve oštrije) protivrječnosti između prak- 
tičnih uspjeha u pretvaranju topline u mehaničko kretanje i 
teorijske neobjašnjenosti toga pretvaranja, do protivrječnosti 
između poodmakle prakse parnih strojeva i njihove zaostale 


2 F. Engels: Dijalektika prirođe, Kultura 1950, lat. str. 78. 
3 Ista knjiga, str. 79. 


59 


teorije. Razumije se da ta protivrječnost nije mogla da se vje- 
čno održi. Nešto prije ili nešto kasnije, ona je morala da bu- 
de riješena. Ozbiljnog rješavanja te protivrječnosti nije se prvi 
prihvatio neki u svoje vrijeme poznati i priznati, istaknuti fi- 
zičar, već mladi francuski inženjerijski oficir Sadi Carnot 
(1796 —1832) koji je za života bio poznatiji kao sin svoga oca 
(generala Lazara Carnota) nego kao fizičar. 

Carnot je točno vidio maloprije spomenutu protivrječnost 
između poodmakle prakse i zaostale teorije parnih strojeva: 
»Usprkos radovima svake vrste koji su preduzeti na toplin- 
skim strojevima, uprkos zadovoljavajućem stanju u koje su 
oni danas dospjeli, njihova teorija je vrlo malo napredovala 
i pokušaji koji se čine da se oni poboljšaju, još uvijek se 
usmjeruju gotovo na sreću.«ć 

Tako je pisao Carnot u svom djelu: Razmišljanja o pokre- 
tačkoj snazi vatre i o strojevima koji su sposobni da razviju 
tu snagu. (Pariz 1824).5 

U svojim Razmišljanjima Carnot se još pridržavao starog 
shvatanja topline, shvatanja koje je suvereno vladalo krajem 
18. i početkom 19. vijeka. Prema tome shvatanju je, kako ka- 
že Engels, »toplina, kao i svjetlost, elektricitet, magnetizam, 
posebna tvar, a sve te osobite tvari se razlikuju od obične 
materije time, što nemaju težine, što su dakle imponderabi- 
lia.«6 Polazeći od takve koncepcije topline Carnot je pokušao 


4 Evo šta o tome kaže Engels: 

»Praksa je dakle na ovaj način riješila pitanje odnosa između 
mehaničkog kretanja i topline. Ona je najprije mehaničko kre- 
tanje pretvorila u toplinu, a zatim toplinu u mehaničko kretanje. 
A kako je bilo s teorijom? Dosta jadno. Iako su baš u 17. i 18. 
stoljeću bezbrojni putopisi upravo vrvjeli opisima divljih naroda, 
koji nisu poznavali drugog načina dobivanja vatre nego trenje, 
ipak fizičari nisu na to gotovo uopće obraćali pažnju; isto su 
tako bili ravnodušni prema parnom stroju u čitavom 18. stoljeću 
i u prvim decenijima 19. stoljeća. Ponajčešće su se zadovoljavali 
time, da jednostavno registriraju činjenice.« (Ista knjiga, str. 80.) 

5 Reflerions sur la puissance motrice du feu et les machines 
propres & developper cette puissance. Citat je uzet sa str. 4 II. 
izdanje koje je izišlo 1878. god. 

Razmišljanja... su jedini naučni rad koji je Carnot stigao 
da završi i izda u toku svog dosta kratkog života. Prema njego- 
vim nezavršenim radovima koje je znatno poslije njegove smrti 
poslao francuskoj akademiji nauka njegov brat Hypolite izlazi 
da je Sadi Carnot prije Mayera, Joulea i drugih odbacio hipotezu 
o imponderabilnoj toplinskoj materiji, formulirao zakon »održa- 
nja »sile« i približno (nešto tačnije od Mayera, ali netačnije od 
Joulea) izračunao ekvivalent topline. Međutim jasno je da ti 
radovi, objavljeni 1878. god., nisu mogli utjecati na Mayera i 
druge fizičare koji su u periodu 1842—47. formulirali i dokazali 
zakon pretvaranja »sile« (t.j. energije). 

& Engels, Dijalektika prirođe, Kultura 1950, lat, str. 80. 

da teorijski objasni onaj proces koji se odvija u parnim stro- 
jevima. 

Kao što znamo parni stroj je kružni stroj. On stalno vrši 
kružne procese tj. procese u kojima se stalno ponovo uspo- 
stavlja početno stanje. Prema tome, »stvarajući« mehanički 
rad, parni se stroj ne mijenja, on ostaje isti (ako apstrahira- 
mo relativno neznatno »trošenje« uslijed trenja itd.). Odakle 
taj mehanički rad? Kako i zašto on nastaje? 


Po mišljenju S. Carnota uzrok je postanka tog mehaničkog 
rada prijelaz topline s toplijeg tijela na hladnije. U parnom 
stroju toplina prelazi iz parnog kotla u parni valjak i iz par- 
nog valjka u kondenzator. Pri tome, kako Carnot odlučno tvr- 
di, parni valjak predaje kondenzatoru količinu topline apso- 
lutno jednaku onoj koju je primio od parnog kotla. A to zna- 
či da je parni valjak samo posrednik. U stvari toplina prelazi 
iz toplog parnog kotla u hladni kondenzator, i upravo taj pri- 
jelaz topline i jest izvor mehaničkog rada. Kao što struja vo- 
de koja prelazi s višeg mjesta na niže (na pr. rijeka) može 
da proizvodi mehanički rad (na pr. da obrće vodđenicu), tako 
i struja toplinske materije koja prelazi s toplijeg tijela na 
hladnije može da proizvodi mehanički rad. I kao što se ko- 
ličina vode u rijeci pri tome ništa ne smanjuje, tako i koli- 
čna topline ostaje konstantna. Proizvodeći mehanički rad to- 
plina prelazi sa toplijeg tijela na hladnije, ali količina topli- 
ne pri tome ostaje jednaka,7 

Prema tome, prijelaz toplinske materije s toplijeg tijela na 
hladnije stvara mehanički rad. A od čega ovisi količina pro- 
izvedenog rada? 


Carnot kaže: 


»—. — Pokretačka snaga vodopada zavisi od njegove vi- 
sine i od količine tekućine; pokretačka snaga topline zavisi 
takođe od količine uotrebljive toplinske materije i od ono- 
ga što bi se moglo nazvati, od onoga što ćemo mi zaista 
zvati visinom njenoga pada, to jest od razlike u tempera- 


7 Uostalom, čujmo samog Carnota: »Proizvođenje pokretačke 
snage u parnim mašinama dugujemo, dakle ne stvarnom tro- 
šenju toplinske materije (du calorique), nego njenom prenošenju 
s toplog tijela na hladno tijelo, to jest vaspostavljanju njene rav- 
noteže za koju se pretpostavlja da je narušena makakvim uzro- 
kom, kemijskom akcijom, kao što je sagorijevanje ili makojim 
drugim. Mi ćemo skoro vidjeti da je taj princip primjenljiv na 
svaku mašinu koju pokreće toplina. 

Prema tome principu, da bi se stvorila pokretačka snaga, nije 
dovoljno da se proizvede toplina; treba se još pobrinuti za hlad- 
noću; bez nje toplina bi bila beskorisna.« (6) 

turi tijela među kojima se vrši razmjena toplinske mate- 
rije«.2 


I dalje: 


». .. Pokretačka snaga topline ne zavisi od sredstava upo- 
trebljenih da se ona dobije; njena količina je određena sa- 
mo temperaturama tijela među kojima se vrši, u krajnjoj 
liniji, prenošenje toplinske materije.«? 


Misim da je ovo rečeno dosta jasno, pa ne treba nikakvih 
komentara. Kao što se vidi iz čitavog izlaganja Carnotove te- 
orije, ona je počivala na pretpostavci da postoji imponderabil- 
na toplinska materija (le Calorique), te da je ta materija no- 
silac toplinskih pojava. 

Sredinom 19. vijeka srušilo se učenje o imponderabilnim 
materijama. Mayer, Joule, Colding i drugi formulirali su i 
dokazali u periodu 1842—1847. zakon održanja i pretvaranja 
energije. Oni su dokazali da toplina, svjetlost, elektricitet, 
magnetizam itd. nisu neke posebne »sile«, vezane uz posebns 
materije, nevidljive, neopipljive, imponderabilne, jednom rje- 
čju tajanstvene, nego da su to samo različite forme kretanja 
jedne te iste vidljive, opipljive i ponderabilne materije, for- 
me koje upravo zbog toga i mogu da se pretvaraju jedna u 
drugu prema određenim zakonima. »Izrecimo to, izrecimo ve- 
rem IN: »Nema nematerijalnih materija.« — pisao je Ma- 
yer. 

Na taj način, jedna od bitnih pretpostavki na kojima je 
počivalo Carnotovo objašnjenje proizvođenja mehaničkog ra- 
da u toplinskim mašinama, pretpostavka toplinske materije, 
bila je odbačena. Razumije se da ni samo objašnjenje nije 
moglo da se održi u nepromijenjenom obliku. 


Njemački fizičar R. Clausius u svojoj raspravi O pokre- 
tačkoj snazi topline i o zakonima koji se odatle mogu izvesti 
za samu teoriju topline (1850. god.) prvi je pokušao da pono- 
vo ozbiljno prouči problem pretvaranja topline u mehanički 
rad, te da utvrdi da li Carnotova teorija treba da bude za- 
držana, modificirana ili apsolutno odbačena. 


Suštinu Carnotovog stava Clausius izlaže ovako: »Carnot 
je, kao što je već gore spomenuto, pretpostavio da proizvođe- 
nju rada odgovara kao ekvivalent samo prijelaz topline s to- 


8 Reflexions — ...« 1878, str. 15. 
? Reflerions — .. .« 1878, str. 20. 
10 Rosenberger: Die Geschichte der Physik, Dritter Teil, S. 342. 

plog tijela na hladno, a da se pri tome kvantitet topline ne 
smanjuje.«ii 

Carnotova pretpostavka da se kvantitet topline ne može 
smanjiti niti uvećati, da on mora biti uvijek konstantan, 1lo- 
gički je proizlazila iz njegove pretpostavke da su toplinske 
pojave vezane uz imponderabilnu toplinsku materiju, koja se 
ne može uništiti niti stvoriti, nego samo prelaziti s jednog ti- 
jela na drugo. Međutim, ako stojimo na stanovištu da nema 
toplinske materije, da je toplina samo jedna od formi kretanja 
materije, te da se ona u saglasnosti sa zakonom održanja i 
pretvaranja energije može pretvarati u druge forme kretanja, 
onda je jasno da se količina topline može i povećati i smanji- 
ti. (Jer ako se toplina pretvara u neke druge forme kretanja, 
onda se njena količina smanjuje. A ako se druge forme kre- 
tanja pretvaraju u toplinu, onda se njena količina uvećava). 
Zato Clausius odbacuje onaj dio Carnotovog stava koji govori 
o konstantnosti količine topline i na njegovo mjesto stavlja 
drugi, direktno suprotan stav: 


»Da se u svim slučajevima gdje zahvaljujući toplini nasta- 
je rad troši količina topline koja je proporcionalna proiz- 
vedenom radu, i da obrnuto trošenjem jednako velikog ra- 
da može da se proizvede ista količina topline.«12 


Ovaj stav, koji u stvari pretstavlja konkretniju primjenu 
zakona održanja i pretvaranja energije, Clausius je nazvao I 
stavom termodinamike. 

Odbacivši drugi dio Carnotove pretpostavke, Clausius nije 
isto učinio i sa prvim djelom. On kaže: 


»... Prvi dio naprotiv može da ostane po svom glavnom 
sadržaju. Jer, ako mi i ne trebamo više pravi ekvivalent 
za proizvedeni rad, pošto smo pretpostavili da je takav 
ekvivalent stvarni utrošak topline, ipak ostaje mogućno 
da se ovaj prijelaz dešava istovremeno s utroškom i isto 
tako stoji u određenoj relaciji prema radu. Dakle, ostaje 
da se istraži da li ta pretpostavka osim mogućnosti posje- 
duje također dovoljnu vjerovatnost.«i3 


Pošto je pobliže istražio to pitanje, Clausius je došao do 
zaključka da se tu ne radi samo o mogućnosti: »Prema tome 


1! R. Clausius: Abhandlungen iiber die mechanische Wirme- 
theorie, Erste Abteilung, 1864, S. 48. 

12 Ista knjiga, str. 20. 

13 Ista knjiga, str. 48. 

izgleda da je teorijski opravdano da se prvi i zapravo bitni dio 
Carnotove pretpostavke zadrži, i da se kao drugi princip pri- 
mijeni pored onog ranije postavljenog.i“ 

1845. god., u svojoj raspravi »O promijenjenoj formi dru- 
gog principa mehaničke teorije topline«, Clausius je dalje raz- 
vio i uopćio taj princip. Pošto ga je najprije formulirao u nje- 
govoj dosadašnjoj formi,!5 Clausius ukazuje da je takva for- 
mulacija nepotpuna, jer ona pretpostavlja jednostavan proces 
pri kojem dolaze samo dva tijela koja toplinu gube ili pri- 
maju.i5 

Da bi oslobodio II. princip te nepotpunosti i pridao mu 
općenitiju formu, Clausius je odlučio da ga neposredno dedu- 
Cira »iz onog istog principa koji sam već u svojoj ranijoj ras- 
pravi primijenio za dokaz promijenjenog Carnotovog stava.« 

Taj princip na kojem počiva čitav slijedeći razvitak, glasi: 


»nikada toplina ne može preći sa hladnijeg tijela na toplije, 
ako istovremeno ne nastupi neka druga promjena, koja je s 
time povezana.«i7 


Ili ovako: 


»Prijelaz topline sa hladnijeg tijela na toplije ne može se 
nikad izvršiti bez komplikacije.«l5 


Polazeći od ovog principa i označivši prijelaz topline s to- 
plog tijela na hladno kao »pozitivnu« promjenu, Clausius je 
izveo zaključak da algebarska suma svih promjena u jednom 
kružnom procesu mora biti ili pozitivna (ako je proces ire- 
verzibilan) ili O (ako je proces reverzibilan). Tako uopćeni II 


4O 
stav (koji se matematski može pisati | T 0 Clausius je na- 


14 Ista knjiga, str. 51. 

15 U svim slučajevima u kojima se neka količina topline pre- 
tvara u rad, a tijelo koje posreduje kod te promjene konačno 
se opet nalazi u svom početnom stanju, neka druga količina to- 
pline mora istovremeno prijeći sa toplijeg tijela na hladnije, a 
veličina posljednje količine topline u odnosu na prvu zavisi samo 
od temperature obaju tijela među kojima ona prelazi, a ne od 
vrste tijela koje posreduje.« (Ista knjiga str. 133.) 

6 »Ali pri izvođenju toga stava stavljen je u osnovu suviše 
prost proces, pri kojem dolaze samo dva tijela koja toplinu gube 
ili primaju, pa je stoga u njemu prećutno pretpostavljeno da 
toplina koja je pretvorena u rad potječe iz jednog od ta dva 
tijela među kojima se vrši i prijelaz topline.« (Ista knjiga, str. 
133—134.) 

17 Ista knjiga, str. 134. 

18 Ista knjiga, str. 135. 

zvao »stavom ekvivalencije promjena.« Međutim, iako je ova 
formulacija drugog stava bila znatno općenitija od prvobitne, 
ona je još uvijek bila prilično uska, jer je bila ograničena 
samo na kružne procese. 1862. godine, u svojoj raspravi »O 
primjeni stava ekvivalencije promjena na unutrašnji rad Cla- 
usius je dalje uopćio taj stav i formulirao ga ovako; 


»Algebarska suma svih promjena koje se događaju kod ma- 
kakve promjene stanja može biti samo pozitivna ili kao gra- 
nični slučaj jednako nuli.«19 


Gotovo istovremeno s Clausiusom, prihvatio se i engleski 
fizičar W. Thomson proučavanja problema kako da se Carno- 
tov stav spoji s novim predstavama o toplini. Nezavisno od 
Clausiusa, ali nešto kasnije od njega, Thomson je došao do 
u suštini istih rezultata, i te je rezultate objavio 1851. god. u 
svoja tri referata »O dinamičkoj teoriji topline«.2 Godinu da- 
na kasnije on je objavio novu raspravu: »O općoj tendenciji 
u prirodi prema rasipanju mehaničke energije.«?! 

U ovoj raspravi on je već iznio neke zaključke još općeni- 
tije od onih do kojih je došao Clausius. Te zaključke izveo 
je polazeći od aksioma (formuliranog već u »Dinamičkoj teo- 
riji topline«) koji je analogan Clausiusovom II stavu, a glasi: 
»Nemoguće je pomoću mrtvog materijalnog sredstva izvesti 
mehanički efekt iz makakvog dijela materije hladeći ga ispod 
temperature najhladnijeg od okolnih predmeta.«? 

Iz ovog aksioma Thomson je preko niza posrednih tvrdnji 
došao do sljedećih općih zaključaka: 


»1.) U materijalnom svijetu postoji u sadašnjosti opća ten- 
dencija rasipanja mehaničke energije. 

2.) Nikakva obnova mehaničke energije, bez više od ekvi- 
valenta rasipanja, nije mogućna u mrtvim materijalnim 
procesima, i nikada se ne vrši pomoću organizirane mate- 
rije, niti one koja je obdarena biljnim životom, niti one 
koja je potčinjena volji živog stvorenja. 

3.) Unutar konačnog perioda prošlog vremena zemlja mo- 
ra da je bila, i unutar konačnog perioda budućeg vreme- 
na zemlja mora ponovo biti nepodesna za stanovanje čo- 
vjeka kakav je sada ukoliko nisu izvršene ili ne treba da 


19 Ista knjiga, str. 276. 

2 On the Dynamical Theory of Heat 1851. 

21 On a Universal Tendency in Nature to the Dissipation of 
Mechanical Energy 1852. 

22 Mathematical and physical papers by Sir William Thomson, 
Volume I., Cambridge 1882. str. 511. 

se izvrše procesi koji su nemogućni pri zakonima kojima 
su potčinjeni poznati procesi koji se u sadašnjosti odvija- 
ju u materijalnom svijetu.«23 


Kao što vidimo Thomson je ovdje došao do nekih vrlo 
općih zaključaka koji se tiču naše zemlje i materijalnog svi- 
jeta uopće. 

U svojim radovima iz 1859., 1864., i 1865. Clausius je dao 
matematičku formulaciju tendenciji koju je Thomson nazvao 
»rasipanjem energije«. Nazvavši energiju koja je izgubila spo- 
sobnost da se pretvara u druge forme »entropijom«, Clausius 
je izveo zaključak da se analogno dvama osnovnim stavovi- 
ma mehaničke teorije topline mogu formulirati dva osnovna 
zakona svemira: 1. energija svijeta je konstantna, 2. entro- 
pija svijeta teži prema maksimumu,ž# 

Ako »entropija svijeta teži prema maksimumu« — to znači 
da će jednom nastupiti stanje kada će se izjednačiti toplinske 
razlike u svemiru, kada će se sve forme energije pretvoriti 
u toplinsku energiju nesposobnu za dalju transformaciju, ka- 
da će nestati ne samo organskog života, nego i svakog kreta- 


233 Ista knjiga, str. 514. 

2 Evo kako to formulira sam Clausius 1865. god. u svom radu 
»O različitim za primjenu podesnim formama glavnih jednadžbi 
mehaničke teorije topline«: »Drugi princip u obliku koji sam 
mu ja dao izriče da sve promjene koje se vrše u prirodi u iz- 
vjesnom smislu, koji sam ja uzeo kao pozitivan, mogu se deša- 
vati same od sebe, t.j. bez kompenzacije, ali da u suprotnom, 
dakle negativnom smislu mogu da se dešavaju samo na taj način 
da budu kompenzirane pozitivnim promjenama koje se istovre- 
meno događaju. Primjena ovog stava na čitav svemir vodi do 
zaključka, na koji je najprije upozorio W. Thompson, a o kojem 
sam ja već govorio u jednoj nedavno objavljenoj raspravi. Ako 
maime kod svih promjena stanja koje se događaju u svemiru 
promjene u jednom određenom smislu nadmašuje po veličini one 
u suprotnom smislu, to se cjelokupno stanje svemira mora sve 
više mijenjati u onom prvom smislu i svemir se prema tome 
mora neprestano približavati jednom graničnom stanju.« (Clau- 
sius, Abhanlungen iiber die mechanische Wirmetheorie IL, S. 
42.) 

A kakvo je to granično stanje kojem se svemir nužno pri- 
bližava? »Za sada hoću da se ograničim na to da navedem kao 
rezultat da, ako se ona ista veličina koju sam u odnosu na po- 
jedinačno tijelo nazvao njegovom entropijom konsekventno uzi- 
majući u obzir sve okolnosti misli da vrijedi za čitav svemir, 
i ako se pored toga istovremeno primjeni drugi, po svom zna- 
čenju jednostavniji pojam energije mogu se u slijedećoj jedno- 
stavnoj formi izreći osnovni zakoni svemira koji odgovaraju obim 
osnovnim stavovima mehaničke topline: 

a) Energija svijeta je konstantna. 

b) Entropija svijeta teži maksimumu.« (Ista knjiga str. 43—44.) 

nja i mijenjanja. Jednom riječju nastat će vrijeme kada će se 
sva vasiona »smrznuti«, kada će svemir dočekati žalosnu sud- 
binu: »toplinsku smrt«.25 


II. 


Problemom II stava termodinamike i teorije toplinske smrti 
svemira Engels se bavio oko 1875—1876. pa je u nekim 
zapisima iz tog vremena koji su kasnije objavljeni u Dijalek- 
tici prirode iznio svoje mišljenje o tom problemu. 

Iako bi po formulaciji u jednom Engelsovom fragmentu 
moglo izgledati da se Engels ne slaže sa Clausiusovim II. sta- 
vom u makakvom obliku on bio postavljen, iz »Uvoda« se 
vidi da je Engels prihvatio taj zakon, ali ne kao apsolutni 
zakon prirode koji važi bez ikakvog izuzetka i može se pri- 
mijeniti na čitav svemir. 

Engels se potpuno slaže s tim da je naš sunčev sistem osu- 
đen na »toplinsku smrt«. On smatra da će uslijed hlađenja 
Sunca doći do nestanka organskog života na Zemlji, do pre- 
tvaranja Zemlje, a također i svih ostalih planeta u izumrle i 
smrznute kugle koje će najzad pasti na »izumrlo Sunce«, te 


25 Evo kako to izlaže naš filozof Petronijević, poznat po svojoj 
vještini jednostavnog izlaganja: 

»Pod entropijom razume se ona energija koja nije više spo- 
sobna za transformaciju druge energije, i princip entropije glasi, 
da će vremenom u vasioni biti energije sposobne za transforma- 
ciju u druge energije sve manje, energije nesposobne za pretva- 
ranje u druge energije sve više, i da će naposletku nastupiti sta- 
nje potpune entropije, t.j. da će se sve prirodne energije pretvoriti 
u jednu, koja nije više sposobna da se transformira u druge, i 
da će rezultat toga biti prestanak svakog daljeg procesa u va- 
gioni, da će u njoj nastupiti večan mir i večna ravnoteža, i da 
iz toga mira i iz te ravnoteže nema nikakve mogućnosti povratka 
u neravnotežu i proces. (133) 

... Sve će se energije pretvoriti u toplotu, toplota će u va- 
sioni, da će u njoj nastupiti večan mir i večna ravnoteža, i da 
lutno isključena mogućnost preobraćanja topline natrag u ma 
koju od drugih prirodnih energija, jer to isključuje sama priroda 
toplote. (str. 206.) ...I pomislimo li da po samoj prirodi toplotne 
energije, koja jedina i postoji tada, vasiona nema više povratka 
ka životu i procesu, onda je doista ovo posljednji stadijum va- 
sione, njeno ledeno doba, njena smrt, i to smrt apsolutna, smrt 
u večnosti, smrt same večnosti, samog sveta. 

Toliko i tako fizika 1 fizičari (str. 207.)« (Srpski književni glas- 
nik br. 2 i 3 za 1901. godinu, str. 133, 206 i 207.) 

28 Vidi fragment koji počinje sa »U kakvom god obliku bio 
postavljen Clausiusov drugi stavak i t.d. ...«, a završava sa: »Ad 
absurdum!« (Dijalektika prirode, Kultura 1950. lat. str, 230.) 

zajedno s njim produžiti »svoj samotni put kroz svemirsko 
prostranstvo«.27 


Engels također smatra da će slična sudbina zadesiti i sve 
ostale sunčane sisteme.2 Ali Engels ujedno postavlja pitanje: 
»A_ kad takav sunčani sistem završi svoj životni put i podleg- 
ne sudbini svega konačnoga, smrti, što tada? Da li će Sunčeva 
lešina vječno nastaviti da se kao lešina kotrlja kroz beskrajni 
prostor, zar će sve nekada beskrajno raznoliko diferencirane 
prirodne sile zauvijek prijeći u jedini oblik kretanja — atrak- 
ciju?«29 

Na ovo pitanje Engels odgovara negativno: »Moderna pri- 
rodna znanost morala je, dakle, preuzeti od filozofije pravilo 
neuništivosti kretanja; bez njega ona više ne može postojati. 
No kretanje materije nije samo grubo mehaničko kretanje, sa- 
mo mijenjanje mjesta, — to je toplina i svjetlo, električna i 
magnetska napetost, kemijsko spajanje i odvajanje, život i 
konačno svijest. Govoriti da materija u toku čitavog svog bes- 
konačnog postojanja ima samo jedanput mogućnost i samo 
kroz neko vrijeme, koje je beskrajno kratko naprama njenoj 
vječnosti, da svoje kretanje diferencira i tako razvije sve bo- 
gatstvo toga kretanja, a da je prije i poslije toga za vječna 
vremena ograničena na prosto mijenjanje mjesta to znači tvr- 
diti da je materija smrtna, a kretanje prolazno. Neuništivost 
kretanja ne može se shvatiti samo kvantitativno; nego se mo- 
ra shvatiti i kvalitativno. Materija, čije puko mehaničko mi- 
jenjanje mjesta sadrži doduše u sebi mogućnost da u povolj- 
nim uvjetima prijeđe u toplinu, elektricitet, kemijsku aktiv- 
nost, život, ali koja nije u stanju da te uvjete sama iz sebe 


27 »No 'sve što nastaje, zaslužuje da propadne. Milijuni go- 
dina mogu proći, stotine tisuća pokoljenja mogu se roditi i um- 
reti, no neumoljivo se približuje vrijeme kada Sunčeva toplina 
koja se potpuno iscrpljuje neće više dostajati da otapa led, koji 
se spušta s polova, kada ljudi, koji će se sve više i više stiskati 
oko ekvatora konačno više ni ondje neće naći dovoljno topline 
za život, kada će malo po malo nestajati i zadnji trak organskog 
života, a Zemlja će kao izumrla i smrznuta kugla — poput Mje- 
seca — kružiti u dubokoj tmini u sve užim krugovima oko jed- 
nako izumrlog Sunca, da konačno padne na njega. Neki će pla- 
neti doživjeti ovu sudbinu prije Zemlje, drugi iza nje; na mjesto 
harmonično raščlanjenog, svjetlog, toplog Sunčevog sistema pro- 
dužit će tek hladna mrtva kugla svoj samotni put kroz svemir- 
sko prostranstvo.« (Ista knjiga str. 15.) 

28 »A jednako kao sa našim sistemom dogodit će se prije ili 
kasnije sa svim drugim sistemima našeg svemirskog ostrva, sa 
svim ostalim bezbrojnim svemirskim ostrvima, pa i sa onima 
čije svjetlo nikađa neće doseći Zemlje dokle god postojalo na 
njoj čovječje oko sposobno da ga osjeti«. (Ista knjiga str. 15) 

29 Ista knjiga, str. 15. 

stvori, takva materija izgubila je neku količinu kretanja: kre- 
tanje koje je izgubilo sposobnost da se pretvori u različite 
svojstvene mu oblike sadrži doduše još dynamis (mogućnost), 
ali ne više energeta (djelotvornost), pa je time djelimično uni- 
šteno. Oboje je nezamislivo.«3 


I dalje: 


»Napokon, mi znamo, da se toplina bezbrojnih sunaca na- 
šeg svemirskog ostrva osim ništetno malog dijela gubi u 
prostoru, uzaludno nastojeći da povisi temperaturu sve- 
mirskog prostranstva ma i za milijunti Celsijev stupanj. 
Šta se dešava sa svom tom golemom količinom topline? Da 
li je ona za svagda nestala u pokušaju da zagrije svemir- 
ski prostor? Da li je praktički prestala postojati, te na- 
stavlja da postoje još samo teoretski u činjenici da se sve- 
mirski prostor zagrijao za neki decimalni razlomak, koji 
počinje s 10 ili više ništica? Takva pretpostavka odriče ne- 
uništivost kretanja; ona dopušta mogućnost da se poste- 
penim sudaranjem svemirskih tijela sve mehaničko kreta- 
nje pretvori u toplinu, koja će biti isijana u svemir, čime 
bi prestalo svako kretanje uopće — uprkos svoj 'neuništi- 
vosti sile. (Tu se otprilike pokazuje, kako je nesretan iz- 
raz: neuništivost sile, umjesto neuništivost kretanja).«s! 


Kao što vidimo iz ovih citata Engels odbacuje teoriju to- 
plinske smrti svemira zato što »takva pretpostavka odriče ne- 
uništivost kretanja«. Sve posebne nauke i cjelokupna društve- 
na praksa čovjekova potvrđuju filozofsku istinu da je kretanje 
forma postojanja materije, da je ono, jednako kao i materi- 
ja, neuništivo i nestvorivo. Sve nauke i praksa također po- 
tvrđuju filozofsku istinu da kvalitativno različite forme kre- 
tanja materije nisu apsolutno različite i odvojene, da se one 
mogu pretvarati jedna u drugu, te da je prema tome apsur- 
dno pretpostavljati »kvalitativnu uništivost« kretanja, tj. mo- 
gućnost trajnog nestanka nekih od tih formi kretanja materi- 
je. Međutim, upravo takvu kvalitativnu uništivost kretanja 
pretpostavlja teorija toplinske smrti svemira, jer ona tvrdi da 
neke od bitnih formi kretanja materije mogu i moraju traj- 
no nestati. I upravo u tome što ta teorija poriče takvu osnov- 
nu istinu, koju potvrđuju sve nauke, kao što je neuništivost 
kretanja, Engels je i vidio osnovnu nenaučnost i neodrživost te 
teorije. 


% Ista knjiga, str. 16. 
31 Ista knjiga, str. 17. 


65 


Ali se Engels nije zadovoljio time da pokaže nenaučnost 
teorije toplinske smrti svemira, da pokaže kako ta teorija pro- 
tivurječi zakonu neuništivosti kretanja. Engels također poka- 
zuje da iz te teorije nužno proizlaze religiozno-mistički za- 
ključci. I zaista, ako je toplina sposobna samo da se »rasipa«, 
da se ravnomjerno raspodjeljuje u svemiru, te ako tamo gdje 
je toplina ravnomjerno raspodijeljena ne može na prirodan 
način ponovo doći do razlika u temperaturi, tada se logično 
postavlja pitanje: na koji je način u svemiru došlo do ovih 
razlika u temperaturi koje postoje danas, te koje upravo omo- 
gućuju i postojanje viših formi kretanja materije, i sam pro- 
ces nestajanja toplinskih razlika i »rasipanja« toplinske ener- 
gije? Ako stojimo na stanovištu teorije toplinske smrti sve- 
mira, ako smatramo da materija ne može sama proizvesti top- 
linske razlike i stvoriti više forme kretanja, tada nužno mo- 
ramo doći do zaključka da je neka natprirodna sila (bog) tvo- 
rac prvobitnih temperaturnih razlika u svemiru i viših formi 
kretanja materije. 

Uostalom, evo kako to kaže sam Engels: »U kakvom god 
obliku bio postavljen Clausiusov II. stavak itd. po njemu se 
uvijek gubi energija, ako ne kvantitativno, a ono kvalitativ- 
no. Entropija se ne može prirodnim putem uništiti, ali se za- 
to može stvoriti, Sat svijeta se mora naviti i on tada ide dok 
ne dođe u stanje ravnoteže, iz kojeg ga samo čudo može po- 
novo pokrenuti. Energija utrošena u navijanje sata je iščez- 
la, barem kvalitativno, i može se uspostaviti samo nekim im- 
pulsom izvana. Prema tome i u početku je bio potreban im- 
puls izvana, prema tome količina kretanja odnosno energije 
u svemiru nije uvijek jednaka, prema tome se energija mo- 
rala stvoriti, prema tome se ona može stvoriti, prema tome 
je ona uništiva. Ad absurdum !«s?2 

Ovu istu misao (misao da je teorija toplinske smrti sve- 
mira u suprotnosti sa zakonom neuništivosti kretanja, te da 
ona nužno pretpostavlja »čudo«, »impuls izvana«, nekoga tko 
će »naviti sat svijeta«). Engels razvija na drugom mjestu ova- 
ko: »Jedno je sigurno: bilo je vrijeme, kad je materija na- 
šeg svijetskog ostrva pretvorila toliku količinu kretanja — mi 
danas još ne znamo kojeg oblika — u toplinu, da su se odatle 
(prema Madleru) mogli razviti sunčani sustavi kojima pripa- 
da najmanje 20 milijuna zvijezda, sustavi čije je umiranje ta- 
kođe izvan svake sumnje. Kako se odvijalo to pretvaranje? 
O tome ne znamo više nego što Pater Secchi zna o tome da 
li će se budući caput mortuum našeg sunčevog sustava ikada 
opet prtvoriti u sirovi materijal za nove sunčane sustave. Ali 


32 Ista knjiga, str. 230. 

tu se moramo ili obratiti za pomoć stvoritelju, ili smo prisi- 
ljeni zaključiti da je užareni sirovi materijal za sunčane su- 
stave našeg svjetskog ostrva nastao prirodnim putem, putem 
pretvorbi kretanja koje su materiji u kretanju od prirode 
svojstvene, a čije uvjete mora dakle sama materija reprodu- 
cirati, makar i nakon milijuna i milijuna godina, manje ili 
više slučajno, ali s nuždom koja je slučaju svojstvena.«3 
Engels je ovdje nedvosmisleno formulirao svoju misao: ili 
je stvoritelj priredio užareni sirovi materijal za sunčane su- 
stave, ili je taj materijal nastao »prirodnim putem, putem 
pretvorbi kretanja, koje su materiji u kretanju od prirode 
Svojstvene«. Treće mogućnosti nema. I iz same formulacije 
dileme i iz općeg dijalektičko-materijalističkog stava Engel- 
sovog, jasno je za koju se od dvije teoretske mogućnosti opre- 
dijelio Engels. Jasno je da Engels nije mogao da se opredijeli 
za »stvoritelja« i natprirodna čuda. Mora postojati mogućnost 
da toplina na prirodan način prijeđe u druge oblike kreta- 
nja, da materija sama ponovo proizvede više oblike kretanja 
koje je privremeno uništila. 
Uostalom da čujemo samog Engelsa: »Dolazimo dakle do 
zaključka, da mora postojati put — a bit će zadaća pri- 
rodne nauke budućnosti da otkrije taj put — kako toplina 
koja je isijana u svemirski prostor nalazi mogućnost da 
se pretvori u drugi oblik kretanja, u kojem se može po- 
novo okupljati i započeti da djeluje. A tim otpada glavna 
poteškoća koja je stajala na putu shvaćanja da se izumrla 
sunca ponovo pretvaraju u užarenu maglu.«% 
I dalje: »Ali, ma koliko se puta i ma koliko nesmiljeno 
bude dovršavao taj kružni tok u vremenu i prostoru, ma 
koliko bude nastajalo i propadalo sunaca i zemalja, ma 
koliko trajalo da bi se u pojedinom sunčanom sustavu tek 
na jednom planetu ostvarili uvjeti za organski život; ma 
koliko da su bezbrojna živa bića koja moraju poniknuti i 
najprije poginuti, da bi se iz njihove sredine razvile ži- 
votinje s mozgom sposobnim za razmišljanje, koje će kroz 
kratak otsječak vremena nalaziti uvjete povoljne za život 
i zatim biti bez milosti iskorijenjene, — sigurni smo da 
je materija u toku svih promjena vječno jedna te ista, da 
se nijedan od svih njezinih atributa ne može izgubiti, i 
da će ona s onom istom željeznom nužnošću s kojom će 
kad tad istrijebiti s lica zemlje svoj najsavršeniji cvijet, 


3 Ista knjiga, str. 16—17. 
A Ista knjiga, str. 17. 

razumni duh, i neumitno ga ponovo poroditi na drugom 
mjestu i u drugo vrijeme.«5 


Prema tome, polazeći od shvaćanja da je kretanje način 
postojanja materije, da je ono jednako kao i sama materija 
vječno i neuništivo (i to ne samo kvantitativno, nego i kva- 
litativno) Engels odbacuje teoriju toplinske smrti i ujedno 
dokazuje da materija bez pomoći svake van— i natprirodne 
sile ne samo može nego i nužno mora ponovo proizvesti pri- 
vremeno uništene forme kretanja, pa i one najviše kao što je 
mišljenje. 

Nema sumnje da je Engels potpuno jasno pokazao neodr- 
živost teorije toplinske smrti svemira. I sam Engels bio je 
sigurno svijestan toga. Ali on je također bio svijestan toga 
da problem time još nije do kraja riješen. Teorija toplinske 
smrti svemira nije neka čisto spekulativna konstrukcija, nego 
teorija koja nužno proističe iz jednog fizičkog principa, kon- 
kretno iz drugog principa termodinamike, ako se taj princip 
shvati kao apsolutni, nenarušljivi prirodni zakon. I zaista kad 
bi drugi princip termodinamike bio apsolutni prirodni zakon 
koji se nigdje i ni u kom slučaju ne može narušiti (kao što 
to stvarno jest zakon o pretvaranju energije koji u tom slu- 
čaju ne bi smio biti apsolutni zakon), tada bi teorija toplin- 
ske smrti svemira bila ispravna. Engels je u svojoj Dijalek- 
tici prirode filozofskim sredstvima dokazao da drugi princip 
termodinamike ne može biti apsolutni prirodni zakon. Ali da 
bi se to pitanje do kraja raščistilo potrebno je da se i fizič- 
kim sredstvima konkretno pokaže u čemu je i na koji način 
mogućno narušenje toga zakona, u kakvim uslovima i na 
koji način toplina isijana u svemirski prostor može bez božje 
pomoći da ponovo pređe u mehaničko kretanje, kao i u druge 
oblike kretanja. 

Upravo polazeći od takvog shvatanja Engels je, pišući da 
»... mora postojati put — ... — kako toplina koja je isijana 
u svemirski prostor nalazi mogućnost da se pretvori u drugi 
oblik kretanja, ...« ujedno dodao između dvije crtice: »— 
a bit će zadaća prirodne nauke budućnosti da otkrije taj 
put —«. 

Na drugom mjestu Engels kaže: »Pitanje će biti tek tada 
konačno riješeno kada se pokaže na koji način toplina isi- 
jana u svemir postaje ponovo iskoristijivom. Nauka o pre- 
tvorbi kretanja postavlja ovo pitanje u apsolutnom obliku, 
njemu se ne može izbjeći trulim produživanjem mjenica i iz- 
bjegavanjem odgovora... U svladavanju teškoća jednako 


8 Ista knjiga, str. 18. 

nam malo pomaže općenita tvrdnja da je ukupna količina 
kretanja (die Masse der Bewegung) beskonačna, dakle neis- 
crpiva; no ova općenita tvrdnja ne dovodi do perspektiva o 
ponovnom oživljavanju izumrlih svjetova, izuzevši slučajeve 
koji su predviđeni u gornjim hipotezama, a vezani su uvijek 
s gubitkom sile, te su prema tome samo privremeni. Kružni 
tok nije uspostavljen i neće biti tako dugo dok se ne otkrije 
da se usijana toplina može ponovno iskoristiti.«96 

Kao što vidimo Engelsu je bilo potpuno jasno da njegovom 
kritikom pitanje teorije toplinske smrti nije do kraja raščiš- 
ćeno. Njemu je bilo jasno da će pitanje biti riješeno tek kad 
se prirodnonaučnim sredstvima dokaže da se isijana toplina 
može ponovo iskoristiti, t. j. pretvoriti u druge oblike kre- 
tanja. Ali njemu je također bilo jasno da će to pitanje, koje 
je ustvari tek nedavno postavljeno i koje možda neće biti ri- 
ješeno tako brzo, ipak biti riješeno prije ili kasnije: »Pre- 
tvorba kretanja i njegova neuništivost otkriveni su tek pred 
nekih 30 godina, a sasvim nedavno su iz tih otkrića razvijene 
i izvedene daljnje konzekvence. Pitanje o tom šta nastaje iz 
prividno izgubljene topline postavljeno je u čistom obliku 
može se reći tek od 1867. godine (Clausius). Nije čudo što 
to pitanje još nije riješeno; moglo bi još dugo potrajati dok 
mi dotle dopremo sa svojim skromnim sredstvima. No to 
će pitanje biti riješeno isto tako sigurno, kao što je sigurno 
da se u prirodi ne zbivaju čudesa i da prvobitna toplina pli- 
novite kugle nije njoj bila dana nekim čudom izvan sve- 
mira,<6a 


III. 


Vidjeli smo Engelsovu kritiku teorije toplinske smrti sve- 
mira. Da bismo mogli sagledati značenje te kritike, prikazat 
ćemo naprije (u ovom odjeljku) kako je taj problem pokušao 
da riješi jedan tipičan filozof — idealist, a zatim (u četvr- 
tom odjeljku) kako se taj problem rješava u toku daljeg 
razvoja fizike. 

Tipičan filozof—idealist čije ćemo »rješenje« prikazati je 
naš domaći filozof Dr. Branislav Petronijević, koji je u Srp- 
skoj književnom glasniku za 1901. god. objavio u nastavcima 
svoj članak »Entropija vasione«. 


% Ista knjiga, str. 229—230. 
%a Isto mjesto. 

Petronijević je majstor jasnog i tačnog izlaganja, pa je i 
suštinu principa entropije izložio u tom članku jasno i tačno. 
A kakav je njegov stav prema tom principu? 

Prije svega on smatra da otkriće tog principa ima ogrom- 
no značenje, da princip entropije predstavlja »najveći prona- 
lazak prošlog veka uopšte.«s7 Epohalno značenje principa en- 
tropije Petronijević vidi u tome što on »protivreči drugim isto 
tako osnovnim principima Prirodne Nauke«, te time doka- 
zuje nužnost »posljednjeg sudije« metafizičara, koji će tu 
protivrječnost riješiti.35 Jer, po mišljenju Petronijevića: »Me- 
tafizičari su tvorci prvih osnova nauke, oni će biti i ostati do- 
vršioci Nauke, oni će rešiti sve principe protivrečnosti na 
koje nauka nailazi u svome samostalnom ispitivanju.« 

Kao i sve ostale protivrječnosti metafizičar, po Petronije- 
viću, rješava i antinomiju u koju nužno upadamo ako priz- 
namo princip entropije, a koja »preti da samu Prirodnu Na- 
uku uništi«.4 U čemu se konkretno sastoji ta antinomija? »Iz 
eksperimentalno dokazanog postojanstva energije i iz identi- 
ficirane energije s kretanjem sleduje nesumnjivo večnost svet- 
skog procesa, pošto je kretanje prvobitna osobina materije, 
osobina bez koje se materija ne da zamisliti. S druge strane 
opet biće se svetskog procesa sastoji u sve većoj entropiji 
energije, u neophodnom nastupanju jednog finalnog stanja. 
Po prvim rezultatima prirodne nauke svetski je proces ve- 


87 On kaže: »Među velikim intelektualnim pronalascima 19. 
vijeka ima tri najveća. To su: princip evolucije, princip neevkli- 
dove ili Metageometrije, princip entropije.« (Srpski književni gla- 
snik br. 2. za 1901. godinu str. 125.) 

Pošto je najprije govorio detaljnije o prva dva principa, Pe- 
tronijević prelazi na treći: 

»Naposletku treći princip, princip entropije može se reći da 
je sa filozofskog stanovišta najvažniji od ova tri principa, i po 
tome najveći pronalazak prošlog veka uopšte (pošto su intelek- 
tualni pronalasci u razvitku čovečanstva bez sumnje od presud- 
nog uticaja i po tome prvi po važnosti.« (Isti časopis, str. 128.) 

3 »Princip entropije predstavlja nepartajičnom i samostalnom 
metafizičaru, koji sebe stavlja na stanovište više od onog na 
kome stoji nauka, koji sebe smatra za posljednjeg sudiju u spor- 
nim pitanjima od principijelne važnosti u oblasti empirične Na- 
uke, taj se princip, velim, predstavlja spekulativnom metafizi- 
čaru kao jedna od najinteresantnijih i za njegove uspehe i pre- 
tenzije najdragocenija pojava u oblasti nauke: princip entropije 
protivreči drugim isto tako osnovnim principima Prirodne Na- 
uke i ta unutrašnja protivrečnost među osnovnim postavkama je- 
dne tako visoke razvijene i s puno prava na svoju egzaktnost 
tako ohole nauke uverava ga o neophodnosti njegovoj u domenu 
ljuđskog saznanja.« (Isto, str. 129.) 

39 Isti časopis, str. 275, 276. 

40 Isti časopis, str. 208. 

čan, bez početka u vremenu i bez svršetka u vremenu, po 
drugim rezultatima svetski proces nije večan, on je morao 
imati početak u vremenu, kao što mora imati svršetak u 
vremenu.«ći 


A kakvo je Petronijevićevo rješenje »antinomije«? Dosta 
jednostavno. Potrebno je samo pretpostaviti da će u stanju 
entropije postojati »samosvesni atomi«, t. j. atomi koji su 
ispunjeni svjesnim sadržajm i imaju slobodnu volju. Ako 
u stanju entropije budu postojali u dovoljnoj količini takvi 
atomi oni će moći da upotrebom svoje slobodne volje izvedu 
svemir iz stanja ravnoteže i ponovo ga dovedu u stanje ne- 
ravnoteže.42 


Međutim u vezi sa »samosvesnim atomima« javlja se je- 
dna teškoća koju Petronijević formulira ovako: »Svest je 
moguća samo u organizmu, samo su, dakle, onda svesni ato- 
mi u vasioni mogući ako postoje organizmi; prema tome i u 
stanju potpune entropije moraju postojati organizmi ako va- 
siona treba da iziđe iz toga stanja. Ali, kako su mogućni 
organizmi onde gde vlada potpuna ravnoteža u kretanju, gde 
se sve pretvara u jednu jedinu energiju2«43 


Teškoća je zaista prilična: za izlazak iz stanja potpune 
entropije potrebno je da u tom stanju postoje organizmi, a 
suština toga stanja je, pored ostalog, baš u tome što ono 
isključuje mogućnost postojanja organizama, Pa ipak, za vje- 
štog metafizičara kao što je Petronjević nije predstavljalo 
veliki problem da riješi tu teškoću. 


41 Isti časopis, str. 209. 


42 »Iz stanja potpune entropije, potpune ravnoteže kretanja ne- 
moguće je materiji da se vrati u stanje neravnoteže i hetero- 
genog procesa sve dotle, dokle se priroda materije shvaća čisto 
materijalistički... Atom materijalni sposoban je samo onda da 
pravac svoga kretanja izmeni, da brzinu svoga kretanja izmeni, 
ako se njegova unutrašnjost ispunila svesnim sadržajem, jer je 
u tom slučaju data u njemu slobodna volja. Atom ovako shvaćen 
gubi u stvari sav svoj materijalni karakter, i postaje potpuno 
imaterijalan.« (Isti časopis, str. 277.) 

I dalje: »... slobodna je volja doista, tako nas uči naše ne- 
posredno iskustvo sposobna da se stavi nasuprot čisto fizičkim 
energijama, da im parališe uticaj, ili da ih tako rasporedi da se 
one same parališu, i treba samo prepostaviti, da se u stanju 
potpune entropije vasione nalazi toliko tih samosvesnih atoma, da 
je upotreba njihove slobodne volje sposobna da vasionu izvede 
iz stanja ravnoteže, i da je baci u stanje neravnoteže, pa je ona 
velika antinomija koja neminovno postoji u glavnim rezultatima 
Prirodne Nauke, kad se ostane čisto na stanovištu njenom, pot- 
puno isčezla.« (Isti časopis, str. 279.) 


43 Isti časopis, str. 279—280. 

Teškoća je riješena uglavnom pomoću dva koraka. Prvi 
korak je predstavljalo proširenje principa entropije sa topli- 
ne na sve ostale energije, njegova modifikacija u tom smislu 
da pri transformaciji svih energija »mora postojati prijelaz 
od energije većeg stepena (ili potencijala) ka energiji nižeg 
stepena,«“ te da prema tome svjetskim procesom »neće se 
sve ostale energije pretvoriti u toplinu, već će nastupiti rav- 
noteža energija.«#5 Sa nastupanjem »ravnoteže energija« na- 
stupit će i »apsolutna stabilnost odstojanja nebeskih tela... 
Ako je to tako, ako se kosmičkim masama može priznati 
stalnost za vreme svega budućeg svetskog procesa, onda je i 
mogućnost organizama na njima osigurana.<i6 

Izgleda kao da je problem već riješen: pronađene su kos- 
mičke mase na kojima će stanovati budući organizmi. Ali se 
sada javlja nova teškoća: kako će organizmi moći da žive na 
hladnim kosmičkim masama? 

Ina ovo pitanje Petronijević nalazi uspješan odgovor: or- 
ganizmi koji će postojati u stanju potpune entropije bit će 
prilagođeni tome stanju i razlikovat će se od ovih današnjih. 
Oni će biti nepromjenljivi i besmrtni, bez straha od smrti i 
bez nagona za plođenjem, bez sposobnosti za uživanjem i 
bez sklonosti k poeziji.47 


44 Isti časopis, str. 364. 

45 Isti časopis, str. 365. 

46 Isti časopis, str. 367. 

47 »Ne da li se zamisliti, da kao god što će proces entropije 
zbivati se lagano, i što se dalje ide sve laganije, da će i prila- 
gođavanje organizama na ove nove životne uslove ići uporedo, 
tako da će u stanju potpune entropije javiti se organizmi koji 
će tome stanju potpuno odgovarati. Ja neću prećutati, izneti ću 
i prirodu tih organizama. ... Cilj je organizma da bude sup- 
stratum svesti, i sasvim je razumljivo što dokle god traje hetero- 
geni proces transfomracije energije, dokle god traje proces evo- 
lucije, da sve dotle mora i taj supstratum nositi u sebi signaturu 
opšteg procesa; kad nestane heterogenog procesa, organski sup- 
Stratum svesti više ne mora nositi na sebi tip promenljivosti, on 
može i mora biti nepromenljiv, kao i cela vasiona što je u tome 
stadiumu. Ovi poslednji organizmi svesti, kao što se vidi, mo- 
raju biti besmrtni, baš kao što su i nebeska tela besmrtna, koja 
su na početku postala u stabilizanom kosmičkom sistemu, dok je 
pre toga bez sumnje milijarde godina milijarde nebeskih tela u 
uzajamnim sudarima propadalo i javljalo se. Ali ovi posljednji 
organizmi, koji nemaju više da se boje smrti, neće imati više 
ni da uživaju u čemu u svetu: sunce više neće sijati ovako kao 
što nama sija, bujne vegetacije, nebeskog plavetnila i svega onoga 
što čini veličanstvenu lepotu prirode više neće biti. živoini na- 
goni plođenja, na kojima počiva na kraju krajeva cela tako mi- 
steriozna pojezija našeg života, kod ovih organizama neće više 
postojati, ukratko život za njih nikakve draži više neće imati.« 
(Isti časopis str. 367—368.) 

I ti čudesni organizmi spasit će zemlju od toplinske smrti, 
jer: »Tim besmrtnim organizmima, koji će više ličiti na hla- 
dne stene, nego na živa stvorenja neće biti nimalo teško, da 
se jednoga dana odluče, da unište vasionu, da je iz stanja 
entropije izvedu i da je bace opet u stanje procesa, ili možda 
u kakvo drugo mnogo stabilnije stanje, možda u stanje ap- 
solutnog mira, gde će uopšte i svaki pokret prestati. Ali mi 
ovde nećemo da govorimo o ovim mogućnostima, jer bi 
nas to odvelo daleko u Metafiziku. Za nas je dovoljno bilo 
utvrditi način na koji je moguće izbeći onu osnovnu anti- 
nomiju, koja se unosi u Prirodnu Nauku, kada se prizna 
princip entropije.«# 


IV. 


Kako se u toku daljeg razvoja fizike postavljao i rješavao 
problem toplinske smrti svemira? 

Iako je bilo fizičara (kao Rankine, Theodor Wand i drugi) 
koji su odmah počeli pronalaziti različite prigovore protiv 
Clausiusovog II. stava termodinamike, Clausius je u prvi mah 
uspješno oborio sve te prigovore i drugi stav termodinamike, 
u onoj formulaciji koju mu je dao Clausius kao i s onim 
konzekvencijama koje je Clausius iz njega izveo, postao je 
uglavnom opće primljen među fizičarima. 

Prvi uspješan pokušaj ograničenja važenja drugog stava 
učinio je L. Boltzmann. On je u svom pokušaju uspio možda 
baš zato što nije pošao putem negacije toga stava, kojim su 
pokušali da idu neki drugi prije njega. Nadovezujući na ra- 
dove Ioschmidta Boltzmann je ukazao na nemogućnost čisto 
mehaničkog dokaza drugog stava termodinamike. Odakle ta 
nemogućnost? Prema mehaničkoj teoriji topline temperatura 
čvrstog tijela (a također tekućine ili plina) zavisi od kinetičke 
energije njegovih molekula, i svaka promjena u temperaturi 
ima svoju osnovu u promjeni kinetičke energije molekula. Me- 
đutim, da bi se te promjene mogle tačno predvidjeti, bilo bi 
potrebno poznavati ne samo »zakon djelovanja sila«, nego i 
»početne uslove« t.j. »početne položaje« i »početne brzine« 
»materijalnih tačaka« iz kojih se dato tijelo sastoji. Prema 
tome i drugi princip termodinamike, koji predviđa izvjesne 
promjene u temperaturi (izjednačenje toplinskih razlika) ne 
može se dokazati bez obzira na početne uslove, te mogu po- 
istojati i takvi početni uslovi pri kojima se drugi stav ne 


48 Isti časopis, str. 368. 

može ostvariti. To ne znači da je drugi stav neistinitt, da 
se on ne može uopće dokazati. On se može dokazati, ali samo 
na osnovu računa vjerojatnosti. Izjednačenje toplinskih raz- 
lika i porast entropije vrlo je vjerojatan proces, proces ko- 
jim tijela prelaze iz stanja manje vjerojatnosti u stanje veće 
vjerojatnosti.? Ali ni obrnut proces nije potpuno nevjero- 
vatan. Upravo zato, iako se u praktičnoj djelatnosti možemo 
sa sigurnošću oslanjati na drugi stav termodinamike, njegova 
primjena na čitav svemir je »krajnje sumnjiva«.50 

Na taj način Boltzmannova statistička teorija, ne negira- 
jući drugi stav termodinamike, oduzima mu pretenziju na 
apsolutno važenje. 

Iako statistička teorija još uvijek nije dovoljno razrađena 
niti »apsolutno dokazana« ona se danas može pozvati na neke 
činjenice koje jasno govore da princip ireverzibilnosti termo- 
dinamičkih procesa ima određene granice. Prije svega, sta- 
tistička teorija može se pozvati na Brownovo kretanje, koje 
je primjećeno već 1827., ali su ga fizičari tek kasnije objasnili, 
i ocijenili njegovo značenje. 

U Brownovom kretanju radi se uglavnom o slijedećem: 
ako mikroskopski sitne čestice (na primjer uglja) stavimo u 
vodu ili ih ostavimo da lebde u zraku, primijetit ćemo pod 
mikroskopom da te čestice ne miruju, nego da se stalno kre- 
ću, i to na vrlo čudan način, mijenjajući svaki čas svoj pra- 
vac i opisujući isprekidanu nepravilnu liniju. Ovo čudno kre- 
tanje sitnih čestica objasnila je kinetička teorija topline pre- 
ma kojoj je toplina kretanja molekula. Prema kinetičkoj te- 
oriji topline sitne čestice uglja u tekućini ili plinu kreću se 
zato što u njih stalno udaraju molekule. Doduše, moglo bi 
izgledati neobično da sićušne molekule izazivaju brzo kre- 
tanje znatno većih vidljivih čestica, tim više što bi bilo naj- 
vjerojatnije da molekule udaraju u veliku vidljivu česticu 
podjednako u svim pravcima, te da tako što više doprinose 
održavanju čestica u mirovanju. Međutim, kako se to naj- 
vjerojatnije stanje ne ostvaruje, nego uslijed zakona slu- 
čaja dolazi do toga da prevladaju udarci molekula čas u jed- 
nom, a čas u drugom pravcu, to dolazi do brzog i nepravil- 


48 Up. prikaz Boltzmannovog objašnjenja drugog stava termo- 
dinamike u knjizi prof. I. Supeka Teorijska fizika i struktura 
materije, str. 94—97. 

50 »Međutim, možda protjerivanje drugog principa u područje 
računa vjerovatnosti pokazuje da je njegova primjena na čitav 
svemir uopće krajnje sumnjiva ma kako se zakoni računa vje- 
rojatnosti potvrdili pri svakom eksperimentu izvedenom u labo- 
ratoriju.« (L. Boltzmann: Wissenschaftliche Abhandlungen, II. S. 
122., 1877. god.) 

nog kretanja vidljive čestice. Ovo objašnjenje Brownovog kre- 
tanja danas je uglavnom dokazano.5i 

U čemu je značenje ovako objašnjenog Brownovog kre- 
tanja za drugi stav termodinamike? Prema drugom principu 
termodinamike, u zatvorenom sistemu u kojem nema razlika 
u temperaturi, toplina se ne može prirodnim putem pre- 
tvarati u mehaničko (niti ma kakvo drugo) kretanje. 

Međutim Brownovo kretanje nam pokazuje da toplina i 
u zatvorenom sistemu (na pr. u posudi vode) s izjednačenom 
temperaturom, može prelaziti u mehaničko kretanje. (Toplin- 
sko kretanje molekula pretvara se u mehaničko kretanje če- 
stica uglja). Na taj način Brownovo kretanje pokazuje gra- 
nice principa entropije, mogućnost narušenja tog principa, 
mogućnost odstupanja od njega. Međutim, kako se Brownovo 
kretanje ne može upotrijebiti za neki koristan rad, ono uje- 
dno pokazuje da je princip entropije zadržao svoju relativnu 
istinitost i praktičnu vrijednost, iako je izgubio pretenziju na 
apsolutno važenje.52 


"i »Gibanje čestice pod mikroskopom u svojoj isprekidanosti 
i nepravilnosti odrazuje vjerno statistička odstupanja u srazo- 
vima. Na osnovu statistike Einstein i Smoluhovski proučavali su 
Brownovo gibanje. Perrinova mjerenja Brownova gibanja potpuno 
su potvrdila očekivanja statističke teorije.« (I. Supek: Teorijska 
fizika i struktura materije, 1949. god., str. 99.) 

52 Evo šta o odnosu Brownovog kretanja i Carnotovog principa 
kaže J, Perrin, jedan od fizičara koji imaju najveće zasluge za 
proučavanje Brownovog kretanja: »Eto dakle kretanja koje se 
vrši neodređeno dugo bez spoljnjeg uzroka. Jasno je da ovo kre- 
tanje nije u protivrečnosti sa principom o održanju energije. Do- 
sta je ako svaki priraštaj brzine zrna bude praćen ohlađivanjem 
fluida u njegovoj neposrednoj okolini, iako je na isti način svako 
smanjenje brzine praćeno lokalnim zagrevanjem. Mi prosto opa- 
žamo da je termička ravnoteža takođe samo jedna statistička 
ravnoteža. 

Ali treba primetiti (Gouy 1888.) da Brownovo kretanje, stvar- 
nost o kojoj se ne može diskutovati, daje eksperimentalnu izves- 
nost zaključcima (izvedenim iz hipoteze molekularnog kretanja) 
pomoću kojeg su Maxwell, Gibbs i Boltzmann, oduzimajući Car- 
notovom principu rang apsolutne istine, sveli taj princip samo 
na izraz visoke verovatnoće. 

“ Taj princip tvrdi da se ne može napraviti mašina koja bi 
omogućavala da se dobija, u neograničenoj količini, rad pomoću 
toplotnog dejstva, na račun jednog jedinog termostata. Takva 
mašina omogućila bi, na primer, da se pokreće brod ohlađujući 
vodu mora, pa bi, usled ogromnosti zalihe, imala za nas praktički 
ista preimućstva kao i mašina koja bi omogućavala »večito kre- 
taje«, t.j. dajući nam rad a ne uzimajući ništa u zamenu, bez 
spoljne reperkusije. To večno kretanje druge vrste označava se 
dakle kao nemoguće. Dovoljno je međutim pratiti očima, u vodi 
koja se nalazi u toplotnoj ravnoteži, kakav delić specifički gušći od 
vode, pa da se vidi kako se on u izvesnim trenucima spontano 

Iako statistička teorija i Brownovo kretanje pokazuju da 
princip entropije ima svoje granice te da i »toplinska smrt« 
ne mora biti njegova nužna konsekvenca, time problem još 
nije do kraja riješen. Nije dovoljno otkriti mogućnost bilo 
kakvog narušenja drugog principa termodinamike, nego je 
potrebno otkriti i mogućnost njegovog takvog narušenja koje 
bi činilo toplinsku smrt svemira nemogućom, Drugim rije- 
čima, treba riješiti ne samo pitanje, da li je mogućno pre- 
tvaranje topline u mehanički rad i pri nepostojanju razlike 
u temperaturi, nego i mnogo konkretnije pitanje (da ga for- 
muliram Engelsovim riječima): »kako toplina koja je isijana 
u svemirski prostor nalazi mogućnost da se pretvori u drugi 
oblik kretanja u kojem se može ponovo skupljati i započeti 
da djeluje«, ili kraće: »na koji način toplina isijana u svemir 
postaje ponovno iskoristljivom«. 

Rješavanje ovog konkretnog pitanja bavili su se mnogi 
fizičari. Iako se ne može reći da su oni to pitanje uspjeli do 
kraja riješiti, mislim da su u rješavanju tog pitanja već po- 
stignuti značajni uspjesi, te da je dosadašnje rješavanje toga 


podiže, pretvarajući tako u rad deo toplote iz okolne sredine. Kad 
bismo imali veličinu bakterija, mogli bismo u tom trenutku na 
tako dostignuti nivo ostavljati prašinu, koju ne bismo imali muke 
da podignemo, i mogli bismo na primer sazidati sebi tako kuću 
a da i ne platimo za podizanje materijala. 

Ali, u koliko je delić što ga treba dići krupniji, u toliko je i 
ređi slučaj da će ga podići ćudi molekularnog kretanja na datu 
visinu. Zamislimo ciglu obešenu u vazduhu o konopac. Ona mora 
imati neko Brownovo kretanje, uistini vanredno slabo. I doista, 
ubrzo ćemo moći da nađemo vreme koliko treba sačekati da bi 
se imala jedna verovatnoća od dveju, pa da se vidi kako se cigla 
podiže Brownovim kretanjem na visinu drugog sprata. Naći ćemo 
vreme prema kome bi trajanje geološkog perioda i možda naše 
stelarne vaseljene bilo zanemarljivo. Time je dosta rečeno pa 
da znamo da ne bi bilo mudro računati na Brownovo kretanje 
kod podizanja cigala koje bi imale da služe za građenje kakve 
kuće. 

Na taj način Carnotov princip, na našem stupnju veličine i 
trajanja, nije pokoleban; ali shvatit ćemo bolje njegov domašaj 
iskazujući ga na sledeći način: 

U razmeri koja nas praktički interesuje, večno kretanje druge 
vrste je uopšte toliko neznatno da bi bilo besmisleno voditi ra- 
čuna o njemu, 

Bilo bi uostalom netačno da je Carnotov princip u opreci sa 
molekularnim kretanjem. Čak naprotiv, on iz njega proizlazi, ali 
u obliku jednog zakona verovatnoće. Ako bismo hteli da se oslo- 
bodimo od ovog zakona, da bismo pretvarali po svojoj volji u 
rad energiju kretanja molekula nekog fluida u termičkoj ravno- 
teži, trebalo bi da možemo upravljali nebrojenim mikroskop- 
skim sitnim organizmima sposobnim da iskoriste samo moleku- 
larne brzine upravljene u istom smislu.« (J. Perrin: Atomi, Beo- 
grad 1946. str, 118—120.) 

pitanja dokazalo, ako ništa drugo, a ono njegovu principi- 
jelnu rješljivost. Iako bi bilo interesantno izložiti neke po- 
kušaje (na pr. pokušaj Svante Arrheniusa, M. Smoluhov- 
skog, W. Nernsta5 i drugih) ostavit ćemo to za neku drugu 
priliku, a ovdje ćemo samo naglasiti činjenicu da upravo na 
osnovu dosadašnjih dostignuća kod savremenih fizičara sve 
više jača uvjerenje o nemogućnosti »toplinske smrti«. Tako 
na pr. prof. I. Supek ovako se izjašnjava o tom problemu: 
»prema tome ne postoji nikakav »konac« svemira. Mi danas 
još i ne znamo, u koliko smijemo klasičnu statistiku u nje- 
zinim konsekvencama protegnuti na čitav svemir. U svakom 
slučaju ne predstavlja toplinska smrt takvu »opasnost«, kako 
bismo na prvi pogled mogli zaključiti iz principa entropije.«55 


V. 


Na kraju da podsjetimo na pitanje postavljeno u početku 
članka: U čemu je značenje Engelsove kritike teorije toplin- 
ske smrti svemira? Mislim da odgovor na to pitanje dosta 
jasno proizlazi iz dosadašnjeg izlaganja, pa ću ga ovdje for- 
mulirati sasvim kratko. 

Prije svega, kao što smo vidjeli, Engels je svojom kriti- 
kom uvjerljivo pokazao neodrživost teorije toplinske smrti 
svemira, koja je pokušavala da svoju stvarnu neosnovanost 
prikrije svojom prividnom vezom s nekim prirodnonaučnim 
činjenicama. Iako su i prije Engelsa neki pokušavali da ospore 
istinitost te teorije, nitko prije Engelsa (pa ni poslije njega) 
nije tako uspješno rasvijetlio filozofski smisao te teorije, 
njenu suštinsku neistinost. Upravo to i jest prvi razlog koji 
čini Engelsovu kritiku značajnom. 

Međutim, Engelsova kritika također je značajna kao pri- 
mjer marksističkog načina kritike idealističkih filozofskih teo- 
rija do kojih neki prirodnjaci dolaze pogrešno zaključujući 
o točnim prirodnonaučnim činjenicama. Oštro kritizirajući 
teoriju toplinske smrti svemira i pokazujući da se tu radi o 
lošoj filozofskoj teoriji Engels nije pošao putem poricanja fi- 
zičkih činjenica iz kojih je ta teorija izvedena. On nije po- 
kušavao da odozgo riješi fizički problem čija je teškoća rje- 


53 Dgs Werden der Welten, Leipzig 1907. 

5% Abhandlungen iiber die Brownsche Bewegung und verwan- 
dte Erscheinungen, 1923. 

5 Das Weltgebiude im Lichte der neueren Forschung, Berlin, 
1921. 

5% Supek: Teorijska fizika i struktura materije str. 99. 

šavanja izazvala teoriju toplinske smrti svemira. Fizika treba 
sama da konkretno ispita onu grešku u zaključivanju koja je 
dovela do spomenute teorije, te da pronađe konkretno rje- 
šenje one teškoće koja je i omogućila pravljenje te greške. 
Ili jednostavnije rečeno: filozofskim sredstvima mogućno je 
ocijeniti filozofske zaključke koje fizičari izvode iz fizičkih 
činjenica. Ali filozofskim sredstvima nije moguće rješenje fi- 
zičkih problema. Najviše što može da učini filozofija, to je 
da ukaže onaj osnovni metodološki put, na kojem se može 
pretpostavljati da će biti nađeno rješenje. Po tome se En- 
gelsov stav prema teoriji toplinske smrti svemira bitno ra- 
zlikuje od Petronijevićevog. Uočavajući da se pomenuta teo- 
rija nalazi u suprotnosti s nekim prirodnonaučnim istinama 
Petronijević je izveo zaključak da je filozofija, odnosno me- 
tafizika pozvana da riješi prirodnonaučni problem koji otuda 
proističe, te je odmah i dao svoje rješenje tog problema. A 
rješenje se, kao što smo vidjeli, sastoji u tome što je Petro- 
mijević, s jedne strane, potpuno samovoljno izmijenio for- 
mulaciju drugog stava termodinamike, formulirao ga druk- 
čije nego što ga formulira fizika, a s druge strane, pretpo- 
stavio postojanje nepokretnih i vječnih organizama kakve sa- 
vremena biologija ne poznaje niti može da ih zamisli, jer se 
nalaze u suprotnosti sa svim dosad poznatim biološkim za- 
konima. Jednom riječju, Petronijević je pošao putem proiz- 
voljne negacije rezultata prirodnih nauka. 

Dalji razvoj fizike i drugih prirodnih nauka nije donio 
nikakvu potvrdu Petronijevićevim proizvoljnim konstrukci- 
jama, ali je donio potvrdu Engelsovom predviđanju da će pri- 
rodne nauke riješiti problem toplinske smrti svemira, i to 
da će ga riješiti u smislu negacije te teorije i otkrivanja puta 
na kojem toplina isijana u svemirski prostor postaje ponovo 
iskoristljivom. Potvrđujući Engelsova predviđanja dalji je raz- 
vitak nauke potvrdio i Engelsovu metodu kritike teorije to- 
plinske smrti svemira, metodu koja je upravo i dovela do 
ovakvih predviđanja. A to drugim riječima znači da je dalji 
razvoj fizike time još jednom dokazao da je dijalektički me- 
tod moćno oruđe spoznavanja i mijenjanja svijeta i napose 
moćno oruđe naučnog predviđanja. I to je treći moment koji 
čini Engelsovu kritiku naročito značajnom. 

Engels kao osnivčč BV 
marksizma 


Budući da je riječ o Engelsu i o kontroverzama u mark- 
sizmu, bilo bi dobro da i mi na ovoj tribini ne proizvedemo 
seriju monologa, nego razgovor u kojemu bi došle do izražaja 
i neke kontroverzne teze. Stoga sam nastojao pažljivo sa- 
slušati ono što je rečeno, kako bih mogao ući u diskusiju, a 
pomalo i u osporavanje. Slažem se s mišljenjem da nije do- 
bar ni apologetski stav prema Engelsu ni stav potpunog os- 
poravanja, pa u skladu s tim želim ući u djelomično ospo- 
ravanje Engelsa i u djelomično osporavanje nekih izrečenih 
teza. 

Prije nego što prijeđem na osporavanje, moram istaknuti 
da se potpuno slažem s nekim od iznesenih teza, kao npr. S 
onima da Engels nije bio minorna ličnost, da je imao geni- 
jalnih trenutaka, da je posjedovao široku kulturu, da je bio 
renesansna ličnost, da je bio antidogmatik i sl. Drugim rije- 
čima, kada se gleda njegov habitus kao čovjeka i mislioca, 
taj nije bio staljinistički, nego bitno drukčiji. Ali kada se 
govori o odnosu između Marxa i Engelsa kao mislilaca i o 
njihovom odnosu prema onome što se naziva marksizmom, 
tada nastaju neka pitanja i stvar možda nije tako jedno- 
stavna. 

Kada se kaže da je Engels uz Marxa suosnivač marksiz- 
ma, s tom bih se tezom djelomično složio, samo mislim da 
bi je trebalo malo »pojačati«, i to baš nastavljajući na neke 
misli koje su već iznesene. Drugim riječima, moja je teza da 
Engels nije samo suosnivač, nego pravi osnivač marksizma, 
U vezi s tim trebalo bi nešto reći i uopće o Marxu i o mark- 
sizmu. 

Kao da je to sasvim »prirodno« i »normalno«, o Marxu 
se govori ne samo kao o »osnivaču marksizma« nego također 
kao o jednom od (četiri, tri ili pet — što je sporedno) »kla- 
sika marksizma«. S druge strane, Marxova izjava da on nije 
marksist smatra se paradoksalnom. Međutim tu je zapravo 
paradoksalno samo to što je on tako nešto uopće smatrao 

potrebnim da kaže. Jer kao što Platon nije bio platonist, ni 
Toma Akvinski tomist, ni Kant kantovac, ni Hegel hege- 
lovac, tako ni Marx nije bio niti je mogao biti marksist. 
Jedno je mililac koji misli svoju misao, a drugo su nje- 
govi pristalice ili sljedbenici koji dalje misle u duhu ili u 
okvirima njegove misli. 

Naravno, nijedan mislilac ne počinje sasvim otpočetka ni 
potpuno originalno. Svaki nastavlja na nekog prethodnog (ili 
na prethodne), ali sam postaje istinski mislilac kad prekorači 
granice učiteljeve misli, kad iskaže svoju vlastitu. Pritom sva- 
kako često niie jednostavno reći je li netko u osnovi ostao u 
granicama učiteljeve misli, da li ju je stvaralačkim činom 
nadmašio ili ju je, potpadajući pod neki drugi utjecaj, jedno- 
stavno napustio, odnosno eklektički povezao s nekom dru- 
gom, s njom nespojivom. No bez obzira na različite moguć- 
nosti nastavljanja jedne misli, jedno je nesumnjivo: jedan 
mislilac nije, bar ne u uobičajenom smislu tih riječi, sam 
svoj sljedbenik ili nastavljač. Marx nije bio marksist. 

Drugo je pitanje kakav je odnos između Marxove misli 
i marksizma, koliko tu postoje kontinuitet i diskontinuitet. 
Moguće je, recimo, da je Marx, koji nije bio marksist, svo- 
jim najboljim idejama inspirirao marksizam, i da se taj mark- 
sizam razvijao u duhu Marxovih osnovnih intencija. No mo- 
guće je i da se pod imenom marksizma razvilo nešto što se 
dosta bitno razlikuje od Marxove misli. U povijesti filozofije 
i uopće u »povijesti iđdeja« imali smo različite primjere na- 
stavljanja jedne misli, među ostalim i unutrašnju diferenci- 
jaciju unutar sljedbeničkih strujanja (npr. lijevi i desni he- 
gelovci, razne neokantovske škole i sl.). Vrlo su često mi- 
saona strujanja koja su se pozivala na nekog velikog mislioca 
odstupala od osnovnog pravca njegove misli, bilo da su tu 
misao produktivno produbljivala i obogaćivala, bilo da su je 
jednostrano iskrivljavala ili ubijala nemisaonom apologeti- 
kom. 

Pitanje je, prema tome, što se povijesno događalo pod 
imenom »marksizma«. Kako znamo, marksizam se u ovom, 
s gledišta cjelokupne povijesti kratkom, a ipak i dosta du- 
gom razdoblju razvijao na različite načine kroz brojne po- 
jedince i strujanja. Pritom se najveći dio toga razvoja nije 
odvijao autonomno, u sferi čiste (filozofske ili društvene) 
teorije, nego u najtješnjoj vezi s razvojem međunarodnoga 
radničkog pokreta. Imali smo tako marksizam II. interna- 
cionale s mnogim varijantama i podvarijantama, a imali smo 
i marksizam III. internacionale, s mnogo više službene mo- 
nolitnosti, ali ipak i s brojnim »devijacijama«. Neka novija 
ili suvremenija strujanja pod imenom marksizma nastoje sa- 

čuvati nezavisnost u odnosu prema bilo kojem društvenom 
pokretu i političkoj organizaciji, ali velik dio marksističkih 
rasprava još se uvijek odvija pod okriljem komunističkih i 
socijalističkih partija. Pitanje je kako se sva ta dosadašnja 
strujanja i pojedinačna nastojanja odnose prema samoj Mar- 
xovoj misli. 

Po mom mišljenju sva ta strujanja velikim ili najvećim 
dijelom obilježena su gubitkom nekih osnovnih Marxovih 
uvida i ne znače daljnji razvoj, nego padanje na niži misaoni 
nivo ili traženje nadomjestka na stranputici. Mislim da to 
vrijedi napose za marksizam II. i III. internacionale u gotovo 
svim varijantama. Ovakvo »zbližavanje« i zajedničko »osu- 
đivanje« II. i III. internacionale može se učiniti neobično. 
Ali mislim da marksizam II. i III. internacionale, koji se 
ponekad jako suprotstavljaju kao bitno različite i nespojive 
pojave, zapravo zastupaju neke zajedničke osnovne koncep- 
cije, a razlikuju se u koncepcijama koje mogu biti značajne, 
ali nisu najpresudnije. 

Ono možda osnovno što je zapostavljeno ili zaboravljeno 
u marksizmu II. i III. internacionale dobro je istaknuto u 
uvodnom izlaganju, a bitno je povezano s Engelsom. Točno 
je, naime, rečeno da se »filozofska strana« kod Engelsa s 
pravom kritizira i da to nije njegova najjača strana. Drugim 
riječima, to je bila upravo njegova »slaba strana« usprkos 
mnogim dobrim ili zanimljivim uvidima, usprkos tome što 
je on, ako se može tako reći, misaono »pratio« Marxa i u 
nekim »točkama« dao i značajne doprinose. Pritom je ta »fi- 
lozofska strana« bila njegova »slaba strana« ne samo i ne 
primarno s gledišta nivoa ili dubine. 


Slažem se s mišljenjem da je Marx bio misaono dublji 
od Engelsa. Također je točno da je Marx imao više »struč- 
nih« pretpostavki za filozofiju, jer je on ipak bio »stručni 
filozof«, doktor filozofije, dok je Engels u filozofiji bio 
amater koji je po svojem izboru ponešto pročitao i tako ušao 
u filozofsku problematiku. No mislim da to nije bitno. Mo- 
guće je i »amaterski«, bez tzv. redovnog fakultetskog ili ne- 
kog drugog školovanja postići više nego što se postiže kroz 
»normalne« ili »redovne« putove. Nije bitna lična prethisto- 
rija jedne misli, nego sama misao. Bitna je sama »sadržajna 
strana«, u ovome slučaju smisao Marxova mišljenja i En- 
gelsova interpretacija toga mišljenja. 

U »sferi« mišljenja Marx je bio u prvome redu filozof 
koji želi nadići filozofiju, ali ne tako da je odbaci ili da se 
sam prebaci na neko posebno znanstveno područje ili ko- 
losijek. Njegov je projekt metafilozofska autonegacija filo- 

zofije, nadilaženje filozofije mišljenjem revolucije. Proble- 
matiku savremenog svijeta Marx misli polazeći od određene 
koncepcije čovjeka, točnije rečeno, stvarajući i razvijajući 
koncepciju čovjeka kao bića prakse, kao slobodnoga stvara- 
lačkog bića koje svojim djelom stvara svoj svijet i sama 
sebe. Upravo polazeći od ove ishodišne ideje, on kritizira 
suvremeni svijet kao svijet samootuđenog društva i čovjeka 
i u okviru te koncepcije on istražuje suvremeno društvo. 

Ono što Marx — poslije svojih mladenačkih radova — 
radi desetljećima, naizgled kao ekonomist, analizirajući ka- 
pitalističko društvo i zakone njegova razvoja nije samo neko 
specijalističko, stručno ili naučno ekonomsko istraživanje 
(premda jest djelomično i to), nego je mnogo više i bitno 
drukčije. To je istraživanje vođeno određenim filozofskim 
idejama, ne idejama tradicionalne filozofije, nego metafilo- 
zofskim ili transfilozofskim idejama filozofije koja hoće sama 
sebe nadići u onome što sam nazvao mišljenjem revolucije. 

Drugim riječima, Marxovo  »filozofiranje« u njegovim 
mladenačkim radovima nije odvojeno od njegovih kasnijih 
»ekonomskih istraživanja« i »političkih analiza« (ni napose 
»političke djelatnosti«), nego je sve to jedan jedinstveni Ži- 
votni projekt koji je unutrašnje povezan i koji se — u okviru 
mogućnosti — konsekventno ostvarivao. Kada čitamo te Mar- 
xove ekonomske radove, historijske analize i političke pole- 
mike, kada čitamo bilo koji njegov tekst koji se tiče bilo 
kakvoga prozaičnog detalja političke borbe ili ekonomskog 
razvoja, vidimo da Marxa ne zadovoljava deskripcija feno- 
mena kako nam se neposredno pruža ni njegova analiza koja 
bi ostala na »području« na kojemu se on primarno pojav- 
ljuje. Kao što, po Marxu, proizvod ljudskog rada, postajući 
robom, postaje osjetilno-nadosjetilna stvar s metafizičkim 
mušicama, tako i svaki problem ili svako pitanje o kojem 
Marx počne raspravljati odmah dobiva drugo osvjetljenje, 
otkriva jednu novu dimenziju. U Marxovoj je analizi na djelu 
jedna dublja filozofska koncepcija. 


Kod Engelsa je to u načelu drukčije. Mislim da je En- 
gels Marxovo nadilaženje filozofije shvatio u osnovi kao na- 
puštanje filozofije u prilog posebnih nauka, u prilog nauč- 
nog istraživanja i praktičnog društvenog djelovanja. Stoga 
mislim da je Engels začetnik marksizma II. i III. internacio- 
nale, odnosno općenito osnivač marksizma. O tome sam već 
ponešto i pisao, pokušavajući pokazati da su zapravo iz En- 
gelsa proistekle i II. i III. internacionala. Podsjetit su ukratko 
na najvažnije — uz neka objašnjenja i dopune. 

U II. internacionali, izuzmemo li neke pojedince, u kon- 
cepciji marksizma nema filozofije. Marksizam se shvaća kao 

politička ekonomija i kao historijski materijalizam. Taj hi- 
storijski materijalizam neki shvaćaju kao svojevrsnu opću 
sociologiju, a neki kao naučnu teoriju povijesti. Pod poli- 
tičkom ekonomijom misli se nova, od političke ekonomije 
Smitha i Ricarda različita, istinski naučna politička ekono- 
mija koja ima učenje o višku vrijednosti za svoje težište. 
Kako znamo, i u II. internacionali bilo je pojedinaca koji su 
smatrali da je nepostojanje filozofije u marksizmu nedosta- 
tak pa su pokušali filozofiju dopunjavati Marxom uz pomoć 
Kanta, Darwina ili na neki drugi način, ali osnovna ideja 
II. internacionale bila je marksizam kao zbroj historijskog 
materijalizma i političke ekonomije. A to je upravo ona in- 
terpretacija Marxa koju je Engels eksplicite dao u svojem 
govoru na Marxovom grobu, u Anti-Dihringu, u Razvitku 
socijalizma od utopije do nauke, u članku »Karl Marx« i 
drugdje. Uvijek iznova on kao glavna Marxova otkrića ističe 
historijski materijalizam i učenje o višku vrijednosti. Kad 
govori o Marxovim glavnim otkrićima, ne spominje Marxo- 
ve filozofske doprinose. U drugom kontekstu on, doduše, o 
Marxu i sebi govori kao o onima koji su »iz njemačke ide- 
alističke filozofije spasili svjesnu dijalektiku, i prenijeli je 
u materijalističko shvaćanje prirode i historije«, ali ovo oda- 
vanje priznanja samom sebi i Marxu daleko je od toga da 
bi adekvatno naznačilo prirodu ili bit Marxova filozofskog i 
uopće misaonog pothvata. 

Kod Lenjina i u Trećoj internacionali nalazimo drukčiju 
koncepciju marksizma. Prema Lenjinu marksizam ima tri iz- 
vora i tri sastavna dijela. Osim političke ekonomije i histo- 
rijskog materijalizma, marksizmu također pripadaju filozo- 
fija marksizma (»dijalektički materijalizam«) i (naravno, na- 
učni) socijalizam. Tako bismo mogli zapravo imati četiri »di- 
jela« marksizma, ali Lenjin, distingvirajući dijalektički i hi- 
storijski materijalizam, ujedno ih podvodi pod širi pojam 
»materijalizma« i shvaća ih kao samo jedan od trju sastav- 
nih dijelova marksizma. Međutim, ta koncepcija, kojoj je 
Lenjin pribavio važnost u III. internacionali, nije njegov ori- 
ginalni pronalazak, nego je uglavnom preuzeta od Pleha- 
nova, a ima svoj korijen u Engelsu, koji je na jedan način 
eksplicitno određivao Marxovu misao i njegove zasluge, a 
na drugi ju je način faktički razvijao, odnosno »prakticirao«. 

Kako znamo, Engels je u Anti-Diihringu, polemizirajući s 
Dihringom, iznio niz vlastitih filozofskih shvaćanja, a cijelo 
je djelo strukturirao trihotomijski, dijeleći ga na: »Prvi dio: 
Filozofija«, »Drugi dio: Politička ekonomija« i »Treći dio: 
Socijalizam«. Osim toga godinama je radio na dijalektici pri- 
rode, što je trebalo da bude svojevrsna filozofija prirode i 

opća metodologija nauka o prirodi u sklopu dijalektičkog 
materijalizma (ili kao jezgra dijalektičkog materijalizma). 
Tako možemo reći da je Druga internacionala u svojim in- 
terpretacijama Marxa slijedila Engelsove eksplicitne izjave o 
tome što je Marxova misao, dok su teoretičari Treće inter- 
nacionale slijedili njegov čin, odnosno kao normu i uzor za 
vlastitu interpretaciju Marxa uzimali Engelsovu faktičku in- 
terpretaciju Marxa, ono što je sam Engels pisao o filozofiji, 
političkoj ekonomiji i socijalizmu nastavljajući na Marxovu 
misao. Po uzoru na Engelsa razrađivani su dijalektički ma- 
terijalizam i dijalektika prirode, pri čemu odnos između ovih 
dvaju pojmova nikada nije jasno određen. 


Prema nekim mišljenjima (i napose po samorazumijevanju 
teoretičara III. internacionale), autentična Marxova misao, 
iskrivljena u II. internacionali, obnovljena je i unapređena 
u III. internacionali, napose kod Lenjina i kod onih koji su 
razrađivali, odnosno dalje razvijali njegovu misao. Kao jedan 
od važnih argumenata za tu tezu moglo bi poslužiti i to što 
je, kako se čini, filozofija koja je u II. internacionali ispala 
iz marksizma, u III. internacionali dobila svoje mjesto kao 
jedan od triju dijelova marksizma (i to kao onaj prvi, te- 
meljni). Međutim, nije teško vidjeti da filozofija za koju je 
Lenjin našao značajno mjesto u marksizmu nije ona koju 
je svojevremeno stvorio ili razvio Marx, nego ona druga koju 
je inaugurirao Engels. Osim toga, tu se filozofija pojavila 
kao jedan od triju »sastavnih dijelova« marksizma, a ovaj 
je tu shvaćen kao svojevrstan zbroj dijelova, što je opet u 
duhu Engelsa, a ne Marxa. Jedinstvena Marxova misao — 
njegovo mišljenje revolucije — tu je rasparcelirana na tri 
nezavisne discipline, a nedostaje joj ono što je, prema mo- 
jem mišljenju, bila glavna Marxova misao, njegova ideja 
vodilja. 

Marx je tradicionalnu filozofiju, koja se bavila samo op- 
ćim »predmetima« ili »temama«, kao što su »bitak«, »Spo- 
znaja«, »dobrota«, »ljepota« i sl., htio nadići filozofskim mi- 
šljenjem koje se bavi i konkretnim problemima suvremenog 
svijeta i čovjeka, među ostalim i prije svega čovjekovom 
imogućnošću da revolucionarnim činom prevlada samootuđe- 
nje i ostvari istinski humanu zajednicu — socijalizam. Pro- 
mišljajući mogućnost revolucije i socijalizma, filozofija se 
samonadilazi u mišljenju revolucije. No time se ujedno bitno 
mijenjaju tekući pojmovi revolucije i socijalizma. Mišljeni 
u mišljenju revolucije, revolucija i socijalizam nisu samo 
neki »politički«, »ekonomski« mi »socijalni« fenomeni nego 
cjeloviti oblici autentičnoga čovjekova bivstvovanja. 

Na osnovi onoga što je rečeno, mislim da je Engels, a 
ne Marx osnivač marksizma — i to ne samo suosnivač nego 
upravo osnivač — ali mislim da se marksizam što ga je on 
zasnovao bitno razlikuje od izvorne Marxove misli. Time ne 
želim osporiti Engelsovu vrijednost, značenje, progresivnost 
itd., niti ga želim potpuno odvojiti od Marxa. Svaki kratak 
opći sud o odnosu među misliocima, svaka jednostavna »for- 
mula« nužno simplificira zbiljsko stanje, pa to vrijedi i za 
navedeni iskaz o Engelsu i o njegovu odnosu prema Marxu. 
Marx nije uvijek »mislilac revolucije«, i on katkad razmišlja 
»engelsovski«. Engels je često blizu Marxu, ne samo u raz- 
mišljanjima o pojedinačnim političkim, ekonomskim, vojnim 
i drugim društvenim pitanjima nego i u općoj koncepciji. 
No u osnovnoj tendenciji, smjeru, načinu razmišljanja Marx 
i Engels bitno se razlikuju. 

Napose ne želim osporavati Engelsove prijateljske odnose 
s Marxom, njegove zasluge za Marxa, njegovu veliku ljud- 
sku požrtvovnost. On je, kako znamo, Marxa pomagao ne 
samo financijski omogućujući mu da se posveti prije svega svo- 
jem značajnom teorijskom djelu, nego je uvijek bio spre- 
man da mu priskoči u pomoć i na brojne druge načine. Po- 
znato je npr. da se on bez oduševljenja i protiv volje upustio 
u polemiku s Dihringom, što mu se, bar u početku, činilo 
kao čist gubitak vremena. U toku pisanja on se, doduše, 
dosta zagrijao za taj projekt, ali se pisanja prihvatio samo 
zato da bi od tog tereta oslobodio Marxa. U predgovoru pr- 
vom izdanju Anti-Diihringa Engels ističe da je godinu dana 
oklijevao prije nego što je odlučio da zapostavi druge po- 
slove i zagrize u tu »kiselu jabuku«, a u pismu Marxu od 
28. 5. 1876, nakon što je prihvatio da piše protiv Diihringa, 
on Marxu u šali prijateljski predbacuje: »Lako je Tebi pri- 
čati. Ti možeš ležati u toplom krevetu, baviti se ruskim zem- 
ljišnim odnosima napose i zemljišnom rentom uopće, i ništa 
Te ne prekida, a ja moram sjediti na tvrdoj klupi i lokati 
hladno vino i onda sve opet iznenada prekinuti i hvatati za 
gušu dosadnog Dihringa.« 


Nakon što je već od Engelsa dobio pristanak da piše o 
Dihringu Liebknecht je, kako se čini, u jednom trenutku 
pomoću trika pokušao postići da Diihringu odgovori sam 
Marx. U izvještaju s partijskog kongresa objavljenom u 
Volksstaatu citirana je navodna Liebknechtova izjava da će 
Dihringu odgovoriti Marx. Saznavši za taj izvještaj, Marx 
se jako razljutio pa je u srditom pismu saopćio Liebknechtu 
da će Dihhringu, kako je dogovoreno, odgovoriti Engels (za 
kojega je to također »velika žrtva«), a »meni to ni u snu ne 
pada na pamet«. Ono što njemu samom ni u snu nije pa- 

dalo na pamet (da zbog polemike s Diihringom prekida svoje 
mnogo važnije radove), Marx je bez ustručavanja očekivao 
od Engelsa, i Engels je taj zadatak samopožrtvovno preuzeo. 
Slično je Engels, da bi pomogao Marxu, preuzimao i mnoge 
druge obaveze. Ta Engelsova velikodušna prijateljska so- 
lidarnost s Marxom, ta sposobnost da se žrtvuje za prijatelja 
kojeg je smatrao važnijim za opću stvar, bila je veoma zna- 
čajna za Marxa i zaslužuje svako moguće divljenje i pri- 
znanje. To je ujedno i znak altruizma i ljudske veličine sa- 
mog Engelsa. No to još nije dokaz da su Marx i Engels imali 
istovjetne teorijske poglede. 

Kao dokaz za identitet Marxovih i Engelsovih pogleda 
katkad se navodi i to što Marx nije javno polemizirao s En- 
gelsovim pogledima niti se od njih ograđivao. Taj podatak 
svakako je važan i ne treba ga potcjenjivati. No pitanje je 
može li se o odnosu među shvaćanjima ljudi koji javno pišu 
i djeluju suditi samo po njihovim eksplicitnim izjavama o 
međusobnu odnosu ili je ipak najvažnije ono što nam ka- 
zuju njihovi relevantni tekstovi. Suradnici i prijatelji anga- 
žirani u zajedničkim pothvatima i borbama ne moraju biti 
zainteresirani da istaknu međusobne razlike kojih su pot- 
puno svjesni, a s određenog im se gledišta ne čine presudne. 
S druge pak strane, pitanje je koliko netko tko je prije svega 
zaintersiran za istinu o stvari o kojoj misli može u isti mah 
s neke distance i objektivno razmatrati vlastitu misao, us- 
poređivati je s mišlju svojih sumišljenika i donositi o tom 
odnosu potpuno točne ocjene. 

U ovoj diskusiji o Marxu nas četvorica sada sjedimo za 
stolom i razgovaramo, sve stari prijatelji i suradnici, neki 
od nas već četrdeset godina — onoliko koliko su Marx i 
Engels ukupno surađivali. Bili smo zajedno u mnogim dis- 
kusijama i akcijama, a kao što se vidi u ovoj diskusiji, među 
nama postoje i neke razlike u mišljenjima. Jesu li one za- 
nemarive, odnosno nebitne ili imaju bitno značenje, to je 
sad ovdje teško reći. Ja nisam pročitao sve radove bilo kojeg 
svojeg prijatelja, a prilično sigurno, nijedan od njih nije 
pročitao sve moje. Mogu li naši sudovi o međusobnom odnosu 
naših mišljenja biti posljednja riječ nauke? Ako netko za 
10—20 godina bude pisao o nama, pa ako pažljivo prouči sve 
naše radove, vjerojatno će točnije od nas moći ustanoviti jesu 
li razlike među nama bile značajne ili tek drugorazredne. 

Ima, naravno, koncepcija koje su toliko različite od vlas- 
titih da ćemo lako uočiti razliku. Ali Marx i Engels imali su 
toliko zajedničkog u mišljenju i javnoj djelatnosti i postigli 
su toliku bliskost i harmoniju u prijateljskim odnosima da 
ine bi bilo čudno da su previdjeli ili nisu htjeli vidjeti i 

neke razlike. To ne mora biti zapreka da mi te razlike, na 
temelju njihova pisanog djela i javne djelatnosti, danas ne 
uočimo i ne izrazimo. 

Najzad, nekoliko riječi o odnosu između Engelsa i Sta- 
ljina. U posljednje vrijeme često se može čuti da je Engels 
glavni krivac za Staljina i za staljinizam. To, naravno, for- 
mulirano tako jednostavno, nije istina. Po svojim idejama, 
po načinu života Engels je bio bitno drukčiji i nije mogao 
poslužiti kao uzor Staljinu. Ali ona interpretacija Marxa koju 
je dao Engels i dalje razvio Lenjin bila je ishodište za Sta- 
ljina i za staljinizam. Pogrešno je identificirati Engelsa i Le- 
njina sa Staljinom, jer su Staljin i staljinizam nastavili na 
ono najlošije kod Engelsa i kod Lenjina, ali nema sumnje da 
neki elementi za staljinizam — ne za staljinizam kao dru- 
štvenu praksu, nego za staljinizam kao teorijsku koncepciju 
— postoje već kod Engelsa. Te elemente ne treba negirati 
niti prikrivati, kao što zbog takvih elemenata ne bi trebalo 
umanjivati ono vrijedno i značajno čime je Engels zadužio 
socijalističku misao i radnički pokret. 


Dodatak: Napomena 
o historijskom materijalizmu 


Historijski materijalizam Engels shvaća kao teoriju po 
kojoj je ekonomska baza u krajnjoj liniji određujući faktor 
ili moment ljudske povijesti. Postoji i međudjelovanje baze i 
nadgradnje (različiti elementi nadgradnje djeluju jedan na 
drugi i na ekonomsku bazu), ali ekonomski faktor ostaje u 
krajnjoj liniji odlučujući. Tako je cijela povijest određena 
konačno jednim faktorom, tj. pretpostavlja se da je čovjek 
sastavljen od različitih elemenata ili faktora u međusobnom 
djelovanju, ali da je ekonomski faktor pritom najjači. U 
okviru ekonomskog faktora odlučujuće su proizvodne snage, 
koje se neodoljivo razvijaju pa povremeno dolaze u sukob 
s odnosima proizvodnje koji ih koče, razbijaju te okove i 
uspostavljaju nove proizvodne odnose koji odgovaraju no- 
vim proizvodnim snagama i omogućuju njihov budući raz- 
voj. To je, jednom riječju, koncepcija u kojoj se ne vidi mje- 
sto, uloga ili mogućnost čovjeka kao stvaraoca svoje povi- 
jesti, o čemu povremeno deklarativno govori i sam Engels. 
Proizlazi da je cijela ljudska povijest određena ili determi- 
nirana i da se u osnovi kreće onako kako se mora kretati, 

Prema mojemu mišljenju, takva koncepcija ima svoje 
mjesto u Marxu, ali kod Marxa taj historijski materijalizam, 

odnosno elastičnije shvaćeni ekonomski determinizam nije 
pozitivna teorija čovjeka uopće. Prema univerzalno shvaće- 
nom historijskom materijalizmu, čovjek bi bio radna ili eko- 
nomska životinja, a tu koncepciju Marx eksplicite kritizira i 
odbacuje. Ali ono što ne vrijedi za čovjeka uopće, može vri- 
jediti za suvremenog čovjeka. Marxova je teza da čovjek sa- 
mootuđenog, klasnog društva jest ekonomska životinja. 


Prema tome, Marxov historijski materijalizam kritička je 
teorija o klasnom ili samootuđenom društvu. Međutim, da bi 
historijski materijalizam mogao biti takva kritička teorija, 
da bi mogao imati vrijednost i značenje makar i za otuđeno 
društvo, on mora biti uklopljen u jedan širi koncept. Ne mo- 
že imati smisao neka samo negativna teorija otuđenja ili te- 
orija o neautentičnom ljudskom bivstvovanju ako nema ide- 
je istinskog ili pravog ljudskog bivstvovanja. A takva ideja 
ili koncepcija postoji u Marxovim ranijim radovima. To je 
ono što nazivam filozofijom prakse ili mišljenjem revoluci- 
je. Kada se govori o mišljenju revolucije, pod mišljenjem 
se ne misli bilo kakvo mišljenje, nego bitno, filozofsko mi- 
šljenje, koje je flozofski radikalnije od dosadašnjeg filozof- 
skog mišljenja i nastoji nadići filozofiju u tradicionalnom 
smislu. Pod revolucijom ne misli se samo politička ili eko- 
nomska promjena nego promjena u načinu ljudskog života 
ili ljudskoga bivstvovanja, stvaranje bitno drukčijeg čovje- 
ka i društva. U tako shvaćenom mišljenju revolucije moguć 
je i neophodan i historijski materijalizam kao djelomična, par- 
cijalna teorija. 

Ako se historijski materijalizam, naprotiv, shvati u du- 
hu Engelsa kao sveobuhvatna teorija, kao ona glavna teori- 
ja koja objašnjava ne samo jedan odsječak ljudske povijesti 
nego ljudsko društvo i čovjeka uopće, onda iz postojeće si- 
tuacije nema nikakva izlaza. Onda nema ni izgleda za soci- 
jalizam i komunizam, jer ako je sve nužno određeno razvo- 
jem proizvodnih snaga i ako je nužno da čovjek bude ras- 
cijepljen na različite sfere (među kojima je ona ekonomska 
uvijek u krajnjoj liniji odlučujuća), onda se ne vidi kako bi 
se to stanje moglo prevladati. Ako čovjek djeluje onako ka- 
ko mora djelovati i ako sve jest onako kako mora biti, onda 
nije jasno kako može nastati i kako se može opravdati teo- 
rija ili ideja da bi postojeće odnose trebalo radikalno izmi- 
jeniti i stvoriti nešto bitno drukčije. A ako ta teorija nema 
svoje osnove, onda je to samo subjektivna želja, subjektivi- 
stička teorija, nefundirani etički zahtjev. Na Engelsov na- 
čin shvaćeni historijski materijalizam, ako se domisli, poka- 
zuje se kao pozitivistička koncepcija koja prihvaća svijet ka- 
kav jest i promjene koje same od sebe nužno dolaze, pa se 

samo nekonsekventno može zalagati za slobodno revolucio- 
narno djelovanje, za kvalitativnu promjenu svijeta. 

U tome smislu mislim da e Engelsova interpretacija hi- 
storijskog materijalizma neadekvatna, odnosno nezadovolja- 
vajuća. Ne može se reći da ona nema veze s Marxom, ali 
je tu iz Marxove misli uklonjena njezina bit. 

Simone Well: ama 
u potrazi za slobodom 


Simone Weil umrla je u Londonu 24. VII 1943. u 34. godini 
života. »Nije mogla živjeti, bila je previše naobražena i nije 
jela« — reče o njoj jedan Ponot.! U dobi u kojoj drugi tek 
počinju ozbiljnije živjeti, Simone Weil već je imala iza sebe 
raznovrstan i bogat život: učenica, studentica, nastavnica i 
manuelna radnica, štrajkašica i novinarka, marksistkinja i 
kritičarka marksizma, pacifistkinja i borac u španjolskom 
građanskom ratu, kršćanka i mističarka, učesnik pokreta ot- 
pora u Francuskoj i suradnik francuske antifašističke orga- 
nizacije u Londonu. Bio je to — što ovi suhi podaci ne po- 
kazuju — život pun tegoba i patnji. Iza nje je ostao izvjestan 
broj već objavljenih članaka, ali još više neobjavljenih ru- 
kopisa, koji su u prvim poslijeratnim godinama ubrzano iz- 
dani u više svezaka i donijeli joj glas jednog od značajnih 
mislilaca suvremene Francuske. 

U misaonom razvoju Simone Weil lako se zapažaju dvije 
glavne faze (do 1935. i poslije 1938) i jedna prelazna (1935— 
1938), u kojoj je proživjela duhovnu konverziju. Jedan od 
najboljih poznavalaca njene misli, Roy Pierce, karakterizira 
te dvije glavne faze na slijedeći način: »Prije 1935. Simone 
Weil pisala je gotovo isključivo o socijalnim i političkim pi- 
tanjima; njena analitička metoda bla je materijalistička; nje- 
na sociologija bila je funkcionalna; njena normativna teo- 
rija bila je striktno sekularna. Ukratko, ona je bila raciona- 
list, i njeni rani spisi predstavljaju proizvod njene raciona- 
lističke faze. Poslije 1938. ona je pisala više o religiji i o nad- 
naravnom nego o socijalnoj i političkoj organizaciji. Njen in- 
teres za društvo i za politiku ipak je ostao, i neki od njenih 
posljednjih radova posvećeni su tim temama. Ovi kasniji 
društveni i politički spisi razlikuju se od onih ranijih po to- 
me što su spiritualni a ne materijalistički, historijski a ne so- 


1 »Ponot« — stanovnik mjestanca Le Puy, gdje je Simone 
Weil započela svoju nastavničku djelatnost 1931. godine. 

ciološki, romantički a ne racionalistički. Ti posljednji spisi 
čine ono što bi se moglo nazvati spiritualnom fazom Simone 
Weil.«ž Karakterizirajući najznačajnije djelo njene »raciona- 
lističke« faze (»Razmišljanja o uzrocima slobode i društve- 
nog ugnjetavanja«), isti autor piše; »Razmišljanja?* se sasto- 
je od kritike marksizma, od sociološke analize uzroka ugnje- 
tavanja i od konstrukcije utopije. Kritika marksizma je uglav- 
nom poznata ... Sociologija je mješavina Darwinovog shva- 
ćanja o uslovima opstanka, Moskine teorije o društvenim sna- 
gama i Hobbesove psihologije... Utopija je proizvod jednog 
imaginativnog studenta Roussčaua.«3 

Da li je opravdano da se o nekom tko je mnogo propatio 
i mlad umro govori hladnim jezikom racionalne analize? Simo- 
ne Weil mnogo je stradala, ali ona bi prva protestirala pro- 
tiv toga da se o njoj govori sa sažaljenjem ili s nekom »olak- 
šicom«. Pozivajući na kritičko razmatranje pojma revolucije, 
ona je odala priznanje samopožrtvovnim revolucionarima, ali 
je potvrdila da ni najnesebičnije žrtve što ih ljudi mogu pri- 
nositi nekoj ideji ne moraju biti zapreka da ta ideja bude 
lišena smisla. »Mučenici ne mogu nadomjestiti dokaze, osim 
za svećenike.«ć Za Simone Weil nikakvo mučeništvo ne mo- 
že zamijeniti racionalnu argumentaciju. Stoga bismo učinili 
nepravdu onom najboljem u njoj ako bismo zbog njenog mu- 
čeništva njene ideje poštedjeli kritike. Takva bi obazrivost 
bila najveća neobazrivost, jer bi mogla sugerirati da kod nje 
i nema ideja koje bi se mogle kritički analizirati. No bez ob- 
zira na sve njene nedosljednosti, protivurječnosti i mističke 
doživljaje, Simone Weil je ostavila iza sebe i uvjerljiva svje- 
dočanstva kritičke misli, koja kao takva zaslužuju da budu 
podvrgnuta kritičkom razmatranju. Njen um bio je ponekad 
pomućen, ali njeno strasno traganje za uzrocima ugnjetavanja 
i za mogućnostima slobode značajno je ne samo kao životni 
doživljaj, nego i kao misaoni poduhvat. 

Nas u prvom redu zanima baš taj misaoni poduhvat, ali 
djela se rijetko mogu odvojiti od života pisaca, a za Simone 
Weil napose vrijedi ono što je o njoj nedavno napisao njen 
brat, poznati matematičar Andrć: »U neobično velikoj mjeri 
život Simone Weil i njena pisana riječ bili su međusobno ne- 
odvojivi: njen život objašnjava njena pisana djela, a njena 
djela objašnjavaju njen život.«5 


2 Roy Pierce, Contemporary French Political Thought, Oxford 
University Press, New York 1966, p. 88. 
3 Op. cit., p. 91. 
4 Simone Weil, Oppression et libertć, Gallimard, Paris 1955, 
p. 178. 
5 The New York Book Review, February 27, 1977, Letters to 
the Editor, p. 33. 

1. Život 
i djelo 


Simone Weil rođena je 3. februara 1909. u Parizu kao dru- 
go dijete nereligioznih jevrejskih roditelja. Njen već spome- 
nuti jedini brat Andre bio je tri godine stariji. Odnosi unu- 
tar četveročlane porodice bili su u svim pravcima bliski i 
nježni, pa je otac doktor Bernard Weil kao mobilizirani liječ- 
nik za vrijeme prvog svjetskog rata u stalnim pokretima iz 
jednog mjesta u drugo stalno vodio sa sobom cijelu porodi- 
cu. Uprkos tome što je neredovno pohađala školu, djelomično 
zbog ratnih i poratnih peripetija, a djelomično i zbog njež- 
nog zdravlja, Simone je vrlo rano počela da fascinira okoli- 
nu širokim znanjem i izuzetnom inteligencijom. No ona nikad 
nije pripadala među one što ih u školama nazivaju »dobrim 
djevojčicama«. »Bila je arogantna, samovoljna, ekstravagan- 
tna, ignorirala je osjetljivost drugih ljudi i povređivala njihove 
osjećaje.«+ć »Pokazivala je potpuni nonkonformizam u pita- 
njima mode i ekstremizam u pitanjima politike, što je s ob- 
zirom na njenu mladost imalo u sebi nešto afektirano.«7 

Da li je tu doista bila riječ o afektaciji, ili je ta mlada 
»ekstravagantna« djevojčica počela već vrlo rano ozbiljno su- 
osjećati s poniženima i uvrijeđenima? U svakom slučaju, već 
s jedanaest godina Simone je jednom prilikom nestala iz ku- 
će da bi je najzad pronašli na sastanku nezaposlenih radnika, 

S petnaest godina Simone Weil stupa u licej Victora Du- 
ruya, na kojem predaje poznati filozof Renć Le Senne? a idu- 
će godine prelazi u licej Henrija IV, gdje predaje izvan Fran- 
cuske slabo poznati, ali u Francuskoj utjecajni Alain. Ovaj 


6 J. M, Cameron, »The Life and Death of Simone Weil«, The 
New York Review of Books, March 3, 1977, p. 3. 

7 Jedna suučenica. Prema knjizi Angelica Krogmann, Simone 
Weil, Rowohlt, Reinbek 1970, S. 177. 

8 Renć Le Senne (1882—1952), istaknuti francuski filozof, pred- 
stavnik »filozofije duha«. Glavna djela: Introduction & la philo- 
sophie (1925), Le Devoir (1930), Obstacle et Valeur (1934), Trai- 
te de morale generale, Trait€ de caractćrologie (1949). 

2 Emile-Auguste Ćhartier, poznatiji po svom literarnom pseu- 
udonimu Alain, rođen je 1868. u Mortagne-au-Perche, a umro u 
Većsinetu 1951. Bio je učenik i nastavljač Julesa Lagneaua (1851— 
—1894). Po završenom studiju predavao je najprije u Rouenu 
(1900—1909), a zatim na liceju Henrija IV u Parizu (1909—1933), 
nakon čega se povukao kao penzioner u Vćsinet. Među njegovim 
učenicima bili su Andrć Maurois, Jean Prćvost i drugi. Zastup- 
nik racionalizma, individualizma, liberalističkog radikalizma, »Ne 
pas craindre, rester sobre, ne rien croire, trois ressources con- 
tre le tyran.« Glavna djela: Spinoza (1901), Systeme des beauxr- 
-arts (1920), Mars ou la guerre jugće (1921), Les idćes et les dges 

majstor kratkog eseja razvijao je i u svojim učenicima smi- 
sao za kritičko mišljenje i za jezgrovitu riječ, a iznad svega 
osjećaj za odgovornost mišljenja: »Volim misliti da nosim 
ovaj svijet i da će on pasti sa mnom.« Nastrojen liberalno- 
-demokratski, laički i antiklerikalno, zalažući se za filozofi- 
ranje mimo okova filozofske sistematike, raspravljajući u slo- 
bodnim razgovorima o odlučnim pitanjima čovjekovog živo- 
ta, Alain je bio kritiziran i s desna i s lijeva, s desna zbog 
koketiranja s komunistima, tim »crvenim magarcima« koji- 
ma je odavao priznanje što se ne daju upregnuti u kola vjer- 
skih predrasuda, a s lijeva od tih istih komunista zbog svog 
apstraktnog slobodoumlja i pacifizma, zbog konzervativnog 
»sitnoburžoaskog demokratizma«. 

Ali jedno Alainu nije mogao da oprosti nitko: što je bio 
odličan pedagog, koji je uspješno otkrivao i stimulirao filo- 
zofske i književne talente. Jedno od njegovih otkrića bila je 
i Simone Weil, čiju je školsku zadaću »De la perception ou 
V'aventure de Protće (»O percepciji ili avantura Proteja«) ob- 
javio u svom časopisu Libres Propos.# Alainova misao osta- 
vila je dubok trag u shvaćanjima Simone Weil, ali njegova 
filozofska pozicija nije mogla da je zadovolji. Od Alaina 
marksizmu i od marksizma u kršćansku mistiku — to je bio 
ukratko misaoni put Simone Weil, koji je vodio najprije uli- 
jevo, a zatim udesno od Alainove »ocentrističke« pozicije. 

Godine 1928. Simone Weil polaže prijemni ispit i počinje 
studirati na Ecole Normale Supćrieure (svojevrsnoj nastav- 
ničkoj školi), ali sluša predavanja i polaže ispite i na univer- 
zitetu, gdje uskoro postaje veoma zapažena. Kao studentki- 
nja upoznaje se sa svojom imenjakinjom Simone de Beauvoir, 
koja je u to vrijeme po vlastitim riječima još uvijek »soci- 
jalna pitanja smatrala manje važnim od metafizike i mora- 
la«,y pa joj ni susret sa Simone Weil »nije donio nikakve ko- 
risti«. Sjećajući se tog poznanstva u svojim Uspomenama do- 
bro odgojene djevojke Simone de Beauvoir (1960) piše: »Po- 
lazila je visoku školu, "Ecole Normale', ali je istodobno pola- 
gala na Sorbonni ispite iz istih predmeta kao i ja. Pobudila 
je moj interes, jer je uživala glas veoma inteligentne žene 
i bila neobično odjevena. Hodala je dvorištem Sorbonne pra- 
ćena grupom bivših Alainovih učenika. Uvijek je imala u jed- 


(1927), Etuđdes sur Descartes (1928), Histoire de mes pensćes (1936), 
Idćes: Platon, Descartes, Hegel, Comte (1939), Les aventures du 
coeur (1945), a prije i iznad svega Propos (1908—1939) u više 
svezaka i u više izdanja. 

10 Libres Propos, No. 5, 20. V 1929, p. 237—p41. — U istom ča- 
sopisu Alain je objavio i prilog Simone Weil »Du Temps« (No 8, 
20. VIII 1929). 

nom džepu svoje bluze jedan broj novina Slobodna riječ (Li- 
bres Pr0pos), a u drugom jedan broj lista L'Humanite, U Kini 
je upravo pustošila velika glad. Pripovijedali su mi da je ona, 
kada je to doznala, zaplakala. Ove suze izazvale su moje još 
veće poštovanje nego njena darovitost na području filozofije. 
Zavidjela sam joj što ima srce koje je kadro da osjeća za ci- 
jeli svemir. Jednog dana uspjelo mi je da joj se približim. N= 
znam kako je započeo razgovor. Ona je izjavila odlučnim 
tonom da je danas važna samo jedna stvar na svijetu: Revo- 
lucija koja će dati hljeba svim ljudima. Odgovorila sam ma- 
nje odlučnim načinom da problem ne leži u tome da se ljudi 
učine sretnima, već da se dade neki smisao njihovom životu. 
Ona me promjeri i reče: "Vidi se da nikada niste bili gladni. 
Time su bili završeni naši odnosi. Shvatila sam da me je oci- 
jenila kao 'malograđansku spiritualistkinju'. . .«li 

Naravno, nije Simone de Beauvoir jedina koja je zapazila 
Simone Weil kao studentkinju. Profesor na Sorbonni i di- 
rektor Ecole Normale Supćrieure poznati sociolog Celestin 
Bougilć također je uočio radikalnu studentkinju i dao joj na- 
dimak »Vičrge Rouge« (Crvena djevica«) koji ju je kasnije 
dugo pratio. U julu 1931. Simone Weil položila je državni is- 
pit (od 107 kandidata u tom roku položilo ih je 11). Ocjena 
komisije bila je odmjerena smjesa pohvale i pokude: »Bri- 
ljantna kandidatkinja, očito vrlo upućena ne samo u filozo- 
fiju, nego i u književnost i suvremenu umjetnost. Ponekad 
sudi prebrzo, ne vodeći računa o prigovorima i teškoćama.«!? 
Još oštriji bio je Lć€on Brunschwicg!3 koji je njenu diplomsku 
radnju (»Nauka i percepcija kod Descartesa«) ocijenio najni- 
žom prolaznom ocjenom. 

U jesen 1931. Simone Weil nastupa svoju prvu nastavni- 
čku dužnost u liceju u mjestancetu Le Puy (Departement Hau- 
te-Loire). Kao nastavnica poučava na netipičan način, mimo 


11 Simone de Beauvoir, Uspomene dobro odgojene djevojke, 
Prevela Agica Ćurčić, Malodost, Zagreb 1960, str. 241, 

12 Cit, Prema Angelica Krogmann, OD. cit., p. S. 130. 

13 Lćon Brunschvicg (1869—1944), poznati francuski filozof, od 
1909. profesor filozofije na Sorbonni, od 1920. član Akademije 
moralnih i političkih nauka. Predstavnik intelektualizma, polazi 
od Kanta, nastoji inkorporirati rezultate nauka, napose mate- 
matike. Glavna djela: La Modalite du Jugement (doktorska di- 
sertacija, 1897), Introduction & la vie de Vesprit (1900), L' Idća- 
lisme contemporain (1905), Les Etapes de la philosophie mathe- 
matique (1912), L' Expćrience humaine et la causalitć physique 
(1922), Le progres de la conscience dans la philosophie occiden- 
tale (1927), Descartes et Pascal, lecteurs de Montaigne (1941), 
Spinoza et ses contemporains (1944), De la vraie et de la fausse 
conversion (posth. 1950). 

ustaljenih školskih shema, nastojeći da kod učenika u prvom 
redu razvije sposobnost za samostalno mišljenje i svijest o 
širim društvenim i životnim pitanjima, ne mareći mnogo za 
nastavne programe i za propisanu građu. To dovodi do neus- 
pjeha njenih učenica na ispitima i do nezadovoljstva roditelja. 
Napose ih ljuti što u školskim bilježnicama svoje djece na- 
laze citate iz Komunističkog manifesta i drugih Marxovih 
djela. Roditelje, školske vlasti i župnike napose nervira što 
se mlada učiteljica druži sa zaposlenim i nezaposlenim rad- 
nicima, podržava njihove štrajkove i sudjeluje u radničkim 
demonstracijama. Simone postaje predmetom istraga i pro- 
gona te je kao »lošu pedagoškinju« premještaju iz jedne ško- 
le u drugu (Auxerre, Roanne, Bourges, Saint-Quentin). Dje- 
lujući kao uvjerena marksistkinja, ona odbacuje staljinisti- 
čku interpretaciju Marxove misli i zbližava se s nekim ma- 
njim revolucionarnim grupama: anarhistima, sindikalistima- 
-revolucionarima, trockistima. Premda je suviše nezavisan 
duh da bi se mogla potpuno uključiti u bilo koju od tih gru- 
pa, najbliža joj je orijentacija »sindikalista-komunista« koji 
izdaju časopis Proleterska revolucija (Revolution proićtari- 
enne). U ovom časopisu i u časopisu Critique Sociale ona u pr- 
voj polovini i sredinom tridesetih godina objavljuje više za- 
paženih članaka. Ali njen najznačajniji i najopsežniji rad iz 
tog vremena Rćflerions sur les causes de la libertć et de 
Voppression sociale (Razmišljanja o uzrocima slobode i dru- 
štvenog ugnjetavanja), pisan 1934, ostaje u rukopisu. 

Međutim, Simone Weil ne želi da u radničkom pokretu dje- 
luje samo izvanjski, kao predavač, pisac i organizator politi- 
čkih akcija. Ona želi da i sama iskusi radnički život sa svim 
njegovim tegobama i zapošljava se u tvornici kao radnica. 
Uprkos svom krhkom tjelesnom stanju i narušenom zdravlju 
ona od decembra 1934. do kraja avgusta 1935, s manjim pre- 
kidima (uglavnom zbog bolesti) radi najprije kao pomoćna 
radnica kod elektrofirme Alsthom, zatim kod Carnauda i naj- 
zad kao frezerica kod Renaulta. Tvornički dnevnik (Journal 
d'Usine) što ga je iz dana u dan vodila za vrijeme svog prvog 
radničkog zaposlenja (kod Alsthoma) kao i druge zabilješke, 
pisma prijateljima i članci (što je sve sakupljeno u zbirci La 
Condition ouvričre) detaljno i uvjerljivo pokazuju sve muke 
i patnje što ih je pretrpjela u tvornici kao radnica i kao pro- 
matrač patnji drugih radnika. U teorijskim člancima, koji 
su također sadržani u ovom zborniku, ta je iskustva pokušala 
da sažme i uopći. 


.U jesen 1935. Simone Weil se ponovo vraća kao nastav- 
nik u školu (ovaj put u licej u Bourgesu), ali ujedno piše 
članke o iskustvima svog tvorničkog života i dopisuje se s 


96 


M. Bernardom, tehničkim direktorom jedne tvornice, rasprav- 
ljajući o mogućnosti da u tvorničkom časopisu Entre Nous 
surađuje prilozima namijenjenim radnicima. Njeni poku- 
šaii da direktora pridobije za radničko stanovište pokazuju 
se neuspješni, pa ona umjesto priloga iz radničkog života nu- 
di »neutralne« priloge o grčkoj umjetnosti (npr. o Antigoni) 
pisane na način pristupačan radnicima. Međutim njeno odu- 
ševljenje uspješnim radničkim štrajkom metalaca u junu 1938. 
dovodi do konačnog prekida tih pregovora. Sasvim otvoreno 
ona je napisala direktoru da ju je »taj lijepi štrajkaški po- 
ret« nevjerojatno razveselio, a on joj je odgovorio da bez ne- 
iskrenosti može da joj uzvrati samo »pozdrav iz učtivosti«.it 

Staljinističke deformacije u Sovjetskom Savezu nisu iz- 
makle zapažanju Simone Weil. Početkom tridesetih godina ona 
uvelike simpatizira s Trockim i napose s njegovom kritikom 
birokratizma. Krajem 1933. Trocki i njegova žena nekoliko 
su dana gosti u kući Weilovih i Simone uspijeva da dobije 
interview od njega. Pri oproštaju on kaže; »Možete reći da 
je u vašoj kući osnovana četvrta internacionala.« Ali Simone 
uskoro postaje kritična i prema trockistima i prema marksiz- 
mu uopće. U rukopisu »Razmišljanja o uzrocima slobode i 
društvenog ugnjetavanja« ona u kritičnosti prema marksizmu 
i prema socijalističkim pokušajima u Rusiji nadilazi i svog 
nekadašnjeg učitelja Alaina. O ovom rukopisu što mu ga je 
poslala na čitanje 1935. on se izražava vrlo pohvalno i ujed- 
no kritički, te je savjetuje kako da izbjegne pogreške: »Vaš 
rad je od prvorazrednog značenja; on traži nastavak. Sve 
pojmove treba revidirati, a cijelu društvenu analizu prera- 
diti. Vaš primjer ohrabrit će generacije prevarene ontologi- 
jom i ideologijom. Kritika čeka svoje radnike... Smatram vr- 
lo značajnim da se napadi na SSSR uklone iz jednog čistog 
kritičkog rada. Analiza (na primjer) birokracije nipošto ne 
treba da počiva na istraživanju o Staljinovoj vladi... Jedan 
rad koji je toliko nov (nastavak Kanta) treba da se čuva sva- 
kog privida polemike. Ja vam to kažem onako kako to mis- 
lim. Ali naravno, ako vas Libres Propos štampaju, vaš će tekst 
izgledati apsolutno onako kako to vi budete željeli. A ja vje- 
rujem čak da političke strasti uopće neće umanjiti značenje 
vaše analize ugnjetavanja ni vaše doktrine rada. Uvjeren sam 
da samo radovi te vrste, u ozbiljnom i strogom obliku koji 
vam je svojstven, u obliku kontinuiranom i masivnom, otva- 
raju blisku budućnost i istinsku Revoluciju, koja je beskraj- 
no blizu po svojoj krivulji sadašnjeg nereda (ili sadašnjeg po- 


4“ Simone Weil, La Condition ouvričre, Gallimard, Paris 1951, 
p. 214—215. 

retka). Sve je to loše objašnjeno; ali također ja i nemam šta 
da vam objasnim. Jedino je istina po mom mišljenju da je 
samo indignacija sposobna da vas odvrati od vaše misije. 
Upamtite što sam rekao: ono što je mizantropsko — to je 
pogrešno... Bratski. Alain.«15 

U augustu-septembru 1932, još prije Hitlerovog dolaska 
na vlast, Simone Weil bila je provela ferije u Njemačkoj, 
a poslije toga objavila je više članaka u kojima je zabrinuto 
analizirala situaciju u Njemačkoj. Daljnji razvoj događaja 
pažljivo je pratila iz Francuske. Smatrajući da su socijalisti 
i komunisti zajedničkim nastupom mogli spriječiti Hitlerov 
dolazak na vlast, kritički je analizirala držanje III interna- 
cionale i njemačke komunističke partije, koji su sve do 5. 
marta 1933. odbijali sporazum o nenapadanju sa socijalde- 
lokratima i zajedničku borbu protiv hitlerizma. Od svog uči- 
telja Alaina Simone Weil bila je prihvatila i pacifističke 
ideje. No nadošlo vrijeme pokazalo je bespomoćnost pacifi- 
zma pred grubim nasrtajima na čovjekovu slobodu i sam 
goli život. 18. juna 1936. započeo je građanski rat u Španjol- 
skoj, a već početkom augusta Simone Weil priključila se 
republikanskoj vojsci u Barceloni. Ali njena ratna avan- 
tura završila je brzo i na neobičan način. Već nakon dva 
mjeseca izbačena je iz stroja, ne vatrenim ni hladnim oruž- 
jem, nego opekotinama zadobivenim od vrelog ulja. Rodite- 
ljima nije preostalo drugo nego da dođu po nju i odvedu je 
natrag kući. Oporavljanje je trajalo dosta dugo, tako da je 
tek u oktobru 1937. mogla nastaviti rad kao nastavnica u 
Saint-Quentinu. 

U međuvremenu roditelji je vode na oporavak i razonodu 
u Švicarsku (u martu 1937), a zatim na putovanje po Italiji. 
Put vodi preko Pallanze, Strese, Milana, Bologne, Ferrare, 
Ravenne, Firenze i Rima do Assisija, a zatim natrag preko 
Firenze. Kao staru političku aktivistkinju Simone zanima 
kako stoje stvari u fašističkoj Italiji, ali ona ujedno posje- 
ćuje kulturne znamenitosti i uživa u velikim djelima slikar- 
stva, kiparstva i arhitekture. Od crkve do crkve razgledava 
freske i druge znamenitosti da bi se najzad u Assisiju dogo- 
dilo nešto neobično. U maloj romaničkoj kapeli iz 12. sto- 
ljeća Santa Maria degli Angeli, gdje je Franjo Asiški često 
molio, Simone ostaje sama i tada odjednom »nešto što je 
bilo jače od mene prisililo me je prvi put u mom životu da 
kleknem.« Rekonvalescentna ateistkinja počela se naglo trans- 
formirati u vjernicu. 


15 Simone Weil, Oppression et libertć, Gallimard, Paris, 1955, 
p. 8. (Alainovo pismo citirano je u »Note de I'Editeur«). 

Djelomično oporavljena u oktobru 1937. Simone počinje 
ponovno raditi na liceju u Saint-Quentinu, ali od januara 
do juna 1938. ponovo je na dopustu zbog bolesti. Uskršnje 
praznike provodi s majkom u benediktinskoj opatiji u So- 
lesmesu. S užasnom glavoboljom dolazi na misu,!6 svaki ton 
osjeća kao udarac po glavi, ali krajnjim naporom pažnje us- 
pijeva da nadvlada »tu bijednu put« i uživa u ljepoti pje- 
sama i riječi. To je njen prvi doživljaj ekstaze. U jesen 1938. 
ona već ima i prvu viziju Krista. Put u kršćansku mistiku 
time je došao na cilj. Od tog vremena susrećemo izmijenjenu 
Simone Weil. Zajedno s promjenom u bitnim shvaćanjima 
mijenja se tematika o kojoj piše, pa čak i stil pisanja. Velik 
dio njenih spisa odsad je posvećen opisu njenih religioznih 
osjećaja i mističkih doživljaja. Bog postaje ishodište za raz- 
mišljanje o čovjeku, a apodiktički sudovi često zamjenjuju 
kritičku analizu i skepsu. Ipak uz ovaj diskontinuitet u nje- 
noj misli održava se i znatan kontinuitet. Neke stare teme, 
a napose nesreća radničke klase i mogućnost boljeg uređenja 
društvenog života i dalje je zaokupljaju, a neke stare hu- 
manističke ideje sada se izražavaju na nov način. Nacističke 
zločine i ratne pohode koji započinju ulaskom u Austriju (u 
januaru 1938), a nastavljaju se okupacijom Čehoslovačke i 
napadom na Poljsku, Simone ocjenjuje djelomično u skladu 
sa svojim dotađašnjim pogledima, a djelomično dezorijenti- 
rano. Osuđujući hitlerovska nasilja, ona propušta da osudi 
napose i nasilja prema Jevrejima, pa čak daje neke nedo- 
mišljene i dvosmislene izjave o Jevrejima. Da li je tu riječ o 
nelagodama Jevrejke koja je upravo postala kršćanka ili o 
nekim dubljim razlozima nije jednostavno presuditi. U sva- 
kom slučaju njen nejasan stav navlači na nju sumnju da 
je antisemit, a od te sumnje napravit će puno godina kasnije 
Paul Giniewski veliku optužnicu u obliku knjige!7. Osuđujući 
Hitlerove osvajačke pohode, S. Weil u prvi mah nije sigurna 
da li bi im se trebalo suprotstaviti silom. S obzirom da je 
i Francuska kolonijalna sila, ona se pita da li stvar Fran- 
cuske u ratu protiv nacizma može da bude pravedna. 

U maju 1940. Hitlerove trupe započinju veliku ofanzivu 
protiv Francuske, a u junu Francuska već kapitulira. Si- 
mone Weil zajedno s roditeljima prelazi iz neposredno oku- 
piranog dijela Francuske u onaj pod Petainoviom kontrolom, 


18 Od jakih glavobolja patila je Simone Weil još od djetinjstva, 
no one su se napose pojačale poslije njenog napornog rada u 
tvornici i nakon boravka u Španjolskoj. 

17 Paul Giniewski, Simone Weil ou la haine đe soi, Berg Inter- 
national, Paris 1978, 352 p. 

najprije u Vichy, a zatim u Marseille. Dvije godine njenog 
boravka u višijevskom režimu obilježene su mješovitim na- 
činom života. S jedne strane, ona se druži sa svećenicima i 
katoličkim misliocima (s dominikancem Jean-Marie Perrinom, 
s katoličkim filozofom Gustaveom Thibonom i drugima), su- 
djeluje u religioznim ceremonijama, doživljava daljnja mis- 
tička iskustva i piše o kršćanstvu. S druge strane, ona su- 
djeluje i u pokretu otpora i tu doživljava neugodne i gotovo 
komične događaje. Tako je hapse pod sumnjom za »degoli- 
zam«, podvrgavaju je preslušavanju i prijete joj zatvorom 
»u društvu prostitutki«, ali je oslobađaju kao duševno po- 
remećenu nakon njene izjave da upravo takvo društvo želi 
i zna da ga može dobiti jedino u zatvoru. Drugom prilikom, 
kad prenosi dokumente pokreta otpora, pri ulasku u tramvaj 
otvara joj se kufer i dokumenti se prosipaju. Ali i to pro- 
lazi bez posljedica. 

Sredinom 1942. Simone i njeni roditelji uspijevaju da se 
prebace najprije u Alžir, a zatim u SAD. No tek što je stigla 
u New York, ona počinje snivati o tome da se prebaci natrag 
u Evropu i priključi partizanima u Francuskoj. Želja joj se 
ispunjava, ali samo djelomično. U novembru 1942. ona je 
ponovo u Evropi, ali ne u Francuskoj, nego u Londonu, gdje 
radi za Forces de la France Libre (F.F.L. — Snage slobodne 
Francuske). I dalje se nada da će moći da se pridruži parti- 
zanima u Francuskoj, ali u međuvremenu sudjeluje u raz- 
radi projekta o budućem ustrojstvu Francuske nakon oslo- 
bođenja. U tom sklopu piše i svoje posljednje veliko djelo 
L'Enracinement (Ukorijenjenost) s podnaslovom »Prelude A 
une dćclaration des devoirs envers P&tre humain« (»Preludij 
za deklaraciju o dužnostima prema ljudskom biću«). 

1. aprila 1943. Silone Weil smještaju u bolnicu u Middle- 
sexu, a 17. augusta premještaju je u Grosvenor sanatorij, 
Ashord, Kent. 24. augusta uveče ona umire. Novine javljaju: 
»Smrt od gladi: neobična žrtva francuske profesorice«, U iz- 
vještaju mrtvozornika se kaže: »Zatajivanje srca uslijed sla- 
bosti srčanog mišića prouzročene gladovanjem i tuberkulo- 
zom pluća. Pokojnica... je ubila sama sebe odbijajući da 
jede, dok je njena duševna ravnoteža bila poremećena.« 

Da li je doista bila riječ o samoubojstvu i o duševnoj 
poremećenosti? Simone nije potpuno prestala da jede, nego 
je svoje obroke ograničila na one količine koje su u to vri- 
jeme po njenom mišljenju bile pristupačne građanima u oku- 
piranoj zoni Francuske. To, naravno, nije bila nikakva re- 
alna pomoć izgladnjelim Francuzima, ali Simone je mislila 
da tako postupa solidarno s njima. 

Simonini roditelji vratili su se poslije rata u Francusku 
i tamo umrli (otac 1955, a majka 1965). Brat Andrć, ugle- 
dni matematičar, živi i danas u SAD, od 1958. u Institute for 
Advanced Study u Princetonu. 

Simonina djela počela su izlaziti u obliku knjiga od 1947. 
godine i do danas ih je izišlo već blizu dvadesetak (navo- 
dimo ih redoslijedom objavljivanja... La Pesanteur et la 
grace (Teža i milost, 1947; izbor iz zabilješki 1940—1942, 
uglavnom o »nadnaravnim« temama ili bar s »nadnaravnog« 
stanovišta; izabrao, uredio i popratio predgvorom Gustave 
Thibon), L'Enracinement (Ukorijenjenost, 1949; najznačajnije 
teorijsko djelo druge faze misaonog razvoja Simone Weil, pi- 
sano u Londonu 1942—1943), Attente de Dieu (U iščekivanju 
Boga, 1950; svojevrsna duhovna autobiografija, sadrži pi- 
sma upućene Pere Perrinu), La connaissance surnaturelle 
(Nadnaravna spoznaja, 1950; sadrži sedam svezaka na nad- 
naravne teme, iz 1942); Lettre a un religieux (Pismo jednom 
redovniku, 1951; pisano u New Yorku 1942, upućeno domi- 
nikancu pateru Couturieru), Intuitions prć-chr6tiennes (Pred- 
kršćanske intuicije, 1951; sadrži prijevode grčkih tekstova), 
La Condition ouvričre (Radnička Sudbina, 1951; tvornički 
dnevnici, pisma i članci u kojima S. Weil uopćava svoja 
radnička iskustva i teorijski raspravlja o problemu rada, 
tvornce i radnika; uglavnom iz 1934—1937, ali obuhvaća i 
dva članka s vidljivim pomakom u shvaćanjima pisana u 
Marseilleu 1941—1942), Cahiers, I-III (Sveske, I-III, 1951— 
—1956; dnevnici iz kojh je G. Thibon napravio izbor za La 
Pesanteur et la grace), La Source grecque (Grčko vrelo, 1955; 
zbornik članaka na grčke teme, iz raznih časopisa), Oppressi- 
on et libertć (Ugnjetavanje i sloboda, 1955; zbornik  ras- 
prava o problemima, sadrži među ostalim raspravu od stoti- 
njak strana pod naslovom »Razmišljanje o uzrocima slobode 
i ugnjetavanja« koju je S. Weil u nekoliko mahova označila 
kao svoje najznačajnije teorijsko djela), Venise sauvće (Spas 
Venecije, 1955, nedovršena dramska tragedija, započeta 1940, 
a nastavljena 1943), Ecrits de Londres et derničres lettres 
(Londonski spisi i posljednja pisma, 1957; uglavnom tekstovi 
pisani u Londonu 1942—1943, većinom rasprave o pitanjima 
budućeg uređenja Francuske, također fragmenti i posljednja 
pisma roditeljima i bratu, kao i nekoliko manjih dokume- 
nata nastalih u New Yorku, neposredno pred odlazak u Lon- 
don), Ecrits historiques et politique (Historijski i politički 


18 Kako će se vidjeti, najprije su objavljena djela S. Weil iz 
njene druge, spiritualne faze. Time se uvelike objašnjavaju i pu- 
tevi interpretacije njene misli. 


101 


spisi, 1960; zbornik), Pensćes sans ordre concernant Pamour 
de Dieu (Nesređene misli o ljubavi prema Bogu i božjoj lju- 
bavi, 1962), Essais, lettres et fragments, Vol. I (Ogledi, pi- 
sma i fragmenti, sv. 1, 1965), Sur la science (O prirodnim na- 
ukama, 1966), Počmes suivis de Venise sauvće (Pjesme i Spas 
Venecije, 1968). Treba dodati i publikaciju: Anne Reynaud, 
Lecons de philosophie de Simone Weil. Roanne 1933—1934 
(1959; bilješke što ih je autorka upravo pravila kao učenica 
na predavanjima S. Weil u Roanneu 1933—1934). 

Od brojnih radova o Simone Weil možemo spomenuti 
knjige (ponovo kronološkim redoslijedom): Jean-Marie Per- 
rin et Gustave Thibon: Simone Weil telle que nous lPavons 
connue (1952), P. Bugnion-Sercretan, Simone Weil (1954). G. 
W. F. Tomlin, Simone Weil (1954), Eugčne Fleure, Simone 
Weil ouvričre (1955), Marie-Magdaleine Davy, Simone Weil 
(1965, s predgovorom Gabriela Marcela), Jacques Cabaud, 
L'Erperience vecue de Simone Weil (1957), Gaston Kempf- 
ner, La philosophie mystique de Simone Weil (1960), Victor- 
-Henry Debidour, Simone Weil ou la transparence (1963), 
Bernard Halda, L'ećvoluton spirituelle de Simone Weil (1964), 
Francoise Heidsieck, Simone Weil (1965) Richard Rees, Si- 
mone Weil, a sketch for a portrait (1966), Jacques Cabaud, 
Simone Weil a New York et a Londres (1967), Francois d'Hau- 
tefeuille, Le tourment de Simone Weil (1970), Angelica Krog- 
mann, Simone Weil in Selbstzeugnissen und Bilddokumenten 
(1970), Miklos Vet6, La mećtaphysique religieuse de Simone 
Weil (1971), Simone Pćtrement, La vie de Simone Weil, avec 
des lettres et d'autres in€dits de Simone Weil (1973), Mau- 
rice Schumann, La mort nće de leur propre vie (1974), Paul 
Giniewski, Simone Veil ou la haine de soi (1978). 

O rastućem interesu za misao Simone Weil napose svje- 
doči prije nekoliko godina osnovano društvo za proučavanje 
njene misli i njegova periodička publikacija: Bulletin de 
VAssociation pour Ućtude de la pensće de Simone Weil. 


2. Uzroci ugnjetavanja 
i mogućnost slobode 


Mišljenje Simone Weil suviše je složeno i raznovrsno da 
bismo s njim mogli izići na kraj u jednom predgovoru. Stoga 
ćemo se ograničiti na njeno mišljenje o korijenima ugnje- 
tavanja i o mogućnosti slobode, odnosno na evoluciju tog 
mišljenja u dvije osnovne faze njenog misaonog razvoja. 

Ostavit ćemo po strani propagandu kršćanstva, medita- 
cije o Bogu i opise mističkih doživljaja, a nećemo ulaziti ni 

u diskusiju o pitanju zašto ona, iako je postala po uvjerenju 
kršćanka, nije htjela da i formalno postane katolkinja. Za- 
nima nas samo Simone Weil kao mislilac koji teorijski ras- 
pravlja o problemima suvremenog svijeta i čovjeka, a u tom 
sklopu napose o slobodi. Mislim da ovakav »jednostrani« 
pristup nije neadekvatan, jer je Simone Weil teorijski naj- 
zanimljivija upravo kad razmišlja o ugnjetavanju i slobodi. 
Kada je riječ o toj temi, nećemo mimoići ni njena razmiš- 
ljanja iz kršćanske faze, u kojoj je problem slobode shva- 
ćen kao problem ukorijenjenja. No ono što je neposredno 
razmišljanje o kršćanstvu i božjoj milosti — prepuštamo 
teolozima. 

Razmišljajući o mogućnostima ljudske slobode Simone 
Weil polazila je u prvom redu od mišljenja slobode i revo- 
lucije Karla Marxa. Već u svojim prvim radovima, iz prve 
polovine tridesetih godina, ona pokazuje veliku oštroumnost 
i samostalnost mišljenja, te odbacuje neke identifikacije koje 
su marksisti i socijalisti tada općenito vršili. Po službenim 
koncepcijama što ih je tada radničkom pokretu nametala 
staljinistička birokracija, Marxove koncepcije u punoj su 
harmoniji same sa sobom, a s njima se potpuno slažu i shva- 
ćanja Engelsa, Lenjina i Staljina, djelatnost komunističkih 
partija i društvena zbilja Sovjetskog Saveza, koja predstav- 
lja adekvatno ostvarenje tih koncepcija. Na sličan način 
shvaćali su odnos između Marxa i njegovih učenika i na- 
stavljača u to vrijeme i protivnici marksizma i socijalizma 
tako da su ideje »klasika marksizma«, djelatnost komunis- 
tičkih partija u sastavu III internacionale i društvena zbilja 
Sovjetskog Saveza promatrani kao cjelina koju kao takvu 
treba prihvatiti ili odbaciti. Mlada Simone Weil već tada 
vidi da Engelsove i Lenjinove općefilozofske ideje (da i ne 
govorimo o Staljinovim) nisu identične s Marxovim, da prak- 
sa komunističkih partija i državna izgradnja Sovjetskog Sa- 
veza nisu uvijek u skladu s Marxovim učenjem te da i samo 
to učenje ima svoje teškoće, otvorena pitanja i nedostatke. 

Zanimljiv prilog raspravljanju o odnosu Marxovih, En- 
gelsovih i Lenjinovih filozofskih koncepcija predstavlja re- 
cenzija Lenjinove knjige Materijalizam i empiriokriticizam, 
što ju je Simone Weil objavila u časopisu Critique Sociale 
1933. godine. U svojoj recenziji ona odaje Lenjinu priznanje 
da je u toj problematici još jednom pokazao »svoju moć 
rada, svoj ukus za ozbiljnu dokumentaciju«t, ali ona se ne 
može složiti s metodom mišljenja što je Lenjin primjenjuje 


19 Simone Weil, Oppression et libertć, Gallimard. Paris 1955, 
str, 45. (U daljem tekstu: OL) 


103 


u ovom djelu. Pripremajući Materijalizam i empiriokritici- 
zam Lenjin je, po Simone Weil, studirao filozofiju sa ciljem 
da pobije teoretičare radničkog pokreta koji su htjeli da 
odstupe od Engelsovog materijalizma. Njegova se metoda, 
dakle, sastojala u tome »da se razmišlja radi pobijanja, jer 
je rješenje dano prije istraživanja« (OL, 46). Po mišljenju 
Simone Weil nije samo po sebi pogrešno što Lenjin neke 
filozofske koncepcije u suvremenom društvu karakterizira 
kao buržoaske ili kao reakcionarne. Međutim, pogrešna je 
Lenjinova metoda argumentacije za reakcionarnost filozof- 
skih teorija: »On ne kaže: takva koncepcija deformira is- 
tinski odnos čovjeka prema svijetu, dakle ona je reakcio- 
narna, nego kaže: takva koncepcija odstupa od materijaliz- 
ma, vodi u iđealizam, daje argumente religiji, ona je reak- 
cionarna, dakle lažna.« (OL, 46) Lenjinu je, po Simone Weil, 
bilo najvažnije da pobije protivnike i sačuva filozofske tra- 
dicije od kojih je partija živjela, a ne da razjasni svoje vla- 
stite misli. Drukčije je to izgledalo kod Marxa, koji je ta- 
kođer vodio brojne polemike, ali mu je glavni cilj bio da 
razjasni vlastitu misao, da nepotpune koncepcije »prevaziđe 
čuvajući ih« (OL, 47). Međutim Marxova misao razlikuje se 
po Simone Weil od misli drugih marksista, uključujući En- 
gelsa i Lenjina, ne samo po svojoj stvaralačkoj metodi, nego 
i po sadržaju nekih osnovnih filozofskih koncepcija. Krutu 
podjelu svih filozofa na materijaliste i idealiste i s tom po- 
djelom povezanu teoriju odraza Lenjin je preuzeo od En- 
gelsa. »Cijelo Marxovo djelo prožeto je duhom nespojivim 
s grubim materijalizmom Engelsa i Lenjina.« (OL, 49) U 
prilog svoje interpretacije Marxa, Simone Weil upućuje na 
»Teze o Feuerbachu« i ističe značenje pojmova prakse i re- 
volucije u Marxovoj misli. No kritizirajući Lenjinovu in- 
terpretaciju Marxove filozofije, ona se slaže s Lenjinom da 
su filozofska razbistravanja važan za revoluciju. Ne smije- 
mo zanemariti filozofiju tješeći se da je društvena i poli- 
tička akcija važnija od nje: »Revolucija treba da bude in- 
telektualna jednako kao i socijalna, i čisto teorijska speku- 
lacija tu ima svoj zadatak, kojeg se ne može osloboditi ako 
ne želi da sve ostalo učini nemogućim.« (OL, 51) 


Nakon svih diskusija o marksizmu u toku posljednjih 
decenija ovi uvidi Simone Weil ne izgledaju nimalo senza- 
cionalno. No treba imati u vidu da su ta zapažanja pisana 
prije više od četrdeset godina, u vrijeme kad je staljinistička 
interpretacija Marxa u svjetskim razmjerima još suvereno 
dominirala. Također treba istaći da primjedbe o Materija- 
lizmu i empiriokriticizmu nisu rezultat nekog »antilenji- 
niskog« stava Simone Weil. Bez obzira na te primjedbe ona 

je visoko cijenila Lenjina i u više mahova isticala ga kao 
stvaralačkog marksista koji je dao značajan doprinos Marxo- 
vu učenju. 

U svom članku »Razmišljanja o tehnokraciji, nacional- 
socijalizmu, SSSR-u i o nekim drugim temama« S. Weil 
podsjeća da mi još uvijek, pedeset godina nakon Marxove 
smrti, živimo od ideja »velikog čovjeka«. Ali ni mogućnosti 
najvećeg mislioca nisu neograničene: »On je stvorio metodu; 
on ju je primijenio na fenomene svog vremena; on nije 
mogao da je primijeni na fenomene našeg vremena.« (OL, 
39) Predratni marksisti, iz razdoblja prije prvog svjetskog 
rata, osjećali su potrebu da se marksistička metoda primi- 
jeni na istraživanje novih oblika kapitalizma. I Lenjinova 
brošura o imperijalizmu »svjedoči o takvoj brizi« (OL, 39). 

Ako suvremeni marksizam zatajuje, krivci za to nisu 
Marx i Lenjin, nego sami oni suvremeni marksisti za koje 
Marx predstavlja »u najboljem slučaju, jednu doktrinu; mno- 
go češće jedno jednostavno ime, koje se baca u glavu pro- 
tivniku kako bi se on uništio, gotovo nikad metodu. Među- 
tim, marksizam može ostati živ samo kao metoda analize 
kojom se svaka generacija služi da bi definirala bitne fe- 
nomene svoje vlastite epohe.« (OL, 40) 

Ovo insistiranje na marksizmu kao na metodi nezavisnoj 
od »doktrine« (slično shvaćanju što ga zastupa Lukacs u 
svojoj Povijesti i klasnoj svijesti) svakako ima svoje teškoće. 
Glavna je što »metoda« odvojena od »teorije« postaje nešto 
čisto proizvoljno, bez mogućnosti da se objektivno zasnuje. 
No u ono je vrijeme ovakvo insistiranje na metodi pred- 
stavljalo najradikalniji oblik antidogmatizma. Naravno, an- 
tidogmatske deklaracije same po sebi ne moraju značiti mno- 
go ako nisu popraćene odgovarajućim činom, u ovom slu- 
čaju primjenom metode na nove društvene odnose. I doista 
nije se teško uvjeriti da Simone Weil ne samo što prokla- 
mira proučavanja novih pojava, već se tog zadatka i sama 
poduhvata. Bez obzira na to u kojoj su mjeri njene analize 
potpune i konsekventne, nema sumnje da ona dobro uočava 
neke nove fenomene i teškoće. 

Elementi takve analize nalaze se već u malom članku 
iz 1933. »Perspektive« (s podnaslovom: »Idemo li prema pro- 
leterskoj revoluciji?7«2%)  Preliminarnom analizom suvreme- 
nog društva Simone Weil prije svega utvrđuje da se u su- 
vremenom svijetu svuda susrećemo s pojavama koje se ne 
uklapaju u tradicionalne marksističke prikaze kapitalizma i 


2 Revolution prolćtarienne, No. 158, 25. VII 1933. Preštampano 
u OL, p. 9—38. 

prognoze o njegovom daljnjem razvoju. Birokratizam u So- 
vjetskom Savezu, nacizam u Njemačkoj, tehnokratski etati- 
zam u SAD — nove su pojave koje nisu predviđene tradi- 
cionalnim shemama o razvoju kapitalizma i socijalizma, 
premda je Marx uočio neke tendencije takvog razvoja i iz- 
vršio neke analize koje mogu da budu ishodište za prouča- 
vanje tih pojava. Marx je po Simone Weil dobro vidio da 
u kapitalističkom društvu postoje dvije vrste suprotnosti: 
suprotnost između »kupaca i prodavača radne snage« (izme- 
đu vlasnika sredstava za proizvodnju i onih koji su ih li- 
šeni) i suprotnost između »onih koji raspolažu mašinom i 
onih kojima mašina raspolaže« (OL, 22), no Marx je po 
njenom mišljenju bio suviše sklon pretpostavci da ukidanje 
prve suprotnosti nužno i gotovo automatski povlači za so- 
bom i nestanak druge. Pokazalo se međutim (u SSSR-u) da 
je druga suprotnost moguća i ako se prva ukine, te da u 
slučaju kad obje postoje (kao u kapitalističkim zemljama), 
značenje druge u odnosu na prvu može sve više rasti. Pored 
radnika i kapitalista u kapitalizmu se pojavljuje i jača po- 
seban i nezavisan sloj (kasta ili klasa) administratora, a ta 
društvena grupa moguća je i nakon ukidanja kapitalista. To 
znači da je socijalizam nemoguć. Ali ako hoćemo ostvariti 
socijalizam, moramo jasno vidjeti šta on uopće znači ili 
može da bude: »Socijalizam će postojati kada dominantna 
funkcija bude sam proizvodni rad; ali to se ne može ostvariti 
dok traje sistem proizvodnje u kojem je rad u pravom smi- 
slu potčinjen, posredstvom mašine, funkciji koja se sastoji 
u koordđiniranju radova.« (OL, 27—28) Slažući se s Friedo- 
vom analizom po kojoj »tri birokracije« (sindikalna, indu- 
strijska i državna) tendiraju da se stope i da zavladaju svi- 
jetom, ona kao bitni sastavni dio borbe za socijalizam ističe 
borbu protiv birokracije. Napose naglašava da socijalizam 
ne traži sakaćenje pojedinca radi tobože općeg interesa, nego 
stvaranje mogućnosti za pun razvoj svakog pojedinca: »Ne 
zaboravimo da mi želimo učiniti pojedinca, a ne kolektiv 
vrhovnom vrijednošću. Želimo stvoriti kompletne ljude uki- 
dajući specijalizaciju koja nas sve osakaćuje. Želimo dati ma- 
nuelnom radu dostojanstvo na koje ima pravo, dajući rad- 
niku puno shvaćanje tehnike umjesto obične dresure; i že- 
limo dati inteligenciji njen pravi predmet dovodeći je u kon- 
takt sa svijetom posredstvom rada. Želimo osvijetliti punom 
svjetlošću prave odnose čovjeka prema prirodi, te odnose 
što ih u svakom društvu zasnovanom na eksplotaciji zastire 
*degradirajuća podjela rada na intelektualni i manuelni rad. 
Hoćemo da pružimo čovjeku, to jest pojedincu, vladavinu 
koju on kao svoju funkciju treba da vrši nad prirodom, nad 

oruđima, nad samim društvom; hoćemo da ponovo usposta- 
vimo subordinaciju materijalnih uslova rada radnicima; a 
umjesto da ukinemo lično vlasništvo hoćemo da 'lično vlas- 
ništvo učinimo istinom, preobražavajući sredstva za proiz- 
vodnju... koja danas služe prije svega za porobljavanje i 
eksploatiranje rada, u jednostavne instrumente slobodnog i 
udruženog rada.«' (OL, 32—33) 

Ponavljajući Marxovu misao da oslobođenje radnika mo- 
ra biti djelo samih radnika, S. Weil se pita ima li realnih 
izgleda da do tog oslobođenja dođe. Po njenom mišljenju 
nade ima i borba je neophodna. »S obzirom na to što bi jedan 
poraz riskirao da uništi, na neodređeno vrijeme, sve što u 
našim očima predstavlja vrijednost ljudskog života, jasno je 
da treba da se borimo svim sredstvima koja, kako nam se 
čini, imaju neku šansu da budu efikasna... I mi doista ni- 
smo bez nade. Sama činjenica što postojimo, što shvaćamo 
i što želimo nešto drugo, a ne ono što postoji, predstavlja 
za nas razlog da se nadamo.« (OL, 36—37) 

Ove ovako nabačene ideje Simone Weil razvija u svojim 
radovima iz 1934—1935. godine, a napose u velikom radu 
»Razmišljanja o uzrocima slobode i društvenog ugnjetava- 
nja«. 

I u ovom radu Simone Weil ocrtava naše vrijeme tmur- 
nim bojama. Naša je epoha — »epoha bez budućnosti«, epoha 
tjeskobe. No dok u njenim prvim radovima pesimističke pro- 
cjene trenutne situacije nimalo ne pomućuju njeno povje- 
renje u revoluciju, sada nas ona poziva da se upitamo je li 
izraz revolucija nešto drugo a ne samo riječ, ima li on neki 
određen sadržaj, ili je on samo jedna od brojnih laži što ih 
je porodio kapitalistički poredak u svom usponu. 

Marksizam koji je bio glavno ishodište njenog mišljenja 
sada postaje glavni predmet njene kritike. Pri tome ona po- 
navlja mnoge tradicionalne, dobro poznate kritike marksiz- 
ma (na koje se kao takve i ne moramo posebno obazirati), 
ali ih sve uklapa u svoju shemu gledanja na marksizam, u 
kojoj je Marx odsječno podijeljen na svoju »pozitivnu« i 
»negativnu« stranu. Marxovom pozitivnom stranom ili za- 
slugom ona smatra materijalizam koji u sebi »nema više 
ničeg religioznog i nije doktrina, nego metoda spoznaje i 
djelovanja« (OL, 67; str. 56.).* Objašnjavajući u čemu je taj 
materijalizam, ona piše: »Velika je Marxova ideja da se 
u društvu kao i u prirodi sve zbiva jedino materijalnim 


* Brojevi kurzivom upućuju na stranice u našem prijevodu: 
Simone Weil, Slobođa i tlačenje (i drugi eseji), Prevela Mirjana 
Dobrović, Naprijed 1979. 

preobražajima. *Ljudi prave svoju vlastitu historiju, ali u 
određenim uslovima.' Nije dovoljno željeti, treba poznavati 
materijalne uslove koji određuju mogućnosti našeg djelova- 
nja, a na društvenom području ti su uslovi određeni nači- 
nom na koji se čovjek pokorava materijalnim nužnostima, 
podmirujući svoje vlastite potrebe, drugim riječima načinom 
proizvodnje. Metodičko poboljšavanje društvenog uređenja 
pretpostavlja prođdubljeno proučavanje načina proizvodnje da 
bi se pokušalo otkriti, s jedne strane, što se u neposrednoj 
i daljnjoj budućnosti može od njega očekivati s gledišta rad- 
nog učinka, s druge strane koji mu oblici društvenog ure- 
đenja i kulture odgovaraju, i najzad kako se sam taj način 
proizvodnje može mijenjati. Samo neodgovorni mogu zane- 
mariti takvo proučavanje, a ipak smatrati da mogu uprav- 
ljati društvom; a nažalost tako je svuda, kako u revolucio- 
narnim sredinama tako i u vladajućim. Materijalistička me- 
toda, taj instrument koji nam je zaviještao Marx, ostao je 
djevičanski netaknut; nijedan marksist, počevši od samog 
Marxa nije se doista služio njome. Jedina zaista dragocjena 
ideja koja se nalazi u Marxovu djelu ujedno je jedina koja 
je bila potpuno zanemarena.« (OL, 67; str. 56—57.) 
Oduševljavajući se Marxovom materijalističkom metodom, 
S. Weil oštro kritizira ono što smatra negativnom ili lošom 
stranom Marxovih shvaćanja. Budući da je sam Marx za- 
nemario metodu koja mu je otvarala velike perspektive za 
otkrivanje istine, nije čudo što lošeg i neistinitog u njego- 
vim shvaćanjima ima jako puno. Međutim bitan je Marxov 
nedostatak, po Simone Weil, u njegovom optimizmu i revo- 
lucionarnosti. »'Viša etapa komunizma? koju Marx proma- 
tra kao krajnji cilj društvenog razvoja u cjelini je utopija 
sasvim isto kao i 'perpetuum mobile'. A upravo u ime te 
utopije revolucicnari su prolijevali svoju krv. Bolje rečeno, 
oni su prolijevali svoju krv ili u ime utopije ili u ime isto 
tako utopijskog vjerovanja da se sadašnji sistem proizvodnje 
može jednostavnim dekretom staviti u s'užbu društva slo- 
'bodnih i jednakih ljudi. Zar je čudno, ako se sva ta krv 
prolila uzalud?... Riječ revolucija riječ je za koju se ubija, 
za koju se umire, za koju se narodne mase šalju u smrt, ali 
koja nema nikakvog sadržaja.« (OL, 78—T79; str. 64—65.) 
Po Simone Weil tako postoje dva bitno različita Marxa: 
realističko-materijalistički Marx koji traži da se analiziraju 
materijalne pretpostavke društvene reforme i utopističko- 
-revolucionarni Marx koji poziva na nepromišljeno prolije- 
vanje krvi u ime revolucije. Ovoj unutrašnjoj protivurječ- 
nosti ne treba se, po njenom mišljenju, mnogo čuditi, jer 
općenito nije rijetko da se kod velikih umova »dvije razli- 


108 


čite pa čak i nespojive koncepcije miješaju uz pomoć ne- 
izbježne nepreciznosti jezika; kako su zaokupljeni izradom 
novih ideja, nemaju vremena da kritički ispitaju ono što su 
pronašli.« (OL, 67; str. 56.) 

Nije potrebno da ovdje ulazimo u polemiku sa shvaća- 
njima Simone Weil o dva Marxa, ni napose s njenom osu- 
dom »utopijskog« ili »revolucionarnog« Marxa. Da je »pra- 
vi« Marx mislilac revolucije i da upravo »utopijska« vizija 
mogućnosti razotuđenja stvara smisaono tlo za »materijalis- 
tičke analize« uslova razotuđenja — do danas je, ako ne baš 
definitivno utvrđeno i svima dokazano, a ono bar mnogo 
puta napisano i dosta detaljno obrazloženo. 

Bolje je da pogledamo na kojem je putu potražila izlaz 
iz Marxovih navodnih protivurječnosti sama Simone Weil. 
Smatrajući da najdragocjenija Marxova misao nije »revo- 
lucija« nego »materijalistička analiza« (što je u stvari jedna 
od teza onog istog staljinizma protiv kojeg je S. Weil bri- 
ljantno polemizirala), Simone Weil sama sebi postavlja za- 
datak da nadovezujući na Marxove materijalističke ideje iz- 
vrši dublju analizu društvenog ugnjetavanja i realističnije 
prikaže putove oslobođenja. 

Prvi je dio tog zadatka analiza ugnjetavanja: »Radi se 
ukratko o tome da se spozna šta veže ugnjetavanje uopće 
i svaki oblik ugnjetavanja napose za sistem proizvodnje; 
drugim riječima, treba dokučiti mehanizam ugnjetavanja, 
shvatiti zbog čega ono nastaje, postoji i preobražava se, a 
zbog čega bi možda moglo teorijski nestati.« (OL, 80; str. 66.) 

Prihvaćajući se proučavanja ugnjetavanja, Simone Weil 
ne definira direktno ovaj svoj centrtalni pojam. Međutim, 
djelomično po njenim primjerima za ugnjetavanje, a djelo- 
mično po tome što ona stalno suprotstavlja ugnjetavanje i 
slobodu može se zaključiti da ona pod ugnjetavanjem misli 
svako ljudsko djelovanje kojim se drugim ljudima onemo- 
gućuje da se realiziraju kao slobodna bića, da razviju svoje 
stvaralačke sposobnosti i da djeluju u skladu sa svojim vlas- 
titim mišljenjima i željama, naravno u granicama što ih tim 
mišljenjima i željama postavljaju »uslovi opstanka s kojima 
treba da se uskladi svako ljudsko društvo, ako ne žen za 
bude podjarmljeno ili uništeno.« (OL, 83; str. 68.) Ti objek- 
tivni uslovi života, po njenom mišljenju, doduše ne odre- 
đuju jednoznačno neki pravac razvoja, ali osuđuju na ne- 
uspjeh sve pokušaje u onim pravcima koje zabranjuju. To 
znači da mogućnosti za slobodno djelovanje postoje, ali u 
određenim granicama. Drugim riječima, Simone Weil nije ni 
za mirenje s postojećim, ni za nerealne pokušaje njegovog 
revolucionarnog mijenjanja. Jedino je pravo rješenje refor- 

mizam. Koncedirajući da reformizam nije dosad precizno 
formuliran i stoga se često kompromitirao, ona vidi u nje- 
mu jedini spas i jedinu mogućnost trećeg puta između ka- 
pitulacije i avanture. 


Dok Marx, po Simone Weil, sve ugnjetavanje svodi na 
ekonomsku eksploataciju, ona pokušava stvoriti jednu širu, 
funkcionalnu teoriju ugnjetavanja. Po toj teoriji, čovjekov 
razvoj ide od robovanja prirodi ka ovladavanju njome i 
istovremeno od društvene slobode k neslobodi. Da bi ljudi 
mogli da ovladaju prirodom, moraju se udružiti za zajed- 
ničku akciju, u akciji nužno nastaju odnosi subordinacije i 
privilegije, a iz subordinacija i privilegija rađa se ugnje- 
tavanje. »Ugnjetavanje proizlazi isključivo iz objektivnih 
uslova. Prvi je među njima postojanje privilegija; a privi- 
legije ne određuju ni ljudski zakoni i dekreti, ni prava vlas- 
ništva; njih određuje sama priroda stvari. Izvjesne okolno- 
sti koje odgovaraju nesumnjivo neizbježnim etapama ljud- 
skog razvoja rađaju sile koje se upleću između običnog čo- 
vjeka i njegovih vlastitih uslova života, između rada i ploda 
rada, a koje su u svojoj biti monopol nekolicine, samim tim 
što se ne mogu podijeliti među svima; otuda ti privilegirani, 
koji, da bi mogli živjeti, zavise od rada drugih, raspolažu 
sudbinom onih istih od kojih zavise, i tako jednakost pro- 
pada... Svuda gdje se u borbi protiv ljudi ili protiv pri- 
rode napori moraju udružiti i uskladiti da bi bili djelotvorni, 
usklađivanje postaje monopol nekolicine upravljača čim do- 
segne izvjestan stupanj složenosti, a prvo pravilo njegova 
provođenja tada postaje pokoravanje. To vrijedi za uprav- 
ljanje javnim poslovima kao i za upravljanje poduzećima.« 
(OL, 88—90; str, 72—73.) 

Međutim, monopol i privilegije sami nisu dovoljni da 
objasne ugnjetavanje. Njima pridolazi još jedan »faktor« — 
»borba za moć«. Kako je to, po Simone Weil, Marx dobro 
shvatio za kapitalizam, a neki moralisti i općenitije, moć 
nosi u sebi neku fatalnost koja pritiskuje i one koji nare- 
đuju i one koji se pokoravaju. Održavanje moći vitalna je 
potreba za moćnike, jer oni od moći žive. Međutim, oni je 
moraju braniti istovremeno i od svojih rivala i od svojih 
poičinjenih, koji prirodno pokušavaju da se oslobode. Borba 
za moć neizbježna je kako između moćnika i onih kojima 
upravljaju, tako i među samim moćnicima. Stoga je svaka 
moć nestabilna, čak bi se moglo reći da je i nema, nego da 
postoji samo neograničena trka za moći, trka koja »pod- 
jarmljuje sve ljude, moćne i slabe. Marx je to dobro uočio 
kad je riječ o kapitalističkom poretku.« (OL, 94; str. 76.) 

Glavno je zlo ljudske povijesti (po Simone Weil) što moć 
koja bi trebalo da bude sredstvo za ostvarivanje ljudskih 
ciljeva sama postaje glavni cilj ljudskog djelovanja. Ova je 
»fundamentalna ludost« glavni krivac za sve krvave besmi- 
slice povijesti. »Ljudska historija samo je historija podjar- 
mljivanja koje pretvara ljude, kako ugnjetače tako i ugnje- 
tavane, u običnu igračku instrumenata dominacije što su 
ih oni sami proizveli, i tako degradira živo čovječanstvo da 
bude stvar za mrtve stvari.«2% (OL, 95; str. 77.) 

Upravo zato što ne vladaju ljudi stvarima, nego stvari 
ljudima, po mišljenju Simone Weil oslonac za oslobađanje 
od ugnjetavanja ne treba tražiti ni u pobunama potlačenih 
ni u nekoj pobuni proizvodnih snaga. Mogućnost za borbu 
protiv ugnjetavanja postoji samo zato što u samoj »prirodi 
stvari« već postoje neke granice. Granice su uglavnom tro- 
vrsne: prije svega, instrumenti moći imaju u svakoj situa- 
ciji ograničen domašaj; zatim, svaka ljudska sposobnost, pa 
i sposobnost kontrole uvijek je ograničena, i najzad, ogra- 
ničen je i višak proizvoda koji svaka moć nužno pretpo- 
stavlja. 

Opčinjeni religijom moći, moćnici nisu svjesni tih gra- 
nica. Ali one postoje i pružaju mogućnost borbe za slobodu. 
Ipak, u dosadašnjoj povijesti ta se mogućnost nije ostvarila. 
Da li je to neka slučajnost ili nužnost kojoj ne može izbjeći 
ni buduća historija? Čini se da svaki iole razvijeniji stu- 
panj proizvodnje zahtijeva koordinaciju, koordinacija zahti- 
jeva potčinjavanje, a potčinjavanje se pretvara u ugnjeta- 
vanje. Ne bismo li mogli reći »da se čovjek rađa kao rob 
i da je ropstvo njegovo prirodno stanje?« (OL, 113; str. 89.) 
Ne znači lži to da nema baš nikakvih šansi za slobodu? 

Simone Weil misli drukčije: »Pa ipak ništa na svijetu 
ne može u čovjeku zatrti osjećaj da je rođen za slobodu. 
Nikada, ma šta se dogodilo, on ne može prihvatiti ropstvo: 
jer on misli. On nikad nije prestao maštati o slobodi bez 
granica, bilo kao o prošloj sreći koje ga je lišila neka kazna, 
bilo kao o budućoj sreći koju će postići svojevrsnim ugo- 
vorom s nekom tajanstvenom providnošću.« (OL, 113; str. 
89—90.) Po mišljenju Simone Weil, Marxov zamišljeni ko- 
munizam predstavlja najnoviji oblik tog sna o slobodi. Taj 
je san, kao i svi drugi snovi, ostao isprazan. Marxova po- 
greška nije u tome što je snivao o slobodi, nego u tome što 
je o slobodi samo sSnivao, Stoga Simone Weil traži da pre- 


2 »la chose de choses inertes« — »stvar mrtvih  stvari«; 
»stvar u odnosu na mrtve stvari«; »više stvar nego same mrtve 
stvari« (jer mrtvim stvarima služi kao njihova igračka) 

stanemo snivati o slobodi i odvažimo se da je pokušamo 
shvatiti. Pri tome treba da pokušamo jasno predstaviti sa- 
vršenu slobodu, ne zato što bismo nju mogli i postići, nego 
zato da bismo postigli slobodu manje nesavršenu od one koju 
sada posjedujemo. Jer ono bolje shvatljivo je samo pomoću 
savršenoga. 

U čemu bi bila ta savršena sloboda? Po S. Weil, sloboda 
nije u mogućnosti da se dobije ono što se nekome sviđa 
ili što netko želi. Postoji jedno »herojsko« shvaćanje slo- 
bode po kojem se prava sloboda ne određuje »odnosom iz- 
među želje i zadovoljenja«, nego »odnosom između misli i 
akciie«. Po tom bi shvaćanju bio »potpuno slobodan čovjek 
čija bi sva djela proizlazila iz prethodnog suda o cilju koji 
sebi postavlja i iz skupa sredstava prikupljenih da se taj 
cilj postigne. Nije važno da li će sama ta djela biti laka ili 
bolna, i nije važno da li će biti krunisana uspjehom ...« (OL, 
115; str. 91.) Takva sloboda može biti samo ideal, ali taj 
ideal je važan ako želimo postići bilo kakav napredak u 
slobodi. Ostvarenju slobode suprotstavljaju se razne za- 
preke, a zapreke se ne mogu savladati čudom, jer »živimo 
u svijetu u kojem čovjek ne treba da očekuje čuda osim 
sebe samog.« (OL, 119; str. 95.) 


Usprkos svim zaprekama za ljudsku slobodu u izvanljud- 
skoj prirodi glavni je faktor ropstva, po S. Weil, postojanje 
drugih ljudi. Moglo bi se čak reći da je to »jedini faktor 
ropstva: samo čovjek može porobiti čovjeka.« (OL, 127; str. 
100.) Ali to ne znači da je slobodno društvo nezamišljivo. 
Moguće je zamisliti društvo u kojem bi »kolektivni život 
bio potčinjen ljudima prvenstveno kao pojedincima«, samo 
bi trebalo najprije zamisliti jedan oblik materijalnog života 
u kojem bi svi napori bili upravljeni jasnom mišlju, što bi 
impliciralo da »svaki radnik sam treba da kontrolira, ne os- 
lanjajući se ni na kakvo izvanjsko pravilo, ne samo pri- 
lagođivanje svojih napora stvarima koje treba proizvesti, 
nego i njihovo usklađivanje s naporima svih drugih članova 
kolektiva.« (OL, 131; str. 103.) U ovom racionalnom društvu 
tehnika bi stalno stimulirala metodičku refleksiju, koordi- 
nacija u radu uspostavljala bi se jednostavno, zajednica in- 
teresa bila bi evidentna i »kako bi svaki pojedinac bio _ u 
stanju da kontrolira cjelokupan kolektivni život, ovaj bi 
uvijek bio u skladu s općom voljom.« (OL, 131; str. 103.) 
Ekonomske privilegije bile bi automatski ukinute, funkcija 
koordiniranja ne bi više implicirala nikakvu vlast, među- 
sobna zavisnost ljudi ne bi značila njihovu izručenost pro- 
izvoljnosti i ne bi u ljudski život uvodila ništa misteriozno, 
jer bi svatko bio u stanju da kontrolra djelatnost svih dru- 

gih oslanjajući se ne samo na svoj um. »Samo takvo dru- 
štvo bilo bi društvo slobodnih, jednakih i bratskih ljudi. 
Ljudi bi uistinu bili kolektivno povezani, ali isključivo kao 
ljudi; nikada se jedni prema drugima ne bi odnosili kao 
prema stvarima.« (OL, 132; str. 104.) 

Sama Simone Weil upozorava da je ova njena slika (ako 
je to moguće) još udaljenija od realnih uslova ljudskog ži- 
vota nego što je to bila fikcija zlatnog doba. Ali za razliku 
od te fikcije, ona može služiti kao ideal, kao ishodište za 
analizu i vrednovanje realnih društvenih oblika i za djelo- 
vanje u cilju da se oni izmijene. 

Simone Weil zna da za takvo djelovanje nije dovoljna 
»čisto negativna koncepcija slabljenja društvenog ugnjeta- 
vanja« (OL, 166; str. 107.). Stoga ona daje i neke napomene 
o pozitivnim odlikama poželjne civilizacije. Po njenom mi- 
šljenju, »najpunija humana civilizacija bila bi ona u čijem 
bi središtu bio manuelni rad, ona u kojoj bi manuelni rad 
predstavljao najvišu vrijednost.« (OL, 137; str. 107.) Ali bi 
podjednako centralno mjesto morala dobiti preobražena na- 
uka. Nauka bi postala »konkretna«, a rad »svjestan« i samo 
bi tako oboje dobilo svoju punu vrijednost. »Društveni od- 
nosi bili bi neposredno uređeni prema organizaciji rada; 
ljudi bi se grupirali u male radne kolektive u kojima bi su- 
radnja bila vrhovni zakon i u kojima bi svatko mogao jasno 
shvatiti i kontrolirati odnos između pravila kojima bi nje- 
gov život bio potčinjen i općeg interesa. Uostalom, svaki tre- 
nutak života pružio bi svakome priliku da shvati i iskusi 
koliko su svi ljudi u osnovi jedno, jer se svi moraju poslu- 
žiti istim umom sa sličnim zaprekama; i svi ljudski odnosi, 
od onih najpovršnijih da onih najnježnijih, imali bi nešto 
od onog čvrstog bratstva koje ujedinjuje drugove na radu.« 
(OL, 139—140; str. 109—110.) 

Crtajući sliku slobodnog radnog čovjeka, Simone Weil 
nije ni u kakvoj nedoumici u pogledu prirode te svoje slike: 
»Nema sumnje, sve je to čista utopija.« (OL. 140; str. 110.) 
Ali ona se nimalo ne boji te riječi, već, naprotiv, ističe ne- 
ophodnost utopije: »Ali čak i sažete opisivanje jednog sta- 
nja stvari koje bi bilo bolje od postojećeg je građenje uto- 
pije; međutim, ništa nije neophodnije za život od takvih 
opisa, ukoliko ih uvijek diktira um.« (OL, 140; str. 110.) 

Opisujući u glavnim crtama svoju utopiju, Simone Weil 
ne ulazi u detalje. Ona zna da je prerano crtati pojedinosti 
jednog društva koje je daleko od realizacije. Nema ničeg 
suprotnijeg opisanom idealu od oblika što ga je dobila da- 
našnja civilizacija. »Živimo u svijetu u kojem ništa nije po 
mjeri čovjeka.« (OL, 142; str. 111.) 

Nije potrebno da sada, prema Simone Weil, još jednom 
opisujemo taj svijet koji nije po mjeri čovjeka. Neke os- 
novne elemente njene analize tog svijeta već smo vidjeli, a 
pojedinosti nisu bitne. Važno je da prije nego pređemo na 
razmatranje njenih koncepcija u drugoj fazi njenog misao- 
nog razvoja bacimo još jedan pogled unatrag na bitna obi- 
lježja njene analize kako je dana u glavnom djelu njene 
prve faze. 

Kako smo vidjeli, u radu o ugnjetavanju i slobodi Si- 
mone Weil je odala priznanje Marxu zbog njegove »mate- 
rijalističke metode«, ali ga je podvrgla oštroj kritici zbog 
njegove revolucionarne utopije. Na osnovu njenih oštrih ri- 
ječi protiv Marxovog utopizma moglo bi se pomisliti da je 
ona protiv svake utopije. Ali, nakon toga, ona se i sama 
poduhvatila da naslika jednu »čistu utopiju«. Uprkos svoj 
svojoj ljutnji na Marxa, ona je ipak u nečem bitnom ostala 
njegov učenik: poput Marxa i ona je ostala na stanovištu da 
se društvena misao ne može zadovoljiti samo »materijalisti- 
čkom analizom« ili deskripcijom postojećeg društvenog sta- 
nja, da ona mora pokušati da misli i jedno stanje koje bi 
bilo »bolje od onoga što jest«. I u zamišljanju tog boljeg 
stanja ona je uvelike na Marxovom tragu, jer u njemu nema 
klasnih razlika ni eksploatacije, kao ni raznih oblika ug- 
njetavanja koji su karakteristični za klasno društvo. Može 
se činiti da ona nastavlja Marxovu missao i onda kada to 
idealno stanje shvaća kao harmonično radno društvo u ko- 
jem su svi ljudi radnici i gdje je manuelni rad vrhovna 
vrijednost, a svi se ljudski odnosi grade po modelu orga- 
nizacije rada. U stvari, dok je Marx razmišljao ne samo o 
radnom društvu nego i o mogućnosti društva u kojem bi 
rad bio prevladan (ne jednostavno ukinut ni odstranjen) 
slobodnom stvaralačkom djelatnošću, njena je utopija rad- 
nog društva mišljena više po modelu vulgarnog marksizma 
u kojem je čovjek shvaćen kao radna životinja. 

No nismo li možda pogrešno pročitali kritiku što je Si- 
mone Weil upućuje Marxovoj revolucionarnoj utopiji? Mo- 
žda ta utopija njoj ne smeta toliko zato što je utopija, nego 
prvenstveno zato što je revolucionarna? S. Weil kritizira 
Marxa zbog utopizma čak i bez obzira na revoluciju, ali 
nema sumnje da je ona najoštrija upravo u kritici njegove 
revolucionarnosti. 

Potpuno tačno ona ističe da se riječju »revolucija« danas 
označavaju najrazličitiji pojmovi i da su mnogi od tih poj- 
mova što naokolo cirkuliraju direktno besmisleni. No ona 
ne pita postoji li kod Marxa neki suvisli pojam revolucije i 
ne pokušava da odredi svoj vlastiti pojam revolucije, nego 

se ustremljuje na revoluciju u bilo kom smislu proglašava- 
jući je gotovo glavnim neprijateljem. Nije teško vidjeti da 
ona ipak prešutno polazi od jednog određenog, kritički ne- 
zavisnog shvaćanja revolucije, od shvaćanja revolucije kao 
agresivnog nasilja i prolijevanja krvi potkrijepljenog obeća- 
njem da će se time čudesno riješiti svi društveni problemi 
i uspostaviti idealno društvo. Nema sumnje da se među cir- 
kulirajućim pojmovima revolucije može naći i takav, pa uko- 
liko bi to doista bio i Marxov pojam, rado bismo se pri- 
družili njenoj kritici. Međutim, iako ne isključuje mogućnost 
nasilja i prolijevanja krvi u revoluciji, Marx to nipošto ne 
smatra bitnim obilježjem ni nužnim sastavnim dijelom re- 
volucionarnog preobražaja. Bit je revolucije, kako je vidi 
Marx, u kvalitativnoj izmjeni postojećeg društva i čovjeka, 
u prevladavanju samootuđenja i stvaranju istinski ljudskog 
društva i čovjeka, a njegov je ideal revolucija uz minimum 
ljudskih žrtava i nasilja2!. U tom smislu kritika što je Si- 
mone Weil upućuje Marxu ne pogađa svoj cilj. No čini se 
da nije riječ samo o nesporazumu, nego i o jednom istin- 
skom neslaganju. Za razliku od Simone Weil, koja smatra 
da u društvenom životu ne može biti »prekida kontinuiteta« 
(OL, 184), Marx smatra da su takvi prekidi mogući i nužni 
(što ne znači da moraju biti krvavi). No pitanje je može li 
se bez prekida kontinuiteta misliti čak i ono »radno dru- 
štvo« koje je ideal Simone Weil. 


3. Raskorijenjenost 
suvremenog čovjeka 
i potreba ukorjenjenja 


Kao što su »Razmišljanja o uzrocima ugnjetavanja i slo- 
bode« glavno djelo svjetovne faze misaonog razvoja Simone 
Weil, Ukorijenjenost (L/Enracinement, pisano 1942—1943, ob- 
javljeno 1949) predstavlja glavno teorijsko djelo njene spi- 
ritualne faze. 


Glavni problem knjige naznačen je već u naslovu. Si- 
mone Weil se pita kako danas raskorijenjeni čovjek može 
ponovo da se ukorijeni. Tačnije rečeno, ona se prvenstveno 


4 O tome sam pisao opširnije u knjigama Filozofija i revolu- 
cija (Naprijed, Zagreb 1973) i Mišljenje revolucije (Naprijed, Za- 
greb 1978), a napose u prilozima »Moć, nasilje i humanost« i 
»Humanizam i revolucija« (u prvospomenutoj knjizi) i »Filozofski 
pojam revolucije« (u drugoj knjizi). 

i ne pita, nego više odgovara na pitanja, moglo bi se čak 
reći obznanjuje i propisuje. Nekadašnji stil analitičko-kri- 
tičke i skeptičke diskusije uvelike je zamijenjen stilom i to- 
nom besprizivnog saopćavanja Istine. 

»Raskorijenjenost« i »ukorijenjenost« glavni su pojmovi 
ove knjige. Oni su izvedeni iz »korijena«, pa premda sama 
S. Weil ne raspravlja o tom jednostavnom pojmu, moramo 
početi od njega. 

»Korijen« je slika pozajmljena iz botanike. U doslovnom 
smislu samo biljka ima korijen. Preko korijena ona crpe iz 
tla životne sokove, održava se na životu i raste. Raskorije- 
njena ona vene i nestaje. Ali korijen ne daje biljki samo 
život, nego joj stavlja i granice. Korijenom je biljka vezana 
za tlo na kojem raste i za svoju prirodnu okolinu. Korijen 
je princip nepokretnosti, koji je veže za određeno mjesto. 
Samo izvanjskom intervencijom može se biljka premjestiti 
s jednog tla na drugo, a na tom drugom može nastaviti da 
živi samo ako se u njemu ponovo ukorijeni. 

Za razliku od biljke, životinja nema korijena i nije pri- 
kovana za tlo, nego se čak i mora kretati da bi sebi priba- 
vla hranu i živjela. Ukorijenjenosti u tlu kod životinie od 
govara mnogo šira i elastičnija vezanost za prirodnu sre- 
dinu. Ne može svaka životinja živjeti u svakoj prirodnoj 
sredini, ali mogućnost prilagođavanja raznim prirodnim sre- 
dinama kod nekih je životinja vrlo velika (jednako kao i 
sposobnost da izdrže u neprirodnim, od čovjeka nametnu- 
tim uslovima života: kao radna snaga u privredi, kao po- 
sluga i sredstvo zabave u kući, kao izložbeni eksponat u 
zoološkom vrtu). 

Prirodna sredina nije ravnodušna ni čovjeku, ali njegova 
mogućnost života u različitim sredinama znatno je veća od 
životinjske. Vrlo često čovjek je vezan za društvenu sredinu 
u kojoj je ponikao, ali njegova sposobnost ne samo da živi 
u raznim danim sredinama, nego također da zatečenu dru- 
štvenu sredinu mijenja u skladu sa svojim potrebama i ide- 
alima jedno je od njegovih bitnih obilježja. 

Već samim aktom rođenja čovjek ulazi u određene dru- 
štvene grupe i zajednice: on se rađa kao pripadnik odre- 
đene porodice, naselja, kraja itd. Da li je ono najdublje 
ljudsko u njemu pripadnost tim zajednicama i drugima u 
koje će u toku svog života stupiti (klasa, nacija, crkva, po- 
litička partija etc.) ili naprotiv mogućnost da se uzdigne iz- 
nad tih vezanosti za jedno općeljudsko stanovište? 

Razne militantne ideologije hoće da svedu čovjeka na pri- 
padnost samo jednoj od zajednica kojima on prirodno, slu- 
čajno ili po slobodnoj odluci pripada: rasisti — na pripad- 

nost određenoj rasi, nacionalisti — na pripadnost određenoj 
naciji, lokalpatrioti — na pripadnost užem kraju, vulgarni 
marksisti — na pripadnost jednoj klasi, vjerski fanatici i 
sektaši — na pripadnost određenoj vjeri ili sekti, politikanti 
— na pripadnost određenoj političkoj partiji ili grupi itd. 

Simone Weil uvijek se suprotstavlja ideji da se čovjek 
reducira samo na svoju pripadnost jednoj zajednici ili grupi. 
U djelu L'Enracinement ona je napose polemizirala protiv 
nacionalističkih predrasuda i protiv nastojanja da se nacio- 
nalna pripadnost nametne kao osnovno određenje čovjeka.?? 

Kad bi netko prigovorio Simone Weil da ona misli o 
čovjeku po modelu biljke, ona bi to s indignacijom odbila ili 
bi se možda samo ironično nasmijala. Pa ipak, ona u glav- 
nom djelu svoje druge faze piše: »Ukorijenjenost je možda 
najvažnija i najneshvaćenija potreba duše.« (E, 61). O kak- 
voj je potrebi tu riječ? Simone Weil upozorava da je tu 
potrebu jako teško definirati, ali ona se na svojevrstan po- 
kušaj definiranja ili objašnjenja ipak odvažuje: »Jedno ljud- 
sko biće ima korijen zahvaljujući svojoj realnoj, aktivnoj i 
prirodnoj participaciji u životu jedne zajednice (une collec- 
tivitć) koja održava (conserve) živim neka blaga prošlosti i 
neke slutnje budućnosti. Zahvaljujući prirodnoj participaciji, 
to jest participaciji do koje je došlo automatski mjestom, 
rođenjem, profesijom, okolinom. Svako ljudsko biće ima po- 
trebu za višestrukim korijenima. Ono ima potrebu da prima 
gotovo cjelokupnost svog moralnog, intelektualnog, duhov- 
nog života putem sredina kojima ono prirodno pripada.« 
(E, 61) 

Konzervativna koncepcija čovjeka ovdje je jasno izra- 
žena. Po toj koncepciji, najveća je potreba čovjekove »duše« 
da sudjeluje u životu zajednice. Zajednica sa svojim blagima 
prošlosti i slutnjama budućnosti shvaćena je kao nešto dano, 
ne kao nešto što bi čovjek mogao sam stvarati, oblikovati, 
mijenjati, po potrebi rušiti i graditi, revolucionarno preo- 
bražavati. U životu već danih zajednica čovjek treba da su- 
djeluje, a od njih on treba da »prima« gotovo cijeli svoj 
život. Zajednice u kojima će on na taj način sudjelovati i 
od kojih treba da »prima« čovjek ne može ili bar ne treba 
birati. On automatski (mjestom, rođenjem, profesijom, oko- 
linom) pripada određenim zajednicama i u tim zajednicama 
on treba da djeluje. Čovjekovi korijeni, kako ih shvaća Si- 


22 Vidi odeljak »Dćracinement et nation« u knjizi L'Enra- 
cinement, Paris 1949 (u daljem tekstu: E), pp. 129—233. Ovaj 
opsežni i zanimljivi dio koji smo ovdje morali apsolvirati jednom 
rečenicom zaslužio bi širu zasebnu analizu. 

mone Weil, svakako nisu biljni, ali su mišljeni po njiho- 
vom modelu. Čovjek se pokazuje kao svojevrsna društvena 
biljka, ukorijenjena u užim zajednicama od kojih se sastoji 
društvo. 


Naravno, Simone Weil ne traži apsolutnu međusobnu za- 
tvorenost partikuliranih društvenih zajednica. Neophodan je 
i određen stupanj otvorenosti, ali ta otvorenost mora ostati 
u propisanim granicama: »Razmjene utjecaja među vrlo ra- 
znim sredinama nisu manje neophodne nego ukorijenjenost 
u prirodnu okolinu. Ali jedna određena sredina treba da pri- 
ma vanjski utjecaj ne kao neki prilog, nego kao poticaj koji 
će intenzivirati njen vlastiti život. Ona ne treba da se hrani 
vanjskim prilozima prije nego što ih je svarila, a pojedinci 
koji je čine treba da ih primaju samo preko nje.« (B, 61— 
—62) 


Granice slobođe koja je ostala pojedincu tu nisu previše 
široke. On treba da živi u zajednicama u koje je dospio, a 
s ostalim zajednicama ne smije komunicirati direktno. Ži- 
votnu hranu koja dolazi iz drugih zajednica on smije kon- 
zumirati tek kad ju je za njega već svarila njegova zajed- 
nica, 

Naravno, bilo bi brzopleto kad bismo o cijeloj »ukorije- 
njenosti« sudili samo na osnovu općih uvodnih objašnjenja 
što ih daje Simone Weil. Potrebno je da bar djelomično raz- 
motrimo i konkretno izvođenje te ideje. Ali prije nego što 
pobliže razmotrimo kako Simone Weil vidi čovjekovu ras- 
korijenjenost i mogućnost ukorjenjenja, pogledajmo najprije 
šta znači njena teza o ukorijenjenosti kao potrebi duše. 


O potrebama duše Simone Weil raspravlja u prvom di- 
jelu svoje knjige. Raspravljanje o potrebama ona započinje 
s pohvalom obavezama. To je u skladu s podnaslovom knjige: 
»Preludij za deklaraciju o dužnostima prema ljudskom biću«. 
Polemički smisao ovog podnaslova lako je uočljiv: nije nam 
potrebna neka nova deklaracija o ljudskim pravima, potre- 
bno je da shvatimo naše dužnosti. Ova sugestija zasniva se 
na shvaćanju da obavezama općenito pripada primat u od- 
nosu na prava. »Pojam obaveze nadilaze pojam prava koji 
mu je podređen i od njega zavisan. Pravo nije djelotvorno 
samo po sebi, nego samo po obavezi kojoj odgovara; stvarno 
ispunjenje nekog prava ne zavisi od onog koji ga posjeduje, 
nego od drugih ljudi koji priznaju da su mu nešto obavezni. 
Obaveza je djelotvorna čim je priznata. Obaveza koju nitko 
ne bi priznavao ne bi ništa izgubila od punine svoga bića. 
Pravo koje nitko ne priznaje ne znači mnogo.« (E, 9; str. 
17.) 

To ne znači da čovjek ima s jedne strane prava, a s druge 
strane dužnosti. Ove dvije riječi, po S. Weil, izražavaju samo 
razliku u stanovištu. One se odnose kao objekt i subjekt. 
Kad se čovjek promatra sam po sebi, on ima samo dužnosti, 
ali se među ovima nalaze i neke dužnosti prema samom sebi. 
Drugi ljudi, promatrani s njegovog stanovišta, imaju samo 
prava. »Jedan čovjek koji bi bio sam na svijetu ne bi imao 
nikakvog prava, ali bi imao obaveza.« (E, 9—10, str. 175.) 

Obaveza, po S. Weil, vezuje samo ljudska bića. Pri tome 
identične obaveze povezuju sva ljudska bića, a »u području 
ljudskog -— predmet obaveze uvijek je ljudsko biće kao ta- 
kvo« (E, 11; str. 176.). Obaveza postoji prema svakom ljud- 
skom biću, zbog same činjenice što je ono ljudsko biće i 
ona ne zavisi ni od kakve faktičke situacije kao ni od bilo 
kakve konvencije. »Ta je obaveza vječna. Ona odgovara 
vječnoj sudbini ljudskog bića. Samo ljudsko biće ima vje- 
čnu sudbinu. Ljudske zajednice je nemaju. Stoga prema nji- 
ma nema direktnih obaveza koje bi bile vječne. Vječna je 
samo dužnost prema ljudskom biću kao takvom.« (E, 12; 
str. 176.) 

Najevidentniji je primjer vječne obaveze prema ljudskom 
biću, po Simone Weil, obaveza da ne dopustimo da drugi čo- 
vjek pati od gladi, ako imamo priliku da mu pomognemo. 
Budući da je ta obaveza najeviđentnija, ona može poslužiti 
kao model za sastavljanje liste vječnih obaveza prema ljud- 
skom biću. Ona nam omogućuje da vidimo princip: »niz oba- 
veza prema ljudskom biću treba da odgovara nizu onih ljud- 
skih potreba koje su vitalne, poput gladi.« (E, 13—14; str. 
178.) Neke su obaveze fizičke, a neke moralne. Ali sve one, 
bez obzira na to da li su bezuslovne ili relativne, vječne 
ili promjenjive, direktne ili indirektne, potječu iz vitalnih 
potreba ljudskog bića. 

Naše tjelesne potrebe dobro su poznate. Zato je prvi za- 
datak da se prouče »potrebe koje su za život duše ono što 
su za život tijela potrebe za hranom, snom i toplinom. Tre- 
ba ih pokušati nabrojiti i definirati.« (E, 17; str. 180.) 

Ovog se pokušaja S. Weil u prvom dijelu svoje knjige i 
prihvata. Dovoljno je samo nabrojati potrebe duše što ih 
je ona pronašla redoslijedom kojim ih je analizirala, pa da 
primijetimo neke nove akcente u njenom mišljenju. Spisak 
potreba duše glasi: poredak, sloboda, poslušnost, odgovor- 
nost, jednakost, hijerarhija, čast, kazna, sloboda mišljenja, 
sigurnost, rizik, privatno vlasništvo, kolektivno vlasništvo, 
istina. 

Svakako nije čudo što se među prvim životnim potreba- 
ma pojavljuje sloboda. Sloboda i mogućnost oslobođenja u 

centru su brige i nastojanja Simone Weil u prvoj fazi nje- 
nog misaonog razvoja. No ovdje sloboda više nije na čelu 
čovjekovih potreba. Na prvo mjesto stupio je red ili po- 
redak (Pordre): »Prva potreba duše, ona koja je najbliža 
njenoj vječnoj sudbini, jest poredak, to jest takav sklop dru- 
štvenih odnosa da nitko ne bude prisiljen kršiti neke čvrste 
obaveze da bi mogao izvršiti neke druge obaveze.« (E, 18; 
str. 180.) Dok tako slobodi prethodi poredak, odmah za njom 
slijedi poslušnost. »Poslušnost je životna potreba ljudske 
duše. Ona je dvovrsna: pokoravanje utvrđenim pravilima i 
poslušnost prema ljudskim bićima koja se smatraju vođa- 
ma.« (E, 23; str. 183.) 

Sloboda se tako našla ukliještena u neugodnom društvu 
između poretka i pokornosti. Opkoljena sa sviju strana, ona 
je i iznutra samu sebe neugodno ograničila. Sloboda se, kako 
saznajemo, sastoji »u mogućnosti izbora«, a svagdje gdje 
postoji zajednički život »pravila koja nameće opća dobrobit« 
nužno ograničavaju izbor. (E, 21; str. 182.) No nije samo 
sloboda dopunjena i ograničena novim (ne apsolutno novim, 
nego novim u odnosu na ranija shvaćanja S. Weil) potre- 
bama duše. »Jednakost«, ta stara ljubav Simone Weil, sada 
je korigirana »hijerarhijom«, a hladna pohvala »časti« do- 
punjena je vatrenim slavljem »kazne«. Zadovoljenje potrebe 
za kaznom zahtijeva, navodno, »da sve što se tiče kaznenog 
prava ima svečan i svet karakter, da se dostojanstvo zakona 
prenese na sud, na policiju, na optuženog, na osuđenog« etc. 
(E, 33; str. 189.) 

Među »potrebama duše« najopširnije je obrađena »slobo- 
da mišljenja«. Ako se netko boji da bi tu mogao naći pro- 
povijed apstraktnog liberalizma, može se odmah smiriti. Pod 
navedenim naslovom Simone gotovo da govori više o pu- 
tevima za ograničavanje slobode izražavanja mišljenja. Neki 
njeni savjeti morali bi se svidjeti staljinistima. Na primjer: 
»Ako jedan pisac pod zaštitom totalne slobode priznate čis- 
toj inteligenciji objavi napise suprotne moralnim principima 
priznatim zakonom, i ako on kasnije postane javno poznato 
žarište utjecaja, lako ga je upitati je li spreman javno saop- 
ćiti da ti napisi ne izražavaju njegov stav. U protivnom slu- 
čaju, lako ga je kazniti.« (E, 38—39; str. 192.) 

Kratak život Simone Weil bio je pun dobrovoljno pre- 
uzetih rizika, pa nije neobično da ona i »rizik« smatra jed- 
nom od potreba duše. Ali pored rizika, ili tačnije rečeno 
ispred njega među potrebama duše navedena je i sigurnost 
iako nije baš sasvim jasno kako je moguće da se te dvije 
»potrebe« harmonično povežu. Na sličan način, kao dvije 
ravnopravne potrebe duše, povezani su »privatno vlasništvo« 

i »kolektivno vlasništvo«. Međutim, treba istaći da njen po- 
jam privatnog vlasništva ne obuhvaća vlasništvo na sred- 
stva za proizvodnju koja služe za eksploataciju drugih ljudi, 
nego se ograničava na vlastiti stan, »malo zemlje« uz kuću 
i sredstva za rad kojima se služi sam radnik. 

Istina je među potrebama duše savljena na posljednje 
mjesto, ali se ističe da je potreba za njom »svetija« od bilo 
koje druge. Ovo odavanje priznanja istini svakako je sim- 
patično , ali se mjere za njeno održavanje zamišljaju dosta 
neobično. Kao prva mjera predviđa se uspostavljanje spe- 
cijalnih sudova za zaštitu istine, koji bi javno osuđivali 
svako ogrešenje o istinu koje se moglo izbjeći, a u slučaju 
recidiva i zle volje krivca mogli bi ga osuditi na zatvor ili 
na robiju. Među prvima pred sud bi, po njenom mišljenju, 
morao doći katolički filozof Jacques Maritain, i to zbog tvr- 
nje, sadržane u njegovoj najnovijoj knjizi, da »najvećim 
antičkim misliocima nije ni padalo na pamet da osude rop- 
stvo«. Po Simone Weil, budući da postoji jedna Aristotelova 
rečenica koja tu tvrdnju (po njenom mišljenju) konkluzivno 
pobija (»neki tvrde da je ropstvo apsolutno suprotno pri- 
rodi i umu«) sud bi trebalo da osudi Maritaina zbog laži i 
»užasne klevete protiv jedne cijele civilizacije«, a sve dne- 
vne i nedjeljne novine, časopisi i radio morali bi objaviti 
osudu suda i eventualni odgovor Maritaina, samo, po nje- 
nom mišljenju, odgovora u ovom slučaju ne bi moglo biti. 

Kao drugu mjeru (uz uvođenje specijalnih sudova) S'mo- 
ne Weil traži apsolutnu zabranu bilo kakve propagande pre- 
ko radija i dnevne štampe. Ova sredstva javnog komunici- 
ranja moraju se ograničiti isključivo na »netendencioznu in- 
formaciju« (E, 56; str. 202.). O tome da u njih ne _ prodru 
»tendenciozne informacije« brinut će se već spomenuti spe- 
cijalni sudovi za istinu. Oni će bdjeti ne samo nad tim da 
u novinama ne bude pogrešnih ili tendencioznih vijesti, nego 
i nad tim da ne bude »namjernih tendencioznih ispuštanja« 
(E, 56, str. 202.). Simone Weil ne raspravlja o potrebnom 
broju takvih sudova, ali izgleda da bi radi izvršenja tih 
opsežnih zadataka dobar broj ljudi trebalo da se posveti 
policijsko-sudskoj službi kontroliranja štampe i radija, do- 
javljivanja, podizanja optužbi i suđenja. 

Simone Weil predviđa pitanje tko će garantirati nepri- 
stranost sudaca. Ali ona ima i svoj odgovor: »Jedina garan- 
cija, osim njihove potpune nezavisnosti, jest da budu oda- 
brani iz vrlo različitih društvenih sredina, da budu od pri- 
rode obdareni širokom, jasnom i preciznom inteligencijom i 
da budu obrazovani u školama u kojima neće dobiti pravno, 
nego prije svega duhovno, a zatim i intelektualno obrazo- 

vanje. Potrebno je da oni u tim školama steknu ljubav pre- 
ma istini.« (E, 596—57; str. 202.) 

Kako vidimo, uvođenje specijalnih sudova pretpostavlja 
i stvaranje posebnih škola za te suce, kao i posebnih izbor- 
nih tijela, koja će biti u stanju da procijene njihova izu- 
zetna svojstva (što znači da će ti elektori morati da imaju 
još izuzetnija). S druge strane, i totalna nezavisnost sudaca 
trebalo bi da bude na neki način garantirana. Ali o načinu 
na koji bi se to moglo postići nema ni riječi. 

Potrebe duše, kako ih vidi Simone Weil, daleko su od 
toga da bi se mogle složiti u neku suvislu cjelinu i one više 
govore o teškoćama u koje je ona dospjela nastojeći da na- 
kon svoje konverzije sačuva kontinuitet svog mišljenja, da 
svoja teorijska shvaćanja kako su se razvila u njenoj racio- 
nalno-kritičkoj fazi mišljenja uskladi i poveže sa svojim no- 
vim vjerovanjima i mističkm vizijama. 

Nešto slično može se reći za cijelu knjigu L'Enracine- 
ment i uopće za cijeli njen teorijski opus nakon religioznog 
obrata. Lucidna zapažanja i misli u tim se radovima ispre- 
pleću s proturječnostima, nejasnoćama i naivnostima, uvjer- 
ljivo svjedočeći o tome kako je teško sjediniti racionalnu mi- 
sao i mistiku. : 

Kao i u njenim ranijim djelima, u Ukorijenjenosti misli 
i brige Simone Weil upućene su prvenstveno radnicma. Kod 
njih je »bolest raskorijenjenosti najoštrija ... Oni nisu kod 
sebe ni u tvornicama, ni u svojim stanovima, ni u partijama 
i sindikatima tobože napravljenim za njih, ni u mjestima za 
zabavu, ni u intelektualnoj kulturi ako pokušaju da je asi- 
miliraju.« (E, 63). Ali ona misli da se »proletersko stanje« 
(»la condition proletarienne«) ne može uništiti samo pravnim 
mjerama kao što je ukidanje privatnog vlasništva. Važnija 
od takvih mjera bila bi »transformacija u samoj koncepciji 
tehničkih istraživanja« (E, 77), a još važnija bila bi »transfor- 
macija tehnike, transformacija koja bi se kristalizirala u no- 
vim mašinama« (E, 79) i zamjena velikih tvornica »malim 
radionicama« (»petits ateliers«) u kojima bi rad bio »obasjan 
poezijom« (E, 83). Zadatak prevladavanja proleterskog sta- 
nja i radničke raskorijenjenosti svodi se na zadatak »da se 
konstituiraju industrijska proizvodnja i kultura duha u ko- 
jima radnici jesu i osjećaju se kod sebe (chez soi, kod kuće),« 
(E, 97) 

Općenito uzeto, ove ideje izgledaju inspirativno i pred- 
stavljaju nastavak razmišljanja Simone Weil iz prve faze 
njenog razvoja. No kad pogledamo kako se taj »plan rad- 
ničkog ponovnog ukorjenjivanja« specificira, naići ćemo na 
mnoge neobične pojedinosti. Smatrajući da bi svaki radnik 

trebalo da bude ili individualni vlasnik ili suvlasnik (kao 
član jednog manjeg kolektiva) sredstava za proizvodnju, te 
da bi trebalo da posjeduje također kuću i malo zemlje, Si- 
mone Weil zamišlja na slijedeći način njegovo uvođenje u 
odgovarajuće vlasništvo: »Ovo trostruko vlasništvo — ma- 
šina, kuća i zemlja — njemu bi se podjeljivalo darom države, 
u trenutku ženidbe, a pod uslovom da je uspješno položio 
jedan težak tehnički test praćen ispitom za kontrolu inteli- 
gencije i opće kulture.« (E, 99) No šta bi se dogodilo s rad- 
nikom koji ne bi mogao da položi ispit? »Radnik nesposo- 
ban da položi ispit ostao bi u položaju najamnog radnika. Ali 
on bi cijeli život, bez starosne granice, mogao vršiti nove 
pokušaje.« (E, 100) 

Djeci i omladini omogućio bi se u ovoj utopiji raznovrstan 
i stimulativan život. Učenje bi se kombiniralo s radom, sje- 
dilački način života s putovanjima, rad kod individualnih 
radnika s radom u malim radionicama i njihovim asocijaci- 
jama. Kad bi se mladi radnik zasitio te raznolikosti i zaželio 
da se smiri, »on bi bio zreo za ukorjenjenje. Žena, djeca, ku- 
ća, vrt koji bi mu pružao velik dio njegove hrane, rad koji bi 
ga vezao uz poduzeće koje bi volio, kojim bi se ponosio i ko- 
je bi za njega bilo otvoreni prozor u svijet, to je dovoljno za 
zemaljsku sreću jednog ljudskog bića.« (E, 102) 


Nije potrebno da kritiziramo pojedinačne naivnosti ove 
koncepcije ni ograničenu ideju ljudske sreće koja joj je u 
osnovi. Sama Simone Weil o prirodi te koncepcije piše: »U 
svakom slučaju, takav način društvenog života ne bi bio ni ka- 
pitalistički ni socijalistički.« (E, 103) Slažemo se da ne bi bio 
u punoj mjeri ni jedno ni drugo, ali ne bi bio ni nešto prin- 
cipijelno drukčije od obojeg, nego prije nešto mješovito: još 
jedna sitnoburžoaska utopija. Slažemo se sa S. Weil kada pro- 
cjenjujući šanse te utopije skeptično kaže da nije sigurno 
mogu li se pronaći ili potaći ljudi koji će se za njeno ostva- 
renje založiti. 

Teže je pratiti Simone Weil kada ona u trećem dijelu svo- 
je knjige pokušava da svoje obiteljsko radno društvo zasnu- 
je uz pomoć religiozne mistike. »Prihvaćeni fizički rad? pred- 
stavlja, odmah poslije prihvaćene smrti, najsavršeniji oblik 
vrline poslušnosti.« (E, 372; str. 169.) Grubo ateističko uho 
može lako previdjeti onu misaonu nijansu što je ovdje zastu- 
pa Simone Weil. Najčešće se smatra da je u biblijskoj tezi o 
radu kao kazni božjoj rad implicitno vrednovan negativno. 


23 Le travail physique consenti — fizički rad na koji smo pri- 
stali (s kojim smo se suglasili). 

Ako rad nije nešto loše, kako bi mogao da služi kao kazna? 
Po Simone Weil, takvo je umovanje pogrešno, jer svrha kaz- 
ne nije prezir, nego reintegracija kažnjenog u puninu dobra: 
»Kad se jedno ljudsko biće zločinom izopćilo iz dobra, prava 
kazna predstavlja njegovu reintegraciju u puninu dobra po- 
moću boli. Nema ničeg čudesnijeg od kazne.« (E, 377; str. 
172.) 

U skladu s tim treba shvatiti i biblijsko istjerivanje iz 
raja. »Čovjek je napustio poslušnost. Bog je kao kaznu iza- 
brao rad i smrt. Prema tome, rad i smrt, ako ih čovjek trpi 
pristajući na trpnju, predstavljaju prijelaz u vrhovno dobro 
poslušnosti bogu.« (E, 377; str. 172.) 

Promatrana sa zemaljskog stanovišta, smrt je pretvaranje 
jednog života, bića koje misli, želi i osjeća u komad nežive 
materije. Pristanak na tu transformaciju predstavlja za čo- 
vjeka vrhovni akt totalne pokornosti. Međutim, taj je prista- 
nak na smrt realan tek kada je smrt tu. Kad je mogućnost 
smrti apstraktna, i pristanak je apstraktan. Upravo zato rad, 
po S. Weil, ima određenu prednost pred smrću — kao sva- 
kodnevna smrt koja je već tu: »Fizički rad je svakodnevna 
smrt. — Raditi, to znači uključiti svoje vlastito biće, svoju 
dušu i tijelo, u kruženje inertne materije, učiniti ga posred- 
nikom između dva stanja nekog dijela materije, napraviti ga 
instrumentom. Radnik pretvara svoje tijelo i svoju dušu u 
dodatak oruđu kojim rukuje. Pokreti tijela i pažnja duha 
funkcija su zahtjeva oruđa, koje je samo prilagođeno mate- 
riji rada. — Smrt i rad su stvar nužnosti, a ne izbora. Sve- 
mir se daje čovjeku kao hrana i toplina samo ako se čovjek 
daje svemiru radom.« (E, 378; str. 173.) 

Da li je ovo početak nekog neutralnog opisa rada i smrti 
ili neke žestoke kritike rada kao oblika otuđenja? Već slije- 
deća rečenica pokazuje da nije ni jedno ni drugo: »Ali smrt 
i rad mogu se podnijeti s revoltom ili s pristankom.« (E, 378; 
str, 173.) Za koju se mogućnost opredjeljuje Simone Weil, 
već možemo naslutiti. Ne treba da se revoltiramo protiv tog 
slijepog robovanja mašini. Rad i smrt treba podnijeti pokor- 
no kao kaznu božju koja nam omogućuje da participiramo u 
najvišem dobru. 

»Svako jutro radnik prihvaća rad za taj dan i za cijeli 
Život... Neposredno poslije prihvaćanja smrti, prihvaćanje 
zakona koji čini rad neophodnim za održanje života naj- 
savršeniji je čin poslušnosti koji čovjek može izvršiti. 

Uslijed toga sve druge ljudske djelatnosti — vladanje 
ljudima, izrada tehničkih planova, umjetnost, nauka, filozo- 
fija i tako dalje — sve su one inferiorne fizičkom radu po 
duhovnom značenju. 

Lako je odrediti mjesto koje treba da zauzima fizički rad 
u dobro uređenom društvenom životu. On treba da bude 
njegovo duhovno središte.« (E, 379—380; str. 173—174.) 

Fizički rad kao ubijanje svega ljudskog i napose svega 
duhovnog u čovjeku, treba da postane centar čovjekovog 
života! 

Simone Weil, koja je počela s kritikom nehumanosti tvor- 
ničkog fizičkog rada i snivanjem o mogućnosti da se on na- 
diđe, sada je, ne mijenjajući mišljenje o prirodi fizičkog rada, 
smatrajući ga smrću ljudskosti, došla do zaključka da tu smrt 
iz pokornosti prema bogu, kao kaznu za grijeh praotaca, 
treba dobrovoljno pretrpjeti. Iz zagovornika progresa i re- 
volucionarnog preobražaja društva ona se pretvorila u bra- 
nioca postojećeg stanja koji u ime boga poziva ljude da pri- 
hvate stanje u kojem su zatečeni mijenjajući ga samo _ u 
strogo određenim granicama. 

Vjerski filozofi i mistici oduševljavaju se ponekad pri- 
mjerom Simone Weil, koja je od marksizma prešla u krš- 
ćanstvo i mistiku. Čini se da je puno veći broj slučajeva 
evolucije od kršćanstva marksizmu, pa ovaj slučaj izgleda 
jako dobrodošao. U njemu se nalazi jak argument za tezu 
da je marksizam kontradiktoran i za potrebe ljudske duše 
nedostatan, te da njegove kontradikcije i otvorena pitanja 
mogu naći svoje razrješenje i smirenje samo u kršćanstvu. 
Nama se čini da je pouka slučaja Simone Weil drukčija. 
Religiozna konverzija rastočila je iznutra jednu prodornu 
misao i onemogućila joj da se u punoj mjeri razvije. Ne- 
jasnoće i teškoće u koje se zapleće Simone Weil nisu samo 
njene vlastite. To su prije svega teškoće njene preobraćene 
pozicije. 

Russellov uvod m... 
u gnoseo-sofiju 


Prevođenje Russellovih djela kod nas počelo je prven- 
stveno od debelih knjižurina iz posljednjeg decenija njego- 
vog života (Historija zapadne filozofije, Ljudsko znanje, 
Mudrost Zapada). Bilo bi pogrešno tvrditi da Russell u ovim 
djelima nije onaj pravi. I to je svakako Russell, ali to je onaj 
»Stari«, koji pokušava da ono o čemu je ranije već rasprav- 
ljao u nizu knjiga i zbirki eseja sabere i zaokruži u velika 
sistematska djela, da svoje raštrkane i često međusobno za- 
vađene misli poveže u miroljubive, djelomično čak i raz- 
vodnjene šire cjeline. Čini se da je Russell i na temeljnim 
područjima filozofije želio stvoriti nešto što bi se moglo 
mjeriti s njegovim i Whiteheadovim monumentalnim mlade- 
načkim djelom Principia Mathematica. No dok ovo djelo 
doista predstavlja svojevrsnu krunu jedne faze u razvojv 
simboličke logike, nešto se slično o navedenim spoznajno. 
teorijskim i historijskofilozofskim djelima ne bi moglo reći, 

Pored monumentalnog Russella postoji međutim i onaj 
drugi, ili možda prvi: majstor sitnog teksta, djelomične ana- 
lize, nekonvencionalnog humora, zajedljive kritike. Radove 
te vrste Russell je sakupio u brojne zbornike s ponekad slič- 
nim, no ipak jasno distingviranim naslovima: Filozofski eseji, 
Misticizam i logika, Skeptički eseji, U pohvalu dokolice, Ne- 
popularni eseji, Logika i spoznaja, Portreti iz memorije i dr. 

Pored zamašnih obuhvatnih radova i zbornika filozofske 
esejistike, Russell ima i dosta radova treće vrste: monograf- 
ske obrade pojedinih filozofskih problema i filozofa. Takve 
su njegove dvije komplementarne »analize« — Analiza duha 
i Analiza materije — kao i mnogi drugi radovi (Ogled o os- 
novama geometrije, Kritička analiza Leibnizove filozofije, 
Naša spoznaja vanjskog svijeta itd.). 


127 


Problemi filozofije! pripadaju pomalo u svaku od nave- 
dene tri grupe djela, a striktno ni u jednu. Po sažetom i 
prodornom načinu pisanja to djelo podsjeća na Russellove 
kratke eseje. No uprkos pluralu u naslovu, to nije zbirka 
eseja nego cjelovito djelo. Po nastojanju da se prikaže naj- 
važnija problematika filozofije knjiga podsjeća na Russellova 
velika sintetička djela. No cjelina filozofskih problema ovdje 
se prikazuje bez pretenzije na enciklopedijsku potpunost i 
bez prenatrpanosti detaljima. 

Ne želim tvrditi da se ova knjiga ističe nekom izuzetnom 
dubinom niti da predstavlja Russellov najznačajniji filozof- 
ski rad. Ustvari Russell i nema jedne knjige koja bi ga naj- 
bolje reprezentinala. Razni aspekti i razvojne faze Russel- 
love misli raspršeni su u mnoštvu najrazličitijih knjiga, pa 
se onaj tko želi da dobije nešto potpuniju sliku o njegovoj 
misli mora potruditi da ih pročita bar desetak. No to ne is- 
ključuje već naprotiv čini neophodnim da se pojedinačna 
djela — bar ona najznačajnija — i zasebno analiziraju. 

Već sam naslov Problemi filozofije (The Problems of 
Philosophy) u svojoj određenoj neodređenosti sugerira po- 
nešto o Russellovoj koncepciji filozofije i u isti mah izaziva 
određena pitanja. Tako izraz »problemi« sugerira da u Rus- 
sellovoj koncepciji filozofija nije neko gotovo znanje, već 
misaono nastojanje oko nekih teškoća. Da li te teškoće treba 
misliti kao rješive ili kao nerješive (ili kao djelomično rje- 
šive a djelomično nerješive), to samom riječju »problemi« 
još nije presuđeno. Pluralni oblik riječi sugerira da filozo- 
fija nema posla sa samo jednom teškoćom, nego s više njih 


1 U ovom predgovoru raspravljat ćemo pretežno o Problemima 
filozofije, a ne o Russellovom filozofskom djelu u cjelini. Sma- 
tramo da je Russell danas već toliko poznat kod nas da ga više 
ne treba predstavljati na općenit uvodni način. (Čitaoce koje za- 
nima opći prikaz Russellovog filozofskog djela upućujem na knji- 
gu Svetlane Knjazeve Filozofija Bertranda Russella — strasno tra- 
ženje izvesnosti, Zagreb 1966, i na svoj članak ,,Bertrand Russell", 
prvobitno objavljen u časopisu Praxis 1970, a sada pristupačan 
u knjizi Suvremena filozofija, Zagreb 1979. O Russellovim druš- 
tveno-političkim koncepcijama pisao je Arif Tanović u knjizi 
Bertrand Russell — filozof i humanist, Sarajevo 1972.) Međutim, 
raspravljanje o Problemima filozofije ne može se ograničiti samo 
na tu knjigu. Upravo zato što je tu riječ o nekim idejama koje 
je Russell djelomično iznio već ranije, a koje je kasnije u velikoj 
mjeri modificirao i dopunio, a djelomično sam podvrgao kritici 
i napustio, ovdje ćemo — iz aspekta Problema filozofije — govo- 
ritl i o drugim njegovim djelima pa i o njegovom opusu kao cje- 
lini. Za svaki slučaj podsjećamo da je Russel rođen 1872, a umro 
1970. te da je objavio oko 70 knjiga i brošura (popis v. u Suvre- 
mena filozofija str. 194—195). 

ili bar nekoliko. Koliko ih je i u kakvom su odnosu, ni to 
samim naslovom još nije rečeno. »Probleme« filozofije mo- 
guće je zamisliti kao međusobno nezavisne i podjednako 
značajne, ali ih je moguće zamisliti i u tijesnoj povezanosti 
i hijerarhiji. Sam naslov se o tom pitanju ne izjašnjava, ali 
nas potiče da ga Russellovom djelu postavimo. Jedna ni- 
jansa u naslovu neosjetno se u prijevodu na naš jezik izgu- 
bila. Russell je rekao »The Problems« (s određenim članom), 
a ne jednostavno »Problems«. Time se očito sugerira (a naš 
jezik teško to prenosi) da u knjizi nije riječ o nasumce ili 
proizvoljno odabranim problemima, već o problemima koji 
su kao filozofski poznati i priznati. Čak bi se moglo po- 
misliti da Russell tu smjera na zaokruženo izlaganje bitnih 
problema filozofije. Međutim, ako malo prelistamo knjigu, 
vidjet ćemo da je tu obrađen samo dio onoga što se najčešće 
smatra problematikom filozofije. Već se na prvi pogled vidi 
da tu dominiraju spoznajnoteorijski problemi djelomično 
dopunjeni i isprepleteni s problemima »metafizike«, »filozo- 
fije jezika« i »logike«. Problematike drugih filozofskih »dis- 
ciplina« — filozofske antropologije, etike, estetike, filozofije 
povijesti, filozofije politike, filozofije kulture itd. — tu ne- 
ma, a ovaj nedostatak tek je djelomično nadoknađen općim 
raspravljanjem o granicama i vrijednosti spoznaje sadrža- 
nim u posljednja dva poglavlja. Znači li to da je Russell 
identificirao filozofiju sa spoznajnom teorijom dopunjenom 
malim metafizičkim dodatkom? Takav zaključak bio bi mo- 
žda prebrz. U kratkom »Predgovoru« svoje knjige Russell 
je upozorio da se on tu ograničio na samo neke filozofske 
probleme i to uglavnom na one o kojima je smatrao za mo- 
guće da kaže »nešto pozitivno i konstruktivno«, jer mu se 
»čisto negativna kritika« činila neumjesna. Upravo »iz tog 
razloga spoznajna teorija zauzima u ovom svesku veći pros- 
tor od metafizike, a neke teme o kojima filozofi mnogo ras- 
pravljaju tretiraju se vrlo kratko, ukoliko se uopće treti- 
raju.« (V)? 

Ovo objašnjenje može se shvatiti na dva direktno su- 
protna načina: kao upozorenje da pored filozofskih proble- 
ma obrađenih u ovoj knjizi postoje i mnogi drugi (o kojima 
je doduše lakše govoriti negativno-kritički, nego »pozitivno«) 
i ujedno kao (ne samo subjektivno) opravdanje upravo ovak- 
vog izbora problematike. No možda je Russell baš i htio da 
pošalje upozorenja u dva suprotna pravca i da izbjegne su- 


2 Brojke u zagradi označavaju stranice u knjizi: Bertrand 
Russell, The Problems of Philosophy, London, First printed 1912, 
reprinted 1936. 

više određeno izjašnjenje o tome šta je zadatak i smisao 
filozofije? 

Po svemu sudeći već sam naslov i predgovor Russellove 
knjige sadrži nagovještaj da u njoj možda nešto nije u redu 
s osnovnom koncepcijom filozofije. Stoga prije nego što u- 
đemo u bilo kakve detalje Russellovih razmatranja u ovom 
djelu treba da razmotrimo njegovu opću koncepciju filozo- 
fije kako je tu izložena. No prije toga moram reći nekoliko 
riječi i o tome kako Russell u drugim djelima zamišlja fi- 
lozofiju. 

Prije svega, nije teško uočiti da je Russellov stav o pred- 
metu i prirodi filozofije u različitim djelima veoma različit. 
U svom radu Naša spoznaja vanjskog svjeta (1914) Russell 
se zalagao za tezu da filozofija treba da bude naučna i da 
je svaki pravi filozofski problem u krajnjoj liniji logički. 
U kasnijem radu Ljudsko znanje (1948) on je naprotiv tvr- 
dio da logika nije dio filozofije. Sličnih kontradikcija i 
različitosti moglo bi se naći dosta u Russellovim djelima. U 
razgovoru što smo ga jedan sarajevski filozof (tada novinar) 
i ja vodili s B. Russellom u proljeće 1957. godine pitali smo 
ga i o prirodi filozofije, no on je to pitanje izbjegao. Kada 
smo to pitanje ponovili (i to na prvom mjestu) u kasnijem 
pisanom intervjuu, on je odgovorio upućivanjem na jedno 
svoje već objavljeno djelo: »Ono što imam da kažem o de- 
finiciji "filozofije" rekao sam na početku svoje Historije za- 
padne filozofije.« Na sličan način Russell je odgovorio na 
pitanje o Marxu: »Moje mišljenje o Marxu naći ćete u od- 
govarajućim glavama knjige Sloboda i organizacija.« Objaš- 
njavajući zašto na neka pitanja nije odgovorio direktno 
Russell je u svom pismu od 27. 5. 1957. rekao: »Na neka 
od pitanja koja mi postavljate može se odgovoriti samo vrlo 
opširno. Kada je to slučaj uputit ću vas na objavljene ra- 
dove.« Ovo objašnjenje čini se uvjerljivo. No zanimljivo je 
da je upravo na dva navedena pitanja Russellu bilo najteže 
da dade direktan kratak odgovor. Naravno, i upućivanje na 
knjigu u kojoj je dan odgovor značilo je određen odgovor. 
Bit je Russellovog shvaćanja filozofije u spomenutoj knjizi 
da je filozofija »nešto po sredini između nauke i teologije«. 
Poput teologije ona spekulira o stvarima o kojima, bar za- 
sad, nemamo čvrsto znanje, ali poput nauke ona se oslanja 
na ljudski um, a ne na autoritet. Za razliku od nauke koja 
posjeduje čvrsto znanje i od teologije koja ima svoje dogme 
o onome što nadilazi mogućnost znanja, filozofija pokušava 


3 Više o tome vidi u mom spomenutom tekstu o Russellu, u 
knjizi Suvremena filozofija, Zagreb 1979, str. 196—197. 

racionalnim raspravljanjem postići vjerovatnoću o pitanjima 
na koja nauka ne može odgovoriti a na koja teologija daje 
samo prividne odgovore.* 

Da li je to mjerodavan Russellov stav o filozofiji ili sa- 
mo jedan među mnogim njegovim stavovima? Da š je on 
u Problemima filozofije zastupao neko sasvim drukčije shva- 
ćanje filozofije ili tu možda nalazimo anticipaciju njegovih 
kasnijih stavova kako su izraženi u Ljudskom znanju? 

Probleme filozofije Russell ne započinje općim razmat- 
ranjima o prirodi, mogućnosti, granicama i vrijednosti filo- 
zofije. On započinje filozofiranjem o određenim filozofskim 
pitanjima. Filozofiranju o filozofiji posvećena su tek dva 
posljednja poglavlja. To ne znači da u ranijim poglavljima 
nema pojedinačnih napomena o zadatku filozofije i o smislu 
filozofskog poduhvata. Prve napomene o tome mogu se naći 
već u prvoj glavi. 

Pitanje s kojim Russell bez ikakvog uvoda započinje svoje 
raspravljanje tiče se mogućnosti nesumnjive spoznaje: »Po- 
stoji li uopće neka spoznaja* koja je tako izvjesna da ni- 
jedan razborit čovjek ne bi mogao da posumnja u nju?« (9) 
Nije teško vidjeti da ovo Russellovo početno pitanje nije 
samo njegovo, da je to u stvari na vlastiti način izraženo 
ono »staro« Descartesovo s kojim počinje novovjekovna fi- 
lozofija. To je pitanje bilo u centru pažnje engleskih kla- 
sičnih empirista od Lockea do Humea, a i danas je jedno od 
centralnih pitanja suvremene angloameričke filozofije, dje- 
lomično još u pretkantovskom obliku, a djelomično s kan- 
tovskim i neokantovskim modifikacijama. Ako na početku 
svog prvog poglavlja ne citira Descartesa, Russell time ne 
želi da prikrije dekartovsko porijeklo svog ishodišnog pro- 
blema. Već u drugom poglavlju razmatrajući vrijednost i 
domašaj metodičke sumnje on i poimence spominje Descar- 
tesa, a u pretposljednjem poglavlju (posvećenom »Granicama 
spoznaje«), kritizirajući apsolutni skepticizam, Russell mu 


4 Više o tome vidi u cit. knjizi, str. 197—198. 

5 Engleski »knowledge«. — Srpskohrvatski jezik i filozofi koji 
njim pišu razlikuju (ili se bar prave da razlikuju) »spoznaju« 
(»saznanje«) i »znanje«, njemački — »Erkenntnis« i »Wissen«, 
francuski — »connaissance« i »savoir«, ruski — »poznanie« i »zna- 
nie«. (Koliko je ta distinkcija promišljena i da li se konsekventno 
provodi — drugo je pitanje). Engleski filozofi u pravilu i jedno 
i drugo nazivaju »knowledge«. U engleskom kolokvijalnom i fi- 
lozofskom jeziku pojavljuje se doduše i izraz »cognition«, no on 
nije u općoj upotrebi niti se izrazi »cognition« i »knowledge« 
distingviraju kao »Erkenntnis« i »Wissen«, Russellov izraz »know- 
ledge« ovdje se ponekad prevodi »spoznaja«, ponekad »znanje«, 
a ponekad »spoznaja ili znanje«. 

suprotstavlja metodičku skepsu, tvrdeći da je ova zapravo 
identična s kritikom koja predstavlja bit filozofije. Bit me- 
todičke sumnje nije u odbacivanju ili osporavanju moguć- 
nosti spoznaje, nego u temeljitom kritičkom ispitivanju ono- 
ga što nam se čini kao spoznaja. 

Svoje raspravljanje o filozofiji Russell započinje od Des- 
cartesovog pitanja, ali njegovi razlozi za filozofičnost tog pi- 
tanja znatno su ranije provencijencije, u krajnjoj liniji so- 
kratovski. Navedeno pitanje, ističe Russell, može se u prvi 
mah pričiniti lako, ali je doista jedno od najtežih što se uop- 
će mogu postaviti. Tek kada to shvatimo, kad uvidimo zapre- 
ke za direktan i pouzdan odgovor, bit ćemo na pravom (fi- 
lozofskom putu, jer »filozofija je samo pokušaj da se pruži 
odgovor na takva krajnja pitanja, ali ne lakomisleno i dog- 
matski kako to činimo u običnom životu, pa čak i u nauka- 
ma, nego kritički, nakon što smo istražili sve što čini takva 
pitanja zagonetnim, i nakon što smo otkrili svu nejasnoću 
i zbrku koji leže u osnovi naših običnih ideja.« (9—10) U 
ovom je određenju filozofije važno da ne previdimo ključnu 
riječ »pokušaj«, jer filozofija (po Russellu) nije nužno za- 
dovoljavajući odgovor na krajnja pitanja, nego prije kritič- 
ki pokušaj da se na njih odgovori, pokušaj koji najčešće 
ostaje neuspješan. Ali to već sigurno više nije samo metodi- 
čko-skeptički, dekartovski stav, nego istinski raslovski, »Fi- 
lozofija, ako i ne može odgovoriti na onoliko pitanja na ko- 
liko bismo mogli poželjeti da odgovori,, ima u najmanju ru- 
ku moć da postavlja pitanja koja povećavaju draž svijeta, po- 
kazujući neobičnost i čudo što leže odmah ispod površine 
čak i najobičnijih stvari svakodnevnog života.« (25) 


To je svakako lijepo rečeno, no svodi li se filozofija sa- 
mo na postavljanje pitanja koja pokazuju čudesnost svijeta 
što nam se inače čini običan? Odgovor na ovo pitanje po- 
tražit ćemo najprije u posljednja dva poglavlja Russellove 
knjige, gdje on raspravlja općenito o filozofiji. Način na ko- 
ji on to čini donekle naznačuju već i naslovi tih dvaiu po- 
glavlja: »XIV. Granice filozofske spoznaje« ij »XV. Vrijed- 
nost filozofije«. U naslovima tih poglavlja ne spominje se ni 
»priroda« ni »bit« filozofije, ne spominje se ni njena »mo- 
gućnost«, ni njen »predmet«, ni njena »metoda« ni njen »za- 
datak« ni njen »smisao«. Međutim, »granice filozcfije« jed- 
nako kao i njena »vrijednost« moraju na neki način proiz- 
laziti iz onoga što ona jest ili može biti, bez obzira na to da 
li ćemo to što ona može biti označiti riječju »bit«, »priroda«, 
»mogućnost« itd. ili nekom novoizmšljenom riječju. Sigurno 
ni sam Russell nije mislio da se može raspravljati o granica- 
ma i vrijednosti nečega što nezavisno od tih granica i vri- 

jednosti nije ni na koji način određeno. No zašto on ipak, 
mimoilazeći pitanje o »prirodi« ili »biti« filozofije, neposre- 
dno pristupa pitanju o njenim »granicama« i »vrijednosti« 
(najprije o granicama, pa tek onda o vrijednosti)? Ne sma- 
tra li on da je u prethodnih trinaest poglavlja dao odgovor 
na pitanje o »prirodi« ili o »biti« filozofije, doduše ne ekspli- 
citno ni napose ne u obliku sistematski izloženih i obrazlože- 
nih teza, nego više implicitno, faktičkim filozofiranjem o od- 
ređenim filozofskim pitanjima? Ideja da se odgovor na pi- 
tanje šta je filozofija ne može dati školskom definicijom ni 
izvanjskim opisom filozofske djelatnosti, već samo navođe- 
njem konkretnih primjera filozofskih problema ili još bolje 
stvarnim filozofiranjem o nekim pitanjima ima svoje argu- 
mente. Nemoguće je izvana, ne filozofirajući, opisati filozo- 
fiju, odnosno »objektivno prikazati« šta ona jest. Pitanje šta 
je filozofija i samo je filozofsko pitanje, no upravo zato ono 
se ne može nadomjestiti nikakvim induktivnim sugeriranjem 
ni egzemplificiranjem. S druge strane, ako bi filozofiranje o 
posebnim filozofskim pitanjima bilo dovoljno za razjašnje- 
nje pitanja o smislu i biti filozofije, onda bi ono moralo bi- 
ti dovoljno i za razjašnjenje pitanja o granicama i vrijedno- 
sti filozofije. 

Po svemu sudeći Russellova ishodišna ideja pri pisanju 
Problema filozofije bila je da konkretno raspravljanje o zna- 
čajnim filozofskim problemima čini suvišnom svaku siste- 
matsku refleksiju o prirodi filozofske djelatnosti, ali da ne 
čini suvišnom već naprotiv neophodnom raspravu o njenim 
granicama i vrijednosti (o njenim »slabim« i »jakim« stra- 
nama). Russell ipak ne bi bio Russell — izuzetno oštrouman 
i samokritičan mislilac — kada sam ne bi osjetio slabosti 
ove svoje zamisli. I doista, on ju je pokušao korigirati time 
što je pod naveenim naslovima, koji upućuju isključivo na 
»granice« i na »vrijednost« filozofije, raspravljao i o njenoj 
»prirodi«, No pitanje o prirodi filozofije, unaprijed strpano 
u okvire pitanja o njenim »granicama« i »vrijednosti«, nije 
moglo da bude dobro viđeno ni, pogotovu, odgovoreno. A 
upravo zato nije moglo da bude uspješno riješeno ni uopće 
produbljeno razmotreno ni samo pitanje o »granicama« i »vri- 
jednosti«. 


Nismo li ipak prerano »osudili« Russellov poduhvat? Pri- 
je nego što donesemo sud o njemu, trebalo bi pažljivije raz- 
motriti u najmanju ruku dva spomenuta poglavlja. Stavimo, 
dakle, u zagrade navedeni anticipirajući sud i pokušajmo bez 
predrasuda razmotriti šta tu Russell piše. Možda ćemo pro- 
naći i neki odgovor na naše već učinjene prigovore. 

Dobra polovina poglavlja o granicama filozofske spozna- 
je predstavlja kritiku neosnovanih pretenzija metafizički ori- 
jentiranih filozofa. Russell priznaje da u prethodnim poglav- 
ljima svoje knjige gotovo i nije dodirnuo mnoga pitanja ko- 
ja zauzimaju važno mjesto u djelima »većine filozofa« (220). 
Ali većinu filozofa on ne smatra mjerodavnom za ono što 
filozofija treba da bude. Većina filozofa ili »u najmanju ru- 
ku mnogi« (malo se korigira Russell) tvrđe da apriornim me- 
tafizičkim umovanjem mogu dokazati »takve stvari kao što 
su fundamentalne dogme religije, bitna racionalnost svemira, 
iluzornost materije, nerealnost zla i tako dalje«. (220) Među- 
tim, po Russellu, nada da bi se ovakve teze mogle racionalno 
dokazati potpuno je iluzorna. Metafizika ne može postići zna- 
nje o svemiru kao cjelini, a njeni navodni dokazi po kojima 
je logički nužno da neke stvari postoje ne mogu izdržati »kri- 
tičko ispitivanje«. 

Kao primjer metafizičara Russell navodi i detaljno kri- 
tizira Hegela, no kao što je Russell pristrano nepravedan go- 
tovo uvijek kad piše u Hegelu (osim u nekim najranijim ra- 
dovima) i mi bismo bili nepravedni prema Russellu kada bi- 
smo ga sudili samo prema toj njegovoj slaboj tačci. Ostav- 
ljajući po strani pojedinosti Russellove kritike Hegela mora- 
mo, ipak, istaći opće zaključke njegove kritike spekulativne 
metafizike: Spoznaja svemira ne može se (po Russellu) izve- 
sti iz nekih apriornih principa. Logika nam ne kazuje kakav 
je svijet. Ona nam pokazuje mnoštvo različitih mogućnosti 
za njegovo postojanje, prepuštajući iskustvu da presudi u 
prilog jednog od mnogih svjetova što ih logika pruža našem 
izboru. To drugim riječima znači da je naše znanje o onom 
što postoji »ograničeno na ono što možemo naučiti od iskus- 
tva — ne na ono što možemo doista iskustveno doživjeti.« 
(231) No ako je spoznaja postojećeg ograničena samo na ob- 
jekte mogućeg iskustva, to ne znači da je samo empirijska 
spoznaja moguća. Izvor je sve naše »spoznaje istina4« intu- 
itivna spoznaja, a ova je dvovrsna: »čista empirijska spo- 
znaja« i »čista apriorna spoznaja« (232) To svakako nije »či- 
sti« Kant (jer za Kanta nije moguća empirijska spoznaja 
»čista« od apriornih oblika osjetnosti i razuma) ali je sva- 
kako bliže Kantu nego Hegelu.5 

Tezi o dvovrsnosti naše intuitivne spoznaje Russel! bez 
posebnog objašnjenja dodaje tezu da naša izvedena spoznaja 


8 Kantovske elemente kod Russella neki su — malo prekasno 
— otkrili tek kad je izišla njegova knjiga Human Knowledge 
(vidi npr. prikaz te knjige u Philosophische Rundschau, 1. Jahr- 
gang (1953—1954), Heft 4, S. 197—211). 

»uvijek zavisi od neke čiste apriorne spoznaje, a obično ta- 
kođer od neke čiste empirijske spoznaje.« (232, podcrtao G. 
P.) Razlozi za »uvijek« u ovoj tvrdnji leže očito u definiciji 
čiste apriorne spoznaje kao one koja nam »daje veze među 
univerzalijama (općenitostima) i omogućuje nam da izvodi- 
mo zaključke iz partikularnih (pojedinačnih) činjenica ko- 
je su nam date u empirijskoj spoznaji.« (232) Što se tiče onog 
neodređenog »obično«, tim se vjerovatno želi sugerirati da 
smo mi (premda to logički nije nužno) faktički više zainte- 
resirani za, odnosno praktički više angažirani u stjecanju iz- 
vedenih empirijskih spoznaja (a ne onih neempirijskih). 


Međutim Russell nas zbunjuje kad iz spomenute opće ana- 
lize spoznaje, u kojoj nije ništa rečeno o prirodi filozofske 
spoznaje, odmah povlači određene zaključke o odnosu izme- 
đu filozofske i naučne spoznaje. On naime piše: »Filozofska 
spoznaja, ako je istina ono što je rečeno naprijed, ne razli- 
kuje se bitno od naučne spoznaje; nema specijalnog izvora 
mudrosti koji je otvoren filozofiji, a nije otvoren nauci, pa 
rezultati što ih dobija filozofija nisu radikalno različiti od 
onih što ih dobija nauka.« (238) Ako doista nema bitne raz- 
like između filozofske i naučne spoznaje i ako rezultati fi- 
lozofije nisu radikalno različiti od rezultata nauke, ima li 
uopće razloga da se govori o filozofskoj spoznaji kao o ne- 
čemu specifičnom? 


Po Russellu takav razlog postoji, jer ipak postoji razlika 
(prema naprijed rečenom očito ne bitna!) između filozofije 
i nauke: »Bitna karakteristika filozofije koja je čini prou- 
čavanjem različitim? od nauke, jest kritika. Ona kritički is- 
pituje principe što se upotrebljavaju u nauci i u svakodnev- 
nom životu; ona nastoji da otkrije bilokakve nedosljednosti 
koje se možda nalaze u tim principima, i ona ih prihvata 
samo kada se, uslijed kritičkog istraživanja, nije pojavio ni- 
kakav razlog da ih odbacimo.« (233) Ova dvosmislena i ne- 
precizna objašnjenja, daleko od toga da bi zadovoljila našu 
potrebu za razjašnjenjem odnosa između filozofije i nauke, 
pobuđuju brojna pitanja. Prije svega, zar je nauka doista 
tako nekritična da se bliže nespecificirana kritičnost, odno- 
sno »kritika« može smatrati isključivom privilegijom filozo- 
fije, po kojoj se ona upravo razlikuje od nauke? Ili Russell 
možda (kako to druga rečenica sugerira) razlikuje dvije vr- 


7 U skladu s naprijed rečenim Russell je ovdje mogao (ili 
možda čak i morao) dodati upozorenje: »ali ne bitno različitim«. 
No tada bi neobičnost njegove teze postala suviše očita. Jer on 
smatra da je »kritika« bitna karakteristika filozofije, po kojoj 
se ona međutim samo nebitno razlikuje od nauke! 


135 


ste kritičnosti, (radikalnu) filozofsku kritičnost, koja se usmje- 
rava na »principe što se upotrebljavaju u nauci i u svako- 
dnevnom životu« i (ograničenu) naučnu kritičnost koja se 
usmjerava na sadržaje naučne spoznaje (na naučne »zako- 
ne«, »teorije«, «hipoteze« i sl.), ali ne dovodi u pitanje vla- 
stite osnovne principe? Ovakvo distingviranje filozofije i na- 
uke, koje bi se zasnivalo na razlikovanju dviju vrsta kritič- 
nosti, svakako je prihvatljivije od onog kojim bi se filozo- 
fiji pripisala sva krtiičnost, a nauci čista nekritičnost. No pi- 
tanje je može li se zadatak filozofije svesti na kritičko pre- 
ispitivanje principa koji se upotrebljavaju u nauci i »svako- 
dnevnom životu«. Po Russellu (bar u onom poglavlju Pro- 
blema filozofije o kojem je sada riječ), budući da metafizička 
spoznaja nije moguća, filozofiji ne preostaje drugo nego da 
preispituje principe na kojima počiva naučna i zdravorazum- 
ska spoznaja. Filozofija je po ovome kritika nefilozofske 
spoznaje, a kako Russell odbacuje apsolutni skepticizam, ta 
je kritika spoznaje ujedno i svojevrsna spoznaja. Filozofija je 
dakle spoznaja o spoznaji ili, tradicionalnoškolski rečeno, 
»spoznajna teorija«. 

Filozofija shvaćena kao ispitivanje našeg spoznajneg in- 
strumentarija, kao kritika i teorija spoznaje — to je prilično 
ograničena i ne naročito originalna koncepcija filozofije. Na- 
lazimo je među brojnim kantovcima s kraja 19. i početkom 
20. stoljeća. Na sreću, dosljedan u svojoj nedosljednosti, 
Russell u posljednjem poglavlju korigira koncepciju koju je 
zastupao u pretposljednjem. Početna rečenica zaključnog po- 
glavlja doduše ne najavljuje proširenje već izložene koncep- 
cije filozofije, nego samo — nakon već danog »kratkog i vr- 
lo nepotpunog pregleda problema filozofije« — zaključno raz- 
matranje pitanja »u čemu je vrijednost filozofije i zašto ona 
treba da se proučava«. (237) No pošto je nabacio nekoliko te- 
za o vrijednosti filozofije (tvrdeći npr. da filozofija nije jed- 
nostavno beskorisna, ali ni korisna na način fizike) Russell 
se s pitanja o »vrijednosti« filozofije ponovo vraća na odre- 
đenje njene prirode. Ono što sada saznajemo o filozofiji u 
prvi je mah slično onome što smo čuli u prethodnom poglav- 
lju, ali ipak nešto drukčije. »Filozofija, kao i sva druga pro- 
učavanja, teži prvenstveno ka spoznaji. Spoznaja ka kojoj 
ona teži jest spoznaja koja daje jedinstvo i sistem korpusu 
(cjelokupnosti) nauka, i to takva koja rezultira iz kritičkog 
ispitivanja osnova naših uvjerenja, predrasuda i vjerova- 
nja.« (239) 

Ovo određenje slično je onom iz prethodnog poglavlja 
utoliko što određuje spoznaju kao cilj filozofije, a kritičko 
ispitivanje kao njen put. U ovom određenju filozofija je ta- 

kođer blisko povezana s naukom, ali se njen zadatak ovdje 
ne reducira na ispitivanje naučnih principa, već se cd nje 
traži da u nauke unese »jedinstvo i sistem«. Odredivši ova- 
ko filozofiju ne samo kao kritičku, već i kao unificirajuću i 
sistemotvornu djelatnost, Russell odmah upozorava da ona 
dosad nije imala prevelike uspjehe u »svojim pokušajima da 
pruži određeneš odgovore na svoja pitanja.« (239) Dok je dru- 
gim naučenjacima lako da nabroje čvrste istine što ih je utvr- 
dila njihova nauka, filozof, ako je iskren, mora priznati »da 
njegovo proučavanje nije postiglo pozitivne rezultate kakve 
su postigle druge nauke«. (240) Ova samokritička izjava sva- 
kako je simpatična, no na krilima samokritike Russell se 
ovdje ustvari zaputio jednom drugom shvaćanju filozofije i 
drukčijem određenju razlike između filozofije i nauke. Bit- 
no određenje filozofije po novom shvaćanju nije predmetnost 
(tematika, problematika) kojom se ona bavi niti neki pose- 
ban pristup (način, metoda), nego određeni karakter njezi- 
nih rezultata. Bitno je obilježje filozofije po ovoj koncepciji 
bavljenje pitanjima na koja u danom trenutku određen i iz- 
vjestan odgovor nije moguć. Da nije riječ o našim nagađa- 
njima, nego o autentičnom Russellovom stavu, pokazuju re- 
čenice što se neposredno nastavljaju na naprijed citiranu: 
»Istina je da se to (odsustvo pozitivnih rezultata filozofije 
— G. P.) djelomično objašnjava činjenicom što se, čim od- 
ređena spoznaja o bilokom predmetu postane moguća, taj 
predmet prestaje nazivati filozofijom i postaje posebna nau- 
ka. Cijelo proučavanje neba, koje sada pripada astronomiji, 
bilo je nekad uključeno u filozofiju; Newtonovo veliko dje- 
10 zvalo se »matematički principi filozofije prirode«. Na sli- 
čan način, proučavanje ljudskog duha (uma), koje je sve do- 
skora bilo dio filozofije, sada se odvojilo od filozofije i po- 
stalo nauka psihologije (psihološka nauka). Tako je neizvjes- 
nost filozofije u velikoj mjeri više prividna nego stvarna: ona 
pitanja koja su već sposobna za određene odgovore dobijaju 
mjesto u naukama, dok samo ona na koja se zasad ne može 
dati određen odgovor ostaju i čine reziduum koji se zove 
filozofija.« (240) 


Kako se vidi, Russell ovdje predlaže jedan nov kriterij 
za razlikovanje između filozofskog i nefilozofskog, kriterij 


8 Russell ovdje i u rečenicama što slijede upotrebljava izraz 
»definite«, koji prvenstveno znači »određen« (i u tom je smislu 
ovdje očito mišljen), ali može, među ostalim značiti i »defini- 
tivan, konačan«, a to se značenje osjeća kao primjesa u engleskom 
»definite« i onda kada ta riječ u tom značenju nije neposredno 
mišljena. 

koji ćemo kasnije u nešto modificiranom obliku naći i u 
Ljudskom znanju: filozofsko pitanje nije vezano za spoznaju 
niti za nauku kao za »predmet« svog ispitivanja; filozofsko je 
pitanje ono koje nije sposobno za određen odgovor, i to sa- 
mo dotle dok nije sposobno za određen odgovor. Čim neko 
pitanje sazrije za određen odgovor, ono prelazi u domenu 
neke posebne nauke. Filozofija je tako bitno određena kao 
Sizifov posao. Ona se trudi oko nekih pitanja s ciljem da 
na njih odgovori, no čim se određeni odgovor približi, čim 
on postane moguć, pitanje se odmeće — u nauku. U ovak- 
voj koncepciji ima dosta teškoća. Teškoća je već u neodre- 
đenom pojmu »određenog odgovora«, no ako tu teškoću čak 
i nekako preskočimo, pitanje je da li filozofska pitanja doi- 
sta prelaze u nauke ili taj privid nastaje zato što tek »fun- 
damentalnoontološki« uvid u razne regije zbilje čini »regi- 
onalnoontološko« i »naučno« proučavanje tih regija mogu- 
ćim. Da uzmemo možda najočevidniji od tri Russellova pri- 
mjera, nije baš sigurno da su pitanja »filozofije duha« pre- 
šla u suvremenu »naučnu psihologiju« niti je sigurno da se 
pitanja kojima se ta »naučna« psihologija bavi poklapaju s 
pitanjima koja su mučila i još danas muče filozofe kada ras- 
pravljaju o »duhu«. 

Bez obzira na teškoće s kojima se susreće, koncepcija fi- 
lozofije kao pitanja bez određenog odgovora ima svoju pri- 
vlačnost. Da bismo vidjeli njene vrijednosti dovoljno je da 
je uporedimo s koncepcijom filozofije (i ljudske spoznaje) 
kakva je kasnije (u određenoj mjeri i s pozivanjem na Ru- 
ssella) nastala u logičkom pozitivizmu. Za razliku od logičkog 
(i svakog drugog) pozitivizma koji iz straha od moguće za- 
blude želi da unaprijed ograniči čovjekovu misao, da je po 
nekom receptu kanalizira na uske putove na kojima se naj- 
lakše susrećemo s određenim odgovorima, Russell sa svojom 
koncepcijom filozofije kao pitanja bez određenog odgovora, 
poziva na misaoni rizik, na avanturu mišljenja bez prethod- 
nog samoograničavanja. Međutim, ne smijemo zaboraviti da 
to nije Russellova jedina koncepcija filozofije. Kod njega smo 
našli i koncepciju filozofije kao kritike spoznaje — koncep- 
ciju na koju se logički pozitivisti mogu pozivati s pravom. 

Kakav je odnos između Russellove koncepcije filozofije 
kao kritike spoznaje i njegove koncepcije filozofije kao umo- 
vanja o nesigurnom? Mogu li se te dvije koncepcije nekako 
uskladiti, npr. tako da se jednoj dodijeli prošlost, a drugoj 
saašnjost ili budućnost? Možda bi trebalo reći: Pitanja o ne- 
bu, prirodi i ljudskom duhu nekad su pripadala filozofiji, 
jer na ta pitanja tada nisu bili mogući određeni odgovori. 
No danas je na ta pitanja moguć određen odgovor, pa su 

kao jedina pitanja bez mogućnosti određenog odgovora fi- 
lozofiji ostala pitanja o samoj spoznaji. 

Nije teško vidjeti da Russell ne misli u tom pravcu. On 
tvrdi da u filozofiju povrh pitanja na koja će se jednom mo- 
ći odgovoriti pripadaju i takva na koja određen odgovor ne- 
će nikad biti moguć, jer ne može biti moguć u principu: »Ima 
mnogo pitanja — a među njima i takvih koja su od najdu- 
bljeg interesa za naš duhovni život — koja, koliko možemo 
vidjeti, moraju ostati nerješiva za ljudski intelekt ukoliko 
njegove moći ne postanu sasvim drukčije nego što su sada.« 
(240.—241) Da ne bi ostalo nejasno na kakva pitanja on tu 
misli, Russell daje i neke primjere: »Ima li svemir neko je- 
dinstvo plana ili svrhe, ili je on slučajan splet atoma? Da li 
je svijest trajan dio svemira, koji pobuđuje nadu u neogra- 
ničen rast mudrosti, ili je svijest prolazna slučajnost na ma- 
loj planeti na kojoj život mora konačno postati nemoguć? Da 
li su dobro i zlo od značenja za svemir ili samo za čovjeka?« 
(241) Kako vidimo, riječ je opitanjima tradicionalne metafi- 
zike (napose kosmologije i psihologije) i etike, o pitanjima na 
koja su, kako kaže Russell »različiti filozofi različito odgo- 
varali«. (241) Smatrajući da odgovori što ih filozofija daje 
na ta pitanja ne mogu biti dokažljivo istiniti, Russell tvrdi 
da je raspravljanje o njima ipak nezaobilazan zadatak filo- 
zofije: »Ipak, makoliko bila mala nada da se otkrije neki 
odgovor, dio je zadatka filozofije da nastavi s razmatranjem 
takvih pitanja, da nas čini svjesnim njihovog značenja, da 
ispituje sve pristupe tim pitanjima i njeguje onaj spekula- 
tivni interes za svemir koji može biti ubijen ako se ograni- 
čimo na sigurno utvrdljivu spoznaju.« (241—242) 


Po Russellu niti filozofija može da utvrdi istinitost svojih 
odgovora na takva fundamentalna pitanja, niti je vrijednost 
filozofije u nekom skupu određenih odgovora na njih. Nje- 
na je vrijednost naprotiv u njenoj neizvjesnosti, u tome što 
dovodi u pitanje predrasude zdravog razuma, kao i vjerova- 
nja ukorijenjena navikom ili izvana usađena u nas. Čim počne- 
mo filozofirati otkrivamo da »čak i najsvakodnevnije stvari 
vode problemima na koje se mogu dati samo vrlo nepotpuni 
odgovori.« (248) Upravo u tome i jest vrijednost filozofije: 
»Premda filozofija ne može da nam kaže sa izvjesnošću koji 
je pravi odgovor na sumnje što ih ona izaziva, ona može 
da sugerira mnoge mogućnosti koje proširuju naše misli i 
oslobađaju ih od tiranije navike. Tako, smanjujući naš 
osjećaj izvjesnosti o tome šta su stvari, ona uvelike po- 

većava naše znanje o tome šta one mogu biti; ona u- 
klanja ponešto arogantan dogmatizam onih koji nisu nikad 
putovali u područje oslobodilačke sumnje i njeguje naš smi- 
sao za čuđenje, pokazujući poznate stvari u neobičnom vidu.« 
(243—244) 

Shvaćanjem filozofije kao spoznaje ili otkrivanja mogu- 
ćeg Russell se izdiže kako iznad shvaćanja filozofije kao spo- 
znajne teorije, tako i iznad shvaćanja filozofije kao dovo- 
đenja u sumnju ustaljene nekritičke izvjesnosti. Oslobodila- 
čka sumnja i čuđenje nisu samosvrha niti je njihova jedina 
svrha uzdrmavanje etabliranih predrasuda; njihov je cilj da 
pokažu »poznate stvari u nepoznatom vidu«, da razotkri- 
vaju tainu svijeta. 

Umjesto da malo zastane te podrobnije i dublje razvije 
ovako nabačene zanimljive misli, Russell hitro juri dalje u 
potragu za daljnjim vrijednostima filozofije. Očito ne sma- 
trajući da priznavanje korisnosti u filozofiji može da bude 
prije uvreda nego kompliment, Russell odjednom tvrdi da 
»pored svoje korisnosti (podcrtao G. P.) da pokazuje ne- 
slućene mogućnosti, filozofija ima i jednu vrijednost — 
možda svoju glavnu vrijednost (podcrtao G. P.) — zahva- 
ljujući veličini predmeta koje promatra i slobodi od uskih 
i ličnih ciljeva koji proistječu iz tog promatranja« (244). U 
čemu je ta »glavna vrijednost« filozofije? Život instinktiv- 
nog čovjeka, čovjeka koji ne filozofira, zatvoren je, po Rus- 
sellu, u uzak krug njegovih privatnih interesa, a »filozof- 
ska kontemplacija« pomaže čovjeku da se oslobodi iz tog 
zatvora, da ostvari »velik i slobodan« život. Put koji ka 
tome vodi suprotan je onom koji se obično uzima ili pre- 
poručuje. Obično se naime smatra da čovjek postaje velik 
samonapuhivanjem, time što se proglašava centrom svih 
zbivanja i mjerom svih stvari, time što poriče mogućnost 
spoznaje (ili možda čak i postojanja) svemu što nije djelo 
njegovog duha. Po Russellu pravi je put direktno suprotan, 
to je put filozofske kontemplacije koja promatra cjelinu ne- 
pristrano i ne pokušava da misli svemir po modelu čovjeka, 
već polazi od primata ne-ja (ne-sopstva, not-Self), nastojeći 
da, participirajući u njegovoj veličini proširi i vlastite gra- 
nice, da kontemplacijom beskonačnosti svemira postigne 
udio u njoj. Prava filozofska kontemplacija »nalazi svoje 
zadovoljenje u svakom proširenju ne-sopstva (not-Self), u 
svemu što uvećava kontemplirane predmete (objekte), a time 
i subjekt koji kontemplira.« (247) Nepristranost koja se u 
kontemplaciji ispoljava kao nepomućena želja za istinom, u 

djelovanju se ispoljava kao pravda, a u emocijama kao uni- 
verzalna ljubav. »Tako kontemplacija ne proširuje samo 
predmet naših misli, nego također predmet naših čina i na- 
ših afekata — ona nas čini građanima svijeta, a ne _ samo 
jednog utvrđenog grada u ratu sa svima ostalim.« (249) 
Upravo u takvom građanstvu svijeta sastoji se i prava čo- 
vjekova sloboda. 

Cijelu ovu diskusiju o vrijednosti filozofije Russell re- 
zimira slijedećim riječima: »Filozofiju treba proučavati ne 
radi nekih određenih odgovora na njena pitanja, jer se ni 
za kakve određene odgovore ne može u pravilu znati da su 
istiniti, nego naprotiv radi samih pitanja; jer ta pitanja 
proširuju naše shvaćanje o onom šta je moguće, obogaćuju 
našu intelektualnu maštu i smanjuju dogmatsku samouvje- 
renost koja zatvara duh prema spekulaciji; ali iznad svega 
zato što zahvaljujući veličini svemira koji filozofija kon- 
templira duh također biva velik i postaje sposoban za ono 
jedinstvo sa svemirom, koje predstavlja njegovo najviše 
dobro.« (249—250) 

Prije nego što pokušamo iskazati zaključne primjedbe 
o ovoj Russellovoj koncepciji filozofije (i napose vrijednosti 
filozofije) moramo se upitati nismo li u analizi te koncep- 
cije kako je izražena u Problemima filozofije krenuli po- 
grešnim putem. Jer mi smo pošli od zaključnih poglavlja u 
kojima Russell sažima svoja shvaćanja o granicama i vri- 
jednosti filozofije, umjesto da pođemo od preostalog, većeg 
dijela knjige, gdje su problemi filozofije ne samo općenito 
naznačeni i opisani, nego u nizu poglavlja redom detaljno 
razmotreni. No ako smo već pogriješili, ne možemo li da 
ispravimo ili bar umanjimo tu pogrešku tako da bar nak- 
nadno bacimo pogled i na prethodna poglavlja? 

Russellovo razmatranje »problema filozofije« započinje 
uvođenjem i obrazlaganjem jedne distinkcije koja je u isti 
mah i ontološka i spoznajnoteorijska, distinkcije između »po- 
jave« ili »pričina« (»appearance«) i zbilje« (»reality«), od- 
nosno »između onoga što se čini da stvari jesu i onoga što 
one jesu« (12). Ako je ta distinkcija opravdana, onda je po 
Russellu neophodno da se postave pitanja (1) o postojanju 
i (2) o prirodi »fizičkih predmeta«, odnosno »materije« (koju 
on shvaća kao skup svih fizičkih predmeta), a do adekvat- 
nog odgovora na to pitanje možemo doći samo preko ana- 
lize onoga što nam je neposredno dano u osjetu, odnosno 
preciznije, preko analize »osjetnih datosti«  (»sense-data«) 
kao »stvari koje su neposredno spoznate (znane) u osjetu« 
i od samog »osjeta« (»sensation«) kao »iskustva neposredne 

svjesnosti o tim stvarima« (17). Za razliku od mnogih drugih 
pojmova i termina u Problemima filozofije, termin »osjetne 
datosti« (»sense-data«) dosta je nov, jer se, čini se, prvi put 
u filozofskoj literaturi pojavio u Russellovom članku »Know- 
ledge by Acquaintance and Knowledge by Description« ob- 
javljenom u Proceedings of the Aristotelian Society, Vol. XI 
(1910—1911), pp. 108—128.? Neki misle da je taj termin Rus- 
sell preuzeo od G. E. Moorea koji ga je, čini se, prvi put 
upotrijebio u svojim predavanjima iz 1910—1911, objavlje- 
nim tek 1953. pod naslovom Some Main Problems of Phi- 
losophy.% Iako je riječ o terminu koji je dospio u centar 
engleskih filozofskih rasprava u 20. vijeku, pitanje tko ga 
je prvi izmislio (Moore, Russell ili netko treći) nije presud- 
no. Što se tiče tim terminom označenog pojma i s njim po- 
vezane teorije, oni su puno stariji i od Russella i Moorea 
i imaju svoj korijen u Descartesovoj i Lockeovoj reprezen- 
tativnoj teoriji »ideja«.!! Ayer tačno primjećuje da su »sen- 
se-data« novi naziv za ono što je Locke nazivao »jednostav- 
nim idejama osjetila« (»simple ideas of sense«).! 

Utvrdivši potrebu da se postave pitanja o egzistenciji i 
oO prirodi materije, Russell je svakom od ova dva pitanja 
posvetio po jedno poglavlje. Zastupajući tezu o egzistenciji 
materije, Russell ujedno tvrdi da se ta teza ne može doka- 
zati. No to ne znači da neki racionalni razlozi ne govore u 
prilog njene istinitosti. Premda nema protivurječnosti ni u 
tezi da materija postoji ni u onoj da ne postoji, princip je- 
dnostavnosti govori u prilog one prve. Hipoteza o postojanju 
svijeta jednostavnija je od one suprotne kad treba da ob- 
jasnimo činjenice našeg vlastitog života. Međutim, po Rus- 
sellu, nisu argumenti ono što nas prvotno navodi da po- 
vjerujemo u postojanje nezavisnog vanjskog svijeta. Prije ne- 
go što smo o tome počeli razmišljati, mi već nalazimo u sebi 
odgovarajuće instinktivno vjerovanje. Umovanje koje se 
oslanja na princip jednostavnosti ne proizvodi to instinktiv- 
no vjerovanje, nego ga samo potvrđuje ili podupire (doduše 


% U filozofskoj literaturi ponekad se susreće netačan podatak 
da je termin »sense-data« prvi put upotrebljen u Problemima 
filozofije. 

19 Ovu tezu zastupa npr. R. J. Hirst u članku »Sensa« u Ency- 
clopaedia of Philosophy, ed. by P. Edwards. Vol. 7. 1967, p. 407. 
A. J. Ayer u svojoj knjizi Russell, London 1972, također kaže da 
je taj termin Russell »vjerojatno posudio od Moorea« (p. 72). 

11 O reprezentativnoj teoriji ideja pisao sam više u članku 
»Znanje i mnijenje u filozofiji Johna Lockea« (u knjizi Od Lockea 
do Ayera, Beograd 1964). 

12 A.J. Ayer, OD. cit., p. 72. 

ne tako da bi svaka sumnja bila potpuno i konačno isklju- 
čena). 

U ovoj svojoj zasnovanosti na instinktivnom vjerovanju 
naša spoznaja vanjskog svijeta nije — po Russellu — nešto 
sasvim izuzetno. Sva se spoznaja mora graditi na našim in- 
stinktivnim vjerovanjima, no to ne znači da se možemo je- 
dnostavno osloniti na ta vjerovanja i da nam (filozofija nije 
potrebna. Zadatak je filozofije da nam pokaže hijerarhiju 
instinktivnih vjerovanja i napose da ih poveže u harmoni- 
čan sistem. Teorija o instinktivnom vjerovanju u egzisten- 
ciju svijeta ima svoj korijen u Humeu, ali Russell u ovom 
kontekstu ne spominje Humea. To je i shvatljivo, jer bi 
spominjanje Humea povuklo za sobom obavezu da se po- 
bliže odredi odnos Russellove teorije prema Humeovoj. 

Kao što se u razmatranju o »instiktivnom vjerovanju« ne 
poziva na Humea, Russell pozivajući se na »princip jedno- 
stavnosti« ne spominje njegovog začetnika. Kao što je pozna- 
to klasični oblik principa jednostavnosti ili principa parsi- 
monije (ekonomije) mišljenja nalazimo kod Williama Ock- 
hama, po kojem je taj princip dobio i naziv »Ockhamove 
britve«. Iako sam Ockham nije formulirao princip onako ka- 
ko se najčešće citira (+»Entia non sunt multiplicanda praeter 
necessitatem«) i taj oblik odgovara njegovim intencijama i 
ne protivurječi njegovim vlastitim formulacijama. Russell se 
često pozivao na »Ockhamovu britvu«, no zanimljivo je da je 
ovdje upotrebljava ne samo bez direktnog pozivanja na Ock- 
hama, već i s neočekivanim ishodom. Dok su drugi (pa i sam 
Russell kasnije) upotrebljavali taj princip među ostalim i za- 
to da bi eliminirali pojam materije, Russell ga ovdje upotre- 
bljava upravo zato da bi taj pojam obranio. 

Zastupajući tezu o egzistenciji materije Russell postavlja 
i pitanje o njenoj prirodi (čemu posvećuje treće poglavlje 
svoje knjige). Nije teško vidjeti da Russellova umovanja o 
tom pitanju predstavljaju zdravorazumski i djelomično kri- 
tičkorealistički trivijalizirano Kantovo učenje o stvari po se- 
bi, pa u pojačanoj mjeri sadrže u sebi i teškoće Kantovog 
učenja. Po Russellovoj koncepciji »fizički predmeti« (»phy- 
sical objects«) nisu slični »osjetnim datostima« (»sense-data«) 
ali su njihov uzrok. To podsjeća na Kantovu tezu po kojoj 
su našoj spoznaji nedostupne ali postojeće stvari po sebi uz- 
rok naših osjeta, tezu s kojom je Kant došao u kontradikci- 
ju sa samim sobom, jer je na stvari po sebi, na koje se pc 
njegovom mišljenju ne bi smjele primijeniti kategorije našeg 
razuma, ipak primijenio kategorije egzistencije i uzročnosti. 
Međutim Russellu izgleda Kantova protivurječnost nije bi- 
la dovoljna, pa ju je još više »probudio«, ili bolje proširio. 

Za razliku od Kanta koji je tvrdio da su prostor i vrijeme 
samo apriorni oblici naše osjetnosti, Russell tvrdi da pored 
»privatnog« prostora i vremena u kojima se nalaze naše »os- 
jetne datosti« (»sense-data+«) postoje također »fizički« pros- 
tor i »javno« vrijeme, u kojima postoje i kreću se fizički pred- 
meti. Ovaj »fizički prostor« i »fizičko« ili »javno« vrijeme 
jednako su nam nedostupni, nepoznati i nespoznatljivi kao 
što su i fizički predmeti koji u njima bivstvuju. Tako je po- 
dručje onog nespoznatljivog a ipak postojećeg u odnosu na 
Kanta povećano, te je prvobitna Kantova kontradikcija po- 
stala još očitija (a »Ockhamova britva« ostala zaboravljena). 

Ako smo već dopustili da »fizički predmeti« poput »sen- 
se-data« postoje u prostoru i vremenu (iako ne u našem »pri- 
vatnom« nego u onom »fizičkom« ili »javnom«) ne bi li bilo 
prirodno da priznamo bar djelumičnu sličnost između pred- 
meta i »sense-data«? Russell i ovu mogućnost razmatra, ali 
je odlučno odbacuje. Priznavanjem sličnosti između fizičkih 
predmeta i osjetnih datosti Russell bi možda djelomično ubla- 
žio ili bar prikrio kontradikciju u koju je upao. Zašto on ta- 
kav pokušaj odlučno odbija? 

Odgovor na to daje poglavlje što slijedi, a posvećeno je 
kritici »idealizma«. Iako to sam Russell direktno ne kaže, iz 
njegovih razmatranja o idealizmu vidi se da on na principi- 
jelnoj razlici između »fizičkih predmeta« i »osjetnih datosti« 
insistira u prvom redu iz bojazni da se brisanjem te razlike 
ne upadne u idealizam. Kako je poznato, riječ »idealizam« 
upotrebljavala se (i još se upotrebljava) na mnogo različitih 
načina. Sam Russell odlučio se da pod »idealizmom« shvaća 
»učenje da sve što postoji, ili bar sve za što se može znati 
da postoji, mora da bude u nekom smislu mentalno« (58) 
Onima koji su nevični filozofskoj spekulaciji moglo bi se 
učiniti da je ovako shvaćeni idealizam (zapravo mentalizam!) 
očito apsurdan, no Russel! upozorava da to nije slučaj. Ide- 
alizam je po njegovom mišljenju, opasan protivnik kojega 
treba i uzeti ozbiljno. Russellovo shvaćanje po kojem fizički 
predmeti, postojeći nezavisno od osjetnih datosti, nisu ovima 
slični, nego im samo na neki način »korespondiraju« ostav- 
lja nas u mraku s obzirom na prirodu fizičkih predmeta, pa 
se pokušaj da se oni interpretiraju kao »mentalni« ne može 
naprečac odbaciti, već se mora pažljivo razmotriti — što 
Russell doista i čini. Njegovu kritiku Berkeleyevih (i još ne- 
kih dodatnih) razloga za idealizam nećemo ovdje reproduci- 
rati (ni analizirati). No moramo navesti Russellovu opću ocje- 
nu o prirodi argumenata kojima se služe pristalice idealiz- 
ma: »Razlozi s kojima se idealizam zastupa općenito su raz- 
lozi izvedeni iz spoznajne teorije, to jest, iz diskusije o us- 

lovima koje stvari moraju zadovoljiti da bismo ih mogli spo- 
znati.« (60) 

Detaljnom analizom Russell je pokušao pokazati da su 
razlozi idealizma loši. No oni nisu loši zato što su spoznaj- 
noteorijski nego zato što su izvedeni iz pogrešne spoznajne 
teorije. Drugim riječima, idealistička metafizika izvedena je 
iz pogrešne (loše) spoznajne teorije. No ako je to tako, on- 
da se metafizička pitanja ne mogu rješavati nezavisno od 
spoznajnoteorijskih, nego ključ problema leži baš u spoznaj- 
noj teoriji. U sklađu s tim shvaćanjem Russell već u zavr- 
šnim dijelovima poglavlja o idealizmu, kao i u desetak sli- 
jedećih poglavlja raspravlja o spoznajnoteorijskoj problema- 
tici (pri čemu čas više čas manje dolaze do izražaja i »meta- 
fizički« problemi s jedne, a problemi »filozofije jezika« i 
»logike« s druge strane). 

No ako Russell smatra da su spoznajnoteorijski problemi 
presudni u filozofiji, zašto on svoje Probleme filozofije nije 
s ovima i započeo? Čini se da je on tu htio da postupi »peda- 
goški«, kao da je htio reći: Obično se smatra da su metafi- 
zički problemi glavni u filozofiji i da od njih treba početi. 
Dobro, počnimo s njima, pa se sami uvjerite da ne možemo 
daleko stići i da moramo pozvati u pomoć spoznajnu teoriju! 

U čemu je bit spoznajnoteorijske pogreške koja dovodi do 
idealizma? Russell glavnu pogrešku idealizma vidi u tome što 
on previđa razliku između »spoznaje ili znanja stvari« (»know- 
ledge of things«) odnosno »upoznatosti« (»acquaintance«) i 
spoznaje ili znanja istina (»knowledge of truths«), što svodi 
drugu vrstu spoznaje na prvu, a samu upoznatost shvaća kao 
odnos duha prema samom sebi, kao odnos u kojem nema 
distinkcije između akta i objekta (predmeta). Nasuprot ova- 
kvim shvaćanjima Russell insistira na razlici između upozna- 
tosti i znanja istine, kao i na razlici između akta i predme- 
ta upoznatosti. »Sposobnost da bude upoznat sa stvarima raz- 
ličitim od njega samoga glavna je karakteristika duha (mind). 
Upoznatost s predmetima bitno se sastoji u odnosu između 
duha i nečeg što nije duh; upravo to čini moć duha da spo- 
znaje (zna) stvari.« (66—67) 

Ne možemo pratiti Russella u svim detaljima njegove ana- 
lize spoznaje odnosno znanja, no treba istaći da tu ima ne 
sam teza koje mogu biti sporne, nego i nejasnoća koje ote- 
žavaju jednoznačnu interpretaciju. Tako neposredno nakon 
što je termin »upoznatost« (»acquaintance«) uveo kao sino- 
nim za »znanje stvari« on objašnjava da moramo razlikovati 
dvije vrste znanja stvari, »znanje upoznatošću« (»knowled- 
ge by acquaintance«) i »znanje opisom« (»knowledge by de- 
scription«). Ove dvije vrste »znanja stvari« detaljno se raz- 

matraju u petom poglavlju Russellove knjige. Naslovi po- 
glavlja što slijede (VI. O indukciji, VII. O našoj spoznaji op- 
ćih principa, VIII. Kako je moguća spoznaja a priori, IX. 
Svijet univerzalija, X. O našoj spoznaji univerzalija) ade- 
kvatno naznačuju sadržaj tih poglavlja. No povezanost i re- 
doslijed raspravljanja donekle su nejasni, te se pitamo nije 
li Russell od sistematskog izlaganja prešao na zasebno raz- 
matranje pojedinih problema. Ovaj prividni diskontinuitet iz- 
laganja prebrođuje sam Russell na kraju desetog poglavlja 
rezimirajući u prethodnoj analizi izvršeno razmatranje izvo- 
ra naše spoznaje. Prema tom rezimeu moramo razlikovati pri- 
je svega spoznaju ili znanje stvari i spoznaju ili znanje is- 
tina, a zatim u svakoj od ove dvije spoznaje po dvije pod- 
vrste: jednu neposrednu i jednu izvedenu. Neposredno zna- 
nje stvari možemo nazvati »upoznatošću« (»acquaintance«) a 
izvedeno znanje stvari zovemo »znanjem opisom« (+know- 
ledge by description«). Naša neposredna spoznaja istina mo- 
že se nazvati intuitivnom spoznajom (a istine tako spoznate 
samoočevidnim istinama); naša izvedena spoznaja istina (ko- 
ja jedina ne dobija poseban naziv) »sastoji se od svega što 
možemo izvesti iz samoočevidnih istina upotrebom samooče- 
vidnih principa dedukcije.« (171—172) To znači da sva na- 
ša spoznaja istina zavisi od naše intuitivne spoznaje. 

No ako je intuitivna spoznaja (ili znanje) osnova svake 
spoznaje (znanja) istina, prirodno je da joj se posveti i po- 
sebna pažnja. To Russell i čini, posvećujući joj posebnu (je- 
danaestu) glavu, gdje analizira razne vrste intuitivno spoz- 
natih samoočevidnih sudova, no ujedno sugerira da samooče- 
vidnost može imati razne stupnjeve, tako da neki sudovi mo- 
gu imati određen stupanj samoočevidnosti a da ne budu is- 
tiniti! Osjećajući da se tu malo »zaletio« no očito ne sma- 
trajući da treba razlikovati spoznajnoteorijsko-logički (filo- 
Zofski) pojam evidencije i psihološki (pojam »evidencije« u 
smislu našeg osjećaja uvjerenosti), Russell na kraju ipak 
predlaže da razlikujemo dva pojma samoočevidnosti, onaj ko- 
ji odgovara najvećem stupnju samoočevidnosti (i koji je ne- 
pogrešiva garancija istine) i onaj koji odgovara ostalim stup- 
njevima te ne pruža nepogrešivu garanciju nego samo veću 
ili manju vjerovatnost. 

Tek nakon ovih razmatranja o intuitivnoj spoznaji isti- 
na Russell se poduhvata toga da razjasni sam pojam istine 
koji je tu bio pretpostavljen. Ne želim ovdje polemizirati s 
Russellovom spornom (i treba istaći prolaznom!) podjelom sve- 
ga znanja na znanje istine i na znanje stvari. No da bismo 
tu podjelu (kao i daljnje potpodjele ovih dviju vrsta) mogli 
uopće shvatiti, trebalo bi da nam netko cbjasni šta je to 

uopće istina, odnosno šta se pod njom u ovom slučaju misli. 
Russell nam to ne objašnjava, nego u svojim podjelama i 
potpodjelama operira s pojmom istine kao da u njemu nema 
ničeg nejasnog ili spornog. Moglo bi se čak posumnjati da 
Russell teškoće u pojmu istine uopće nije vidio ili da ih je 
naprotiv vidio jako dobro pa je htio izbjeći da se izjašnjava 
o njima. Posebno poglavlje koje je Russell, makar i naknad- 
no, posvetio problemu istine pokazuje da on to pitanje nije 
zaboravio niti ga je htio sasvim zaobići. No zašto ga je onda 
toliko odgađao? Nije li time upravo htio naglasiti njegovu 
nedvphodnost i važnost te eventualno pobuditi veći interes za 
svoje rješenje? Ako je to bio cilj, ne bi se reklo da je bio 
jako dobro postavljen. Russellovo izlaganje u ovoj glavi izu- 
zetno je jasno i jednostavno, ali nije baš jako originalno. Ni- 
je teško utvrditi da on zastupa tradicionalnu teoriju kores- 
pondencije bez većih originalnih modifikacija. Tako on sma- 
tra da se »istina sastoji u nekom obliku korespondencije iz- 
među vjerovanja i činjenice« (190), a lažnost u nepostojanju 
takvog odnosa. Drugim riječima, »jedno je vjerovanje isti- 
nito ako ono odgovara nekom povezanom kompleksu, a laž- 
no kada ne odgovara«. (201) Ili: »Verovanje je istinito kad 
postoji odgovarajuća (corresponding) činjenica, a lažno kada 
nema odgovarajuće činjenice«. (20) 


Teoriju korespondencije Russeli nije prvi put izložio u 
Problemima filozofije, a premda ju je kasnije dijelom pre- 
formulirao, nije je nikad potpuno napustio. Tako je ova te- 
orija jedna od rijetkih konstanti njegovog mišljenja. No tu 
svoju konstantu, tek što ju je ukratko izložio, Russell već na 
početku slijedećeg poglavlja djelomično degradira i minori- 
zira; »Pitanje o tome šta mislimo pod istinom i lažnošću, ko- 
je smo razmotrili u prethodnom poglavlju, mnogo je manje 
značajno nego pitanje kako možemo znati (spoznati) šta je 
istinito a šta je lažno.« (204) Ovo određenje odnosa između 
pitanja o istini i pitanja o spoznaji zvuči već pomalo prag- 
matistički i može iznenaditi kod filozofa koji je u više mahova 
oštro polemizirao protiv pragmatizma i instrumentalizma (i 
napose protiv njihove teorije istine). No Russellova težnja za 
istinom bila je ponekad jača od njegove moći za konsekven- 
tnim mišljenjem, pa je ponekad od »protivničkih« pravaca 
pozajmljivao i ideje koje su se teško uklapale u njegove vla- 
stite koncepcije. Citirana rečenica to sama po sebi još možda 
nedovoljno pokazuje. Međutim tendencija koja je u ovoj re- 
čenici tek naznačena punije je realizirana u Russellovom dje- 
lu An Inquiry into Meaning and Truth gdje je kako se čini 
teorija korespondencije svojevrsnom biheviorističko-pragma- 
tističkom obradom više izgubila nego dobila. 

U Problemima filozofije, prije nego što će se prihvatiti 
navedenog »puno značajnijeg« pitanja o mogućnosti i načinu 
spoznaje istine, Russell najprije razjašnjava šta uopće znači 
»spoznavanje« (»knowing«). Raspravljajući o ovom pitanju 
on nas dosta iznenađuje, jer čas kao da zaboravlja da je kao 
jednu od dvije vrste spoznaje, pored spoznaje istina, ozna- 
čio spoznaju stvari, a čas kao da se tog ponovo prisjeća. Ta- 
ko on polazi od ispitivanja definicije spoznaje kao »istinitog 
vjerovanja«, te premda je oštro kritizira, ne čini to zbog toga 
što je u njoj spoznaja ređucirana na spoznaju istina, već zbog 
nekih drugih nedostataka. A nakon što je te druge nedo- 
statke ispravio, dolazi do zaključka da se izvedena spoznaja 
može definirati pomoću intuitivne, a ove dvije vrste »spoznaje 
istina«, identificiraju se sa spoznajom uopće. (205—209) No 
nakon svega toga on posve hladnokrvno podsjeća na svoju 
distinkciju između spoznaje istina i spoznaje stvari. (211) Za- 
tim ležerno prelazi na raspravljanje o vrstama samoočevid- 
nosti, i u okviru tog razmatranja razlikuje i pomoću defi- 
nicije fiksira pojmove »spoznaja« ili »znanje« (»kncwledge«), 
»zabluda« (»error«) i »vjerovatno mišljenje« ili »mnijenje« 
(»probable opinion«). Pritom on pojam »spoznaje« ponovo nu- 
žno vezuje uz pojam »istine«. »Ono što čvrsto vjerujemo, ako 
je istina, zove se spoznaja (znanje) (knowledge), pod uslovom 
da je ili intuitivno ili izvedeno (logički ili psihološki) iz 
intuitivne spoznaje iz koje logički slijedi. Ono u što čvrsto 
vjerujemo, ako nije istinito, zove se zabluda (error). Ono u 
što čvrsto vjerujemo, ako nije ni znanje ni zabluda, kao i 
ono u što vjerujemo s oklijevanjem, zato što nema (ili je iz- 
vedeno iz nečega što nema) najviši stupanj samoočevidnosti, 
može se nazvati vjerovatno mišljenje ili mnijenje (probable 
opinion).« (217) Kakav je udio mnijenja u našoj spoznaji? 
»Veći dio onoga što se obično smatra znanjem jest više ili 
manje vjerovatno mnijenje.« (217) 

Tek nakon što je tako u svojoj analizi spoznaje stigao od 
»upoznatosti« i »opisa« do »mnijenja« Russell se prihvatio to- 
ga da odredi granice spoznaje, pa smo mu mi možda učinili 
i nepravdu što smo počeli s kraja, upravo od tih granica. No 
prije nego tu nepravdu definitivno priznamo (ili poreknemo) 
treba nešto reći o upravo izloženim Russellovim konkretnim 
filozofskim razmatranjima, koja prethode onim općim filo- 
zofskim zaključcima što smo ih razmotrili u prvom dijelu 
ovog rada. 

Svaki tekst koji je jednom objavljen, bez obzira na to da 
li ga se sam autor u međuvremenu odrekao ili ga još uvijek 
zastupa, može biti javno analiziran i kritiziran. To vrijedi i 
za Russellove Probleme filozofije. No bilo bi nekorektno ako 

bismo pritom prešutjeli da se velikog dijela koncepcija sa- 
držanim u ovoj knjizi sam Russell kasnije odrekao. Neke od 
ideja što ih je zastupao u Problemima filozofije i u ranijim 
djelima Russell je sam podvrgao kritici i napustio već u Ana- 
lizi duha (1921), što naravno ne znači da je trajno ostao vje- 
ran svim idejama kojima je u ovom djelu te napuštene ide- 
je zamijenio. 

U Problemima filozofije Russell je zastupao svojevrsno 
dualističko-materijalističko'3 mišljenje o bitnoj razlici izme- 
đu materije i duha i o nezavisnoj egzistenciji materije od 
uma. Postojeći nezavisno od uma, materija je uzrok osjeta 
i osjetnih datosti. U Analizi duha Russell se međutim prikla- 
nja »neutralnom monizmu« Williama Jamesa i američkih 
»novih realista«, koncepciji prema kojoj »građa« svijeta »ni- 
je ni mentalna ni materijalna, nego jedna »neutralna građa 
iz koje se obje konstruiraju«.“ Drugim riječima: »Fizika i 
psihologija ne razlikuju se po svom materijalu. Duh i mate- 
rija podjednako su logičke konstrukcije: partikularije (poje- 
dinačnosti) od kojih se one grade ili od kojih se izvode za- 
ključkom imaju razne odnose, pri čemu neke od njih prou- 
čava fizika, a druge psihologija.«15 

Međutim, ako se odbaci dualizam materije i duha, onda 
se po Russellu mora odbaciti i distinkcija između osjeta i 
osjetne datosti, pa i sam termin »osjetna datost« postaje su- 
višan. »Ako želimo da izbjegnemo jednu potpuno neosnova- 
nu pretpostavku, moramo se riješiti subjekta kao jednog od 
aktualnih sastojaka svijeta. Ali kada to učinimo, mogućnost 
razlikovanja osjeta od osjetnih datosti nestaje; u najmanju 
ruku ne vidim nikakav način da se ta distinkcija sačuva. 
Prema tome, osjet koji imamo kada vidimo mrlju boje je- 
dnostavno jest ta mrlja boje, aktualni sastavni dio fizičkog 
svijeta i dio onog čime se bavi fizika.«16 

Daljnja je konsekvencija ovog shvaćanja, po Russellu, da 
sam osjet ne može biti kognitivnog karaktera. »Mrlja boje si- 
gurno nije spoznaja, pa zato ne možemo reći da je čisti osjet 
kognitivan.«!7 Zahvaljujući svojim psihološkim efektima, os- 
jet je uzrok spoznaja. »Ali sam po sebi čisti osjet nije kog- 


13 Materijalizam i spiritualizam (ili idealizam) obično se sma- 
traju podvrstama »monizma«, No oba ova »monistička« pravca 
počivaju na dualističkim pretpostavkama. (O tome više u mojoj 
knjizi Filozofija i marksizam, Zagreb 1965) 

4 Bertrand Russell, The Analysis of Mind, London 1921, p. 6. 

15 Op. cit., p. 307 

15 Op. cit., p. 142 
7 Ibiđem 

nitivan.« U terminologiji Problema filozofije: kao što nema 
»osjetnih datosti«, tako nema ni »spoznaje osjetnih datosti«, 
odnosno »upoznatosti« s njima. Termin »upoznatost« (»ac- 
quaintance«) i teorija o spoznaji pomoću upoznatosti javlja- 
ju se kod Russella oko pet godina prije terminologije i teorije 
»osjetnih datosti« (»sense-data«). No obje su teorije zajedno 
šire razrađene u već spominjanom  Russellovom članku 
»Knowledge by Acquaintance and Knowledge by Description« 
i zatim su zajedno zauzele centralno mjesto u Problemima 
filozofije. No kako su zajedno ušle u centar Russellove filo- 
zofije tako su u Analizi duha iz nje i zajedno izišle (ili izba- 
čene). Tu naravno nije smetalo drugim engleskim i američ- 
kim filozofima da se tim teorijama u idućim decenijima i 
dalje bave. Pa premda su »sense-data« puno više njegovana, 
nije »acquaintance« nipošto zaboravljena. Tako se njom npr. 
bavi velik broj priloga u zborniku Bertrand Russell's Philo- 
Mah što ga je 1974. godne u Londonu uredio George Nakhni- 
kian.! 

Međutim nisu sve Russellove koncepcije izložene u Pro- 
blemima filozofije kasnije napuštene. »Spoznaju upoznatoš- 
ću« i »spoznaju opisom« Russell u Problemima filozofije od- 
ređuje kao dvije vrste »spoznaje (ili znanja) stvari«, te ih za- 
jedno i razmatra u istom poglavlju. Poneko bi stoga mogao 
pomisliti da je riječ o dva nerazdvojno povezana dijela jed- 
nog učenja, te da će on s »teorijom upoznatosti« napustiti i 
»teoriju deskripcija«. To se međutim nije dogodilo. Teorija 
deskripcija i teorija upoznatosti razvijale su se kod Russella 
djelomično povezano, a dijelom i nezavisno. Prvu verziju te- 
orije deskripcije Russell je iznio u svom članku iz 1905. go- 
dine »On Denoting« (»O označavanju«). U ovom članku na- 
laze se i elementi teorije upoznatosti. Spoznaja deskripcijom 
ovdje se doduše u pravilu naziva spoznajom »pomoću ozna- 
čavajućih fraza« (»by means of denoting phrases«), ali on upo- 
trebljava već i riječ »opis« (»description«) suprotstavljajući 
čas »neposrednu upoznatost« i »znanje opisom« a čas »upoz- 
natost« i »znanje o«. Tako on piše: »Na primjer, mi znamo 
da je centar mase solarnog sistema u određenom trenutku 
neka određena tačka i mi o njoj možemo tvrditi niz stavova ; 
ali mi nemamo neposrednu upoznatost s tom tačkom koja 
nam je poznata (known) samo putem opisa (by description). 
Razlika između upoznatosti (acquaintance) i znanja o (know- 
ledge about) jest razlika između stvari o kojima imamo pred- 


18 Ibidem 


19 Vidi napose priloge Rođericka M. Chisolma, Wilfrida Sellar- 
sa i Romana Clarka. 

stave i stvari koje dosežemo samo pomoću označavajućih fra- 
Za.«20 


Teorija deskripcija dalje je razvijena nezavisno od pro- 
blematike upoznatosti u prvom svesku Principia Mathema- 
tica (1910). Ali deskripcija i upoznatost ponovo se zajedno 
razmatraju u već spomenutom članku iz 1910 i zatim u Pro- 
blemima filozofije. 

Uprkos tijesnoj povezanosti svojih teorija o »upoznatosti« 
i »opisu«, Russell je odbacivši teoriju upoznatosti zadržao te- 
oriju deskripcija i njom se ponosio kao svojim možda čak i 
najznačajnijim doprinosom logici. U svojoj knjizi Moj filo- 
zofski razvoj« on piše: »Naprjed spomenuta teorija deskrip- 
cija bila je najprije izložena u mom članku »O označavanju« 
(»On Denoting«) u Mind-u 1905. Ta doktrina učinila se ta- 
dašnjem uredniku tako apsurdna da me je molio da je po- 
novo razmotrim i da ne tražim njeno objavljivanje u danom 
obliku. Ja sam međutim bio uvjeren u njenu valjanost i od- 
bio sam da popustim. Ona je kasnije bila općenito prihvaće- 
na, pa se počelo misliti da ona predstavlja moj najznačajni- 
ji doprinos logici. Sada je istina u toku reakcija protiv nje 
od strane onih koji ne vjeruju u distinkciju između imena i 
drugih riječi. Ali ja mislim da se ta reakcija javlja samo kod 
onih koji nisu nikad pokušali proučavati matematičku logi- 
ku. U svakom slučaju a u njihovoj kritici nisam mogao da 
vidim bilo kakvu valjanost.«ži 

U ovoj Russellovoj informaciji o svom kasnijem stavu 
prema teoriji deskripcija sadrži se i indirektna sugestija za 
odgovor na pitanje, kako je on to mogao da odbacujući »upo- 
znatost« zadrži »deskripcije«. Teorija deskripcija koju je 
Russell zadržao i branio bila je teorija o jezičkim izrazima, 
teorija o razlici između »imena i drugih riječi«, Ono što je 
Russell odbacio, to je podjela spoznaje ili znanja na spozna- 
ju upoznatošću i spoznaju opisom. Kao kuriozum treba spo- 
menuti da je Russell u svojim kasnijim spisima izgleda tu i 
tamo znao zaboraviti da je odbacio distinkciju između spo- 
znaje upoznatošću i spoznaje opisom. Tako u djelu Human 
Knowledge (1949) on na jednom mjestu piše: »Sve ovo (u 
prethodnoj rečenici bili su nabrojani: »Sunce i Mjesec, Imo- 
ja kuća i vrt, moj pas i moja mačka, Staljin i Kralj« — G. 


2 Bertrand Russell, Logic and Knowledge, Essays 1901—1950, 
London 1956, p. 41 Edited by R. Ch. Marsh. 

21 Bertrand Russell, My Philosophical Development, London 
1959, p. 83. 

P.) poznato mi je samo pomoću opisa, ne pomoću upoznato- 
sti«.22 

No nije teorija deskripcija jedino što je od Russellovih 
koncepcija iz Problema filozofije preživjelo u njegovim kas- 
nijim radovima. Osnovna intencija njegove spoznajne teori- 
je nije se ni kasnije bitno izmijenila. Tendencija izgradnje 
jednog razumnog ili umjerenog empirizma, empirizma koji 
je svjestan svojih ograničenja i želi da pronađe mjesto i za 
apriorne momente u spoznaji, tendencija koja nosi cijelu nje- 
govu konstrukciju spoznajne teorije u Problemima filozofije, 
karakterizira, bez obzira na sve detalje u izvođenju, i sve ka- 
snije njegove radove, pa i veliko, završno spoznajnoteorijsko 
djelo Ljudsko znanje. 

Uz uže spoznajnoteorijske koncepcije (koncepcije o samoj 
spoznaji) kontinuitet pokazuju i Russellove koncepcije o isti- 
ni. Već smo spomenuli da je teoriju korespondencije Russell 
zastupao i prije Problema filozofije i u nizu kasnijih radova. 
Treba međutim istaći da je on tu teoriju u posljednjim ra- 
dovima modificirao nastojeći da izbjegne teškoće sadržane u 
pojmu korespondencije. Tako u Ljudskom znanju, rasprav- 
ljajući o prirodi istine i neistine, on je između ostalog pisao: 
»Neke stvari su evidentne. Istina je svojstvo vjerovanja, a 
izvedeno i rečenica koje izražavaju vjerovanja. Istina se sa- 
stoji u izvjesnom odnosu između jednog vjerovanja i jedne 
ili više činjenica koje nisu vjerovanje. Kad je taj odnos od- 
sutan, vjerovanje je lažno... Ali nije evidentna priroda od- 
nosa između vjerovanja i činjenice o kojoj je riječ, kao ni 
definicija moguće činjenice koja će učiniti dano vjerovanje 
istinitim ni značenje »mogućeg« u toj frazi.«23 

To što je Russell neka vjerovanja napustio ili zadržao ne 
govori još ništa o njihovoj istinitosti ili neistinitosti, odnosno 
vrijednosti ili nevrijednosti. Ne može se a priori isključiti ni 
mogućnost da je on u nekim slučajevima bolje koncepcije 
zamijenio lošijim ili da se čvrsto držao nekih najlošijijh. Na 
neke od promjena u Russellovim pogledima morali smo upu- 
predstavljaju trajne ili definitivne Russellove poglede o fi- 
lozofiji. No ako ne pruža sistematsko izlaganje Russellovih 
definitivnih pogleda, ova knjiga svakako svjedoči o jednoj 
značajnoj fazi njegovog misaonog razvoja. To je faza u ko- 
joj je Russell od problema logike i filozofije logike krenuo 
ka općenitijim problemima filozofije. U to vrijeme on je ti- 


2 Bertrand Russell, Human Knowledge: Its Scope and Limits, 
London 1948, p. 103—104. 
2 Op. cit., p. 164—165 


152 


jesno surađivao s G. E. Mooreom i njihovi pogledi bili su u 
mnogome jednaki ili slični. Anthony Quinton tačno primje- 
ćuje da Russellova knjiga Problemi filozofije »predstavlja još 
uvijek u velikoj mjeri najbolji vodič u iđeje kakve su Russell 
i Moore zastupali u prvoj deceniji ovog stoljeća.«ž“ No knji- 
ga ipak nosi jasno obilježje Russellovog pera, pa se možemo 
složiti i s Wilfridom Sellarsom koji je naziva »njegovom 
(Russellovom — G. P.) klasičnom knjižicom«.25 

Ideje rezimirane u Problemima filozofije ishodište su ve- 
likog dijela filozofskih diskusija u Engleskoj posljednjih de- 
cenija. Upravo zato u ovom je uvodu praktički nemoguće ući 
u kritičku analizu pojedinih ideja koje su izložene u ovoj knji- 
zi. Raspravljati o njima ignorirajući kasnije diskusije, po- 
boljšanja, dopune i varijacije značilo bi biti nepravedan pre- 
ma jednoj misli (ne samo prema njenom autoru). Rasprav- 
ljati o njima u cijelom kontekstu Russellove i općenito su- 
vremene filozofije značilo bi napisati knjigu zamašnijeg op- 
sega od Russellove. To bi ujedno značilo unaprijed potcije- 
niti čitaoce kojima je prijevod Russellove knjige namijenjen, 
kao da oni ne bi mogli shvatiti knjigu, ako im je netko una- 
prijed u svim detaljima ne razjasni. 

No ako nije neophodno da prosuđujemo o pojedinim ele- 
koncepcije, moramo ipak nešto reći o okviru u kojem se ci- 
jelo ovo raspravljanje vrši, o bitnoj prirodi i usmjerenosti 
cijele te zamisli. 

U prvom dijelu ovog predgovora analizirali smo dva za- 
vršna poglavlja Russellove knjige, ona poglavlja u kojima 
on raspravlja općenito o prirodi i o mogućnostima filozofije. 
Kako smo vidjeli u tim poglavljima Russell kao da se lomi 
između dvije koncepcije filozofije i najzad je sklon da ih 
nekako pomiješa. S jedne strane, on zamišlja filozofiju pr- 
venstveno kao istraživanje mogućnosti, oblika, puteva i gra- 
nica naše spoznaje i on se nada da bi takvo istraživanje mo- 
glo dovesti do određenih, iako ne uvijek definitivnih spoz- 
naja (o spoznaji). Drugim riječima, on se zalaže za filozofi- 
ju shvaćenu ako ne isključivo, a ono bar prvenstveno kao 
nauku o znanju ili o spoznaji: gnoseo-logiju. 

S druge strane on osjeća da filozofija ne može da se bavi 
samo spoznajom, težeći da dostigne spoznaju o spoznaji, i 


2% U razgovoru s B. Mageejem objavljenom u knjizi: Bryan 
Magee, Modern British Philosophy, Paladin, St. Albans 1973 (First 
published 1971), p. 17. 

25 Bertrand Russel!'s Philosophy, ed by G. Nakhnikian, London 
1974. p. 137. 

on smatra da filozofija kao ljubav prema mudrosti treba da 
razmišlja o temeljnim problemima čovjeka i svijeta, o onim 
pitanjima koja nam se nužno nameću, iako ih nauka zasad 
ili u principu ne može riješiti. Kao takva filozofija ne teži 
samo spoznaji o spoznaji, nego općento mudrosti, a stoga ona 
i ne može biti nauka, nego samo ljubav prema mudrosti (fi- 
lo-sofija). 

Na koji način shvaćanje filozofije kao gnoseo-logije i shva- 
ćanje filozofije kao filo-sofije mogu da se izmire ili povežu 
u jednu cjelinu, to Russell bar u ovom završnom, općem di- 
jelu svoje knjige nije pokušao da objasni. 

U drugom dijelu ovog predgovora razmotrili smo ukratko 
glavni dio Russellove knjige, prvih dvanaest poglavlja u ko- 
jima Russell eksplicitno i konkretno raspravlja o »filozof- 
skim problemima«. Vidjeli smo da je tu Russell započeo s 
problemima metafizike da bi uskoro prešao na područje gno- 
seologije i na njemu ostao, krećući se njime čas centralnom 
stazom, a čas po graničnim područjima s metafizikom, filo- 
zofijom jezika i logikom. 

Tako se dva dijela Russellove knjige (veći i manji) bitno 
slažu. U oba je centralni položaj dobila gnoseologija. Ni u 
jednom filozofija nije potpuno svedena na gnoseologiju. No 
čini se da je »nenaučni dodatak« došao više do izražaja u za- 
vršnim općim razmatranjima, nego u glavnom dijelu knjige. 

Ovo Russellovo kolebanje između isključivo gnoseološki i 
šire shvaćene filozofije mi smo nazvali »gnoseo-sofija«. Ter- 
min, koliko mi je poznato, zasad nije upotrebljavan, a po 
svojim sastojcima mogao bi se shvatiti na dva razna načina: 
kao spoznaja mudrosti i kao mudrost o spoznaji. Svaka od 
ove dvije moguće interpretacije dobro pogađa jednu stranu 
Russellove koncepcije filozofije: »spoznaja mudrosti« — ide- 
ju da je mudrost krajnji cilj spoznaje, cilj kojemu moramo 
težiti makar ga i ne mogli doseći, »mudrost o spoznaji« — 
ideju da ne smijemo nekritički vjerovati u mogućnost spoz- 
naje, da spoznaju moramo podvrći kritičkom ispitivanju s 
ciljem da postignemo mudrost o njoj. 

Russellovi Problemi filozofije ni po opsegu ni po načinu 
pisanja ne pretendiraju da budu kapitalno djelo. To je svo- 
jevrstan uvod u filozofiju, ali ne u filozofiju uopće nego u 
filozofiju Bertranda Russella, čak ni općenito u njegovu fi- 
lozofiju, nego u njegovu gnoseo-sofiju. Takvi uvodi u filo- 
zofiju nisu nepoznati. To su uvodi koji neće da budu samo 
uvodi, nego i pozitivan doprinos filozofiji. Njihov uvodni ka- 
rakter dolazi do izražaja više izvanjski u kratkoći, jasnoći, 
izbjegavanju teškog načina izražavanja. Ali takvi uvodi uje- 
dno samostalno rješavaju neke probleme i žele da budu do- 

prinos filozofiji. Russellovo originalno raspravljanje u ovoj 
knjizi kreće se u pravcu svođenja filozofije na gnoseologiju. 
No on se na radikalno svođenje ne može odlučiti i ujedno 
afirmira ne-gnoseološku filozofiju. U ovu kontradikciju Rus- 
sell želi da nas uvede odnosno da nas u nju za sobom po- 
vede (zavede). Zato smo u ovom predgovoru i nazvali Russel- 
lovu knjigu »uvodom« — termin koji on sam nije upotrebio. 

Karakteriziranjem Russellovog poduhvata kao zavođenja 
u gnoseo-sofiju ovaj još nije ni »osporen« ni »opravdan«. Ti- 
me smo tek pokušali naznačiti u čemu je tu riječ. No prem- 
da »prava kritika« tek predstoji, neki elementi kritike dani 
su već i u ovom izlaganju. U tom smislu ovaj je predgovor 
pokušao da bude uvod u kritiku (gnoseo-sofije). 

Heidegger i jugoslavenska m 
filozofija prakse 


O ovcvj temi govorim s izvjesnom nelagodom, iz slijedećeg 
razloga: Prije nekih pet godina na Humboldtovom simpozi- 
ju »Frankfurtska škola i njeni plodovi« (»Die Frankfurter 
Schule und die Folgen«) govorio sam o »Frankfurtskoj školi 
i zagrebačkoj filozofiji prakse«. Tako bi mogao nastati uti- 
sak: kad god Fondacija A. von Humdoldta (Alexander von 
Humboldt-Stiftung) organizira neki filozofski skup — ja se 
odmah javljam s predavanjem o jugoslavenskoj filozofiji 
prakse. Ali to nije baš savim tako. Deck sam doista sam bio 
predložio temu svog predavanja o Frankfurtskoj školi, na- 
slov ovog referata sugerirali su mi organizatori skupa o Hei- 
deggeru, a ja sam tu sugestiju rado prihvatio, jer mi se tema 
učinila zanimljiva i važna.! 


Recepcija Heideggerove filozofije u Jugoslaviji bila je od 
pedesetih godina vrlo intenzivna. Među filozofima dvadesetog 
stoljeća Heidegger je u Jugoslaviji bio jedan od najviše pro- 
uočavanih, prevođenih i prikazivanih. S druge strane, Jugosla- 
vija pripada među zemlje u kojima je Heideggerova filozo- 
fija u filozofskoj diskusiji (i šire) bila najjače prisutna. Hei- 
deggerova bibliografija koju je sastavio Hans-Martin Sass, 
a objavljena je u Americi,* sadrži doduše — među približno 
5400 radova o Heideggeru — samo 5 jugoslavenskih priloga. 
Ali jedna jugoslavenska bibliografija, koju je 1984. sastavio 


1 Kako se djelomično vidi i iz ovog uvodnog pasusa, ovaj 
tekst pročitan je kao referat na Humoldtovom simpoziju »O Hei- 
deggerovoj filozofskoj aktualnosti« (»Zur philosophischen Aktu- 
alitit Heideggers«, Bonn, 24—27, IV 1989). Sugerirani naslov gla- 
sio je na njemačkom: »Heidegger und die jugoslawische Praxis- 
-Philosophie«. Njemački izraz »Praxis-Philosophie« ovdje se pre- 
vodi kao »filozofija prakse«, a izraz »Praxis-Philosoph« najčešće 
»filozof prakse« i ponekad »Praxis-filozof«. 

2 Hans-Martin Sass, Martin Heidegger, Bibliography and Glos- 
sary. Published by Philosophy Documentation Centre, Bowling 
Green Ohio, 1982, 523 p. 

Dobrilo Aranitović3 bilježi 285 tekstova o Heideggeru objav- 
ljenih u Jugoslaviji (do 1984). Gotovo polovinu tu čine pre- 
vedeni radovi inozemnih autora, ali i ti prijevodi svjedoče 
o interesu za Heideggerovu misao u Jugoslaviji, kao i o na- 
stojanju da se uzme u obzir međunarodna diskusija o Hei- 
deggeru. S druge strane, nije za potejenjivanje ni. brojka od 
približno 150 jugoslavenskih priloga o Heideggeru. Iz iste bi- 
bliografije vidi se također da je do 1954. godine u Jugosla- 
viji objavljeno 10 Heideggerovih knjiga (od toga 8 u hrvat- 
skom ili srpskom, a 2 u slovenskom prijevodu) kao i 51 pri- 
log u različitim časopisima i zbornicima. Pritom u Aranito- 
vićevoj bibliografiji nije mogao biti spomenut prijevod Sein 
und Zeit-a iz 1985 (gdje je ta bibliografija i objavljena kao 
prilog) kao mi prijevodi i prilozi diskusiji o Heideggeru ob- 
javljeni u Jugoslaviji od 1985. do danas. Recepcija Heidegge- 
ra u Jugoslaviji svakako nije bila tako opsežna kao u Nje- 
mačkoj i kod drugih filozofskih velesila (kao npr. u SAD, 
Francuskoj, Japanu), ali kad je riječ o manjim i filozofski 
manje prominentnim zemljama, bila je među najintenzivni- 
jim. 

Za ovu široku recepciju Heideggerove filozofije u Jugo- 
slaviji, koja nije nepoznata kod nas, kao ni izvan Jugosla- 
vije, zaslužni su prije svega tzv. »filozofi prakse«. To ne zna- 
či da su samo (filozofi prakse sudjelovali u toj recepciji ili 
da se ona razvila potpuno u onom pravcu u kojem su je oni 
bili započeli i nastavili. Velik dio te recepcije, što se i moglo 
očekivati, otišao je u drugom pravcu. Međutim, ostaje činje- 
nica da su upravo filozofi prakse odlučujuće potakli i odre- 
dili proučavanje Heideggera i diskusiju o Heideggeru u Ju- 
goslaviji.* 


3 Dobrilo Aranitović, »Heidegger u Jugoslaviji (bibliografija 
1937—1984)«, Martin Heidegger, Bitak i vrijeme, Naprijed, Za- 
greb, 1985, str. CXXXV—CLXVII, 507—510. 

4 Filozofi prakse nisu bili prvi koji su u Jugoslaviji objavlji- 
vali o Heideggeru. Iz Aranitovićeve bibliografije vidi se da su 
prva tri priloga o Heideggeru objavljena u Jugoslaviji 1937. i 
1938. u časopisu Philosophia što ga je u Beogradu izdavao Albert 
Liebert (autori su bili H. J. Schoeps, M. Buber i K. Lčowith). Za- 
tim, za vrijeme drugog svjetskog rata, odnosno u vrijeme oku- 
pacije Jugoslavije, jedan hrvatski franciskanac, Vladimir fra Kru- 
no Pandžić obranio je svoju doktorsku disertaciju (»Problem is- 
tine u filosofiji Martina Heideggera«) 1942. na univerzitetu u Lju- 
bljani (knjižica — 84 strane — doživjela je 1943. dva prikaza u 
štampi). Značajan poticaj za diskusiju o Heideggeru dala su kra- 
jem 40-ih godina predavanja (1956. godine preminulog) zagrebač- 
kog profesora Marijana Tkalčića. Ali kontinuirana diskusija o 
Heideggeru razvila se tek u toku pedesetih i šezdesetih godina. 
Za godine 1950—1957 Aranitović bilježi ukupno 7 priloga o Hei- 

S druge strane — što možda nije tako poznato — Heidegger 
je pokazivao priličan interes za jugoslavensku filozofiju pra- 
kse. Tako se on bio preiplatio na međunarodno izdanje ča- 
sopisi Praxis, rado je primao u posjetu i na razgovor jugo- 
slavenske filozofe, a kod njemu bliskih njemačkih filozofa 
koji su često posjećivali Jugoslaviju“ redovno se raspitivao 
o jugoslavenskoj filozofskoj sceni i napose o Praxis-filozofi- 
ma i o zasjedanjima Korčulanske ljetne škole. 1968. godine 
on je rado prihvatio prijedlog E. Finka da sudjeluje u jed- 
nom malom njemačko-jugoslavenskom simpoziju na temu 
»Djelovanje« (»Die Handlung«), koji je trebalo da se održi 
u Freiburgu, a snimala bi ga njemačka televizija. Simpozij 
sa 6 učesnika (Heidegger, Fink i Berlinger od Nijemaca, a 
Grlić, Kangrga i Petrović od Jugoslavena) bio je planiran za 
početak jula, ali su ga jugoslavenski učesnici otkazali, ne iz 
nekih načelnih razloga, nego zato što je u to vrijeme u Ju- 
goslaviji bila započela velika kampanja protiv Praxis-filozo- 
fa, tako da oni nisu mogli da pravovremeno pripreme svoje 
referate za simpozij.$ 


deggeru: 1950 — po jedan prilog R. Supeka i V. Sutlića, 1951 
— jedan prilog M. Tkaičića, 1952 — jedan prilog D. Jeremića, 
1954 — jedan prilog G. Petrovića, 1956 — jedan prilog V. Sutlića, 
1957 — jedan prilog D. Nedeljkovića. Zatim 1958. godina donosi 
najednom 86 priloga: po dva D. Pejovića i Sutlića te po jedan 
D. Grlića i M. Damjanovića, 1959. godina ponovo 6 priloga itd. 
Grlić, Pejović, Petrović | Supek bili su četvorica od sedam bu- 
dućih »osnivača« časopisa Praxis, a Damnjanović i Sutlić bili su 
tada bliski filozofima prakse. A u nastavku Aranitovićeve biblio- 
grafije susrećemo daljnja imena »filozofa prakse«, kao npr. M. 
Kangrga, B. Bošnjak, M. Životić, Ž. Puhovski itd. — Još je upad- 
ljivija bila uloga filozofa prakse kao inicijatora prevođenja Heli- 
deggera. 1958. objavljen je u Jugoslaviji prvi Heideggerov tekst 
na hrvatskom ili srpskom jeziku: »Wozu Dichter« u prijevodu 
D. Grlića, 1959, je slijedio prvi prijevod u obliku knjige. Pod 
naslovom O biti umjetnosti objavljena su dva teksta iz Holzwege 
— pored već spomenutog Grlićevog prijevoda »Wozu Dichter«, 
također »Der Ursprung des Kunstwerks« u prijevodu D. Pejo- 
vića. Svakako poslije tog proboja filozofi su daljnje prevođenje 
Heideggera prepustiti drugima — prije svega mlađim kolegama 
i jezičkim specijalistima. 

5 Među ove su pripadali prije svega E. Fink i K.-H. Volk- 
mann-Schluck, kao i R. Berlinger, W. Biemel, H.-G. Gadamer, 
W. Marx, M. Miiller i dr. 

$ U jednom pismu G. Petroviću, od 15. maja, E. Fink piše: 
».., Počeo sam sa više institucija pomalo organizirati kolokvij 
DJELOVANJE (DIE HANDLUNG), ali se nadam povoljnom is- 
hodu pregovora, Gospodin profesor Heidegger pristao je da su- 
djeluje i jako se veseli što će moći da sa jugoslavenskim prija- 
teljima diskutira o centralnim problemima praktičke ljudske eg- 
zistencije... Ako se dobro sjećam kao termin smo dogovorili 
tjedan poslije 7. jula. Ako kod Vas buđe nekih teškoća, molim 

Prirodno se javlja pitanje: kako to da su upravo »filozofi 
prakse«, koji su u svijetu poznati kao predstavnici »marksiz- 
ma« ili »neomarksizma«, i koji su i nakon što su se distanci- 
rali od »marksizma« i »neomarksizma«, uvijek iznova istica- 
li Marxa kao velikog mislioca i svog učitelja, odigrali u Ju- 
goslaviji tako veliku ulogu u recepciji Heideggera, tog »anti- 
marksističkog«, konzervativnog mislioca, koji je usto bar ne- 
ko vrijeme bio nacist ili je čak, kako to u posljednje vrije- 
me neki tvrde, svojom filozofijom pripremio nacizam i filo- 
zofski ga pokušao zasnovati i opravdati, makar i ne sasvim 
na službeno priznati način? Nije li to plod nekog nesporazu- 
ma, indicija da »filozofi prakse« nisu bili dorasli moćnom 
Heideggerovom mišljenju, pa su podlegli sirenskim zvucima 
njegovih riječi, da nisu progledali pravi smisao njegovih 
umovanja? Ili su možda kod »velikog Heideggera« potražili 
utočište nakon što su sami razorili autoritete marksističkog 
mišljenja? Da li su željeli da na tragu mladog Marcusea još 
jednom ponove avanturu »hajdegerovskog marksizma«? 

Ne namjeravajući da opširno prikazujem recepciju Hei- 
deggera u Jugoslaviji i ulogu koju su pritom igrali filozofi 
prakse (što bi inače bila dobra tema za knjigu) htio bih po- 
kušati da bar djelomično odgovorim na ovdje nabačena pi- 
tanja. Ipak, prije nego što se vratim odnosu filozofa prakse 
prema Heideggeru, moram reći nekoliko riječi o filozofima 
prakse »po sebi«. Pritom ću se uglavnom ograničiti na sa- 
mo neke tačke u kojima postoje nesporazumi čak i među oni- 
ma za kvtje se smatra da su »dobro informirani« o filozofima 
prakse. 

Međunarodnoj javnosti jugoslavenski filozofi prakse po- 
stali su poznati prije svega preko časopisa Praxis (1964— 
1974) i Korčulanske ljetne škole (1963—1974). To je neke na- 
velo na pomisao da je jugoslavenska filozofija prakse nasta- 
la između sredine šezdesetih i sredine sedamdesetih godina. 
U stvari ona je nastala već u toku pedesetih, pri čemu se u 
toku šezdesetih i sedamdesetih godina svakako nije samo da- 
lje elaborirala, nego i u mnogome modificirala. Glavni pred- 
stavnici prve generacije filozofa prakse bili su (uz samo 2—3 
izuzetka) tada mladi filozofi, koji su neposredno poslije rata 
studirali filozofiju, krajem četrdesetih ili početkom pedesetih 
godina završili studij i početkom pedesetih godina počeli ob- 


da me pravovremeno obavijestite. Službeni poziv Tebi, Grliću i 
Kangrgi uslijedit će uskoro, — Mi bismo se svi radovali kad bi 
došlo do razgovora.« Daljnji tok priprema kao i komplikacije 
koje su dovele do otkazivanja simpozija vidjeli bi se iz daljnje 
korespondencije E. Finka s tri navedena Jugoslavena i s razli- 
čitim njemačkim adresatima. 

javljivati. Njihovi prvi radovi predstavljali su kritiku stalji- 
nističke interepretacije marksizma i ujedno pokušaj stvaranja 
jedne bolje, nedogmatske verzije marksističke filozofije. Sta- 
ljina i sovjetsku filozofiju oni su najprije kritizirali sa sta- 
novišta Lenjina i Engelsa, ali su uskoro vidjeli da su filo- 
zofske pozicije te dvojice sporne, da su oni (zajedno s Ple- 
hanovom) tvorci »đijalektičkog i historijskog materijalizma«, 
što ga je Stalijn, u dodatno simplificiranom i iskrivljenom 
obliku, kanonizirao i zloupotrebio za loše političke svrhe. Za- 
to su podvrgli kritici također Engelsa i Lenjina (i cijeli mar- 
ksizam Druge i Treće internacionale), prije svega sa stano- 
višta Marxa, kod kojeg su (napose u njegovim mladenačkim 
radovima) našli ishodište za jednu sasvim drukčiju filozofiju 
— za humanističku filozofiju prakse. Izvjesnu dvosmislenost 
vidjeli su međutim i kod Marxa: u osnovi on je bio filozof 
prakse, tj. mislilac slobode, ali ujedno je bio i otac »historij- 
skog materijalizma«, na koji su se nastavila determinističko- 
-mehanička shvaćanja Engelsa, Lenjina i Staljina. Tako su 
filozofi prakse zadržali Marxa, mislioca prakse, kao znača- 
jan poticaj za mišljenje, ali su došli do zaključka da je uče- 
nički stav u filozofiji nedovoljan, da o otvorenim problemi- 
ma filozofije i napose o filozofskim problemima suvremenog 
svijeta treba misliti samostalno. Pritom im je, naravno, bi- 
lo jasno i to da vlastito mišljenje ne može stići predaleko 
ako ignorira mišljenje drugih i napose ako propušta prou- 
čavanje velikih filozofa prošlosti i dijalog sa suvremenim mi- 
šljenjem. 

Tako »filozofi prakse« nisu u Jugoslaviji inicirali samo 
studij tada »zabranmjenog« (»mladog«) Marxa, nego i svih onih 
marksista koje je staljinistička dogmatika žigosala kao »de- 
vijante«, »revizioniste«, »izdajnike marksizma«, »antimarksi- 
ste« itd., ali ne samo marksista, nego i najznačajnijih suvre- 
menih filozofa drugih pravaca. Pored recepcije Heideggera 
oni su potakli i recepciju Brentana, Husserla, N. Hartmanna, 
Nietzschea, Jaspersa, Sartrea, Merleau-Pontyja, Russella, Mo- 
orea, Witigensteina, itd. Upravo u vrijeme kad su počeli iz- 
građivati svoja vlastita shvaćanja — u toku pedesetih godi- 
na — zagrebački filozofi prakse bili su mjerodavno angaži- 
rani i na pripremanju 12-tomne Hrestomatije filozofije, u ko- 
joj je prikazana i najvažnijim tekstovima dokumentirana ci- 
jela povijest filozofije. 

Naravno, na svoj način povijest filozofije i suvremenu fi- 
lozofiju proučavali su i dogmatski marksisti, ali cijelu povi- 
jest predmarksovske filozofije oni su promatrali samo kao 
pretpovijest »jedino naučne« marksističke filozofije, kao svo- 
jevrsnu kombinaciju nesavršenih anticipacija marksističkih 

shvaćanja i velikih »pogrešaka« što su ih Marx i Engels ko- 
načno ispravili. Na sličan (i još gori) način »istraživala« se 
i suvremena filozofija. Pojedinim filozofima kod kojih su se 
mogla naći shvaćanja slična oficijelno marksističkim prizna- 
vala se djelomično istinitost i progresivnost, a svi ostali bili 
su »raskrinkavani« kao konzervativni i reakcionarni. 

Direktno suprotno, jugoslavenski filozofi prakse prouča- 
vali su velike filozofe prošlosti, kao i suvremene filozofe, upra- 
vo u nadi da bi u dijalogu s njima mogli nešto naučiti i do- 
biti poticaje za vlastito mišljenje. To učenje, naravno, nije 
bilo shvaćeno kao pasivno preuzimanje drukčijih filozofskih 
shvaćanja. Dijalog, kako su ga oni shvaćali, bio je moguć 
samo tamo gdje partneri u razgovoru ne misle isto i sprem- 
ni su da argumentativno zastupaju svoja shvaćanja i ujedno 
kritički razmatraju shvaćanja onog drugog u njihovoj naj- 
boljoj i najjačoj formi, te su voljni da uvažavajući njegove 
eventualne bolje argumente korigiraju i vlastita shvaćanja. 
Drugim riječima, filozofi prakse shvaćali su dijalog kao do- 
ista kritičko (i samokritičko) raspravljanje, usmjereno isklju- 
čivo na istinu. 

No šta su filozofi prakse našli kod Heidegera? Gdje su 
otkrili dodirne tačke za diskusiju s njim? Zašto im se Hei- 
degger učinio tako zanimljivim kao partner za razgovor? Do 
kakvih su rezultata došli u dijalogu s njegovim mišljenjem? 
U kojoj mjeri može njihovo kritičko raspravljanje o Heideg- 
geru biti relevantno za međunarodnu diskusiju o Heidegge- 
ru? 

Sva ova i slična pitanja moramo odmah malo ograničiti. 
Nisu se svi filozofi prakse intenzivno zanimali za Heidegge- 
ra. Neki filozofi prakse (kao npr. Marković i Stojanović) 
uglavnom nisu ulazili u raspravljanje s Heideggerom. Drugi 
(kao Bošnjak, Z. Golubović, Kangrga, Korać, Supek, Vra- 
nicki) bavili su se povremeno intenzivnije Heideggerom, a 
samo neki (Grlić, Pejović i Petrović u Zagrebu i Životić u 
Beogradu) pisali su češće o Heideggeru (posljednjima bi mo- 
žda trebalo dodati još Sutlića iz Zagreba, Đurića iz Beogra- 
da, Pirjevca iz Ljubljane i Šarčevića iz Sarajeva, koji su se 
svi intenezivno bavili Heideggerom i bar jedno vrijeme — 
ne svi u isto vrijeme — bili »filozofi prakse« ili njima bliski). 

Šta je, dakle, doduše ne sve, ali ipak brojne »filozofe 
prakse« privuklo kod Heideggera? 

Kao što je već rečeno, jugoslavenski filozofi prakse de- 
taljno su kritizirali tada vladajuću koncepciju marksističke 
filozofije, dijalektički i historijski materijalizam, pri čemu 
su odbacili ne samo »materijalizam« tog »dijalektičkog ma- 
terijalizma« nego i njegovu »dijalektiku«, i ne samo »dija- 


162 


lektički materijalizam«, nego i »historijski«. Jedan od njiho- 
vih najvažnijih prigovora bio je da predstavnici te filozofije, 
koja čini zbrkanu mješavinu ontologije, filozofije prirode, 
spoznajne teorije i sociologije, nisu uopće postavljali, nego 
su čak kao »apstraktan« izričito odbacivali problem čovjeka, 
što im, s druge strane, nije smetalo da prešutno pretpostav- 
ljaju shvaćanje čovjeka kao ekonomske životinje (radne ži- 
votinje, životinje koja proizvodi oruđa, a tool-making ani- 
mal). Jugoslavenski filozofi prakse naprotiv su zastupali 
shvaćanje da bi u centru suvremene filozofske diskusije tre- 
balo da bude upravo problematika čoveka, a u Marxu (na- 
pose u »mladom«) našli su ishodište za razvoj filozofske kon- 
cepcije u kojoj se čovjek shvaća kao biće prakse — u neo- 
bičnom smislu slobode i stvaralaštva. Tako su oni sebi kao 
svoj glavni zadatak postavili elaboriranje filozofije čovjeka 
kao filozofije slobode.? 


Unutar tog zajedničkog okvira razvile su se svakako broj- 
ne individualne modifikacije, kao i, grubo rečeno, dvije gla- 
vne tendencije. Neki su zadatak izrađe filozofske teorije čo- 
vjeka vidjeli kao zadatak jedne nove, humanističke filozof- 
ske antropologije, koja bi trebalo da postane centralnom fi- 
lozofskom disciplinom, ili možda čak i cjelinom (filozofije. 
Takvu proširenu filozofskpu antropologiju trebalo bi, mislilo 
se, razviti nezavisno od svake metafizike, odnosno ontolo- 
gije, u osloncu na rezultate empirijskih društvenih nauka, 
kao npr. sociologije i etnologije, odnosno kulturne antnopo- 
logije. U svom pristupu ona, doduše, ne bi smjela jedno- 
stavno imitirati metode empirijskih nauka, ali bi ipak mo- 
rala postupati po jednoj objektivnoj, racionalnoj, »naučno- 
filozofskoj« metodi. 


U jednoj drugoj struji bilo je više skepse prema mo- 
gućnosti da se socijalnonaučnim istraživanjem pridonese bit- 


7 Više o shvaćanjima jugoslavenskih filozofa prakse: G. Pe- 
trović, Wiđer den autoritaren Marxismus, Europšische Verlags- 
anstalt, Frankfurt 1969; G, Petrović, Philosophie und Revolution, 
Rowohlt, Reinbek bei Hamburg 1971; G. Petrović (Hg.), Revo- 
lutioniire Praxis, Jugoslawischer Marxrismus der Gegenwart, Ver- 
lag Rombach, Freiburg 1969; O. K. Flechtheim, E. Grassi (Hg), 
Marxistische Praxis, Wilhelm Fink Verlag, Minchen 1973; B. Bo- 
šnjak, R. Supek (Hg.), Jugoslawien denkt anders, Europa Verlag, 
Wien- Ziirich 1971; M. Marković, G. Petrović, Praxis. Yugoslav 
Essays in the Philosophy and Methodology of the Social Sciences, 
D. Reidel Publishing Company, Dordrecht, Boston, London 1979. 
(Ovaj mali izbor literature o filozofiji prakse bio je namijenjen 
njemačkom čitaocu. Ostavljam ga tek toliko da jugoslavenski či- 
talac — kojemu takav elementarni izbor nije potreban — vidi 
šta sam preporučio njemačkom.) 

nom razjašnjavanju temeljnih filozofskih pitanja. S druge 
strane, predstavnici te tendencije bili su uvjereni da pitanje 
o čovjeku nužno uključuje i tradicionalno ontološko pitanje 
i da se ono može adekvatno razmatrati samo kao ontolo- 
ško-antropološko ili, bolje, kao općefilozofsko, ponajbolje u 
jednoj filozofiji koja sama sebe transcendira i »ukida« u 
»mišljenju revolucije«. 

Pa ipak uprkos svim razlikama, gotovo svi predstavnici 
filozofije prakse bili su u jednoj tački složni: da filozofija 
kojoj teže ne može ostati samo opća teorija čovjeka, da ona 
treba da kaže nešto i o suvremenom čovjeku i suvremenom 
drušivu, te da joj pripada neka uloga u nastojanju da se 
suvremeni svijet učini boljim. Pri konkretnom shvaćanju 
te uloge došlo je do više različitih interpretacija. Jedni su 
ulogu filozofije vidjeli kao uglavnom »negativnu«, odnosno 
»kritičku«, a drugi su tražili od nje da pokuša ponuditi i 
»pozitivnu« bar sasvim općenitu viziju jednog mogućeg bo- 
ljeg svijeta. Jedni su mislili da filozofija može neposredno 
djelovati samo na nauke, a samo posredno na svijet u kojem 
živimo, dok su drugi vjerovali da je ona u stanju da i ne- 
posredno utječe na čovjekovo djelovanje. A što se tiče ka- 
raktera nove filozofije kojoj se teži, jedni su filozofiju koju 
treba elaborirati shvaćali kao novi filozofski pravac, bez 
ambicije da prevlada filozofiju u dosadašnjem smislu; dok 
su neki od filozofije prakse očekivali da se Sama transcen- 
dira kao filozofija, da se Izdigne do mišljenja koje dosadaš- 
nju filozofiju nadilazi — do mišljenja revolucije. 

Pri takvoj orijentaciji jugoslavenske filozofije prakse, 
koja je ovdje mogla biti karakterizirana samo u naznakama 
i neprecizno, nije čudno što je Heideggerovo mišljenje po- 
stalo zanimljivo, doduše ne podjednako za sve filozofe pra- 
kse, no svakako u velikoj mjeri za one koji su pošli od on- 
tološko-antropološke koncepcije čovjeka i svijeta i koji su 
tu koncepciju razvili u »mišljenje revolucije«. 

Pritom ti filozofi prakse nisu tražili samo pojedinačne 
sličnosti i moguće dodirne tačke kod Heideggera (kakvih bi 
se sigurno moglo mnnogo naći). Upravo u temeljnom pro- 
jektu Heideggerovog mišljenja oni su pronašli ono najza- 
nimljivije i najvažnije. Tako su oni u Heideggerovom Sein 
und Zeit-u, u njegovoj koncepciji fundamentalne ontologije 
otkrili misaoni projekt veoma blizak onome što su ga sami 
pokušali elaborirati polazeći od Marxa. Prije nego filozofi 
prakse (iako svakako ne prije Marxa) Heidegger je pokušao 
unutrašnje povezati u jednu cjelinu pitanje o bivsivova- 
nju i pitanje o čovjeku. Pritom on nipošto nije htio da 
napravi neku novu sintezu tradicionalne apstraktne ontolo- 

gije i ontološki nezasnovane filozofske antropologije, nego 
je prije svega želio na nov način zajedno misliti pitanje o 
bivstvovanju uopće i pitanje o čovjeku. Projekt izvanjske 
sinteze dosadašnje ontologije i antropologije bio je stran 
i filozofima prakse. I oni su željeli novo mišljenje koje bi 
na nov način postavilo pitanje o čovjeku i ono u smislu 
bivstvovanja. 

Heideggerova pretenzija da njegova fundamentalna onto- 
logija nije nova sinteza dvaju starih pitanja (ni dviju starih 
filozofskih disciplina) zasnivala se, s jedne strane, na tvrdnji 
da je njegovo pitanje o bivstvovanju bitno različito od pi- 
tanja o bivstvovanju tradicionalne ontologije, jer je ova pre- 
viđala ontološku diferenciju, pa je pod bivstvovanjem za- 
pravo mislila bivstvujuće kao cjelinu ili najviše bivstvujuće; 
a s druge strane na tvrdnji da je u tradicionalnom pitanju 
bila riječ o danoj biti čovjeka kao životinjske vrste (ili ži- 
vog bića), dok je kod Heideggera čovjek naprotiv shvaćen 
kao tubivstvovanje — jedno bivstvujuće koje je principijel- 
no ralzičito od svakog drugog bivstvujućeg. Umjesto da pita 
o biti čovjeka Heidegger je (u Sein und Zeit-u) postavio tri 
različita, ali međusobno tijesno povezana i hijerarhijski sre- 
đena pitanja: pitanje o temeljnom ustrojstvu tubivstvovanja, 
pitanje o bivstvovanju tubivstvovanja i pitanje o smislu biv- 
stvovanja tubivstvovanja. Stoga je posve shvatljivo što su 
filozofi prakse, koji su i sami bili nezadovoljni s tradicional- 
nim pitanjem o biti čovjeka pokazali interes za Heideggerov 
pokušaj. Tradicionalno pitanje sugerira unaprijed simplifi- 
ciranu podjelu čovjeka na »bitna« i »nebitna« svojstva, pri 
čemu se ljudska »bit« svodi na ograničen broj bitnih obi- 
lježja. Heideggerovo raščlanjivanje pitanja o bivstvovanju na 
tri pitanja omogućilo mu je mnogo bogatiju, svestraniju i 
potpuniju analizu, a mnoge pojedinosti te analize našli su 
filozofi prakse uvjerljivim ili bar zanimljivim i poticajnim. 

To što su filozofi prakse s velikim interesom i s odre- 
đenom simpatijom promatrali Heideggerovu koncepciju fun- 
damentalne ontologije i unutar nje razvijeno shvaćanje čo- 
vjeka, nipošto ne znači da su oni tu koncepciju nekritički 
prihvaćali ili da su se s njom identificirali. Mnogošta u 
Heideggerovoj analizi oni su smatrali nepromišljenim, ne- 
zasnovanim, neosiguranim i jednostavno neprihvatljivim. 

Tako su filozofi prakse obratili pažnju na to da Heidegger 
u Sein und Zeit-u iznevjerava svoju odlučnu tvrdnju da u 
filozofiji postoji samo jedno temeljno pitanje — pitanje o 
smislu bivstvovanja uopće, jer on u svojoj skici ipak jasno 
razlikuje dva pitanja — pitanje o smislu tubivstvovanja i 
pitanje o smislu bivstvovanja uopće (pri čemu je u objav- 

ljenom dijelu Sein und Zeit-a doista elaborirao samo prvo 
pitanje). Reći da ta dva pitanja nisu jednako važna, jer je 
pitanje o smislu bivstvovanja tubivstvovanja samo podre- 
đeno pomoćno ili pripremno pitanje, nesamostalan dio glav- 
nog pitanja, išlo bi protiv glavne struje Heideggerovih iz- 
vođenja. Prije bi se smjelo reći da bi to »pomoćno pitanje« 
doista trebalo da se označi kao temeljno, jer se, prema Hei- 
deggeru, odgovaranjem ma to pitanje odgovara u osnovi i 
na pitanje o bivstvovanju uopće, odnosno dobija se jedan 
općenit odgovor, koji treba još samo da se elaborira u po- 
jedinostima. Reći da su ta dva pitanja (pitanje o bivstvo- 
vanju i pitanje o tubivstvovanju) za Heideggera samo jedno 
nedjeljivo pitanje (pa je besmisleno spekulirati koje je od 
njih važnije) također ne bi bilo uvjerljivo. Heidegger je ta 
dva pitanja ipak ne samo jasno razgraničio, nego je tačno 
propisao redoslijed njihova razmatranja: najprije pitanje o 
tubivstvovanju, a zatim ono o bivstvovanju uopće. 

Kao što je poznato, Sein und Zeit je ostao nedovršen, 
pri čemu ono što je Heidegger objavio pod naslovom Biv- 
stvovanje i vrijeme. Prva polovina (Sein und Zeit. Erste 
Hdlfte) nije polovina planiranog djela, a nije ni, kao što su 
neki tvrdili, trećina, nego samo četvrtina. Izostanak tri če- 
tvrtine zamišljene knjige Heidegger je sam opisao kao »za- 
državanje« (»suzdržavanje«, »neobjavljivanje«, »Zuriickhal- 
tung«) trećeg odjeljka prvog dijela Sein und Zeit-a, a to na- 
vodno »suzdržavanje pri objavljivanju« u svom je slavnom 
»Pismu o humanizmu« objasnio na slijedeći način: »Ovdje 
se sve (cjelina) preokreće (obrće). Sporni odjeljak bio je za- 
držan, jer je mišljenje u dovoljnom iskazivanju tog obrta 
zakazalo i uz pomoć jezika metafizike nije se probilo.<5 

Nasuprot tome, u jednom predavanju održanom 1958. i 
objavljenom 1960. pokušao sam pokazati da Heidegger nije 
mogao da napiše treći odjeljak Sein und Zeit-a, jer je on 
tom odjeljku u »Uvodu« spomenutog djela namijenio zada- 
tak da odgovori na pitanje o smislu bivstvovanja uopće, a 
taj zadatak sam je u prva dva odjeljka učinio praktički ne- 
rješivim, jer je u njima iskopao nepremostivu razliku iz- 
među dva temeljna modusa bivstvovanja (bivstvovanje tu- 
bivstvovanja i bivstvovanje netubivstvovanog bivstvujućeg) 
kao i između njima primjerenih pojmovnih sredstava, odn. 
jezika (jezika egzistencijala i jezika kategorija). Time nisam 


8 M. Heidegger, Uber den Humanismus, Vittorio Klostermann, 
Frankfurt am Main 1947, S. 17. 

? »Martin Heidegger i problem fundamentalne ontologije«, Fi- 
lozofija, 1/1960, str. 3—18. 

htio tvrditi da je objašnjenje dano u »Pismu o humanizmu« 
pogrešno, nego prije da se Heidegger u navedenom pismu 
izrazio u izvjesnoj mjeri dvosmisleno, kao da je prirodu svog 
neuspjeha želio istovremeno razotkriti i prikriti, Jasno pri- 
znajući da se pri navedenom uzdržavanju nije radilo o ne- 
kom izvanjskom razlogu, nego o »zakazivanju mišljenja« on 
je ujedno oštro razdvojio mišljenje i jezik, sveo je jezik na 
pomoćno sredstvo mišljenja i glavnu je krivnju svalio ne 
na samo mišljenje, nego na »jezik metafizike«, kojim se po- 
služio. Mislim da ovo objašnjenje može postati prihvatljivo 
samo uz dvije »korekture«, odn. »preciziranja«: 1) nije samo 
jezik bio u određenoj mjeri metafizički u Sein und Zeit-u, 
nego — u istoj mjeri — i samo mišljenje i 2) pod mišljenjem 
i jezikom metafizike moraju se ovdje misliti ne samo forme 
jezeka i mišljenja preuzete od tradicionalne metafizike, nego 
i dualističko metafizičko mišljenje i dualistički metafizički 
jezik (odn. »pojmovna aparatura«) koje je sam Heidegger 
iskovao u Sein und Zeit-u i koji se najjasnije izražavaju u 
dualizmu kategorija i egzistencijala!". 

Ako Heideggerova analiza tubivstvovanja više zakrčuje 
put ka odgovoru na pitanje o smislu bivstvovanja uopće nego 
što ga otvara i osigurava, to još možda nije dokaz da ona 
zakazuje i kao analiza čovjeka. Ustvari, kao što je već spo- 
menuto, filozofi prakse smatrali su Heideggerov pokušaj da 
se pitanje o biti čovjeka zamijeni sa tri »konkretnija« pi- 
tanja poticajnim i značajnim. Međutim, njima se činilo da 
je ta ideja ipak u mnogočemu sporna jednako kao i njeno 
izvođenje. Heidegger se nije potrudio da bliže objasni i ob- 
razloži svoju tročlanu podjelu pitanja o bivstvovanju. Zašto 
upravo »temeljno ustrojstvo«, »bivstvovanje« i »smisao biv- 
stvovanja«? I šta npr. znači pitanje o »bivstvovanju tubiv- 
stvovanja« kao pitanje koje bi bilo različito od pitanja o 
»temeljnom ustrojstvu tubivstvovanja« kao i od onog o »smi- 
slu bivstvovanja tubivstvovanja« i na koje bi trebalo odgo- 
voriti nezavisno i prije nego na ovo posljednje? Umjesto 
da se bespomoćno zaplećemo u teškoće o odnosu »temeljnog 
ustrojstva«, »bivstvovanja« i »smisla bivstvovanja« ne bi li 


10 Premda sam Heidegger, ako se ne varam, nije nigdje pisao 
samokritički o dualizmu kategorija i egzistencijala, njemu je oči- 
gledno uskoro postalo jasna promašenost te distinkcije, tako da 
je ona prešutno nestala iz njegovih kasnijih radova. To se vidi 
iz njegove 1929. objavljene knjige Kant und das Problem der 
Metaphysik, gdje se izraz »egzistencijal« pojavljuje samo uzgred 
i — moglo bi se čak reći — omaškom, kao i iz teksta njegovog 
1975. godine objavljenog kolegija Grunđprobleme der Phino- 
menologie, koji potječe iz 1927 godine. 

bilo bolje da zadržimo čak i staru riječ »bit« i da je shva- 
timo na nov način tako da se može govoriti o više nivoa 
biti (ne nužno samo tri)? 

Brojne teškoće nastaju i s četvrtim pitanjem o tubivstvo- 
vanju, koje postavlja Heidegger u Sein und Zeit-u, s pita- 
njem kojem on ne posvećuje nijedan izdvojeni dio svoje 
knjige, ali koje je cijelu prožima — s pitanjem autentičnosti. 
Daleko od toga da bih Heideggerov jezik autentičnosti op- 
tužio kao anticipaciju nacističkog žargona, ja sam u nje- 
govom razlikovanju autentičnog i neautentičnog bivstvovanja 
tubivstvovanja vidio svojevrsno prisvajanje Marxove distink- 
cije između otuđenog i neotuđenog ljudskog bivstvovanja, 
što naravno nije mogao biti razlog da se prešućuju teškoće 
u tom razlikovanju, kako ga shvaća Heidegger. Zato sam u 
svom »Uvodu u Sein und Zeit« pokušao analizirati i te teš- 
koće, a napose one koje se tiču odnosa te distinkcije prema 
tri spomenuta pitanja o tubivstvovanju kao i prema pitanju 
o smislu bivstvovanja uopće.!i 

Premda u Heideggerovoj analizi autentičnosti i neauten- 
tičnosti mnogošta ostaje otvoreno, jedno se ipak čini jasno: 
tom analizom on ne ide ni za kakvim svrhama osim čisto 
teorijskih. Niti on želi da svojim opisom autentičnosti po- 
takne (ili čak prisili) pojedinca na autentični način bivstvo- 
vanja, niti on teži da bilokakve društvene snage pokrene u 
borbu za ostvarenje nekog boljeg društvenog poretka. Nada 
da bi ljudi jednom mogli da uspostave »carstvo autentič- 
nosti« (neko društvo u kojem bi imali više izgleda za au- 
tentični individualni život) čini mu se isto tako smiješno kao 
i vjerovanje da su oni već jednom živjeli u zlatnom dobu. 
Uz sve poštovanje prema Heideggerovom  »realističkom«, 
»antiutopijskom« stavu, neki filozofi prakse vidjeli su iza 
toga jednu čisto teorijski spornu ideju: ideju nepromjenljive 
ljudske prirode. 

Ideju o  »konstantnosti ljudske prirode« Heidegger je iz- 
ričito zastupao u svojoj habilitacionoj radnji. Premda u Sein 
und Zeit-u nema takve direktne teze čini se da je shvaćanje 
o »konstantnosti ljudske prirode« prešutno temeljna pretpo- 
stavka Sein und Zeit-a. »Temeljno ustrojstvo« tubivstvova- 
nja, njegovo »bivstvovanje« i »smisao« njegovog bivstvova- 
nja pretpostavljaju se kao nešto nepromjenljivo postojeće, 
kao nešto već uvijek dano, što se upravo zato i kao takvo 


1i Vidi G, Petrović, »Uvod u Sein und Zeit«, u Martin Hei- 
degger, Bitak i vrijeme, Naprijed, Zagreb 1985, str. XIII— 
—CXXXIII (također u G. Petrović, Prolegomena za kritiku He.- 
đdeggera, Naprijed 1986, str. 131—146). 

može fenomenološki objektivno opisati. Jednako kao smisao 
bivstvovanja tubivstvovanja kao nešto unaprijed dano pret- 
postavlja se i smisao bivstvovanja uopće, a _ isto tako i od- 
nos između smisla bivstvovanja uopće i smisla bivstvovanja 
tubivstvovanja. Tako je cijeli projekt Sein und Zeit-a sa- 
građen na jedne nepovijesnoj pretpostavci: stalna, nepovi- 
jesna priroda čovjeka treba da se opiše u svom nevreme- 
nom odnosu prema bivstvovanju. U tu nevremenu i nepovi- 
jesnu prirodu ugrađeni su doduše kao momenti i vremenost 
i povijesnost, ali se obje penovo shvaćaju nepovijesno.!? 

Najveći nedostatak tradicionalnog pojma biti vidjeli su 
filozofi prakse u njegovoj nepovijesnosti. Heideggerova za- 
mjena »biti« sa tri druga isto tako nepovijesno shvaćena 
pojma čini se da je prije izmicanje pred problemom nego 
stvarno »popovjestvljenje« nepovijesnog pojma biti. Umje- 
sto da tradicionalnu »bit« jednostavno preimenuju ili da je 
zamjenjuju većim brojem isto tako nepovijesnih pojmova, 
filozofi prakse pokušavali su da bit čovjeka shvate na prin- 
cipijelno drugačiji način, npr. kao »cjelokupnost povijesno 
kreiranih ljudskih mogućnosti koja na svakom stupnju čo- 
vjekovog povijesnog razvoja može biti i doista jest razli- 
čita.«!" Da bi se moglo suditi jesu li i koliko su takvi po- 
kušaji uspjeli ili propali, trebalo bi ih svakako bliže raz- 
motriti. 

Međutim, dok Heidegger u Sein und Zeit-u nepovijesno 
shvaća čovjeka i bivstvovanje (kao i njihov odnos) izgleda 
da on istovremeno samo mišljenje čovjeka zamišlja druk- 
čije. Jedino što u Sein und Zeit-u ne ostaje uvijek isto i 
konstantno, nego već ima iza sebe pustolovnu povijest i za- 
država mogućnost daljnjeg bitnog samomijenjanja, jest u- 
pravo mišljenje. Nakon što mu je u njegovim prvim poku- 
šajima (u staroj Grčkoj) u izvjesnoj mjeri bilo pošlo za ru- 
kom da dokuči nevremeni smisao bivstvovanja, mišljenje je 
zatim zapalo u dvomilenijski zaborav bivstvovanja. I premda 
su dosadašnji pokušaji da se izvučemo iz tog zaborava pro- 
pali, ipak je moguće, i to je upravo reezervirano za Heideg- 
gera, da se jednim drukčijim mišljenjem shvati smisao biv- 
stvovanja i time započne nova (grubo rečeno treća) etapa u 
povijesti mišljenja. 

Tako je situacija u Sein und Zeit-u dosta neobična. Dok 
čovjek oduvijek bivstvuje tako kako bivstvuje, u uvijek 


12 Opsežnu kritiku Heideggerovih shvaćanja vremenosti i po- 
vijesnosti vidi u: Milan Kangrga: »Fundamentalna ontologija i 
vrijeme« Delo, br. 10/1982, str. 1—31. 

13 G. Petrović, Filozofija i revolucija, Naprijed 1973, str. 94. 

istoj kombinaciji autentičnih i neautentičnih momenata i u 
uvijek istom odnosu prema bivstvovanju i prema samom 
sebi, mišljenje ima slobodu, odnosno mogućnost da te vje- 
čne strukture promišlja i spoznaje ili da ih ne spoznaje, pa 
čak i ne pomišlja, i od njega se može zahtijevati (na kojoj 
osnovi, s kakvim obrazloženjem?) da se konačno uzdigne do 
mišljenja bivstvovanja. Smije li se takvo shvaćanje označiti 
kao protivurječnost u Heideggerovu mišljenju ili bar_ kao 
neki nesklad, disharmonija? 

Kako bilo da bilo, Heidegger je uskoro poslije Sein und 
Zeit-a došao do drukčijeg shvaćanja o tim pitanjima. Za- 
ključio je da glavna teškoća suvremenog čovjeka nije u 
tom što on živi u zaboravu bivstvovanja, što ne misli (bar 
ne primjereno) bivstvovanje, nego prije svega u tome što je 
ispao iz bivstvovanja, što ne bivstvuje na istinski ljudski 
način. Tako je glavni problem i ujedno glavni zadatak da- 
nas, ne samo da se na adekvatan način misli smisao biv- 
stvovanja, nego također da se na pravi način bude. Po Hei- 
deggeru čovjek ne može sam savladati taj zadatak, čak i 
inicijativa za to treba da dođe od samog bivstvovanja. Sa- 
mo nadolazak bivstvovanja može čovjeka iščupati iz bivstvo- 
vne napuštenosti (napuštenosti od bivstvovanja, Seinverlas- 
senheit), omogućiti mu da prispije u zbiljski ljudski način 
bivstvovanja. Ipak i mišljenje mora tome dati svoj prilog. 
Misleći smisao bivstvovanja uopće (a napose i vlastitog biv- 
stvovanja) čovjek treba da misleći iziđe u susret nadolasku 
bivstvovanja. No da bi moglo preuzeti takvu pripremnu u- 
logu, mišljenje mora i samo postati drukčije. Tradicionalna, 
na filozofske discipline podijeljena filozofija (kao ni funda- 
mentalna ontologija), koja se gotovim metodama obraća ne- 
kom danom predmetu ne može ispuniti taj zadatak. Njemu 
može biti doraslo samo jedno sasvim novo mišljenje, mišlje- 
nje bivstvovanja, koje se ne da zavesti nikakvim pred-su- 
dovima (odnosno predrasudama), koje se usmjerava na sa- 
mu stvar, na istinu bivstvovanja, i pokušava da je misli na 
primjeren način, s onu stranu racionalizma i iracionalizma, 

Takva koncepcija bila je vrlo bliska bar nekim filozo- 
fima prakse, napose onima koji su filozofiju shvaćali kao 
mišljenje revolucije. Slično kao i Heideggerovo mišljenje 
bivstvovanja, i mišljenje revolucije shvaćeno je kao mišlje- 
nje koje se ne dijeli školski na filozofske discipline i us- 
mjerava se bez predubjeđenja na samu stvar — na revo- 
luciju. 

Mišljenje revolucije nije se shvaćalo kao instrument so- 
cijalne akcije, nego upravo kao mišljenje koje je usmjereno 
na istinu, ali koje time što razotkriva istinu suvremenog svi- 


170 


jeta i njegove mogućnosti predstavlja ne samo pripremu za 
istinsku humanističku revoluciju, nego i njen sastavni »dio«, 
sam njen početak. 

Međutim uprkos ovoj formalnoj sličnosti mišljenje re- 
volucije bilo je bitno različito od Heideggerovog mišljenja 
bivstvovanja, a to je bilo vidljivo već iz toga kako je u ova 
dva slučaja shvaćena »aktivna uloga« filozofije. Heidegger 
je u osnovi isprobao dva modela aktivne uloge filozofije. 
Jedan, s kojim je doduše eksperimentirao samo kraće vri- 
jeme, bio je uloga filozofije kao pretjerano revne i agre- 
sivne služavke politike, one nacističke. Drugi, kasniji, bio je 
uloga filozofije kao skromne služavke bivstvovanja, djevojke 
koja stalno iznova čisti i uređuje kuću za nadolazak gospo- 
dara (t. j. bivstvovanja), a ne smije njegov dolazak ni po- 
ticati ni ubrzavati, pa čak ne smije ni znati ni pitati da li 
će i kada će gospodin zapravo doći kući. U pozadini ovih 
obih opcija bilo je, kako se čini, shvaćanje čovjeka kao 
»vremenog« u smislu konačnog, smrtnog bića, koje, da bi 
moglo podnijeti svoju kosmičku ništavnost i prolaznost, traži 
utočište u jednom slučaju u okrilju naroda i države, a u 
drugom pod zaštitom jednog novog najvišeg bivstvujućeg — 
bivstvovanja. 

U mišljenju revolucije čovjek je naprotiv shvaćen kao 
slobodno misleće biće, a sloboda kao razvoj njegovih stva- 
ralačkih mogućnonsti, proširenje i obogaćivanje ljudskosti. U 
duhu velike liberalne tradicije (koja je Heideggeru bila tako 
strana) sloboda je shvaćena prije svega kao sloboda poje- 
dinca, slobodne ličnosti, a društvo je moglo pretendirati da 
bude slobodno samo ukoliko je omogućivalo slobodan raz- 
voj pojedinca. 

S tog stanovišta jugoslavenski su filozofi prakse proma- 
trali i kritički analizirali suvremeno društvo, napose i ju- 
goslavensko, u kojem su živjeli, i njihova »nepoštedna kriti- 
ka svega postojećeg«, koja je pred sud slobode i uma izvela 
postojeće institucije i praksu, donijela im je svakako nešto 
više teškoća od onih što ih je Heidegger navodno doživio s 
nacistima. 

Međutim i filozofi prakse su znali da se svi problemi 
suvremenog čovjeka ne mogu svesti na probleme društvene 
organizacije i društvenih odnosa, pa su Heideggerovu ana- 
lizu tehnike cijenili upravo zato što ona ne reducira suvre- 
menu tehniku na socijalni fenomen i u njoj otkriva dublje 
»ontološko-antropološke« dimenzije. S druge strane, oni nisu 
mogli da slijede Heideggera u njegovom apstraktnom onto- 
logiziranju tehnike, a napose ne u njegovom shvaćanju po 
kojem tehnika nije samo »razotkrivanje bivstvovanja«, nego 

i samo bivstvovanje, te je gotovo potpuno nezavisna od ljudi 
i napose od bilo kakvog oblika njihova zajedničkog društve- 
nog života. »Opuštenost (spokojstvo) prema stvarima i otvo- 
renost za tajnu« činili su im se kao suviše jednostavna i 
prekratka formula za ljudski odnos prema tehnici. A upo- 
trebu pojma tehnike za obranu navodne »unutrašnje istine 
i veličine« nacionalsocijalizma oni su smatrali čistom zlo- 
upotrebom. 

Da je Heidegger neko vrijeme bio nacist, to su filozofi 
prakse i ranije znali i nisu nikad prikrivali. Da se on bio 
zapleo u nacizam nešto više nego nego što se prije mislilo, 
to filozofi prakse nisu otkrili, ali su uvažili sve nove poje- 
dinosti. Bar što se tiče mene, novija istraživanja o toj temi, 
posebno ona Huga Otta smatram zaista važnim. Međutim, 
to što su neki njemački, francuski itd. filozofi tek poslije 
novijih biografskih istraživanja o Heideggeru počeli kritički 
misliti o njegovoj filozofiji, čini mi se prilično neobično. 
Jugoslavenski filozofi prakse (i ne samo filozofi prakse) od 
samih početaka svog bavljenja Heideggerom pisali su kri- 
tički o njegovoj filozofiji, naravno prema svojim mogućno- 
stima. Pritom oni su uvijek smatrali i tvrdili da Heidegge- 
rova opcija za naciste ne slijedi nužno iz njegove filozofije, 
iako je u njoj zasnovana. Tako sam npr. jednom prilikom 
tvrdio da He:deggerovo kratkotrajno opredjeljenje za na- 
cionalsocijalizam »po mom mišljenju ne proistječe nužno iz 
njegove 'temeljne misli" (kao ni obrnuto, ta misao iz njego- 
vog privremenog nacističkog opredjeljenja). Pojednostavnje- 
no rečeno, moja je glavna teza o odnosu evolucije Heideg- 
gerove misli i njegovog privremenog angažmana za nacio- 
nalsocijalizam da je njegovo napuštanje kontemplativne po- 
zicije školske filozofije i opredjeljenje za filozofiju koja hoće 
da sudjeluje u izmjeni svijeta prethodilo njegovom angaž- 
manu za nacionalsocijalizam i stvorilo mogućnost, ali ni- 
pošto ne i nužnost za takav angažman. Nije baš sasvim slu- 
čajno što se Heidegger prelazeći s neutralno-kontemplativnih 
pozicija na 'aktivističke' opredijelio za nacizam (a ne recimo 
protiv njega), jer je nekih značajnih elemenata za takvo 
opredjeljenje bilo već u Sein und Zeit-u. Ali bilo je i dosta 
suprotnih elemenata, i time se po mom mišljenju objašnjava 
kratkotrajnost njegova nacističkog perioda (bar onog aktiv- 
nog).«M 

U dosadašnjoj diskusiji o Heideggeru posebno su se sna- 
žno izrazile dvije tendencije: s jedne strane, tendencija os- 


4 G. Petrović, Prolegomena za kritiku Heideggera (Odabrana 
djela 4), Naprijed — Nolit, Zagreb-Beograd 1986, str. 22. 

poravanja bilo kakve veze između Heideggerovog filozofskog 
mišljenja i njegove opcije za nacionalsocijalizam i, s druge 
strane, tendencija da se cijelo Heideggerovo mišljenje ras- 
krinka kao nacističko. Međutim, Heideggerovo mišljenje nije 
tako apsolutno jedinstveno i zatvoreno da bi se cijelo moglo 
označiti bilo kao »nacističko« bilo kao »nenacističko«. To je 
vrlo kompleksno mišljenje, stalno na putu, u kojem se is- 
prepleću mnoge različite ideje, misaoni tokovi, aspekti i mo- 
menti, djelomično unutrašnje povezani ili usklađeni, djelo- 
mično disharmonični ili međusobne! nešpojivi, a djelomično 
ni u kakvom bitnom odnosu, jednostavno koegzistentni. Sto- 
ga bi, mislim, bilo potrebno još pažljivije nego dosad anali- 
zirati i kritizirati sve dne elemente njegovog mišljenja koji 
su činili osnovu za njegovo opredjeljenje za nacionalsocija- 
ližzam. Ali još je važnije analizirati one »đijelove« njegova 
mišljenja koji nisu ni u kakvom bitnom odnosu prema na- 
cizmu — a tu pripadaju upravo njegove glavne ideje i te- 
meljna izvođenja. Ako Heideggerove osnovne ideje nisu »na- 
cističke«, to nipošto ne znači da su one tim samim istinite. 
I u njegovim veličanstvenim temeljnim zamislima, koje ne 
bi trebalo sumnjičiti politički, ima mnogo velikih filozofskih 
teškoća. 

Sam je Heidegger tvrdio: »Tko veliko misli, mora i ve- 
liko griješiti.« Njegovi apologeti tumačili su to na vlastiti 
način: »Tko filozofski veliko misli, mora i politički veliko 
griješiti.« Nadali su se da na taj način mogu opravdati Hei- 
deggerove političke zablude, a njegovu filozofiju i dalje ne- 
kritički hvaliti. Heideggerovi »protivnici« tu su manipula- 
ciju dobro progledali, ali su protiv Heideggera polemizirali 
približno po slijedećoj shemi: »Tko filozofski veliko misli, 
ne smije politički griješiti. A kako je Heidegger politički 
teško griješio, on ne može biti veliki mislilac.« Međutim ova 
polemika nije mnogo bolja od one apologetike. Obje vored 
toga promašuju pravi smisao Heideggerove rečenice, kako bi 
ga, mislim, trebalo vidjeti: »Tko veliko (filozofski) misli, 
mora veliko (filozofski) griješiti (iz čega, naravno, ne slijedi 
da svatko tko filozofski veliko griješi, također filozofski ve- 
liko misli).« 

S tako shvaćenom Heideggerovom mišlju ja se i potpuno 
slažem, a u primjeni na njega samog to bi značilo: 1) »Čak 
i ako Heidegger filozofski veliko griješi, to još nije dokaz 
da on filozofski veliko ne misli« i 2) »Ako on u stvari filo- 
zofski veliko misli, mora i filozofski veliko griješiti«. Da bi- 
smo utvrdili da li Heidegger filozofski veliko misli, i ako 
da, kako on filozofski veliko griješi, moraju se Kritički raz- 
motriti njegova glavna filozofska shvaćanja. A takva kriti- 

čka analiza je važna prije svega ne zato da bi se tačno us- 
tanovila Heideggerova veličina ili da bi se on mogao is- 
pravno uvrstiti u povijest filozofije, nego prije svega zato 
da bi se bolje vidjeli veliki problemi filozofije. 

U internacionalnoj diskusiji o Heideggeru ima u posljed- 
nje vrijeme ohrabrujućih znakova. Ona se više ne kreće iz- 
među nekritičke apologetike i hiperkritičke (što znači opet 
nekritičke) negacije Heideggera. U posljednjim godinama 
pojavio se niz radova o Heideggeru u kojima se njegova te- 
meljna filozofska shvaćanja analiziraju i sadržajno, filozof- 
sko-kritički. Jugoslavenski filozofi prakse već su odavno po- 
čeli prakticirati takav »pristup« Heideggeru. Upravo zato 
njihovim radovima o Heideggeru pripada, kako mi se čini, 
neko mjesto i u međunarodnoj raspravi o Heideggeru. Nema 
sumnje da dosadašnjom diskusijom o Heideggeru (uključu- 
jući i jugoslavensku) još ni izdaleka nije riješen zadatak kri- 
tičkog dijaloga s Heideggerovim mišljenjem. Mjerodavna 
diskusija o Heideggeru tek predstoji. 

O problemu tehnike man.» 
kod Eugena Finka 


Martin Heidegger toliko je duboko promislio i tako sna- 
žno izrazio problematiku tehnike u suvremenom svijetu da 
su mnogi bili skloni da njegova shvaćanja o tehnici pri- 
hvate i kao konačnu istinu. Eugen Fink, u Heideggerovoj 
blizini, odvažio se, međutim, da na vlastiti način misli o 
tehnici. Da li mu je uspjelo da pronađe bolji pristup feno- 
menu tehnike, da dođe do novih i značajnih uvida? Ili je 
on ipak ostao u Heideggerovom tragu? Nije li, možda, ne- 
dorastao moćnoj Heideggerovoj misli, dospio na sporedan 
kolosijek, pao na neki niži nivo mišljenja? 

Pitanja nisu jednostavna. Ipak, možemo pokušati da ih 
bar načnemo. Sam Fink bio je tu dosta oprezan. Rasprav- 
ljajući o tehnici, on tu i tamo spominje Heideggera, a po- 
mekad ga i direktno kritizira. Ali Fink se ne upušta u po- 
drobniju kritiku Heideggerovog shvaćanja tehnike i ne po- 
kušava da principijelno i sistematski razjasni svoj odnos 
prema tom Heideggerovom shvaćanju. Stoga se u pokušaju 
razjašnjavanja tog odnosa moramo više osloniti na ono što 
Fink kaže o tehnici, nego na ono što kaže o Heideggeru. 

Bilo bi lakomisleno ako bismc unaprijed postavili neke 
teze i čvrsto ih zastupali. Ipak, čini se da možemo odmah 
spomenuti jednu upadljivu razliku u pristupu Finka i Hei- 
deggera, uz napomenu da ono što upada u oči može ponekad 
biti i drukčije nego što u prvi mah izgleda. 

Izražavajući se o Heideggeru ne baš sasvim heideggerov- 
skim jezikom, mogli bismo reći da problematika tehnike za 
njega pripada u opću problematiku bivstvovanja, u kojoj 
čovjeku pripada neobično značajna, bitno nezaobilazna, pa 
ipak ne najvažnija uloga. Moderna tehnika nije »puko ljud- 
sko djelovanje« (TK, 28). Ona je, doduše, jedan način »ot- 
krivanja« (istine), nasilno izazivanje prirode, a čovjek je 
onaj koji to »izazivanje« provodi. Pa ipak čovjek ne može 
odlučivati ni o otkrivanju uopće, ni napose o tehnici. »Samo 
ukoliko je čovjek sa svoje strane već izazvan da potiče i 

izvlači prirodne energije, može se dogoditi to proizvodeće 
otkrivanje« (TK, 17). Tako je čovjek u suvremenoj tehnici 
(ponovo ne sasvim heideggerovskim jezikom) više »pasivan« 
nego »aktivan«, više »rob« nego »gospodar«, više »druga vio- 
lina« nego »prva«. Ni u mogućnosti da se ta situacija izmi- 
jeni ili »prevlada« čovjeku pe Heideggeru ne pripada glavna 
uloga. Čovjek nije bespomoćno izručen tehnici, ali ipak »sa- 
mo ljudskim, na sebe oslonjenim ljudskim djelovanjem te- 
hnikom se ne može ovladati, ni pozitivno, ni negativno. Te- 
hniku. čija je bit samo bivstvovanje, čovjek ne može nikad 
prevladati« (TK, 38). Doduše, bez pomoći čovjeka bit te- 
hnike ne može se »dovesti u preobražaj svoje sudbine« (TK, 
38), ali svojom odlukom i djelovanjem čovjek ne može ni 
izazvati ni potaći taj obrat. Obrat se zbiva sudbinski, a »kada 
i kako će se on sudbinski zbiti, to ne zna nitko« (TK, 41). 
Bit je čovjeka da bude »der Wartende« — »onaj koji čeka 
(njeguje, čuva, stražari)« (TK, 41), pa premda takvo »čeka- 
nje« (das Warten«) kod Heideggera znači najviši stupanj 
ljudske aktivnosti, bivstvovanje se tom aktivnošću ne može 
prisiliti na nadolazak. »Samo bivstvovanje *jest', samo u biv- 
stvovanju zbiva se (prisvaja se) ono što 'jest' imenuje; ono 
što jest, jest bivstvovanje iz svoje biti« (TK, 43). 

Kod Finka, po mom mišljenju, kad je riječ o tehnici — 
riječ je o čovjeku i o njegovom djelovanju, o nečem o čemu 
čovjek u načelu može odlučivati. Tako je to. kako se čini, 
jedna druga, antropološka optika, pri čemu ne bi trebalo 
prebrzo presuditi da li je ta optika bolja ili lošija od Hei- 
deggerove. Nema sumnje da Heideggerova optika omogućuje 
značajne uvide, no ti duboki uvidi ponekad se u dubini po- 
mračuju prijeteći da prikriju ili mistificiraju zbiljske od- 
nose. Kod Finka, kod kojeg smo suočeni s fenomenom te- 
hnike kao sa značajnim ljudskim problemom. opća proble- 
matika bivstvovania nije odbačena. Pa ipak »fenomen« se 
promatra unutar jedne »filozofske antropologije« koja se 
označava i kao »egzistencijalna antropologija« (GPh, 420), 
»jedna radikalno zemaljska antropologija koja proizlazi iz 
samointerpretacije ljudske egzistencije« (GPh, 29). 

Bez ambicije da tu ontologiju ovdje opširno prikažemo 
moramo ipak podsjetiti na neke od njenih ideja vodilja. 

Osnovna je teza Finkove antropologije učenje o pet »te- 
meljnih fenomena« (»Grundphinomene«) ljudskog tubivstvo- 
vanja (smrt, rad, vladavina ili borba, ljubav i igra), koji su 
svi istog ranga i jednako izvorni. »Čovjek je isto tako bitno 
smrtnik ili onaj koji ljubi, kao što je i radnik, borac i igrač« 
(GPh, 424). Bilo bi promašeno pokušavati da se između ovih 
pet »dimenzija Žživota« uspostavi neka vrijednosna ljestvica. 

Adekvatna analiza čovjeka trebalo bi da pokaže te osnovne 
fenomene u njihovoj svojevrsnosti, kao i u njihovoj nedje- 
ljivoj povezanosti i u uzajamnom prožimanju. Jer: »Kako u 
bivstvovanju tako i u razumijevanju temeljni fenomeni su 
međusobno isprepletni u nerazmrsivo klupko i čvor koji ni 
neki Aleksandar duha ne može presjeći udarcem mača« 
(GPh, 427). 


S ovog stanovišta Fink se distancira od tradicionalne za- 
padne antropologije. Ova je pošla od »srednjeg položaja čo- 
vjeka između životinje i boga« (GPh, 425) i pokušavala je 
da čovjeka odredi kombinacijom zooloških i teoloških ka- 
tegorija. Naprotiv učenje o pet temeljnih egzistencijalnih fe- 
nomena predstavlja \pokušaj da se nezavisno od zooloških i 
teoloških pojmova, »polazeći od unutrašnjeg svjedočanstva 
ljudskog bivstvovanja, posvjedoči o tome šta i kako jesmo« 
(GPh, 427). 


Moglo bi se nekom učiniti da tradicionalne antropološke 
teze (kojima se čovjek označava kao »umno biće«, »biće je- 
zika«, »biće slobode« ili »povijesno biće«) dopiru dublje od 
učenja o pet temeljnih fenomena, da one razotkrivaju čo- 
vjekovu strukturu koja prethodi navedenim »temeljnim fe- 
nomenima«. Nisu li tijelo, um, jezik, sloboda i povijest »pra- 
nalazi ljudskog bivstovanja«, prije nego navodni »temeljni 
fenomeni«? 


Fink ne poriče značenje tradicionalnih određenja čovje- 
kove biti. Ali on insistira da je pri tome riječ o apstraktnim 
neutralnim određenjima koja vrijede o svakom tubivstvo- 
vanju i tiču se svakoga i to »tako da se svatko svagda shvati 
kao individuum, kao ličnost« (GPh, 434). Po Finku, među- 
tim, čovjekovo tubivstvovanje nije neki srednji rod niti on 
bivstvuje kao asocijalni indiviđduum. A ljudska socijalnost 
nije posljedica ljudske individualne egzistencije, neka nak- 
nadna konstrukcija. »Tubivstvovanje nije najprije usamlje- 
no, a zatim na neki dodatni način još i zajednično. Zajed- 
nica prethodi svakom usamljivanju« (GPh, 431). Upravo bi 
u tome i bila najvažnija prednost učenja o pet temeljnih 
fenomena pred drugim shvaćanjima čovjeka, što ono shvaća 
čovjeka kao socijalno biće, u njegovoj koegzistencijalnoj 
strukturi. Temeljni fenomeni su neposredno »socijalne struk- 
ture«, načini društvenog odnošenja čovjeka«, životna polja 
koegzistencije« (GPh, 431). 

Tako za Finka čovjek nije individualno biće koje tek 
naknadno izgrađuje svoju socijalnu sferu. Naprotiv, socijal- 
nost je prostor u kojem se jedino i mogu razviti čovjekova 
individualnost i sloboda. U pet temeljnih fenomena dolazi 

do izražaja čovjekova koegzistencijalna priroda, a tehnika je 
modifikacija jednog od temeljnih fenomena — rada. 

Navedeni okvir, u kojem Fink traži pristup problematici 
tehnike, ima sigurno važne prednosti. Finkova analiza čo- 
vjeka, koja polazi od pet jednako izvornih fenomena jedna- 
koga ranga, višestranija je i bogatija, manje dogmatična i 
manje nasilna od nekih tradicionalnih analiza, napose od 
onih koje polaze od nekog određenja čovjekove biti i zatim 
nastavljaju jednotračno u istom pravcu, kao da se sve drugo 
može jednostavno deducirati i kao da se unaprijed može 
tačno znati kako treba provesti analizu čovjeka i bivstvo- 
vanja. S druge strane, javlja se pitanje, a Fink ga i sam 
postavlja: zašto upravo tih pet fenomena? To se empirijski 
ne može dokazati, a nije ni a priori jasno. Prema _ Finku, 
petostruka raščlanjenost čovjekove temeljne strukture »nije 
objašnjiva«. Petočlana struktura je »bitna činjenica« (»We- 
sensverhalt«, »bitni odnos«, »stanje bit'«; GPh, 429). A da 
neki određeni fenomen doista jest temeljni fenomen, potvr- 
đuje se njegovom »neizvodljivošću«, time što se on »ne može 
svesti na nešto drugo i otamo se shvatiti« (GPh, 429). 

Međutim, nije uvijek baš tako očevidno šta je »izvod- 
ljivo«, a šta nije. Toga je 'svjestan i Fink. On često ističe 
da fundamentalna bivstvovna problematika nije jednostavna 
i ne može se lako dovesti u red. S tog stanovišta on daje i 
kratku i umjesnu kritiku Heideggerove »fundamentalonto- 
logije«: »Može li se pitanje o bivstvovanju pokrenuti tako 
da se najprije priđe čovjeku kao onom koji razumije biv- 
stvovanje, da se interpretacija ljudskog tubivstvovanja pro- 
jektira kao egzistencijalna analitika i da se ova, budući da 
je ona ontologija ontološkog živog bića, proglasi fundamen- 
talnom ontologijom, od koje mora početi i kojoj se mora 
vratiti svako filozofsko pitanje? Ipak se moramo već kre- 
tati u nekom određenom razumijevanju bivstvovanja da bi- 
smo uopće mogli, makar i samo kao problem, razviti biv- 
stvovno ustrojstvo čovjeka koji razumije bivstvovanje. Ne- 
razdvojno povezivanje ljudske samospoznaje i problema biv- 
stvovanja obuhvaća smućujuće međusobne pretpostavke. Kad 
se problem bivstvovanja želi dovesti u jedan sređeni niz i 
u neku čvrstu shemu reda, to je pogrešno prenošenje na- 
učnih odnosa fundiranja, kakve nalazimo pri zasnivanju pred- 
metnih sadržajnih nauka. Pitanje o bivstvovanju po svojoj 
je prirodi labirintsko; čovjek je uvijek već zalutao u tom 
labirintu i nema nikakve Arijadnine niti da bi u njemu na- 
šao put nekim jednoznačnim slijedom« (GPH, 439). 

Može se reći da Fink ovdje dobro vidi bar jednu Hei- 
deggerovu »teškoću«: Heidegger stalno iznova ističe da je 

pitanje o bivstvovanju bitno različito od svih naučnih pi- 
tanja, pa ipak on pokušava da problem bivstvovanja zasnuje 
vo modelu »predmetnih sadržajnih nauka« (»gegenstandliche 
Sachwissenschaften«) i da ga sredi uz pomoć neke »čvrste 
sheme reda«. Po mom mišljenju Fink je u pravu i onda 
kada tvrdi da je pitanje o bivstvovanju »labirintsko«, Me- 
đutim i on je potražio i našao izlaz iz tog »labirinta« — u 
svom učenju o temeljnim fenomenima. Dvostruka Arijadnina 
nit koja ga je dovela do tog učenja izgleda da je, s jedne 
strane, socijalni karakter tih fenomena, a s druge strane, 
njihova međusobna neizvodljivost. No moglo bi se pitati: 
ne ispunjavaju li navedene kriterije također bar neki tra- 
dicionalni fenomeni kojima Fink odriče status »temeljnih«? 


Kao svojstvo koje se tradicionalno pripisuje čovjeku spo- 
minje se, na primjer, jezik, a jezik sigurno nije samo indi- 
vidualan; on ima društveni karakter i moguć je samo u ljud- 
skoj zajednici. Pritom teško da se može potpuno svesti na 
rad, smrt ili bilo koji od Finkovih »temeljnih fenomena«. 
Isto bi se, izgleda, moglo reći i o »umu«. S druge strane, 
ono što Fink označava kao »slobodu« i »povijest«, a što su 
možda samo dva lica istog »fenomena«, vjerojatno bi se 
moglo kvalificirati ne samo kao »temeljni fenomen« nego i 
kao »bit« svih drugih, kao ono okupljajuće što omogućuje 
jedinstvenu analizu čovjeka. (Ne bih ovdje htio izlagati svoje 
shvaćanje slobode i povijesti, pa samo podsjećam da sam 
oboje označavao kao »praksu«, a »praksu« nisam interpre- 
tirao kao rad, proizvodnju ili političku djelatnost, nego u- 
pravo kao bivstvovanje čovjeka ukoliko je slobodno, stva- 
ralačko i povijesno.) 

Glavni razlog zašto Fink neće da prizna slobodu kao »te- 
meljni fenomen« čini se da je njena »neutralnost«, a napose 
i to što se ona ne mora nužno shvatiti kao primarno druš- 
tvena. Po mom mišljenju, Fink je u pravu kad tvrdi da dru- 
štvenost tubistvovanja »nije posljedica individualne egzisten- 
cije« i da »intersubjektivnost« nije nešto što je naknadno 
pridošlo. No sporno je da li je obrnuta teza, koja pripisuje 
prioritet intersubjektivnom ili socijalnom, doista bolja. Inter- 
subjektivnost ipak pretpostavlja subjekte, a društvenost — 
ljudske ličnosti. Ljudski zajednički život i ljudska zajednica 
razlikuju se od neke životinjske grupe upravo po tome što 
članovi ljudske grupe nisu samo pojedinačni egzemplari neke 
biološke vrste, nego i ljudski individui, odnosno ličnosti. 
Stoga bi odnos individualnog i socijalnog možda trebalo vi- 
djeti nešto drukčije, i to ne jednostavno obrnuto, u smislu 
historijskog ili genetičkog prioriteta individualnog ili ličnog 
u odnosu na socijalno, nego u smislu nedjeljivog jedinstva, 

u kojem ono lično ipak ostaje presudno. To su, naravno, sve 
sporne teze koje se ne mogu jednostavno »dokazati«. U sva- 
kom slučaju, bez obzira na spomenute razlike u shvaćanji- 
ma, smatram Finkovu analizu pet temeljnih fenomena važ- 
nom protupozicijtm tradicionalnim »esencijalističkim« teori- 
jama čovjeka i vrijednim prilogom adekvatnijoj analizi kon- 
kretnog bogatstva čovjekovog bivstvovanja. 

Upravo ta analiza služi Finku kao okvir za analizu teh- 
nike, pri čemu, kako je spomenuto, on taj problem dovodi 
prije svega u vezu s problemom rada. Kao što je poznato, 
pored »pet temeljnih fenomena« postoje kod Finka i »se- 
kundarni fenomeni«. Jedan temeljni fenomen je »uvijek 
noseći temelj za mnoštvo fenomena i pruža također glavna 
sredstva za njihovo razumijevanje i interpretaciju« (GPh, 
429). Te u temeljnim fenomenima tako zasnovane fenomene 
Fink naziva »sekundarnim«. Tako se polazeći od čovjekove 
smrti »mogu razumjeti i posebni fenomeni koji se pojavljuju 
kao kult mrtvih, kao religioznost umrlog duha, kao tana- 
tologija, kao metafizika »onostranosti«, kao pijetet familije 
i kao narodski zajednički duh, kao običaj roda — na radu 
počivaju obrada zemlje, složeni oblici podjele rada, gradovi 
i naselja, proizvodnja hrane i životnih sredstava za sva dru- 
ga područja, izrada oruđa i mašina, tehnika u njenoj silnoj 
moći i djelotvornosti kojom sve jače preobražava životni 
krajolik« (GPh, 429). Slično vrijedi i za fenomene koji su 
zasnovani u vladavini, ljubavi i igri. 

U citiranoj rečenici tehnika se spominje kao samo jedan 
od većeg broja fenomena koji počivaju na radu. Pri kas- 
nijoj elaboraciji rad i tehnika se ponekad promatraju kao 
gotovo identični, prije svega tako da se tehnika shvaća kao 
potpun razvitak biti rada. Ovdje se Fink ponovo razlikuje 
od Heideggera, kod kojega je tehnika postala zasebna sila, 
teško shvatljiva i opasna. Heidegger se doduše u više ma- 
hova distancira od teze o demonskoj prirodi tehnike, pa ipak 
ova se kod njega pojavljuje kao nešto zastrašujuće i miste- 
riozno, što nadilazi ljudske moći. Tehnika je za njega nešto 
u odnosu prema čovjeku osamostaljeno, zasnovano u bivstvo- 
vanju, ili bolje: samo bivstvovanje, suvremeni oblik njegova 
sakrivanja i razotkrivanja. U odnosu prema tehnici čovjek 
je drugorazredan. Fink naprotiv povezuje tehniku načelno s 
radom, pri čemu za nju, kao i za sve druge konkretne fe- 
nomene vrijedi da ne počiva samo na jednom temeljnom 
fenomenu. 

Teza da je tehnika načelno rad ne znači dakle da je ona 
isključivo oblik rada ili da zavisi samo od rada. U gotovo 
svim ljudskim fenomenima sudjeluju u pravilu gotovo svi 

temeljni fenomeni. To vrijedi i za tehniku. Kao što se rad 
i vladavina ne mogu shvatiti jdno bez drugog, ni oboje bez 
smrti, tako ni tehnika ne počiva samo na radu, nego i na 
vladavini i smrti. 

Prema Finku rad i vladavina u naše se vrijeme ispre- 
pliću toliko tijesno da i tehnika u sebi nosi prirodu obojeg. 
Rasprava o čovjekovoj moći (Traktat iiber die Gewalt des 
Menschen), gdje je ta analiza provedena najdublje, počinje 
naizgled vrlo »pesimistički«, kao da se u suvremenom svi- 
jetu zbiva nešto strahovito zbog čega bismo se s pravom 
morali osjećati ugroženi i nesigurni. Ali analiza dolazi do 
zaključka da upravo onaj razvoj koji se zbiva pred našim 
očima i koji kođ mnogih ljudi izaziva užas, predstavlja pri- 
jelaz ka novom načinu čovjekova bivstvovanja. Prema Finku 
tehnika je proces u kojem svi živimo i koji se načelno ne 
može osuditi. 

To je u skladu s njegovim općim shvaćanjem po kojem 
nije zadatak filozofije da moralno prosuđuje zbilju. Prven- 
stveno ona treba da pokaže zbilju onako kako ona jest, a 
ne onako kako bi trebalo da bude. »Filozofiji je primarno 
stalo do onog što jest, a ne do onog što treba da bude. To 
ne znači da se ona etablira na tlu takozvanih 'činjenica?, da 
se miri sa sramnom slabošću naše moralne prirode, da čo- 
vjeka i svijet prima onakve kakvi sticajem prilika upravo 
jesu i da se uopće odriče od etničkih putokaza. To naprotiv 
znači: njoj je stalo do bitnog bivstvovanja svijeta, stvari i 
ljudi — bez obzira na to kako će se ljudi prema tome mo- 
ralno odnositi!« (GPh, 310). 

Prema tome, kad je riječ o tehnici i politici, treba prije 
svega vidjeti i prikazati šta se u naše vrijeme zbiva s njima. 
Obje su očito stupile u novu fazu i njihov se razvoj ponekad 
promatra kao nešto demonsko i apokaliptičko. Prema Finku 
to shvaćanje potječe od metafizičke predstave o bivstvovanju 
u kojoj je stalnost bila mjera promatranja i prosuđivanja i 
gdje je pokret, koji je donosio nešto novo, bio odmah vred- 
novan mjerom stalnosti. »Ako je mjera pomoću koje ljud- 
ske stvari treba da budu viđene i prije svega vrednovane i 
dalje »stalnost«, tada sve svakako izgleda kao »slom«, »pro- 
padanje«, »propast svijeta«, dijaboličko razaranje. Ali možda 
će nova, dinamička zbilja čovjeka, koji se sam proizvodi, 
proisteći upravo! iz odsutnosti svih demona i bogova, iz čo- 
vjekove kozmičke usamljenosti« (PP2, 47—48). 

Za Finka moderna tehnika ne predstavlja razaranje čo- 
vjeka; ona je jednako kao i politika djelatno ispoljavanje 
ljudske stvaralačke proizvodne moći. Pri tome politici biv- 
stvovno pripada prednost: »Čovjek proizvodi političko-dru- 

štveni oblik svog zanatskog ili mašinskog proizvođenja; on 
proizvodi socijalnu ulogu kovača i tek putem te uloge teh- 
ničke tvorevine. Već smo rekli da je tehnika zasnovana u 
politici, a ne obrnuto« (PP2, 52). Sa stanovišta spoznaje, me- 
đutim, tehnici pripada prvenstvo: »Ali stvaralačko, proizvod- 
no djelovanje ljudske proizvodne moći u tehnici se može 
prepoznati upadljivije, i napose uočljivije (osjetilnije). Ta 
mo se relativno lako uviđa da radno djelovanje čovjeka u 
ekonomskim procesima rada vodi promjeni i preobražaju 
bivstvujućeg — da je to izvanjska moć koja treba i primje- 
njuje silu i tu primijenjenu silu čuva za raspolaganje u iz- 
nuđenom obliku jednog neljudskog bivstvujućeg. Tehničko 
djelovanje pokazuje jasnije od političkog djelovanja svoju 
prolaznu prirodu, svoje prelaženje u oblikovanost stvari« 
(PP2, 52). 

Prema Finku, u prošlosti je ljudska proizvodnja na po- 
dručju politike i rada bila nesvjesna. Čovjek je u izvjesnom 
smislu sasvim nesvjesno proizvodio svoj vlastiti svijet, ali 
ne tako da bi mislio da njegova svjesna djelatnost zapravo 
nije njegova. »Čovjek je činio, ali nije znao šta je činio« 
(PP, 69). Smatrao je svojim zadatkom da ostvaruje neke više 
ciljeve, ideale i misije. Tako se u svojoj djelatnosti ravnao 
po nekim pretpostavljenim višim uzorima. »Proizvodnja ži- 
votnih odnosa zbivala se kao pokušaj od-govaranja nekoj 
nad-ljudskoj mjeri, bila ta mjera svjetski um', 'Bog'« ili 
'Ideja'« (PP2, 69). Tek sada, s propašću »nad-ljudskih« svje- 
tova smisla, čovjek je postao svjestan samog sebe kao pro- 
izvođača vlastitih životnih oblika. Konačno mu je postalo 
jasno da je on proizvođač svog vlastitog svijeta, ne samo pro- 
izvoda, nego i društvenih oblika, društvenih odnosa. 


Šta zapravo znači taj razvoj i da li se protiv njega treba 
boriti ili ga treba podržavati? Fink traži da te procese naj- 
prije promislimo, da ih analiziramo i prikažemo, i to, bar 
za početak, ne moralizirajući i ne zalažući s za ovu ili onu 
tendenciju. U svojoj analizi on pritom posebno insistira na 
već spomenutoj razlici između onoga što je jednom bilo 
proizvođenje ljudskih životnih odnosa i onoga što je ono po- 
stalo danas. To proizvođenje, koje se nekad zbivalo kao od- 
govaranje jednoj pretpostavljenoj nadljudskoj mjeri, s pro- 
pašću nadljudskog svijeta, i napose s pojavom »evropskog 
nihilizma«, postalo je svjesno sebe. Ako naime taj nihilis- 
tički pokret uklanja sve ono više, postaje jasno da proiz- 
vođenje ne može izvana dobivati svoju mjeru, da mi zapravo 
nismo određeni »ničim« (odnosno da smo određeni »Ničim«). 
Tako dolazimo do proizvodnje koja hoće samu sebe, postaje 
samosvrha, do stanja u kojem čovjek ne postavlja iznad 

sebe nikakve beskonačne sile, nego odluku o sebi uzima u 
svoje ruke. Proizvodnja postaje vlastito mjerilo, stvaralačko 
djelovanje — svoj vlastiti cilj. »Time što je ljudski rad po- 
stao tehnika, a politika radikalno samostvaranje čovjeka, 
proizvodnja je apsolutno postala 'samosvrha', a tubivstvo- 
vanje u odvažnom smislu *pustolovina'.« (PP 2, 72) 

Rad, koji je postao tehnika, i politiku koja je postala 
radikalno samouvjeravanje, Fink uzima zajedno kao »pro- 
izvodnju« — proizvodnju kao samosvrhu. Čovjek koji je 
prije bio produktivan, premda nije poznavao svoju produk- 
tivnost, sada je postao svjestan svojih produktivnih moguć- 
nosti. Te se mogućnosti, što je paradoksalno, ne mogu ne- 
posredno ostvariti. On tako sada zna za mogućnost da se 
društvo napravi (proizvede, »herzustellen«). »Ali takvo zna- 
nje nije dovoljno da bi se prešlo na zbiljska pravljenja (pro- 
izvođenja, »Herstellungen«)« (PP«, 73). Poetičko djelovanje 
čovjeka ne može se više zbivati kao podražavanje nečeg vi- 
šega, ono nema ničega prema čemu se ravna, ono se drži u 
Ničemu, a produktivno ophođenje s Ničim »nije nipošto 
lako« (PP2, 74). 

U naše vrijeme proizvođenje je »aktualno obrazovanje 
države, ne neka uprava u nekoj gotovoj državi« (PP2). Na 
sličan način rad »u naše vrijeme sve više gubi karakter 
proizvođenja gotovih proizvoda rada, kao moderna tehnika 
on povećava potrošljivost i istrošljivost proizvoda, tako da 
je potrebno stalno proizvođenje. Tehničko proizvođenje osi- 
gurava svoju vlastitu mogućnost nastavljanja ... Čovjek već 
radi radi samog rada, kao što se i politikom bavi radi same po- 
litike. Jedan način egzistencije koji se čini »apsurdan« samo 
dotle dok još mjera čovjeka nije sam čovjek i dok on još 
u svem stvaralaštvu ne nalazi posljednje obistinjenje svoga 
mišljenja« (PP2, 100—101). 

Tako smo dospjeli u situaciju u kojoj tehničko proizvo- 
đenje osigurava svoje vlastito beskonačno nastavljanje. Više 
se ne radi o tome da od tehnike očekujemo zadovoljenje 
naših potreba, kao što je to bio slučaj u antičkoj tehnici. 
Beskonačna proizvodnja, koja proizvodi uvijek nove potrebe, 
upravo zato ne može zadovoljiti te potrebe. Tako živimo »u 
doba nesputane proizvodnje« (PP 2, 103), proizvodnje u kojoj 
je, kako se čini, izbrisana razlika između rada i vladavine, 
i to ne u poznatom smislu da se »ta dva egzistencijalna fe- 
nomena uzajamno objašnjavaju jedan drugim«, nego u no- 
vom smislu, u kojem »proizvodnja« znači »još jedva ras- 
poznatljivo izbrisano dvostruko jedinstvo moderne politike i 
tehnike«. Tu proizvodnju, međutim, nazivamo nesputanom 
»ne u neodređenom smislu nekog bezobziranog provođenja, 

nekog strmoglavog, kaotičnog, neobuzdanog vrtloga; proiz- 
vodnja je nesputana prije svega u razumijevanju bivstvo- 
vanja kojim je vođena. Proizvođenje shvaća sebe kao prav- 
ljenje koje više nije unaprijed ograničeno idealnim opsegom 
napravljenog uopće... Nesputana proizvodnja više nije og- 
raničena shvaćanjem da je bivstvovanje svega bivstvujućeg 
u osnovi dovršeno, da pojedinačne stvari doduše nastaju i 
prolaze, ali da je stil stvari, njihova stvarovitost kao takva 
već dana i gotova, da i napravljive, proizvodljive stvari, čak 
i ako faktički još nisu ostvarene, ipak u svojoj mogućnosti 
postoje već unaprijed. To metafizičko uvjerenje o savršenosti 
bivstvovanja poljuljano je u modernom čovječanstvu.« (PP2, 
103) 

Proizvodnja je nesputana u tom smislu da se više ne os- 
jeća sputana nečim višim, da ona u sebi samoj nalazi svoj 
smisao. Da li je to zaista alternativa: ili proizvodnja koja 
je sputana nečim višim ili nesputana? Ne postoji li opasnost 
da proizvodnja koja se oslobodila i od čovjeka sada čovjeka 
baci u okove? Fink vidi perspekivu sasvim drugačije. U 
proizvodnji koja nije određena iz neke više sfere, moć više 
nije »posjed«, odnosno »vlasništvo« (ni »privatno vlasništvo« 
ni »kolektivno vlasništvo«), nego samo »produktivna snaga«. 
Njen je razvoj »jedinstveni, zamršeni, gigantski proces u 
kojem 'rad' vlada, a 'vlast' radi... U doba tehnike država 
je država 'radnika', radnička vladavina. Politika postaje te- 
hnokratska« (PP2, 105). 

Ova radnička vladavina, međutim, nije »diktatura prole- 
tarijata«. »Vladavina radnika znači da sve ljudske poslove 
vode oni koji su izvršioci proizvodnih snaga« (PP 2, 106). 
Pod radničkom vladavinom tu se misli vladavina proizvo- 
đača, kao vladavina svih onih koji aktivno sudjeluju u rad- 
nom procesu. Među njih pripadaju i takozvani menadžeri, 
koji imaju vodeću ulogu u proizvodnji. Njihovom proizvod- 
njom ostvaruje se društvo proizvođača. »Bit« čovjeka sada 
je stavljena u njegovu proizvodnju. 

Društvo proizvođača, po Finku, još nije »realnost«, ali 
»političke tendencije tehničkog svijeta upućuju u tom pravcu« 
(PP 2, 106). Govoreći tako o jednom društvu koje nije »re- 
alnost«, ali na koje upućuju tendencije suvremenog svijeta, 
Fink pokazuje da njegovo insistiranje na analizama onoga 
»što jest« nipošto ne znači pozitivističku redukciju filozofije 
na opis danih činjenica. Ono tendencijsko što upućuje na 
moguću budućnost ne može se isključiti iz onoga »što jest«. 
Fink odlučno ističe da nije za utopiju, da ne želi opisivati 
neko moguće ili buduće dobro društvo. Pa ipak, njegove 
analize sadrže momente predviđanja i utopije. One nastoje 

pokazati pravac u kojem se društvo razvija. »Što tehničkiji 
postaje ljudski svijet, to veća postaje vladavina radnika« 
(PP 2, 108). 

Insistirajući na tezi da se u naše vrijeme čovjek može 
ostvariti kao stvaralac, Fink se odlučno distancira od tra- 
dicionalnih shvaćanja stvaralaštva, koja potječu iz zapadno- 
evropske metafizike. U toj se tradiciji stvaralačkim priznaju 
samo neke »više« djelatnosti, a radna djelatnost čovjeka pre- 
zire se kao poluživotinjska. »To cijepanje rada na polu- 
božansko, kulturnostvaralačko djelovanje 'izabranih? genija, 
s jedne strane, i na poluživotinjsko izrađivanje samo koris- 
nih upotrebnih stvari od strane prostaka s druge strane, do- 
minira u čovječanstvu koje počiva na metafizičkom razumi- 
jevanju bivstvovanja i ujedno znači odnos vladavine sveće- 
nika, tj. umjetnika i mislilaca — nad 'radnicima'« (PP 2, 
110). 

Žestoko kritizirajući i odbacujući takve »naopake anti- 
teze« i metafizičke distinkcije, Fink se zalaže za novo shva- 
ćanje stvaralaštva: »Moderna proizvodnja, kojom će biti od- 
ređeno buduće društvo proizvođača, stvaralačka je u sasvim 
drukčijem i posve novom smislu. Ovdje se ne crpi iz bu- 
nara »vječnosti«, ne prevode se u faktično bivstvovanje um- 
jetne stvari koje već unaprijed postoje nekako kao ideje? 
ili kao sadržaj božjeg znanja. Stvaralački akt je proizvodnja 
u smislu moderne produkcije, u kojoj je razlika između vla- 
davine i rada, kako se čini, izbrisana time što upravo rad- 
nici preuzimaju vladavinu« (PP 2, 110—111). 

Ovaj stvaralački akt nema neku nadljudsku mjeru, neki 
unaprijed zadani viši uzor. Ne pretpostavlja se više nikakvo 
vječno bivstvovanje, odakle bismo mogli dobijati naše ideje 
i ideale. Ljudsko stvaralaštvo ne zbiva se više putem »eks- 
taza elite«, »u čistom eteru duha«, kao dio neke »sakralne 
kulture«. Stvaralaštvo više nije rezervirano za posvećene: 
»puni i neograničeni ljudski rad, u kojem se stapaju užitak 
i tegoba, duhovno i osjetno: to je ono što danas određuje 
pojam stvaralačkog... Stvaralaštvo je — govoreći grubo 
— radno djelovanje.« To je djelovanje na području zemljine 
teže, djelovanje kao politika i tehnika« (PP 2 119). 

Po tradicionalnom shvaćanju stvaralaštvo (»Scho&pfertum«), 
kako to napose sugerira njemački glagol »sch&pfen« (»crpsti«), 
znači neko vađenje iz dubine, čin kojim se nešto što je 
duboko sakriveno, a ipak već bivstvujuće, iskopava iz mraka 
ponora i iznosi na svjetlo dana. Pjesnici i mislioci bili su 
oni za koje se vjerovalo da se mogu spustiti u tu dubinu, 
do »bunarski dubokog temelja stvari«, da bi tamo pocrpili 
»životnu vodu života« i iznijeli je napolje. Nasuprot Hei- 

deggeru, koji shvaća stvaralaštvo u osnovi na taj tradicio- 
nalni način, Fink smatra mjerodavnim jedan drugi oblik stva- 
ralaštva, onaj koji, kako on misli, dolazi do izražaja u mo- 
demoj proizvodnji. To nije »neko iz-vođenje, nego vođenje 
naprijed, kretanje koje premašuje sve ono već—bivstvu- 
juće — i zahvaljujući kojem nastaje nova stvar, koja čak 
ni u mogućnosti nije postojala unaprijed« (PP 2, 121). To 
je, dakle, stvaranje nečega što se ne može naći ni u dubi- 
nama, odnos »prema ničemu, — prema Ništa«. 


Čovjek koji se produktivno odnosi prema Ničemu jest 
aktivni nihilist; i to je odnošenje koje Fink prosuđuje druk- 
čije nego Heidegger. Za Heideggera je aktivni nihilist, jed- 
nako kao i pasivni, zapeo u metafizici. Svaki nihilizam je 
za njega u najboljem slučaju pokušaj da se prevlada meta- 
fizika, pokušaj koji ostaje u okviru metafizike. Fink, napro- 
tiv, u aktivnom, »djelotvornom« nihilizmu vidi mnogoobe- 
ćavajući put da se »društvo proizvede iz stvaralačkog op- 
hođenja s Ništa« (PP«, 122). 


U tom smislu »djelotvorni«  (»radni«, »đer Werktštige) 
nihilist već je s onu stranu metafizike. U završnom odlomku 
svog Traktata, izjednačavajući »djelotvornog nihilista« s »čo- 
vjekom koji sebe proizvodi«, Fink mu dodjeljuje centralni 
položaj u svemiru: »čovjek koji proizvodi sam sebe, djelo- 
tvorni nihilist, predstavlja ono mjesto u svemiru, na kojem 
se bivstvovanje kreće dalje preko svega dosad bilog — gdje 
bivstvovanje raste, izvire iz Ničega« (PP 2, 153). 


Bivstvovanje tako nije nešto što je dano gotovo, niti je 
nešto nezavisno od čovjeka. U društvu proizvođača, čiji je 
predstavnik aktivni nihilist, i bivstvovanje je u stalnom na- 
stajanju. U ophođenju ni s čim (s Ničim) bivstvovanje se 
kreće dalje nadilazeći sve dosad bilo. Iz izvora ničega izvire 
bivstvovanje. Mjesto toga izvora jest djelatni nihilist. 


Prema Finku filozofija treba da misli ono što se zbiljski 
zbiva. A ono što se zbiljski zbiva upravo je nadolazak dru- 
štva proizvođača, društva koje Fink sažeto karakterizira 
pomoću šest obilježja. Kao prvo navodi »die Bildlosigkeit«, 
tj. odbijanje svih viših »slika« u smislu viših ideja vodilja, 
ideala, prauzora (»Leit-, Ur- und Vorbilder), prema kojima 
bismo se morali ravnati; kao drugo — pokretljivost, tj. od- 
bijanje nepokretnosti i statičnosti. Zatim slijede, treće, ne- 
razdvojna povezanost rada i vladavine, tj. vladavine radnika- 
četvrto, »planetarno« širenje radničke vladavine, peto, ak- 
tivni nihilizam i šesto, egzistencijalna neobaveznost svih 
nadljudskih stvari, tj. praktički ateizam, kozmička usamjlje- 
nost« modernog čovjeka, koja ga potiče i gotovo nagoni na 

»dosad nečuven intenzitet zajedničkog duha« — duha me- 
đuljudske solidarnosti. 


Prema Finku, mi živimo u vremenu u kojem su revolu- 
cionarni programi 19. stoljeća nadiđeni i zastarjeli, jer je 
sam razvoj odveo drukčijem načinu života, naime društvu 
proizvođača, koje doduše još ne postoji kao gotovo, ali je 
već u nastajanju. To je društvo u kojem političko uspostav- 
ljanje čovjeka treba riskirati bez podozrivosti i bez oklije- 
vanja, onako kako se proizvodnja čovjeka u okviru tehnike 
već zbiva. 


Mislim da je Finkova analiza suvremenog čovjeka umno- 
gome ispravna ili da bar vidi prave probleme. Ali javljaju 
se i neka pitanja koja nisu jednostavna. Tu je, prije svega, 
osnovno pitanje — da li već danas nastaje društvo u kojem 
se čovjek može ostvariti, odnosno da li je suvremena teh- 
nika doista oblik stvaralaštva u kojem se svi učesnici mogu 
ponašati stvaralački i realizirati svoje mogućnosti. Naziva- 
jući društvo proizvođača stvaralačkim, Fink doduše upozo- 
rava da i u takvom društvu možemo naći razne stupnjeve 
stvaralaštva. Nisu svi u jednakoj mjeri stvaralački. Pa ipak 
on vjeruje da se ovdje nadilazi tradicionalna razlika između 
onih koji su načelno porobljeni, nestvaralački i onih koji su 
načelno slobodni, stvaralački. Nestaje situacija u kojoj mali 
broj ljudi može za sebe monopolizirati stvaralaštvo, a drugi 
upravo zato moraju živjeti na nestvaralački način. Bit je dru- 
štva proizvođača upravo u tome što je u njemu moguće dje- 
lovati stvaralački, svjesno oblikovati svoj vlastiti društveni 
i privatni život. No da li su ta izvođenja doista evidentna, 
odnosno uvjerljiva? 


Da odbacivanje svih »viših« ideala, idola, modela mo- 
že predstavljati važan korak na putu ka ljudskoj emanci- 
paciji i ka čovjekovom vlastitom stvaralaštvu — izgleda do- 
sta prihvatljivo. Da društvo proizvođača (možda ne sasvim 
u Finkovom smislu) predstavlja realnu tendenciju našeg 
doba — čini se da se može i empirijski pokazati. Da razvoj 
općeg društva proizvođača gotovo nužno traži i radničku 
vladavinu — zvuči uvjerljivo. Da se ta bitna potreba može 
u krajnjoj liniji probiti, usprkos svim realnim zaprekama 
— to smijemo pretpostaviti (savladavanje teškoća posredo- 
vanja i provođenja možemo prepustiti društvenim naukama 
i društvenoj praksi). Da jedno opće društvo proizvođača, od- 
nosno provedena radnička vladavina zahtijeva ukidanje ra- 
zlike između vladara i onih kojima se vlada (dakle i same 
vladavine) — gotovo da slijedi po definiciji. (Pitanje koliko 
bi imalo smisla da se takvo bezvladavinsko društvo nazove 

»vladavinom radnika« — kao pitanje naziva — nije pre- 
sudno). 


Ako opće bezvladavinsko društvo proizvođača prihva- 
timo kao moguću realnost ili kao realiziranu mogućnost, po- 
novo smo tek došli do glavnog pitanja: ako nesputana pro- 
izvodnja nužno određuje opće društvo proizvođača, može li 
se ono razvijati kao stvaralačko društvo? Nije li radnička 
vladavina time postala vladavinom nesputane proizvodnje 
nad izjednačenim (ili možda jednako porobljenim) radni- 
cima? 


Pod nesputanom proizvodnjom u Finkovom smislu ne 
misli se neka razuzdana, pobješnjela stihija. Misli se proiz- 
vodnja koja se oslobodila okova svih viših uzora. No da li 
je to sve čime se ona odlikuje? Nesputanu proizvodnju Fink 
opisuje i kao takvu koja se nikad ne smiruje. Izrađuju se 
proizvodi koji nisu namijenjeni trajnijoj upotrebi, proizvodi 
koji odmah gube svoju vrijednost. Stoga se proizvodnja mora 
neprestano nastavljati — ona je izgubila Svoj statični ka- 
rakter. Više nisu važni proizvodi, nego samo proizvođenje. 
A proizvođač? Nije li on stalno u okovima proizvodnje? 


Na to bi se moglo odgovoriti da stalna vezanost uz pro- 
izvodnju, koja je nešto bitno stvaralačko, upravo omogućuje 
radniku nesputano, stvaralačko proizvođenje. Pitanje je, me- 


đutim, da li nešto kao stvaralačka proizvodnja — proiz- 
vodnja u kojoj nisu najvažniji proizvodi, nego samo proiz- 
vođenje — može u bilo kojem društvu postati univerzalno. 


Bez uvbzira na to da li su proizvodi namijenjeni kratkotraj- 
noj ili dugotrajnoj upotrebi i da li treba da zadovolje »pri- 
rodne« ili »umjetne«, (»istinske« ili »lažne«, »prave« ili »ne- 
prave«) potrebe, neki su proizvodi neophodni svakom čo- 
vjeku. A bez obzira na to da li proizvodi treba da posluže 
vlastitoj upotrebi proizvođača ili (što će vjerojatno i u bu- 
dućem društvu ostati pravilo) upotrebi drugih, proizvodnja 
proizvoda zavisit će kako od prirode proizvcda koje treba 
proizveesti, tako i od prirode materijala za proizvodnju i 
oruđa kojima će se proizvesti. Da bi proizveo odgovarajući 
proizvod, radnik mora postupati po određenim pravilima. 
Njegovo stvaralaštvo je moguće samo u okviru uskih gra- 
nica. Nešto veće mogućnosti mogu tu postojati samo za one 
koji organiziraju i vode proizvodnju, specijalno za mali broj 
onih koji proizvodnju dalje razvijaju, bilo da uvode nove 
tehnike proizvodnje ili da projiciraju proizvodnju novih pro- 
izvoda. Tako se čini da tradicionalno »metafizičko« razliko- 
vanje nestvaralačkih radnih djelatnosti i onih djelatnosti 
(kao što su umjetnost i nauka), u kojima čovjek može u 

punoj mjeri razviti svoje stvaralaštvo, ostaje opravdano i u 
budućnosti. 

»Ukidanje rada«, tj. pretvaranje rada u slobodnu stvara- 
lačku djelatnost bilo je plemeniti ideal mladog Marxa. Ipak 
čini se da taj ideal zadržava svoju vrijednost samo u ogra- 
ničenom obliku — kao sve jače uvođenje stvaralačkih mo- 
menata u načelno nestvaralački rad. 

Ako potpuno preobražavanje rada u stvaralaštvo i pot- 
puno ukidanje bitno neslobodnog rada nemaju realne izgle- 
de, nije li možda realnom mogućnošću našeg vremena po- 
stala principijelna izmjena radnih odnosa, znatno skraće- 
nje obaveznog radnog vremena i produženje »slobodnog vre- 
mena« koje bi otvorilo šire mogućnosti za čovjekovo stva- 
ralačko djelovanje? U tu svrhu, međutim, nije potreban sa- 
mo daljnji razvitak tehnike, nego i dublji preobražaj posto- 
jećih društvenih odnosa, stvaralačko preoblikovanje naših 
društvenih formi života. 

Eugen Fink dobro je vidio i snažno je istakao mogućnost 
i nužnost da se naši društveni oblici života i međuljudski 
odnosi stvaralački oblikuju na nov način. S pravom je od- 
vraćao od primjene zastarjelih društvenih formula. Pun nade 
slikao je vlastitu viziju nadolazećeg društva. U izvjesnoj mje- 
ri potcijenio je opasnosti sadržane u biti rada koji je postao 
tehnika. 

Opasnost sakrivenu u biti moderne tehnike Heidegger je 
vidio i analizirao možda bolje nego bilo tko drugi. Fascini- 
ran nečuvenom opasnošću, on je svu nadu prenio u sferu 
koju bi Fink nazvao »višom« (»onim Višim«), u nadolazak 
bivstvovanja — jednog bivstvovanja koje se tako radikalno 
odvaja od bivstvujućg da ipak najzad ostaje samo jedno 
najviše bivstvujuće — metafizička konstrukcija koju je sam 
Heidegger upravo prije svega htio razoriti. 

Finkova vizija u kojoj se čovjek ne predaje bespomo- 
ćno tehnici, nego je promatra kao ljudsku moć, koja se može 
i ljudskije (»humanije«) razviti i primijeniti, možda je pre- 
više optimistička, pa ipak, kao regulativna ideja, zadržava 
svoju opravdanost. 

Grassijeva apologija >> 
maštovitog mišljenja 
i djelovanja 


Na početku svog »Uvoda« u Moć mašte (Macht der Phan- 
tasie) Ernesto Grassi ističe značenje teze — koja se javlja 
u humanističkoj filozofskoj tradiciji — o unutrašnjoj poveza- 
nosti ličnog iskustva i teorijskog mišljenja. Suprotstavljajući 
se eventualnom prigovoru da pozivanje na lično iskustvo u 
filozofiji može biti znak subjektivnog pristupa filozofiji, on 
tvrdi da se o problemima koji nas se doista tiču ne smije 
raspravljati »apstraktno i čisto formalno« te da pitanja koja 
nam se nameću, ako su osnovana, moraju imati značenje koje 
prekoračuje svaku subjektivnu granicu. 


Ova ovako izražena misao nije u Grassija ni slučajna ni 
prolazna. U osnovi istu misao i njeno oživotvorenje nala- 
zimo i u ranijim Grassijevim radovima — riječ je o jedncj 
od ideja—vodilja njegova mišljenja. U više od dvije de- 
cenije ranijem djelu Umjetnost i mit ista je misao formuli- 
rana slijedećim riječima: »U toku naših izvođenja pokušat 
ćemo polaziti od neposrednih iskustava kake su izrastala iz 
susreta s jednom nama Evropljanima stranom prirodom i 
zbiljom. Mi dobro znamo: današnja filozofija plaši se takvih 
pribjegavanja neposrednom. Ona se, izgleda, boji da se pri- 
tom može previše očigledno postati otpadnikom od teorije. 
Međutim, nije isključeno također da je današnja filozofija 
upravo zato tako beskrvna, tako irelevanitna, što se toliko 
udaljila od neposrednog iskustva.«i 


Jedinstvo teorije i prakse, filozofije i neposrednog iskus- 
tva, univerzalnog i ličnog pripada među osnovne principe 
Grassijeva mišljenja. Upravo zato, makoliko da je često mo- 
guće pri raspravi o pogledima nekog filozofa zanemariti 
njegov život i ostati samo pri njegovoj misli, kad je riječ 
o Grassijevom filozofskom mišljenju, potrebno je reći po- 


1 Ernesto Grassi, Kunst und Mythos, Rowohlt, Hamburg, 1957, 
S. 7. 

nešto i o njegovom životu, i to ne samo u fusnoti, nego i u 
glavnom tekstu. 


Ernesto Grassi rodio se 2. maja 1902. u Milanu, koji je 
(kako se kaže u nepotpisanoj — vjerojatno Grassijevom ru- 
kom napisanoj — bilješci »O piscu« uz Umjetnost i mit) 
»tada još odgovarao Stendhalovim opisima, s velikim patri- 
cijskim kućama okruženim sjenovitim vrtovima, s kanalom 
(»naviglio«) koji je opasavao unutrašnji grad. a kojima su 
crni čamci s konjskom vučom teglili robu što je stigla iz 
Venecije sa Poa; u fizionomiji grada bili su još posvuda 
prepoznatljivi tragovi španjolskih i austrijskih okupacionih 
vremena.«2 Grassijev djed borio se u Garibaldijevim tru- 
pama za slobodu Italije i mrzio je Austrijance, pa je u anti- 
austrijskom (i antinjemačkom) duhu odgajao i unuka. Ali 
Grassijeva majka bila je njemačkog porijekla, pa je sin još 
kao dječak redovno provodio s njom po mjesec dana godi- 
šnje u Heidelbergu i na Bodenskom jezeru. Tako se mladi 
Grassi razvijao u ambivalentnom odnosu prema Nijemcima. 


Nakon što je 1925. godine diplomirao na univerzitetu u 
Milanu, Ernesto Grassi odmah je krenuo na daljnje studije, 
najprije u Francusku, a zatim u Njemačku. U Francuskoj je 
studirao na univerzitetu u Aix-en-Provence, kod poznatog 
katoličkog filozofa Mauricea Blondela, koji je u svom meta- 
fizičkom učenju o akciji pokušavao da izmiri religiju i fi- 
lozofiju. Raznježeno se osjećajući tog vremena, Grassi piše 
više o provansalskim pejzažima i o zajedničkim izletima s 
ostarjelim i poluslijepim učteljem, negoli o svojim filozof- 
skim razgovorima s njim. U Njemačku Grassija su privukla 
prije svega imena Maxa Schelera, Nikolaia _ Hartmanna i 
Karla Jaspersa. No nakon što je 1927. godine došao u priliku 
da u Marburgu sluša predavanja tada još mladog Martina 
Heideggera, Grassi je postao oduševljeni sljedbenik njegova 
mišljenja. Kad je uskoro zatim Heidegger izabran za redov- 
nog profesora u Freiburgu i nastupio novu dužnost (1928), 
krenuo je i Grassi za njim. Nakon nekog vremena i sam 
je uspio da dobije zaposlenje u Njemačkoj, najprije kao 
lektor za talijanski jezik, a zatim kao nastavnik filozofije: 
predavač, honorarni profesor i najzad redovni profesor. Tako 
se studijsko putovanje u Njemačku pretvorilo u dugogodi- 
šnju nastavnu, znanstveno-filozofsku i kulturnu djelatnost u 
Njemačkoj, gdje Grassi, kao emeritirani profesor Miinchen- 
skog univerziteta, i danas živi, dođuše uz stalne povremene 
prekide i boravke u Italiji, napose u svojoj kući u Testacciu 


2 Op. cit., S. 1538. 

na otoku Ischia, nedaleko od Napulja. Da li to znači da je 
Grassi stalno unutrašnje rascijepljen između onog talijan- 
skog i onog njemačkog u sebi ili je takav život ispoljavanje 
jednog duha koji te suprotnosti u sebi suvereno sjedinjuje? 

Presudnu ulogu u Grassijevom misaonom razvoju odigrao 
je Martin Heidegger. S nesmanjenim divljenjem i zahval- 
nošću sjeća se Grassi i danas Heideggerovih predavanja i 
seminara u Freiburgu krajem dvadesetih i početkom tride- 
setih godina. U prepunoj dvorani sjedio je on na Heidegge- 
rovim predavanjima zajedno sa Španjolcima Ortega y Gas- 
setom i Xavierom Zubirijem. »Ali prava moć učiteljeva, ne- 
umoljivost njegovog naučavanja, snaga analize i interpreta- 
cije teksta otkrivali su se naročito u seminaru.«3 Svojevrsno 
otkrovenje predstavljala je za Grassija Heideggerova inter- 
pretacija antike: »Odgojen u hegelovskoj tradiciji Crocea i 
Gentilea, bio sam naučio da antičku filozofiju promatram 
samo kao početak zapadnoevropskog mišljenja, kao kopno 
ka kojem se eventualno može usmjeriti čežnja, ali kojem 
zapravo nema povratka. Nije li Hegel bio rekao: na po- 
dručju filozofije svaka je čežnja uzaludna, štoviše nedopu- 
štena? A sada, u onoj predavaonici, došli su do riječi Platon 
i Aristotel — zahvaljujući jednom novom jeziku, o kojem 
nismo ni slutili, jeziku koji smo bili previdjeli.<“ 

Na divljenje i oduševljenje što su ga Grassi i drugi strani 
slušaoci pokazali prema Heideggerovim predavanjima, uči- 
telj nije uzvratio očekivanim razumijevanjem i povjerenjem: 
»Svoj misaoni svijet on je već tada (prije 1933 — G. P.) sve 
više isticao kao »njemačku stvar«, on, koji je bio ponovo 
otkrio Grčku, po strani od latinske tradicije, koja za njega 
nije imala nikakvo filozofsko značenje. Pred tom oštro po- 
vučenom granicom osjećali smo se mi stranci odgurnuti na- 
trag u neki drugi svijet: isključeni iz one zajednice, zapa- 
njeni i ranjeni.«5 Ali divljenje prema Heideggeru bilo je ipak 
toliko da su mu učenici opraštali takav stav prema njima, 
sve do 1933. godine, koja je, među svim ostalim, donijela i 
Heideggerov rektorat, njegov nastupni govor o samoafirma- 
ciji njemačkog niverziteta — i spaljivanje jevrejskih i 
marksističkih knjiga pred univerzitetskom bibliotekom u 
Freiburgu. 


3 Ernesto Grassi, Macht des Bildes: Ohmacht der rationalen 
Sprache. Zur Rettung des Rhetorischen, Verlag M. Du Mont Schau- 
berg, Kdiln, 1970, S. 10. 


4 Op. cit., S. 10. 
5 Op. cit., S. 11. 

Iako je Heidegger do danas ostao Grassijeva velika in- 
Spiracija u filozofiji, on se nakon nekoliko godina suradnje 
s Heideggerom filozofski emancipirao i krenuo vlastitim fi- 
lozofskim putem, koji se ni Heideggeru ni mnogim drugim 
njemačkim filozofima nije mnogo sviđao. U ovom razdob- 
lju Grassi je svoju glavnu filozofsku inspiraciju potražio u 
talijanskom humanizmu i poduhvatio se borbe za njegovu 
rehabilitaciju i napose, za pokazivanje nadmoći te tradicije 
u odnosu na vladajuću racionalističku filozofsku tradiciju 
koja započinje s Descartesom, a dostiže svoj vrhunac u nje- 
mačkom klasičnom idealizmu. Međutim, s Heideggerom se 
Grassi razišao ne samo u ocjeni talijanskog humanizma, nego 
i u društveno-političkim koncepcijama, osuđujući Heidegge- 
rovo makar i kratkotrajno pristajanje uz nacionalsocijali- 
zam. Iako ni Grassi nije bio marksist, on je u vrijeme na- 
cionalsocijalističke vladavine surađivao s nekim komunisti- 
ma, pa poslije rata, za razliku od povećeg broja njemač- 
kih profesora nije imao teškoća u javnoj djelatnosti. Pot- 
kraj rata Grassi je doduše bio napustio Njemačku i sklonio 
se u Italiju, ali uskoro po završetku rata (1946) prihvatio je 
profesuru u Švicarskoj (u Zirichu) da bi već nakon dvije 
godine (1948) prešao na Muinchenski univerzitet, gdje je po- 
stao profesor i direktor »Seminara za filozofiju i duhovnu 
povijest humanizma« Tu je, kako je već spomenuto, djelovao 
do svog emeritiranja da bi i nakon toga nastavio da živi na 
liniji Minchen—Testaccio (Ishia). Ali Grassi je uvijek bio 
(i do danas ostao) suviše dinamičan da bi sve vrijeme mogao 
provoditi samo na jednoj relaciji, pa je poduzimao putova- 
nja i u mnoge evropske zemlje# i na druge kontinente. Naj- 
značajnija su za Grassijev vlastiti misaoni razvoj bila nje- 
gova putovanja i duži boravci u Južnoj Americi, napose oni 
u prvoj polovini pedestih godina. Iskustva tih putovanja iz- 
ložena su u književnom obliku u Grassijevoj knjizi Putova- 
nja bez prispijeća. Južnoameričke meditacije (Reisen ohne 
anzukommen.  Siidamerikanische  Meditationen, Hamburg 
1955). U ovim neobičnim putopisima Grassi, po riječima jed- 
nog recenzenta, »preispituje zapadnjačko mišljenje u bezgra- 
ničnosti i bespovijesnosti američkih prašuma«. 


6 Među ostalim Grassi je, ne samo turistički, posjetio i Jugo- 
slaviju. Sudjelovao je na Korčulanskoj ljetnoj školi (nekoliko pu- 
ta) i na krčkom simpoziju o Franji Petriću, a predavao je na 
univerzitetima u Zagrebu (također nekoliko puta) i u Beogradu. 
Na simpozije što ih je neko vrijeme organizirao u svojoj kući u 
Testacciu pozivao je i jugoslavenske učesnike, a na univerzitetu 
u Miinchenu organizirao je u zimskom semetru 1970—71. seriju 
predavanja jugoslavenskih filozofa i sociologa. 


194 


U godinama duhovne krize i pustoši nakon II svjetskog 
rata, kao i u cijelom daljnjem razdoblju, Grassi se istakao 
kao pokretač i urednik značajnih edicija koje su pomogle 
obnovi filozofske i znanstvene djelatnosti i ponovnom uspo- 
stavljanju duhovnih komunikacija. Tako je za vrijeme bo- 
ravka u Švicarskoj zajedno s W. Szilasijem pokrenuo (u iz- 
davačkoj kući Francke, u Bernu) seriju Baština i zadatak 
(ili Tradicija i misija, Uberlieferung und Auftrag) u kojoj 
su, među ostalim, objavljeni značajni radovi M. Heideggera, 
E. Staigera, E. H. Kurtiusa, Th. v. Uexkulla, W. von Weiz- 
s4ckera, W. Szilasija i samog Grassija. U Južnoj Americi vodio 
je ediciju Tradicion y tarea, u kojoj su objavljeni prijevodi G. 
B. Vica i Lorenza Valle. No njegov najznačajniji doprinos 
djelatnosti te vrste predstavlja svakako osnivanje (1955) i 
višeđecenijsko uređivanje serije Rowohltova njemačka enci- 
kloperija (Rowohlts Deutsche Enzyklopidie, skraćeno 7de), 
jedne od najuglednijih broširanih znanstveno-filozofskih se- 
rija u poslijeratnoj njemačke i svjetskoj izdavačkoj djelat- 
nosti.7 Kao dopunu ovoj seriji kod istog je izdavača osnovao 
i uredio i zbirku Rowohltovi klasici literature i znanosti (RO- 
wohlts Klassiker der Literatur und der Wissenschaft). 


Glavna Grassijeva djelatnost zapisana je u njegovim vla- 
stitim filozofskim djelima. Njihov je spisak vrlo dug, pa ćemo 
ovdje spomenuti samo najvažnije: Problem Platonove meta- 
fizike, O _pričinu i o bivstvovanju, Problem Ničega u Hei- 
deggerovoj filozofiji, O prioritetu logosa, Problem antike u 
raspravi između talijanske i njemačke filozofije, Giuccardini: 
O političkom i građanskom životu, Zbilja kao tajna i zada- 
tak, Obrana individualnog života, Giordano Bruno: Herojska 
strast i individualni život, Nauka i egzistencija, Leopardijeva 
teorija lijepe tlapnje, O porijeklu duhovnih i prirodnih nau- 
ka, Putovanja bez prispijeća, Južnoameričke meditacije, Um- 
jetnost i mit, Druga prosvijećenost. Enciklopedija danas, Teo- 
Tija o lijepom u antici, Moć slike: nemoć racionalnog jezika. 
Prilog spasavanju retoričkog, Humanizam i marksizam, Pri- 
log kritici osamostaljenja nauke, Moć mašte. Prilog historiji 
zapadnjačkog mišljenja? 


7 U ovoj seriji objavljena su i dva djela jugoslavenskih au- 
tora, knjiga Edvarda Kardelja Izbježivost ili neizbježivost rata. 
Jugoslavenska i kineska teza (Vermeidbarkeit oder Unvermeid- 
barkeit der Krieges. Die jugoslawische und die chinesiche These) 
i knjiga pisca ovog predgovora Filozofija i revolucija (Philosophie 
und Revolution). 

8 Originalni naslovi i godine izdanja: Il problema della me- 
tafisica platonica, 1933; DelP apparire e delVessere, 1935; IL pro- 
blema del nulla nella Jilosofia di Heidegger, 1937; Vom Vorrang 


195 


Bez obzira na naizgled vrlo raznolike teme, svi Grassijevi 
radovi tijesno su povezani i imaju istu osnovnu usmjerenost. 
Osnovna je ideja (i opsesija) njegovog zrelog mišljenja moć 
(i nadmoć) pjesničke riječi u odnosu na riječ znanosti i tra- 
dicionalne filozofije (metafizike). Svoje najviše uzlete, po 
Grassiju, čovjekov um ne dostiže racionalnim znanstvenim 
mišljenjem ni izgradnjom kompliciranih filozofskih sistema, 
nego metaforičkim mišljenjem mašte, koje se najadekvatnije 
izražava u pjesništvu, ali predstavlja i krajnju osnovu svake 
filozofije i znanosti. Prvu uvjerljivu formulaciju svoje os- 
novne misli Grassi nalazi u talijanskom humanizmu 14—15. 
stoljeća, a njeno možda najvažnije otvaranje u 20. vijeku 
u mišljenju M. Heideggera. Na istom osnovnom misaonom 
pravcu bio je po njemu u velikoj mjeri i K. Marx. Interpre- 
tirajući na ovaj način Marxa i Heideggera, Grassi se suprot- 
stavlja u suvremenoj njemačkoj filozofiji proširenim shva- 
ćanjima po kojima sva filozofija 19. i 20. vijeka (uključujući 
Marxa i Heideggera) ima svoj izvor u njemačkom klasičnom 
idealizmu. Ne poričući značenje njemačkih filozofa idealista, 
ni napose Hegela, Grassi smatra da je talijanski humanizam 
anticipirao neke aspekte suvremene misli, po kojima je ona 
nadmoćna racionalnim konstrukcijama njemačkog klasičnog 
idealizma. Ove njegove teze izazvale su dosta nezadovolj- 
stva među suvremenim njemačkim filozofima, pa ni Heideg- 
ger nije bio oduševljen s tezom da su neke njegove misli 
anticipirane u talijanskom humanizmu. No treba istaći da 
je Grassi svoje teze branio s dobrim argumentima i s veli- 
kom uvjerljivošću (što ne znači da u njima nije bilo i iz- 
vjesnih pretjerivanja). 

Navedenim osnovnim idejama nošeno je i Grassijevo naj- 
novije djelo Moć mašte (Die Macht der Phantasie, 1979). Na- 


des Logos. Das Problem der Antike in der Auseinandersetzung 
zwischen italienischer und deutscher Philosophie, 1939; Giuccarđini: 
Vom politischen und biurgerlichen Leben, 1942; Wirklichkeit als Ge- 
heimnis und Auftrag, 1946; Verteidigung des individuellen Lebens, 
1947; Giordano Bruno: Heroische Leidenschaft und individulles Le- 
ben, 1947; Science et eristence, 1949; Leopardis Theorie des scho- 
nen Wahns, 1949; Vom Ursprung der Geistes — und Naturwissen- 
schaften, 1950; Reisen ohne anzukommen. Sidamerikanische Me- 
ditationen, 1954; Kunst und Mythos, Die zweite Aufklarung, En- 
zvklopiidte heute; Die Theorie des Schčnen in der Antike, 1962; 
Macht des Bildes: Ohnmacht der rationalen Sprache, Zur Rettung 
des Rhetorischen, 1970; Humanismus und Marrxismus, Zur Kritik 
der Verselbstindingung von Wissenschaft, 1973; Die Macht der 
Phantasie, Zur Geschichte des abendidndischen Denkens, 1979. — 
U nas je dosad izišla u prijevogu samo knjiga Teorija o lepom 
u antici, prev. Ivan Klajn, Srpska književna zadruga, Beograd, 
1974. Isti izdavač najavio je i knjigu Humanizam i marksizam. 

slov ovog djela mogao bi sugerirati da je tu riječ o nekom 
psihološkom problemu. Međutim mašta u ovom djelu nije 
promatrana sa stanovišta psihologije, nego kao jedna od cen- 
tralnih kategorija filozofije. Racionalistička tradicija, koja u 
novom vijeku započinje s Descartesom, po Grassiju unapri- 
jed pretpostavlja da se znanost može razvijati samo polazeći 
od prvobitnih, neizvodljivih principa, odnosno »pratemelja«, 
kako bi se na njima zasnovali naši iskazi i naše ponašanje. 
Nasuprot toj tradiciji Grassi se poduhvata pokušaja da se 
od »okoštalog pojmovnog svijeta« prijeđe »slikovitom i više- 
dimenzionalnom mišljenju«. U tom pokušaju on se oslanja 
na talijanske humaniste, koji su polazili od »principijelne 
teze o unutrašnjoj povezanosti između ličnog iskustva i teo- 
rijskog mišljenja« (XVII), te su »stalno pokušavali da slu- 
žeći se metaforama, slikama, ličnim iskustvom ostvare jedan 
mode! »obrazovanja« koji je u izričitoj suprotnosti prema 
racionalističkom  shvaćanju«. CZVIII) Talijanske humaniste 
pokretao je »problem jedinstva riječi i stvari, oblika i sadr- 
žaja, težnja za prevladavanjem dualizma između retorike i 
filozofije « (CVIII) — i to je pravac u kojem nastavlja Grassi. 

Raspravljanje o svojoj osnovnoj temi Grassi je podijelio 
u jedanaest poglavlja. Ova nisu poredana nekim strogim po- 
vijesnim ni sistematskim slijedom. Nijedno poglavlje nije 
deducirano iz prethodnog niti se poglavlja moraju čitati baš 
navedenim slijedom. Ali to ne znači da pojedina poglavlja 
nisu međusobno povezana, niti da ona predstavljaju jedno- 
stavno ponavljanje iste teze ili teme. Jedna ista tema (odnos 
između metaforičke i racionalne misli) i jedna osnovna teza 
(teza o primatu metafizičkog mišljenja) doista se provlače 
kroz svu Grassijevu knjigu, ali svako poglavlje raspravlja o 
»temi« u drugom aspektu i svako na određeni način modi- 
ficira »tezu«. Pored toga, iako knjiga nije strogo strukturi- 
rana, mogu se nazrijeti tri glavna dijela nejednake veličine 
(o čemu će još biti riječi). 

Suprotnost između racionalno-kalkulativnog i analogičko- 
-metaforičkog mišljenja Grassi je u prvom poglavlju ilustri- 
rao suprotnošću između Wittgensteina i Mallarmća. U dru- 
gom poglavlju on detaljno razlaže razliku između dvije vrste 
jezika, dokazujućeg i Kkazujućeg (ili pokazujućeg), nastojeći 
pokazati nadmoć drugog. Dokazujući i kazujući jezik (die 
beweisende und die weisende Sprache) po Grassiju su »dva 
principijelno različita oblika izražavanja«. Prvi je od ta dva 


% Brojke u zagradi ovdje i dalje upućuju na stranice u Grassi- 
jevoj knjizi Macht der Phantaise. Zur Geschichte abendlandischen 
Denkens, Athen&um Kočnigstein / Ts. 1979. 


197 


oblika »dokazujući, obrazlažući, čisto racionalni jezik«, koji 
je »mjerodavan za znanost«, strogo objektivan i nepomućen 
subjektivnim mnijenjima. U antici su ga zvali i »apo-diktič- 
kim«, jer nešto pokazuje polazeći od razloga, Kako ne smije 
biti vezan za određeno vrijeme, mjesto, ni lice, ujedno je 
»antiretorički«. Smatrajući višeznačnost riječi zaprekom za 
postizanje istine, dokazujući (racionalni) jezik odbacuje sve 
metafore i teži idealu jednoznačnog matematičko-simbolič- 
kog jezika. Sa skepsom se odnoseći prema svakodnevnom je- 
ziku, u strogo određenim, uskim granicama prihvaća i zdrav 
razum, promatrajući ga kao »prirodnu, nenjegovanu, pripre- 
mnu sposobnost« koja je samo predstupanj za »pravu, razvi- 
jenu djelatnost razuma« (26). Zbog navedenih svojstava ili, 
tačnije, »po svojoj biti« racionalni jezik po Grassiju nema 
»inventivan« karakter. Njegova »naučnost« sastoji se u nje- 
govom deduktivnom karakteru, pa se i njegovo »pronalazaš- 
tvo« sastoji samo u tome da eksplicira ono što je već sadr- 
žano u unaprijed danim premisama. 

Nasuprot racionalnom, apodiktičkom jeziku, kao drugi 
principijelni oblik izražavanja stoji »kazujući« (»pokazujući«), 
čisto »semantički« jezik. U njemu se izražavaju prvobitne 
premise racionalnog govora koje se ne mogu izvesti (dedu- 
cirati) ni iz čega, što znači da ne mogu biti »dokažljive« ni 
»obrazložive«. Uvid u te premise i u njihov jezik kojim se 
formuliraju principi pokazuje u prvobitnom smislu tog iz- 
raza »evangeličko« tj. »objavljujuće« (»kiindende«) svojstvo. 
Takav jezik može samo ob-javljivati (be-kunden), a ne i 
ob-razlagati (be-griinden). Taj jezik »koji pokazuje« (»zei- 
gende«) i »čini vidljivim« (»sehenlassende«) nužno je »sli- 
kovit« (»bildlich«). Budući da se mora oslanjati na slike, S 
jedne je strane »teorijskog«, a s druge strane »prenosećeg« 
odnosno »prenesenog«, »metaforičkog« karaktera: na sliku 
koja se pokazuje prenosi se značenje, i tek time ona je »Sinn- 
-gebend«, »daje smisao«, odnosno »osmišljava«. Tako smo 
došli do uvida da »nijedan prvobitni 'arhaički' govor nikad 
nije racionalnog karaktera niti takav može biti, već je u 
svojoj biti 'slikovit'« (27). Taj prvobitni slikoviti govor pred- 
stavlja okvir racionalnog promatranja, jer prethodi racional- 
nom procesu i pruža ono što dedukcija ne može dokučiti. U 
tom smislu pripada mu »pro-fetski«, »pred-skazujući« karak- 
ter, pa se nikad ne može shvatiti s nekog racionalnog sta- 
novišta. Upravo je u tome tragedija racionalnog jezika. 

Raspravljajući o odnosu između dvije navedene vrste je- 
zika Grassi uvijek iznova insistira na nadmoći slikovitog, 
semantičkog jezika i na nesposobnosti racionalnog jezika da 
shvati iracionalni: »Iz radikalne razlike između do-kazujućeg 

i kazujućeg jezika, iz činjenice da dokazujući govor ima svoj 
korijen u kazujućem, proizlazi prvi, bitan zaključak: Jasno 
je da se sredstvima dokazujućeg jezika ne može »shvatiti« 
»kazujući« jezik, jer se ovaj drugi ne može obrazložiti« (28). 

Svijest o ovoj činjenici nalazimo po Grassiju već u an- 
tičkoj pretfilozofskoj tradiciji, na primjer u prikazu Kasan- 
drine tragedije i, napose, u dijalogu između Kasandre i kora 
(u Eshilcvoj drami Agamemnon). Iako i Kasandra povre- 
meno prelazi na racionalni jezik, glavni je dio njenog go- 
vora »kazujući«, pa kor koji se kreće isključivo u sferi ra- 
cionalne misli ne može da je shvati ili je shvaća sasvim po- 
grešno — u krivom ključu. 

Kako je već rečeno, cijela Grassijeva knjiga predstavlja 
pokušaj da se pokaže bitna distinkcija između dva bitno ra- 
zličita oblika mišljenja i jezika (racionalnog i maštovitog) i 
ujedno nadmoć maštovitog, slikovitog nad onim racionalnim, 
nemaštovitim. No da li je Grassi te svoje »teze« također i 
uvjerljivo dokazao? Da li ih je uopće mogao dokazati ili bar 
s određenom  uvjerljivošću obrazložiti? Jer ako je najviši 
oblik mišljenja maštovita, slikovita misao, a ne ona racio- 
nalna, onda upravo ta slikovita misao treba da bude vr- 
hovni sudac sebi samoj i onoj drugoj (a ne obrnuto da racio- 
nalna misao, kao niži oblik, bude kriterij za sebe samu i za 
ovaj viši oblik). A ako taj viši, slikoviti oblik misli ne po- 
znaje dokazivanje, nego samo pokazivanje (odnosno kaziva- 
nje), onda se i bitna razlika i odnos ovih dvaju oblika misli 
ne može racionalno dokazati, nego samo slikovito pokazati. 
To je upravo ono što Grassi pokušava. No da li je moguće 
uvjerljivo pokazivanje bez dokazivanja, »iracionalno mišlje- 
nje« bez racionalnog, slikovito mišljenje bez pojmovnog? To 
svakako nisu jednostavna pitanja. 

»Pokazivanje« svoje glavne teze Grassi vrši, kako se čini, 
svojevrsnim modificirano ponavljanim razmatranjem teme, 
pristupom iz raznih aspekata, pomjeranjem akcenta i osvjet- 
ljenja. Tako on kao jedan oblik pitanja o odnosu između 
racionalnog i iracionalnog jezika razmatra pitanje o odnosu 
između filozofskog i retoričkog jezika. Retorički je jezik po 
Grassiju nužno patetički, strastven. Patetička riječ djeluje 
svojom neposrednošću, jer ona neposredno kazujućim zna- 
kovima priziva patetički život pa samo tako može uzburkati 
ili ublažiti strasti. »Kao strastveno, a ne kao isključivo ra- 
cionalno biće čovjek treba patetičku riječ« (43). 

Tradicionalno shvaćanje o ovom pitanju sasvim je druk- 
čije: patetički jezik strogo se razlikuje od jezika znanja. Re- 
torici, slikovitom pokazujućem jeziku priznaje se samo čisto 
»formalna« funkcija, a najzad se dolazi do teze da se reto- 

ričko treba priznati pretežno iz pedagoških razloga, kao po- 
moćno sredstvo ža ublažavanje »strogosti« i »suhoće« racio- 
nalističkog govora. Sadržajnu istinu, po tom shvaćanju, može 
pružiti samo filozofija kao racionalno znanje, pa je istraži- 
vanje pomoću slika i metafora samo znak nesposobnosti da 
se uzdignemo na nivo pojma (kako je to uvijek iznova za- 
htijevao Hegel). Realnost kako nam se otkriva u emocional- 
nom i uopće neposrednom doživljavanju samo je puki pri- 
vid, a dublja zbilja može se otkriti samo racionalnim  pro- 
cesom, hladnim naučnim istraživanjem. 

Prikazujući dva suprotna mišljenja o odnosu filozofije i 
retorike, Grassi, kako se čini, ne argumentira ni za jedno 
od njih, kao da je već samo adekvatno prezentiranje suprot- 
nih gledišta dovoljno da pokaže na kojoj je strani dublji 
uvid i istina. No ako malo bolje pogledamo taj tekst, vidjet 
ćemo da protiv prevlasti racionalne argumentacije Grassi ne- 
nametljivo i racionalno argumentira: Čovjek je »strastveno, 
a ne isključiva! racionalno biće«, pa mu je kao takvom pa- 
tetička riječ potrebnija od racionalne argumentacije. 

Možda je najbitnija odlika izvornog, slikovitog jezika, nje- 
gova metaforičnost. Cijela Grassijeva knjiga mogla bi se 
kratko definirati i kao apologija metafore. Racionaljstička 
tradicija, po Grassiju, uvijek je kritizirala i odbijala meta- 
forički način izražavanja kao subjektivan, relativan i time 
nenaučan. U tradicionalnom shvaćanju metafora se određuje 
kao prenošenje značenja s jednog nivoa smisla na neki drugi, 
kao pjesnička transpozicija koja nema veze sa zbiljom, pa 
se može upotrebljavati u pjesničkom i u retoričkom jeziku, 
ali ne i u objašnjavalačkom, naučnom jeziku, pa ni u filo- 
zofiji. Kosmos se po tom shvaćanju može spoznati samo ra- 
cionalnim istraživanjem, pa metafora »ne može pojačati sred- 
stva filozofije, nego ih samo oslabiti; njena upotreba čini se 
kao slabost onih kojima nedostaje snaga za ono racionalno« 
(36). 

Kao izrazit primjer racionalističkog shvaćanja Grassi u 
više mahova navodi i kritizira Hegelove stavove o mašti i 
metafori. Među ostalim podsjeća na Hegelova razmatranja 
u Fenomenologiji duha, gdje se ljudski stav koji ostaje za- 
robljeen u području mašte, zato što mu nedostaje »moć os- 
poljavanja, snaga da se postvari i izdrži bivstvovanje« iro- 
nično naziva stavom »lijepe duše« (37). Što se tiče metafore, 
ona po Hegelu može u odnosu na mišljenje pretendirati samo 
na neku »nižu« funkciju, jer se ograničava na zadatak da 
prenošenjem pripremi osjetna opažanja kao materiial za mi- 
šljenje. Prava spoznaja javlja se u obliku pojma i ona u sebi 
ukida metaforu. Suprotstavljajući se Hegelu, Grassi se po- 

ziva na Aristotela, koji se prvi u tradiciji šire pozabavio 
problemom metafore i sasvim je drukčije shvatio. Bit je me- 
tafore kao prenošenja, po Aristotelu, u tome što polazi od 
sličnoga, ali takvog koje nije previše očigledno. Što je veće 
otkriće sličnosti, tim začudnije metafora djeluje. Metaforička 
djelatnost znak je talenta i ne može se naučiti. Metafora do- 
vodi nešto neposrednu pred oči, a svojim slikovitim oblikom 
djeluje na strasti pa pripada u retoriku. No ona mora biti 
oblikovana tako da nešto svojevrsno, specifično učini oči- 
glednim. Uspjela metafora otkriva nešto što nikad prije nije 
viđeno, ona baca svjetlost na ono što je dotad bilo zasje- 
njeno. 

Kad Grassi u dijalog o metafori uvodi Hegela i Aristo- 
tela, on ustvari priziva u pomoć Aristotela protiv Hegela, 
oslanja se na jedan dio tradicije u borbi protiv onog drugog 
dijela tradicije protiv čije vladavine ustaje. Pritom ne želi 
da potakne neko povijesnofilozofsko istraživanje o Hegelu i 
Aristotelu radi tačnog utvrđivanja njihovih »pravih« shva- 
ćanja. Hegel i Aristotel pozvani su u dijalog o jednom bit- 
nom suvremenom filozofskom problemu, o problemu meta- 
fore; s prvim Grassi polemizira kako bi polem'zirao s bilo 
kojim suvremenim filozofskim protivnikom, drugoga poziva 
u pomoć kao filozofskog učitelja i isto- ili bar slično-mišlje- 
nika (u ovom konkretnom pitanju!). 

Rekli smo da je cijela Grassijeva knjiga apologija me- 
tafore. No čini se da problem metafore ipak nije jedini na 
kojem Grassi oštri, razjašnjava, preporučuje i brani svoju 
distinkciju između dva različita oblika jezika i mišljenja (i 
još više prioritet jednog od tih oblika). Nije teško vidjeti 
da tu ima i mnogo drugih problema. Nema majstora koji bi 
mogao dati njihovo mjerodavno sistematsko nabrajanje. 
Grassi ne gradi sistem. Pojmovi o kojima raspravlja nisu 
sistematski sređeni, ali su svim mogućim nitima nerasple- 
tivo povezani. Dovoljno je pogledati makar i samo naslove 
odjeljaka da se uoče, među ostalim, i slijedeće teme: ples, 
igra, ornament, svečanost, »ingenium« i »oštroumnost«; za- 
tim — »similitudo«, »rad i riječ«, »pjesnik kao osnivač za- 
jednice«, »istovremenost dvaju značenja« u »trenutnom je- 
ziku slike«, »formalni kalkil«, »filologija kao topika«, »pro- 
padanje jezika kao propadanje povijesti«, priroda i »artes 
mechanicae«, priroda kao »jedno i sve« i kao »physis«, fan- 
tažija, pejzaž, »fantazija koju treba sputati«, »kako strasti 
zavode«, struktura tubivstvovanja, čistina, zadatak  semio- 
tike, riječi i stvari itd. 

Napreskok i gotovo nasumce nabacili smo dijelove nekih 
naslova odjeljaka Grasijeve knjige. Nasilje, proizvoljnost? 

Svakako. Pitanje je samo ne bismo li počinili još veće na- 
silje da smo pokušali izdvojiti i sistematizirati »najvažnije« 
među temama o kojima Grassi raspravlja. No ako Grassi- 
jeva knjiga nije sistem ni strogo sistematsko izlaganje, to 
ne znači da je to skup proizvoljno nabacanih tema i teza. 
Razni pojedinačni problemi međusobno su isprepleteni, a iz 
svih njih viri onaj glavni: metafora. Dovoljno je da po- 
novo nešto ekstenzivnije citiramo neke dijelove naslova: 
»ples kao prenošenje«, »desakralizacija metaforičke radnje: 
igra«, »desakralizirana metafora kao ornament«. Ples, igra, 
ornament samo su oblici metafore! Ni teze Grassijeve knjige 
nisu međusobno nesuglasne ni slučajno nabacane. Vrlo od- 
ređene i međusobno povezane teze provlače se kroz cijelu 
knjigu. 

Grassijeva vlastita mišljenja isprepliću se s izlaganjima 
drugih filozofa čija se mišljenja ponekad direktno, a pone- 
kad indirektno kritiziraju, odobravaju, odbacuju ili dovode 
u sumnju. Ponekad je u prvi mah teško reći slaže li se 
Grassi s nekom mišlju ili je tek izlaže s ciljem da je kasnije 
određenije kvalificiria. Citirani filozofi ne razmatraju se ni 
u sklopu knjige ni u sklopu pojedinih poglavlja povijesnim 
slijedom, niti se njihova mišljenja, osim eventualno s obzi- 
rom na izvanjsku formu, opravdavaju ili brane pozivanjem 
na vrijeme u kojem su nastala. Posve slobodno stupa Grassi 
u dijalog s velikim misliocima raznih vremena, ne samo s 
Aristotelom i Hegelom, nego i s Platonom, Descartesom, Vi- 
com, Kantom, Fichteom i Heideggerom. U ne manjem broju 
nego veliki tu se pojavljuju i mislioci koji se smatraju »ma- 
njim« ili bar »ne najvećim«. To su u prvom redu predstav- 
nici talijanskog humanizma i uopće predstavnici latinske i 
romanske tradicije: Ciceron, G. Pellegrini, B. Gracian, L. A. 
Muratori, B. Latini, L. Bruni, A. Poliziano, C. Salutati, C. 
Landino, G. Frascatoro, S. Guazzo, L. Vives itd. Pojedina 
imena sama po sebi tu nisu važna. Važno je nastojanje da 
se oživi i prevrednuje cijela jedna filozofska tradicija, tra- 
dicija maštovitog mišljenja, koju Grassi posebno vezuje uz 
talijanski humanizam, iako joj sličnomišljenike nalazi i u 
drugim zemljama. 

Ovakvom pristupu moglo bi se prigovoriti da zaboravlja 
na »historičnost« ljudske misli. Međutim Grassi bi možda 
odgovorio da on nije ništa zaboravio, nego da to proizlazi 
iz njegovog shvaćanja principijelnog, maštovitog govora; 
»Dok racionalni govor zahvaljujući prethodnom otkrivanju 
razloga, procesom zaključivanja nešto objašnjava i time uv- 
jetno, kao proces, posjeduje vremenski karakter (jer kao 
onaj koji se zbiva prolazi kroz različite momente vremena), 

principijelno, načelno govorenje, naprotiv, otkriva svoj pred- 
met trenutačno (exaiphnčs): ono nije unutar vremena, nego 
je izvor i mjerilo procesa racionalnog objašnjenja, a stoga i 
mjera njegovog vremena, njegovog zbivanja« (27—28). 

U svojoj knjizi Grassi stalno iznova razlikuje racionalnu 
misao i jezik od slikovite, semantičke, te daje prednost ovoj 
drugoj. Razjašnjavanje ovih teza ponavlja se mnogo puta, 
svaki put u nekom drugom aspektu i s nekom novom nijan- 
som. Ni na početku ni na kraju knjige, nego otprilike na 
trećini Grassi sažima svoja razmišljanja o razlici između 
dviju vrsta govora i o nadmoćnosti onog »racionalnom suprot- 
nog«. Racionalni govor, onaj neinventivni, koji se svodi na 
zaključivanje i dokazivanje s pretenzijom da bude naučan, 
koji traži strogi i stoga »neljudski« simbolički jezik »ne može 
imati nikakve veze s pitanjima koja se tiču čovjeka, s pro- 
blemima njegova bivanja i nastanka ljudske zajednice« (68). 
Taj čisto formalni racionalni jezik i način mišljenja ima po 
rezimeu što ga Grassi ovdje daje (a mi ćemo ga pokušati 
još kraće rezimirati) četiri glavna određenja: a) odbijanje 
»intuitivnog« izraza, koji pretendira na ne-posredovanu i 
trenutačnu spoznaju. b) odbijannje »metaforičkog« govorenja 
i mišljenja, slikovitog izraza, c) formalističko ograničavanje 
na »dokazivanje« uz uzdržavanje od svakog »pokazivanja« 
ili »kazivanja« d) isključivanje »istovremenosti« dvaju zna- 
čenja (jer ona bi bila znak nenaučnosti jednog izraza i pred- 
stavljala bi kršenje logike) (86—87). 

Nasuprot ovim odlukama racionalnog jezika i mišljenja 
stoje četiri određenja racionalnom jeziku i mišljenju suprot- 
nog, »arhajskog« ili »prvobitnog« oblika izražavanja i otkri- 
vanja: a) »neposrednost«, sposobnost misli ili jezika da može 
nešto objaviti »trenutno« (pri čemu upravo ta »trenutačnost« 
pruža okvir za računanje vremena racionalnog procesa), 
b) vladavina slikovitog, onog »arhetipskog« u dvostrukom smi- 
slu: kao onog što nas se tiče i kao onog što nama vlada, 
c) istinski navješćujući, »evangelički« karakter, d) sposobnost 
prvobitnih premisa da zahvaljujući svom slikovitom, meta- 
foričkom karakteru upućuju na nešto drugo nego što same 
pokazuju, odnosno da istovremeno misle i nešto od sebe ra- 
zličito (zbog čega se prvobitno mišljenje i govorenje vrši u 
okviru »istovremenosti« dvaju ili više značenja, istovreme- 
nosti koja za racionalno mišljenje važi kao skandalozna, tj. 
»nenaučna«) (80). 

Iscrpljuje li se cijela Grassijeva knjiga u dokazivanju ili 
pokazivanju ovih teza? To bi bilo možda pretjerano tvrditi. 
Iako Grassijeva knjiga nema čvrstu strukturu, u njoj se, 
kako je već rečeno, mogu razlikovati tri glavna dijela. Na- 

vedene teze rezimiraju prvenstveno prvi dio, odnosno prvih 
šest poglavlja Grassijeve knjige. U ovih šest poglavlja jedna 
je riječ i misao presudna: metafora. 

Na početku sedmog poglavlja, nakon kratkog podsjećanja 
na prethodna razmatranja, Grassi patetično izjavljuje: »Sa- 
da stojimo na prekretnici naših raspravljanja.« (143) Pret- 
hodna razmatranja zahtijevaju od nas (po njegovom mišlje- 
nju) da pokušamo odgovoriti na »jedno principijelno pita- 
nje«: »Može li fantaziji, pri izgradnji našeg svijeta, pripasti 
doista prvobitna ontološka funkcija i — ako da — kakav je 
njen odnos prema »teoriji«, kojoj se pripisuje sposobnost 
prvobitnog 'viđenja'?« (143) Uz ovo glavno pitanje dodaje 
se još jedno potpitanje: »Nije li s odgovorom na to pitanje 
nužno povezano novo shvaćanje naučnog mišljenja?« (143) 
U skladu s ovim pitanjima u četiri naredna poglavlja Grassi- 
jeve knjige centralni pojam više nije metafora nego mašta, 
a prvi je do njega pojam nauke. I ne radi se više samo o 
razlikovanju raznih oblika riječi ili mišljenja, nego o mo- 
gućem ontološkom značenju pretpostavljenog najvišeg obli- 
ka mišljenja. 

No da li je ta razlika promatranja doista tako duboka? 
Da li je riječ o sasvim novom predmetu? Grčki termin »phan- 
tasia«, podsjeća Grassi, potječe od glagola »phaino«, »pojav- 
ljivati se«. Ono što fantazija kao uobrazilja (Einbildungs- 
kraft) proizvodi uvijek je slikovito. Ali slikovito može biti 
ne samo doista slično, nego i samo prividno takvo. Otuda 
se i fantazija, uobrazilja, mašta može shvatiti dvostruko: 
Prije svega može se shvatiti kao prvobitna djelatnost koja 
na temelju sličnosti otkriva odnose kako bi time pokazala 
nešto novo — fantazija u njenoj oatološkoj funkciji. Ali 
druga mogućnost tumačenja sastoji se u tome da se fanta- 
zija shvati kao djelatnost koja se služi sačuvanim utiscima 
i reproducira ih kao »pričine«. To je fantazija kao moć pred- 
stavljanja »irealnog«, kao »sposobnost za fikciju«, kao moć 
pokazivanja nezbiljskog (184). 

I u ovom slučaju Aristotel je ishodište za Grassija, što 
ne znači da su njihovi pogledi identični. »Budući da ratio 
— razvija Grassi sada svoju vlastitu misao — kao sposob- 
nost za dedukciju ne može naći »ništa novo«, jer je sve već 
sadržano u njenim premisama, moći prenošenja (Ubertra- 
gungsfihigkeit), tj. fastaziji pripada »inventivni« zadatak 
koji se uvijek odnosi na pojedinačne »situacije individuuma« 
(192—193). 

Tu je stvar dosta jasna: fantazija je moć prenošenja, me- 
taforička sposobnost. Nakon što je u prvih šest poglavlja 
koncentrirao svoju pažnju na metatoru, Grassi se sada kon- 

centrira na čovjekovu metaforičku sposobnost — na maštu. 
Ova se opet razmatra u dijalogu s raznim sugovornicima i s 
raznih strana. Razmatraju se i mogućnosti njenog sputava- 
nja, zavođenja i zavaravanja. Detaljno razmatra Grassi se- 
dam argumenata što ih Lysija u Platonovu Fedru iznosi 
protiv strasti. »Strasti — zaključuje on ovu diskusiju — o- 
mogućuju da se u njihovom svjetlu pojavljuju uvijek nove 
i drukčije mogućnosti, one iznenada uspostavljaju odnose koji 
preobražavaju okolinu. A nakon prolaska strasti ta se oko- 
lina više ne može prepoznati« (211). 


Bez obzira na sva eventualna zavođenja kojima fantazija 
može biti izložena ona je — po Grassiju — ne samo čovje- 
kova najviša spoznajna moć, nego i ona kojom on stvara 
svoj povijesni svijet. To proistječe upravo iz njene biti kao 
metaforičke djelatnosti. Čovjek se kao i životinja nalazi u ne- 
posrednom odnosu prema prirodi, ali samo čovjek pokušava 
da je svojim radom »humanizira« i samo on »mora tražiti 
sheme prema kojima se taj rad zbiva kako bi ih zatim — 
uz pomoć djelovanja, prakse — realizirao. Stoga problem 
metafore nije ni literarno ni psihološko pitanje, nego pi- 
tanje o porijeklu ljudske povijesti, a time i o biti čovjeka« 
(195—196). No ako tako shvatimo metaforu, određene kon- 
sekvencije slijede i za maštu kao metaforičku djelatnost: 
»Ako mi stoga govorimo o mašti koja proizvodi metafore, 
time mislimo sposobnost kojom čovjek projicira jednu kon- 
kretnu novu i njemu svojstvenu realnost.« (196) Problem 
mašte stoga se ne može rješavati u sklopu spoznajne teorije 
ili teorije duhovnog stvaralaštva, nego samo u sklopu pro- 
blema prakse: »Teorija o ingeniju i mašti dobija sav svoj 
domašaj i sistematsko značenje tek u sklopu konkretne struk- 
ture prakse. Čovjekovo djelovanje karakterizira se slobodom 
prema prirodi; u toj slobodi ispoljava se mašta individuuma. 
Upravo njom, tj. ingenioznim uvidom u zajedničke tačke, 
vrši se prenošenje značenja koje određuju ljudsku praksu. 
Stoga se problem prakse ne može odvojiti od problema ma- 
šte: Prije svega filozof mora nositi »gorki jaram« prakse i 
živjeti u ovom svijetu« (203-—204). 

U trećem glavnom dijelu svoje knjige, što ga (prema na- 
šoj interpretaciji) čini sam »Zaključak«, Grassi povezuje svoje 
analize metafore i mašte i ulazi u odlučni dijalog s dva mi- 
slioca koji su ga najviše inspirirali: s G. B. Vicom (1688— 
—1747) i M. Heideggerom (1889—1976). U humanističkoj se 
tradiciji (podsjeća on na početku svojih završnih razmatra- 
nja) »mašta i njena metaforička djelatnost tumače u krajnjoj 
liniji kao originarni izvor ljudskog tubivstvovanja i povije- 
snog svijeta« (239). No u vezi s tim javlja se odlučno pitanje: 

»Koje je izvorno područje mašte, čija je bit — kako smo 
vidjeli — »metapherein«? Nije li to mozda samo područje 
nesvjesnog u smislu psihoanalize?« (239) Pretpostavku o psi- 
hoanalizi kao o konačnom ključu za fantaziju Grassi kritički 
razmatra i odlučno odbacuje. Ključ treba tražiti kod Hei- 
deggera i još ranije kod Vica, u pojmu »čistine«, kojem pri- 
pada centralno mjesto u Heideggerovim posljednjim radovi- 
ma, no koji u bitno identičnom smislu — po Grassiju — 
nalazimo već kod Vica. Gdje se, kada i kako, pita Grassi, 
za Vica pojavljuje ljudsko tubivstvovanje kao jedna nova 
realnost nasuprot vegetativnoj i biološkoj prirodi? »U slo- 
bodnoj odluci da se »iskrči«, »iščisti« (»lichten«) prašuma, 
kako bi se zasnovalo prvo »ljudsko« mjesto« (251). Tek »kr- 
čevinom«, stvaranjem »čistine« u prašumi postao je po Vicu 
moguć ne samo ljudski prostor, nego i računanje vremena. 

Bit je cijelog talijanskog humanizma — po Grassiju — 
u odbijanju i kritici filozofiranja kao deduciranja realnosti 
iz nekog apriornog principa. No to nastojanje postiže svoj 
vrhunac upravo u »Vicovoj teoriji da čovjek samo na os- 
novu otuđenja — tj. na osnovu pra-tjeskobe pred izgublje- 
njem u prašumi — i djelatnošću ingeniozne mašte može stvo- 
riti šumsku »čistinu«: onu »čistinu« u čijem isključivom po- 
dručju može da se pojavi povijesni svijet tubivstvcvanja« 
(253). 

Iz ovih misli slijeđe po Grassiju tri glavna zaključka: 

»Prvo: Samo u okružju osnovnog iskustva tubivstvovanja 
mogu se biološke snage pojaviti kao prašuma koju treba 
»iskrčiti« (»raščistiti«)! Specifično ljudski prijelaz od biolo- 
ške realnosti antropološkoj sastoji se u tom egzistencijalnom 
»iskrčenju« (»čistini«): tek se ovdje otkriva razlika između 
nesvjesnog i svjesnog, tek ovdje dobija i riječ svoju princi- 
pijelnu funkciju. 

Drugo: Vico je spoznao primat problema »čistine« (»Lich- 
tung«) i formulirao ga je kao tezu. Samo u području čistine 
moguće je da se »rastvore« prostor i mjesto te izvorno po- 
dručje ljudske povijesti — s pitanjima i razlikovanjima svjes- 
nog i nesvjesnog, istine i zablude, evidencije i verifikacije. 

Treće: U vezi s njegovom tezom o čistini pokazuje se da 
je za Vica filozofija kao metafizika — u smislu »zasnivanja« 
bivstvujućeg — dospjela do kraja. Taj kraj on je uvijek iz- 
nova pokušavao da razjasni pomoću svoje »Nove nauke«, 
svojom kritikom tradicionalnog mišljenja kao izvođenja iz 
apriornih principa. Talijanski humanizam tako u licu Vica 
potvrđuje i svoje glavno shvaćanje da je tradicionalna me- 
tafizika iscrpila sve mogućnosti koje joj je pružilo apriorno 
mišljenje« (253). 

Ove teze mogle bi se shvatiti i kao zaključak cijele Grassi- 
jeve knjige, premda i odjeljak koji slijedi te završava knjigu 
(»Riječ kao osnova ljudskog iskustva«) donosi neka nova 0s- 
vjetljenja i razmišljanja. 

Grassijeva knjiga predstavlja izvanredan doprinos razjaš- 
njenju i afirmaciji uloge maštovitog mišljenja, govorenja i 
djelovanja, a napose primata mašte u odnosu na racionalno 
mišljenje. Mislim da su simpatije za Grassijev poduhvat i 
za njegove osnovne teze vidljive u prethodnom tekstu. No 
filozofski razgovor ne može se svesti na hvaljenje niti na 
povlađivanje. Grassijeva koncepcija ima i svoje teškoće, pa 
bih htio kratko eksplicirati bar onu — po mom mišljenju — 
osnovnu. 

Grassi uvijek iznova naglašava prioritet fantazije pred 
racionalnim, logičkim, mišljenjem. Evo još jedne od brojnih 
formulacija: »Ako ratio? — u skladu s tim kako ga odre- 
đuje tradicionalna logika — znači sposobnost da se pozi- 
vanjem na neki razlog pruže tumačenja, onda njenom za- 
datku, tj. zadatku logike, prethodi zadatak fantazije; jer 
upravo fantazija projicira prvobitna tumačenja smisla, koja 
čine ishodišta racionalnih razmatranja« (165). 

Na osnovu ovih i drugih Grassijevih napomena može se 
zaključiti: racionalno mišljenje i logika imaju svoje granice. 
Fantazija prethodi racionalnom mišljenju. Bez nje racionalno 
mišljenje nije ni moguće, jer mu bez fantazije nedostaje is- 
hodište. Ali ni racionalno mišljenje nije suvišno. Kad bi ono 
bilo nepotrebno ili bezvrijedno, onda ni pružanje ishodišta 
takvom mišljenju ne bi bilo veliki doprinos. Šta bi vrijedio 
prioritet mašte nad »ratiom« kada taj »ratio« ne bi ništa zna- 
čio. Čovjek nije samo biće fantazije nego i biće sposobno za 
racionalno mišljenje. Filozofija je prije svega maštovita dje- 
latnost, ali ona uključuje i racionalno mišljenje. U samoj 
Grassijevoj knjizi racionalno mišljenje nesumnjivo je na dje- 
lu. Knjiga se ne svodi na proklamiranje trenutnih uvida fan- 
tazije. No ako je to tako, trebalo bi na neki način bliže od- 
rediti odnos između fantazijskog mišljenja i djelovanja i 
onog racionalnog. Stalno ponovno isticanje prioriteta fanta- 
zijskog u odnosu na racionalno, čak ni uz dodatno, također 
stalno ponavljano razjašnjenje da se prioritet sastoji u tome 
što fantazijsko mišljenje daje primarne uvide, premise, a 
ono racionalno na osnovu tih premisa zaključuje, još uvijek 
se ne može smatrati dovoljnim za rasvjetljavanje složenih od- 
nosa maštovitog i racionalnog u čovjeku (i, ako smijemo ta- 
ko reći. u zbilji). 

Čini se da ni jedna čovjekova misaona ni praktična dje- 
latnost nije ni samo maštovita ni samo racionalna. Niti je 

na primjer, filozofija čista maštovitost, niti je nauka čista ra- 
cionalnost. I u filozofiji i u nauci mašta se nekako povezuje 
sa svojom suprotnošću, s racionalnim mišljenjem, a u oba 
slučaja, premda očito na dva razna načina, maštovitom mi- 
šljenju pripada prioritet pred racionalnim. Čak i vrhunski 
proizvod racionalnog mišljenja, logički kalkil, nije moguć bez 
mašte. Šta je to zajedničko a šta specifično odnosima mašte 
i racionalnog mišljenja u različitim slučajevima? Iako bi se 
neke naznake za rješavanje ovih pitanja mogle naći i kod 
Grassija, čini se da on dovoljno određen i specifičan odgovor 
na ova pitanja ne daje ni u obliku uvida mašte, ni u obliku 
racionalnog izvođenja. 

Čak i ono što o tom centralnom pitanju Grassi vrlo odre- 
đeno kaže, može potaći na daljnja razmišljanja. Tako bi se 
moglo postaviti i pitanje koliko je pojmovni par maštovito- 
-racionalno mišljenje (odnosno djelovanje) adekvatno ishodi- 
šte za određivanje biti filozofskog i metafilozofskog jezika i 
i mišljenja, a napose koliko se nekom sintezom fantazijskog 
i racionalnog može odrediti specifičnost bitnog mišljenja i 
revolucionarnog djelovanja. Nije li istinsko filozofsko (i me- 
tafiložzofsko) mišljenje ujedno nadilaženje suprotnosti između 
fantazijskog i racionalnog mišljenja u jednom višem obliku 
misli, u bitnom mišljenju, koje jedino može da misli bivstvo- 
vanje kao mogućnost revolucije i revoluciju kac' smisao biv- 
stvovanja? 

Time smo ujedno došli i do naše druge »primjedbe« Gras- 
siju. Raspravljajući o odnosu fantazijskog i racionalnog, 
Grassi se istovremeno slobodno kreće na području mišljenja 
(na kojem se ta distinkcija prvenstvno razjašnjava), kao i na 
području jezika (odnosno govora) i na području djelovanja. 
To je u skladu s njegovim principijelnim stavom o jedinstvu 
mišljenja i jezika, kao i o jedinstvu mišljenja—jezika i dje- 
lovanja. S Grassijevim suprotstavljanjem razdvajanju mišlje- 
nja, jezika i djelovanja potpuno se slažemo. Pitanje je, Ime- 
đutim, nije li upravo u interesu boljeg razumijevanja jedin- 
stva ovih momenata da se razumiju i njihove distinkcije. U- 
pravo s Grassijevih pozicija odnosno polazeći od Grassijevih 
premisa moglo bi se mnogo reći o razlici između fantazijskog 
i racionalnog na području djelovanja i o odnosu fantazije i 
racionalnosti, odnosno o njihovom madilaženju u revoluciji 
kao najvišem obliku djelovanja. Makoliko žalili što u tom 
pravcu nismo dobili više od Grassija, trebalo bi da znamo i 
mjeru razumnog zahtjeva. Ono što nam je Grassi svojom knji- 
gom pružio, ne bi trebalo da bude pomućeno nezadovoljstvom 
zbog onog što eventualno još priželjkujemo a nismo dobili. 

Umjesto zaključka: a.» 
Zašto sam marksist?* 
(Misliti revoluciju) 


Pitanje zašto sam marksist, na koje treba da odgovorim, 
temeljno je pitanje (pitanje o razlogu, eine Grundfrage). Ono 
ne pita da li sam i u kojem smislu marksist, niti, ako jesam, 
kako sam to postao (ili ostao). Ono pita samo o razlogu (ili 
o razlozima) zašto sam to upravo sada (ili »nevremenski«). 
Vjerovatno se od mene očekuje da pružim javnosti svoje raz- 
loge, kako bi se moji razlozi mogli uporediti s razlozima dru- 
gih anketiranih marksista i kako bi se moglo prosuditi u ko- 
joj su mjeri svi ti razlozi ili neki od njih dovoljni. 

Već nas je Leibniz poučio da za svaki stav, za koji pola- 
žemo pravo na istinitost, treba da imamo dovoljan razlog, i 
formalna logika otad je zastupala princip dovoljnog razloga 
kao jedan od četiri osnovna principa svakog mišljenja. Ali 
već nam je Hegel skrenuo pažnju na to da formalna logika 
postavljajući taj zakon daje loš primjer drugim naukama, 
jer ona taj zakon proglašava temeljnim zakonom (Grundge- 
setz), ne zasnivajući ga odgovarajućim razlozima (Grunden). 
Hegel je ujedno bio dovoljao drzak da tvrdi kako operiranje 
razlozima nije najviša intelektualna vrlina. »Traženje i na- 
vođenje razloga, u čemu se prvenstveno sastoji rezoniranje, 
stoga je beskonačne šetkanje, koje ne sadrži posljednje od- 
ređenje. O svemu i o svakom može se navesti jedan ili više 
dobrih razloga, jednako kao i onom što mu je suprotno, pa 
može postojati i mnoštvo razloga, a da iz nijh ništa ne pro- 
iziđe. Ono što Sokrat i Platon nazivaju sSofistikom nije ništa 
drugo nego rezoniranje pomoću razloga; Platon ovome su- 
protstavlja promatranje ideje, tj. stvari same po sebi i za se- 
be ili u njenom pojmu.«! 


* Prijevod teksta objavljenog na njemačkom u knjizi: Warum 
ich Marxzist bin, hg. von Fritz J. Raddatz, Kindler Verlag, Miinchen 
1978. 

IG.W. H. Hegel, Wissenschaft der Logik, Zweiter Teil, ha. 
von Georg Lasson, Felix Meiner Verlag, Leipzig? 1934, S. 88. 

Da li je Hegel time htio propagirati neposredno posta- 
vljanje »teza«, u koje bi trebalo slijepo vjerovati, premda ni- 
su obrazložene (zasnovane, begrindet)? Svakako ne. Napro- 
tiv, on je žestoko kritizirao shvaćanje filozofije kao nepo- 
sredovanog opažanja (promatranja, Anschauung) istine. Ta- 
ko se on i u predgovoru za Fenomenologiju duha odlučno iz- 
jasnio protiv ideje po kojoj bi se svrha nekog filozofskog dje- 
la mogla odvojiti od njegovih rezultata ili rezultati od izvo- 
đenja koje ih zasniva: »Jer stvar nije iscrpljena u svojoj svr- 
si, nego u svom izvođenju, a ni rezultat nije zbiljska cjelina, 
nego je cjelina on zajedno sa svojim postajanjem; svrha za 
sebe je neživa općenitost, kao što je i tendencija puko nasto- 
janje, kojemu još nedostaje njegova zbilja; a goli rezultat je 
lješina, koja je iza sebe ostavila tendenciju.+«2 

Zašto sam se sad tako raspričao o Hegelu? Nije li to na- 
čin da se izbjegne odgovor i da se udaljimo od pitanja? U 
izvjesnom smislu da. Da bismo se približili problemu, pita- 
nje se mora najprije razmotriti s izvjesne distancije. 

»Zašto sam marksist?« Pitanje pita o razlogu (temelju, 
Grund) moje »marksističnosti« (mog »bivstvovanja kao mar- 
ksista«, meines »Marxist-Seins«). U tom pitanju razdvajaju se 
dvije »stvari«: moja »marksističnost (Marrist-Sein) i razlozi 
za ovu. O faktičnosti i o smislu moje marksističnosti tu se 
ne pita. Pretpostavlja se, prvo, da sam ja marksist, i drugo, 
da je svakome jasno šta znači biti marksist. »Marksističnost« 
se promatra kao jednoznačno određenje, koje pripada mno- 
gim ljudima, a »ja« se shvaća kao jedan od tih mnogih. I mo- 
ja bi dužnost sad bila da navedem i razloge zašto se za to 
određenje opredjeljujem. 

No da li je to uopće tako jasno šta znači biti marksist? 
I da li je baš tako sigurno da sam marksist? Drugima je mo- 
žda oboje jasno, ali meni samom baš i nije. A ovdje me pi- 
tate ipak o mom vlastitom mišljenju 

Nisam rođen kao marksist, a nakon što sam to postao ni- 
sam uvijek bio marksist u istom smislu. Moji razlozi za to 
da budem i da ostanem marksist s vremenom su se djelomi- 
čno mijenjali. Da li sam još uvijek marksist — to su već pi- 
tali mnogi, a i ja postavljam to pitanje sam sebi već odavno. 
Mogu li da odvojim razloge za svoju marksističnost od sadr- 
žaja svojih marksističkih shvaćanja i od njihovog razvoja? 
Mogu li se razlozi mog samopreispitivanja shvatiti nezavisno 
od samog tog procesa pitanja? 


2G. W. F. Hegel, Phiinomenologie des Geistes, hg. von Jo- 
hannes Hoffmeister, Felix Meiner, Hamburg# 1952, S. 11. 

Možda bi pitanje bilo nešto lakše kad ono ne bi pitalo o 
mojim ličnim, nego o općevažećim razlozima, npr.: »Zašto bi 
trebalo biti marksist?« Ali pitanje glasi: »Zašto sam ja mark- 
sist?« (»Warum ich Marxist bin.«) 

Prema tome, najprije se moram upitati: »Da li sam uop- 
će marksist?« To znači: »Da li sam to ikad postao? Jesam li 
to do danas ostao?« A ako je odgovor na prvo ili čak na oba 
pitanja potvrdan, onda: u kojem smislu? 

Marksist i komunist postao sam kao gimnazijalac, za vri- 
jeme drugog svjetskog rata, tačnije za vrijeme nacističko-fa- 
šističke okupacije i narodnooslobodilačkog rata naroda Ju- 
goslavije.3 Otpočetka okupacije bio sam antifašist, a zatim 
sam, redom, postao »simpatizer« komunista, uvjereni komu- 
nist, član Saveza komunističke omladine Jugoslavije (SKOJ) 
i član Komunističke partije Jugoslavije (KPJ). U isto vrije- 
me i u vezi s tim sudjelovao sam u oslobodilačkoj borbi ile- 
galnim radom na okupiranoj teritoriji. S druge strane cijelo 
sam vrijeme također razmišljao o osnovnim pitanjima živo- 
ta i društva i došao do uvjerenja da je marksizam ona filo- 
zofsko-društvena teorija koja najbolje vidi probleme ljud- 
skog života i suvremenog društva, pa stoga predstavlja i naj- 
bolju osnovu za borbu ne samo protiv nacifašizma, nego i 
protiv svih oblika nehumanosti, a za jedno doista ljudsko, 
slobodno društvo. Iz tog razloga — da se sad malo direktni- 
je vratim na osnovno pitanje (pitanje o razlogu, die Grund- 
frage) — već sam tada postao uvjereni marksist. Pritom sam 
bio svjestan toga da premalo znam o marksizmu, kao i o 
drugim filozofskim i društvenim teorijama, da bih taj izbor 
mogao promatrati kao konačan. Bilo mi je dakle jasno da 
ću poslije rata morati da mnogo temeljitije studiram ne sa- 
mo mjerodavnu marksističku literaturu, nego i povijest filo- 
zofije i napose suvremenu filozofiju i društvene nauke, kako 
bih svoja uvjerenja provjerio, potvrdio, korigirao ili odbacio, 

Tako sam onda doista i postupao. Poslije rata najprije 
sam na univerzitetu studirao filozofiju, a zatim je i preda- 
vao. Pritom sam se cijelo vrijeme pitao kako to stoji s mar- 
ksizmom i da li sam još uvijek marksist. O tome nisam sa- 
mo mislio u tišini svoje sobe, nego sam i u svojim publika- 
cijama. od kojih su dvije objavljene i na njemačkom, poku- 
šavao da položim račun o tome. Prva od ove dvije knjige ob- 
javljena je najprije na srpskohrvatskom, a zatim i na češkom 
pod naslovom Filozofija i marksizam. Naslov te knjige gla- 
sio je u SAD Marr in the Mid-Twentieth Century, u Japanu 


3 Kao što je poznato, Jugoslavija je 1941. okupirana, a 1945. 
konačno oslobođena; u početku okupacije imao sam 14 godina. 

Marksizam i suvremenost, u Španiji Marxismo contra Stali- 
nismo, a u SR Njemačkoj Wieder den autoritiren Marzismus. 
Svi ti kasniji naslovi, po mom mišljenju, manje odgovaraju 
sadržaju te knjige, pa su slabiji od prvobitnog. Najmanje mi 
se dopada njemački naslov, i to, prije svega, zato što u knji- 
zi uopće ne upotrebljavam pojam »autoritarnog marksizma« 
— taj izraz smatram besmislenim —, a također i zato što 
knjiga nije prvenstveno pisana »protiv« nečega, nego »za« 
marksizam, naime za interpretaciju marksizma kao filozofi- 
je prakse, pri čemu »praksa« znači čovjekovo slobodno stva- 
ralaštvo. (Moja druga knjiga objavljena je u SR Njemačkoj 
pod naslovom Philosophie und Revolution, samo što sam na 
molbu urednika svojim tekstovima dodao i Marxove, što pr- 
vobitno nisam namjeravao.) 

Mnogi koji poznaju ovu i druge moje knjige označili su 
me kao »revizionista«, i to ne u pozitivnom smislu, nego pri- 
je u onom negativnom u kojem »revizionist« znači gotovo 
nešto kao »izdajnik«. Zato se i zbog toga moram pitati: Da 
li sam još uvijek marksist? Možda sam to jednom bio, a vi- 
še nisam? Mnogi, koji su jednom bili marksisti i komunisti, 
više to nisu, a drugi su postali direktno antimarksisti i anti- 
komunisti. Neki suu međuvremenu umjesto Marxa izabrali za 
svoj uzor nekog drugog mislioca, a neki suse na ovajili onaj 
način jednostavno »razočarali«. Neki su se razočarali zbog na- 
knadno otkrivenih slabosti Marxovog mišljenja, a neki zbog 
politike ove ili one komunističke partije ili zbog razvoja do- 
gađaja u ovoj ili onoj zemlji ili u cijelom svijetu. Mnogi 
su se razočarali i odvratili od Marxa zbog takozvanih »ot- 
krića« o Staljinu na XX kongresu KPSS. Što se tiče mene, 
zbog tih se »otkrića« nisam razočarao ni u Staljinu ni u Mar- 
xu, jer sam u međuvremenu (kao i mnogi drugi u Jugosla- 
viji) već bio otkrio bitnu razliku između Staljina i Marxa. 
Tako sam i nakon tih »otkrića« ostao marksist, i to upravo 
zato što sam već prije toga bio postao marksist u jednom 
drugom, nestaljinističkom smislu. 

Ako se pod marksizmom misli staljinizam, tada svakako 
nisam marksist. Možda takva izjava sad više i nije potreb- 
na, ali još uvijek ima dosta ljudi koji identificiraju marksi- 
zam sa staljinizmom, pa i takvih koji su taj navodni identi- 
tet upravo iznova otkrili. I za mene su do 1948. Marx, En- 
gels, Lenjin i Staljin važili kao četiri klasika marksizma, ko- 
ji se uprkos svim razlikama u shvaćanjima i u stilu mišlje- 
nja u bitnim crtama slažu. Ali kao stuđent u Sovjetskom Sa- 
vezu (1946—1948) već sam vidio mnogošta što nije odgovara- 
lo mojoj predstavi o socijalizmu, a napose sam (kao i drugi 
jugoslavenski studenti koji su u ono vrijeme studirali u 

Sovjetskom Savezu) bio povrijeđen načinom na koji su so- 
vjetski partijski i državni rukovodioci, sovjetski časopisi i 
novine, jednako kao i naši sovjetski profesori i kolege pisali 
i govorili o našoj zemlji, narodnooslcbodilačkoj borbi i re- 
voluciji. U klubu za probleme zemalja narodne demokracije 
(»Kružok stran narodnoj demokratiji«) u Moskvi održao sam 
u jesen 1947. referat »O putevima stvaranja nove Jugoslavi- 
je«, u kojem sam kritizirao sovjetske teorije o našem razvo- 
ju i koji je izazvao i žestoke reakcije mojih sovjetskih ko- 
lega. 

Milovan Đilas, jedan od tadašnjih vrhunskih funkcionera 
Komunističke partije Jugoslavije, koji je u februaru 1948. 
bio došao u Moskvu kao član Jugoslavenske partijske dele- 
gacije na pregovore sa sovjetskim vrhunskim funkcionerima 
(uključujući i Staljina), pozvao je na razgovor moskovsko ru- 
kovodstvo jugoslavenskih studenata i tom nam je prilikom, 
rekao otprilike slijedeće: »Znamo da se sporite sa sovjetskim 
studentima i profesorima o prirodi jugoslavenske revolucije. 
Smatramo da zastupate ispravne pozicije, a mi i sami upra- 
vo smo u sporovima sa sovjetskim partijskim rukovodstvom 
o gotovo istim pitanjima. Međutim, nadamo se da ćemo te 
konflikte moći da razriješimo miroljubivo i prijateljski. U- 
pravo zato molili bismo vas da svoje konflikte ne zaoštrava- 
te, kako nam ne biste otežali situaciju pri pregovorima. 
Sovjetski partijski rukovodioci slabo shvaćaju našu situaciju 
ili je uopće ne mogu shvatiti. Ali jedan nas razumije vrlo 
dobro — Staljin. Ako uspijemo da njemu objasnimo situa- 
ciju, on će je već razjasniti politbirou i Centralnom komite- 
tu. Zatim će ta razjašnjenja biti prenijeta partijskim ruko- 
vodstvima u republikama i u autonomnim oblastima, pa on- 
da ostalim članovima partije i napose partijskim teoretiča- 
rima, propagandistima i novinarima. Tako može proteći još 
više mjeseci dok sovjetska štampa ne počne da na drukčiji 
način piše o nama. To treba shvatiti, jer to je velika zemlja 
s mnogim zaostalim područjima.« 

Tako smo se poslije toga blaže svađali, sve dok nam Sta- 
ljin preko Rezolucije Informbiroa u junu 1948. nije poslao 
svoj javni pozdrav. Sve komunističke partije na svijetu, uklju- 
čujući i one koje su u međuvremenu postale »nedogmatske«, 
»nezavisne«, »liberalne«, »pluralističke«, »eurokomunističke« 
itd., podržale su Staljinov napad na jugoslavenske komuni- 
ste i najbrutalnije likvidirale svoje vlastite članove koji u 
tom napadu nisu htjeli da sudjeluju (ili nisu htjeli da sudje- 
luju dovoljno oduševljeno). Sve socijalističke zemlje angaži- 
rale su se u svim mogućim oblicima državnog pritiska na 
Jugoslaviju. Taj je razvoj događaja toliko iznenadio zapadne 

zemlje, da su one u početku pojačale svoj pritisak na Jugo- 
slaviju i tek su postepeno počele da mijenjaju svoju taktiku. 

Grubi napad internacionalnog staljinizma na Jugoslaviju 
doveo nas je doduše u velike teškoće, ali nas je ujedno po- 
takao na mišljenje. Da li smo još marksisti ili smo »izdali« 
marksizam? Da li smo još uvijek socijalisti ili smu postali 
socijalfašisti? Zašto nas tako žestoko napadaju? Da li su na- 
ši tužioci loše informirani ili su oni sami napustili pozicije 
marksizma i socijalizma i orijentirali se na državni kapita- 
lizam i birokratizam? Da li su oni još uvijek marksisti ili 
samo staljinistički pozitivisti i pragmatičari? Kako uopće sto- 
ji stvar s »marksizmom-lenjinizmom«? Da li je tu uopće ri- 
ječ o nekoj jedinstvenoj teoriji ili o nekom umjetnom amal- 
gamu? U čemu je bit Marxova mišljenja, a u čemu bit soci- 
jalizma? O takvim i sličnim pitanjima u onim smo godina- 
ma strastveno raspravljali svi: partijski rukovodioci, člano- 
vi partije i »vanpartijci«; političari, filozofi i naučnici-dru- 
štvenjaci; pisci, novinari i građani. 

Uprkos svim postojećim razlikama u mišljenjima sve su 
se više kristalizirala dva osnovna shvaćanja: 1. Socijalizam 
kako ga je shvaćao Marx nije birokratska diktatura, nego 
humana zajednica oslobođenih ljudi. Stoga se on ne može 
ostvariti ni državnim reglementiranjem državnog života ni 
represivnim mjerama, nego samo razvijanjem demokracije, 
odumiranjem države i uvođenjem radničkog samoupravlja- 
nja u proizvodnji. 2. Staljinizam nije novi stupanj u razvo- 
ju marksizma, nego naprotiv negacija njegove biti. Filozof- 
ska osnova marksizma nije »dijalektički materijalizam«, ne- 
go Marxova filozofija prakse. Marksizam je humanistička fi- 
lozofija slobode, a staljinizam — pseudofilozofsko opravda- 
nje ropstva. Rečeno simplificirano, naši partijski teoretičari 
pisali su pretežno o spornim političkim i ekonomskim pita- 
njima, dok su filozofi, ne zanemarujući tu problematiku, bi- 
li prvenstveno zainteresirani za razradu filozofske strane pro- 
blema. 

Kad paralelno spominjem političare i filozofe, ne _ bih ni- 
pošto želio da umanjim značenje i ulogu Komunističke par- 
tije Jugoslavije i njenog rukovodstva. Oni se doista nisu u- 
plašili konflikta sa staljinizmom i prihvatili su otvorenu bor- 
bu s njim. Također su pružili program i temelje za demo- 
kratsko-socijalistički razvoj u Jugoslaviji. S druge strane ne 
smije se potcijeniti ni uloga jugoslavenskih filozofa u filo- 
zofskoj kritici staljinizma. Upravo su filozofi u toku pede- 
setih godina i kasnije ne samo izvršili sveobuhvatnu kritiku 
staljinizma, nego i temeljito istražili bit i razvojne moguć- 
nosti Marxovog mišljenja. 

Koliko mi je poznato, moja kritika Rozentala, koju sam 
kao student napisao 1949, a objavio u januaru 1950, bila je 
prva opširnija jugoslavenska kritika staljinizma u filozofiji. 
Više mojih prijatelja i kolega (Bošnjak, Kangrga, Marković, 
Supek, Vranicki itd.) u tim su se godinama angažirali u fi- 
lozofskoj kritici staljinizma i u razbistravanju filozofskih os- 
nova marksizma. U toj filozofskoj kritici staljinizma Parti- 
ja nam nije mogla mnogo pomoći, jednostavno zato što se tu 
nije radilo o političkim, nego o filozofskim pitanjima. Ni- 
smo imali nikakav uzor ni bilo kakvu podršku ni izvan Ju- 
goslavije, jer se čak ni najveći marksistički filozofi našeg 
vremena, od kojih smo kasnije mnogo naučili, u to vrijeme 
još nisu distancirali od staljinizma. 

U početku se činilo da se mi svi u Jugoslaviji kritizira- 
jući staljinizam krećemo u istom pravcu, Ali uskoro je po- 
stalo jasno da taj razvoj ne može protjecati sasvim harmo- 
nično. U jesen 1952. počeo je u Zagrebu izlaziti marksistički 
časopis Pogledi s Rudijem Supekom kao glavnim urednikom. 
Bio je to općeteorijski časopis s naglaskom na (filozofiji i 
sociologiji, koji je nasuprot staljinizmu zastupao stvaralački 
marksizam. Časopis je uskoro upao u teškoće, naročito zato 
što je kritizirao neke birokratske pojave u naučno-kulturnom 
životu Jugoslavije. Tako je već 1954. bio onemogućen. 

Poslije obustavljanja Pogleda naša smo shvaćanja dalje 
razvijali u istom pravcu u drugim časopisima i novinama 
(ukoliko smo imali pristup u njih) kao i u knjigama. Služ- 
beni krugovi promatrali su naše radove najprije s neobičnom 
mješavinom radoznalosti, simpatije, skepse i odbojnosti, a 
zatim su ih sve češće i sve žešće počeli kritizirati. Ponekad 
nam se prigovaralo da u našoj kritici staljinizma idemo pre- 
daleko, da direktno odbacujemo ne samo staljinizam, nego 
i sam marksizam. Doista, kritizirali smo ne samo Staljina, 
nego i Lenjina, Engelsa, pa i samog Marxa. Pritom smo tu 
četvoricu kritizirali na tri različita načina: Marxa kao veli- 
kog učitelja, s kojim se ipak ne možemo složiti u svim po- 
jedinostima; Engelsa i Lenjina kao dva velika marksista koji 
ne misle uvijek u istom pravcu kao Marx i često ne dosežu 
njegovu misaonu razinu, a Staljina kao pseudomarksista ko- 
ji negira bit Marxova mišljenja. 

Kritizirajući staljinizam ne samo kao teoriju, nego i kao 
antisocijalističku praksu, istovremeno smo osuđivali one po- 
jave i tendencije u našoj zemlji koje smo smatrali ostacima 
staljinizma. Već u to vrijeme također smo kritizirali nekri- 
tičke pozajmice od kapitalizma, ali ta je kritika dobila re- 
alno značenje tek u šezdesetim godinama. Kritika birokrat- 
sko-staljinističkih tendencija, koja je u pedesetim godinama 

stajala u centru našeg teorijskog interesa, donijela nam je 
prigovor da zajedno sa staljinizmom želimo staviti u pitanje 
i socijalizam. Prije svega nam je predbacivano da apstraktnom 
kritikom jugoslavenskog socijalizma, ne uzimajući u obzir 
konkretne historijske okolnosti, dostignuća i teškoće, oteža- 
vamo naš demokratsko-socijalistički razvoj. Taj smo prigo- 
vor stalno iznova odbijali, jer smo bili i još smo duboko uvje- 
reni da je kritika slabosti socijalizma u interesu i samog so- 
cijalizma. 

1963. godine osnovali smo Korčulansku ljetnu školu, a 
1964. filozofski časopis Praxis. Zagrebački filozofi i filozof- 
ski orijentirani sociolozi koji su osnovali taj časopis (Boš- 
njak, Grlić, Kangrga, Kuvačić, Supek, Vranicki i dr.) obra- 
zovali su i njegovu redakciju. Ali otpočetka su u časopisu 
surađivali i brojni filozofi i sociolozi iz drugih dijelova Ju- 
goslavije i iz inostranstva. Da bismo tu suradnju pojačali 
1966. godine osnovali smo i redakcijski savjet, kojem su pri- 
padali kolege iz drugih dijelova Jugoslavije (M. Đurić, Z. 
Golubović, V. Korać, A. Krešić, M. Marković, V. Rus, S. Sto- 
janović, Lj. Tadić, M. Životić i dr.) i iz drugih zemalja (E. 
Bloch, G. Lukacs, H. Marcuse, E. Fromm, E. Fink, J. Haber- 
mas, L. Goldmann, H. Lefebvre, E. Paci, L. Kolakowski, K. 
Kosik, A. Heller i dr.). 

Osnivajući časopis Praxis polazili smo od uvjerenja da je 
sudbina suvremenog svijeta tijesno povezana sa sudbinom 
filozofije, da se sadašnji svijet bez adekvatnog filozofskog 
mišljenja ne može izvući iz ćorsokaka u koji je upao i da, s 
druge strane suvremena filozofija može u punoj mjeri raz- 
viti svoje vlastite mogućnosti samo ako se okrene životnim 
problemima suvremenosti. U uvodniku prvog broja Praxisa 
stoga smo rekli da želimo časopis koji se oslanja na filozof- 
sku tradiciju, ali nije »usko stručan« i raspravlja prije svega 
o problemima suvremenog svijeta i suvremenog socijalizma. 
Taj smo zahtjev precizirali tako da želimo filozofski časopis 
»u onom smislu u kojem je filozofija misao revolucije: ne- 
poštedna kritika svega postojećega, humanistička vizija doi- 
sta ljudskog svijeta i nadahnjujuća snaga revolucionarnog 
djelovanja«. 

Punih deset godina — od 1964 do 1974 — pokušavali smo 
da ostvarimo taj program časopisa Praxis, koji je redovno iz- 
lazio u jugoslavenskom izdanju (na srpskohrvatskom jeziku), 
u internacionalnom izdanju (u njemačko-francusko-engles- 
koj kombinaciji) i u džepnom izdanju (na srpskohrvatskom). 
Pored toga, kao izvanredno izdanje objavili smo dokumente 
studentskog pokreta u Jugoslaviji 1968. Rad na časopisu bio 
je cijelo vrijeme tijesno povezan s Korčulanskom ljetnom 

školom koju smo organizirali na istoimenom jadranskom oto- 
ku kao redovni godišnji skup jugoslavenskih i inostranih fi- 
lozofa i sociologa (profesora i studenata). 

Čini mi se da su Korčulanska ljetna škola i časopis Praxis 
bili dva značajna centra za sastajanje i diskusiju ne samo 
za jugoslavenske marksiste i socijaliste, nego i za nedogmat- 
ske marksiste i humanističke socijaliste iz cijelog svijeta. O 
Praxisu i o Korčulanskoj ljetacij školi često se pisalo kako 
u filozofskim časopisima, tako i u dnevnoj štampi u gotovo 
cijelom svijetu. Već poslije objavljivanja drugog broja, u ko- 
jem su objavljeni radovi drugog zasjedanja Korčulanske lje- 
tne škole, krajem 1964, časopis je u Jugoslaviji žestoko kri- 
tiziran i osuđen. Uvijek iznova napadan je i u slijedećim go- 
dinama. U toku deset godina časopis je uspješno nadživlja- 
vao sve te kritike, među ostalim i zato što nije bio spreman 
ni na kakvu »samokritiku«. Ali 1974. godine daljnje je ob- 
javljivanje časopisa, doduše ne službeno zabranjeno, ali prak- 
tično onemogućeno, a slično se dogodilo i s Korčulanskom 
ljetnom školom. Osam beogradskih članova redakcije i re- 
dakcijskog savjeta Praxis pritom su uklonjeni s univerziteta. 


Na ovom mjestu ne mogu opširno govoriti o historiji ča- 
sopisa Praxis. Tu sam historiju djelomično prikazao u svom 
uvodu u zbornik Revolutionire Praris/i a djelomično je po- 
znata iz već spomenutih raštrkanih izvještaja u raznim no- 
vinama i časopisima. Potpunija historija i historijska ocje- 
na tek predstoje. O časopisu Praris sada ne mogu govoriti 
opširnije ne samo iz prostornih, nego i iz stvarnih razloga. 
Pitanje na koje treba da odgovorim ne glasi: »Zašto je ča- 
sopis Praris bio marksistički?«, nego: »Zašto sam ja mark- 
sist?« Dakle, u kojem smislu (ako u bilo kojem) i iz kojeg 
razloga (ako iz bilo kojeg) još uvijek danas jesam marksist, 
poslije svih tih iskustava s marksizmom, s Korčulanskom 
ljetnom školom i s časopisom Praxis? 


U jednom smislu časopis Prarzis bio je za mene loše is- 
kustvo. Kako sam dao poticaj za njegovo osnivanje Immorao 
sam preuzeti i dužnost glavnog urednika. A kako je časo- 
pis odmah dospio u velike teškoće, nisam mogao insistirati 
na unaprijed postignutom dogovoru da se glavni urednici 
mijenjaju u turnusu svake dvije godine. Stoga sam cijelo 


4 »Die jugoslawische Philosophie und die Zeitschrift Praxis«, 
u: Revolutionire Praxis. Jugoslawischer Marrismus der Gegen- 
wart, Hg. Gajo Petrović, Verlag Rombach, Freiburg 1969, S. T— 
—21. — Svezak svojih radova o časopisu Praxis objavio sam na 
srpskohrvatskom jeziku u knjizi Čemu Praxis, 1972 (Džepno iz- 
danje Praxis). 

vrijeme ostao jedan od dva glavna urednika časopisa (drugi 
se mijenjao nekoliko puta), pa sad deset godina bio zaple- 
ten u organizatorsko-administrativne poslove, koje inače 
mrzim, i mogao sam pisati mnogo manje nego prije. S dru- 
ge strane, časopis Praxis bio je za mene kao i za sve druge 
velik poticaj na mišljenje i oblik intenzivnog života, jer 
smo tu svakodnevno raspravljali o aktualnim pitanjima su- 
vremenosti zajedno s našim inostranim prijateljima i kole- 
gama, s jugoslavenskim i inostranim studentima, pred oči- 
ma jugoslavenske i međunarodne javnosti i u konfliktu s 
represivnim i konzervativnim snagama u Jugoslaviji. 

Ova iskustva i diskusije u mnogim su pojedinostima ko- 
rigirali i specificirali, ali ne i bitno izmijenili moje razu- 
mijevanje Marxa i moj stav preema njemu. Još uvijek mi- 
slim da je Marx jedan od najvećih mislilaca 19. i 20. sto- 
ljeća. Govoreći tradicionalnom terminologijom, on nije bio 
samo »političar« i »ekonomist«, nego također i u prvom 
redu »filozof«. Nije napisao političku ekonomiju, nego filo- 
zofski inspiriranu kritiku političke ekonomije i pokazao je 
da je postojeće društvo (zajedno sa svojim zakonima) ne- 
ljudsko, samootuđeno društvo, u kojem čovjek nije doista 
čovjek. Zato je pozvao u borbu za ukidanje otuđenja, za 
istinski ljudsko društvo. Tačnije rečeno, Marx nije »kom- 
binirao« filozofiju s političkom ekonomijom i politikom. On 
nije bio jednostavno filozof, ekonomist i političar, nego je 
bio nešto što nadilazi ta tri određenja. On je bio istinski 
mislilac — mislilac prakse«. Pod »praksom« nije mislio ta- 
kozvanu praktično-političku ni ekonomsku djelatnost, nego 
onu strukturu ljudske djelatnosti po kojoj je ona slobodna 
i stvaralačka, jedan modus bivstvovanja koji ne samo što 
nadilazi sve druge »moduse bivstvovanja« nego se uzdiže i 
do same »biti« bivstvovanja. Kao mislilac prakse u tom 
smislu Marx je i mislilac revolucije, jedne revolucije koja 
nije samo politički prevrat ni ekonomsko preoblikovanje 
društva, nego onaj radikalni preobražaj koji ukida samootu- 
đenje čovjeka stvarajući istinski ljudsko društvo i novog 
čovjeka. Kao najviši oblik slobodnog ljudskog stvaralaštva 
ona je upravo onaj najviši oblik prakse u kojem sama bit 
bivstvovanja dolazi do riječi. Kao mislilac revolucije u tom 
smislu Marx je i mislilac socijalizma. A socijalizam, kako 
ga on vidi nije jednostavno neki novi društveni poredak, 
nego humano društvo u kojem čovjek doista postaje čo- 
vjek. Kao mislilac socijalizma u tom smislu Marx je i re- 
volucionarni humanist. 

Neki marksistički mislioci kritizirali su u ime revolucije 
humanističku interpretaciju marksizma, dok su drugi u ime 

humanizma osuđivali revoluciju. Stoga sam u svom prilogu 
»Humanizam i revolucija« postavio pitanje: »Jesmo li bili 
u pravu upotrebljavajući zajedno pojmove humanizma i re- 
volucije ili je to bila posljedica nedosljednosti i nedostatka 
kritičkog mišljenja?«* Nakon što sam odgovorio na više pri- 
govora humanizmu s revolucionarnog stanovišta kao i na 
više prigovora revoluciji s humanističkog stanovišta došao 
sam do zaključka da »ne može biti pravog humanizma bez 
revolucionarnosti, niti istinske revolucionarnosti bez huma- 
nizma. Revolucionarni humanizam jedini je potpuni huma- 
nizam, a humanistička revolucija jedina je istinska revolu- 
cija. Drugim riječima, revolucionarni humanizam i humani- 
stička revolucionarnost u biti su isto.<$ 

U kojem sam smislu, dakle, još uvijek marksist? U tom 
smislu što u svom vlastitom mišljenju polazim od upravo 
rezimiranih Marxovih osnovnih shvaćanja, ne smatrajući da 
su njeguve pojedine formulacije obavezne za mene. 

Ovdje već čujem prigovor čitaoca: »Onaj Marx kojeg Vi 
ovdje uzimate za ishodište, nije pravi Marx, nego Vaša vlas- 
tita idealizirajuća konstrukcija. Sam Marx mislio je sasvim 
drugačije.« Međutim, s time se u velikoj mjeri slažem. Marx 
od kojih polazim nije identičan s faktičkim Marxom. U Marx- 
ovom mišljenju ima niz proturječnosti, i s njima se ne že- 
lim identificirati. Po svojoj glavnoj tendenciji Marx je bio 
mislilac prakse, slobode i revolucije. Ali kod njega postoji 
i protutendencija, tendencija ka pozitivizmu, determinizmu 
i evolucionizmu, shvaćanjima karakterističnim za 19. stolje- 
će. Upravo te elemente Staljin je u svojoj interpretaciji mark- 
sizma dopunio vlastitim idejama i doveo u prividno jedin- 
stvo. Već gotovo trideset godina kritiziram stalno iznova 
staljinizam i ponekad me zbog toga kore: »Kada ćete već 
jednom prestati s tim? Da Staljin nije bio marksist — to 
smo već odavno naučili.« Međutim, čini mi se da se s kri- 
tikom staljnizma (koji ne shvaćam kao samo rusku, nego 
kao internacionalnu pojavu) ne može prestati. Staljinizam 
je proizvoljno iskrivljavanje marksizma, koje ipak ima svoj 
oslonac i u samom marksizmu. Staljinizam je samootuđeni 
oblik marksizma, negacija marksizma, pri kojoj se izvlače 
neki elementi Marxova mišljenja koji protivurječe osnovnoj 
tendenciji tog istog mišljenja i stapaju se u jednu cjelinu 
koja nema samo teorijsku, nego prije svega praktičnu funk- 
ciju. Stoga staljinistička interpretacija marksizma mora is- 


5 G, Petrović, Filozofija i revolucija, Naprijed, Zagreb 1973. 
str. 212. 
6 Op, cit., str, 219. 

krsavati uvijek iznova. (Ne znajući ništa o toj tvrdnji, koju 
sam iznio već ranije, živi dokaz za to »proročanstvo« pru- 
žili su takozvani »novi filozofi« u Francuskoj — svojom vla- 
stitom interpretacijom Marxa.) 

Time nipošto ne bih htio reći da su obje interpretacije 
Marxa — kao mislioca slobode i revolucije i kao mislioca 
nužnosti i evolucije — jednako opravdane. Moja je vlastita 
interpretacija Marxa, čini mi se, u biti u skladu s osnovnom 
tendencijem Marxovog mišljenja, dok staljinistička interpre- 
tacija naprotiv predstavlja pokušaj da se iz Marxovih sla- 
bosti konstruira sistem. U predgovoru svojoj knjizi Filozo- 
fija i revolucija svoj sam odnos prema Marxu prikazao sli- 
jedećim riječima: »Ova knjiga predstavlja pokušaj da se 
još jednim promisli bit Marxove misli kao misli revolucije. 
Pri tome, njen zadatak nije prepričavanje onog što je Marx 
već sam iskazao, nego prije svega istraživanje još nereali- 
ziranih mogućnosti Marxova mišljenja. Stoga ovdje objav- 
ljene rasprave ne treba shvatiti kao rezimiranje rezultata 
Marxova mišljenja, ni kao puka ponavljanja Marxovih mi- 
saonih tokova, nego kao pokušaj da se u Marxovu duhu misli 
o osnovnim pitanjima suvremenog svijeta.«7 

Ovdje već ponovo čujem komentar nezaddvoljnog čita- 
oca: »Ako doista želite samostalno razmišljati o suvreme- 
nom svijetu, zašto baš u duhu Marxa? Zašto ne u duhu Pla- 
tona, Humea, Kanta ili Heideggera? Da je Marx nadmoćan 
Staljinu — to vam svakako možemo povjerovati, ali to još 
nije nikakav dokaz za to da je on najveći filozof svih vre- 
mena. A ako vam se Marx čini prikladan za Jugoslaviju i 
za zemlje istočnog bloka, to svakako još nije dovoljan raz- 
log da tog prevratnika svijeta, kojeg smo vam ipak mi »eks- 
portirali«, namećete natrag nama na Zapadu. S druge strane, 
i vi sami i vaši prijatelji iz kruga »Praxisa« imali ste svoje 
vlastite neprilike s marksizmom i socijalizmom, tako da bi 
i za Vas bilo pametno da Marxa i socijalizam pustite na 
miru.« 

Na to mogu samo primijetiti: Tko je najveći filozof svih 
vremena — to nažalost ne znam. Grčke mislioce čitao sam 
uvijek iznova i od njih sam učio. Međutim ni Platon ni Aris- 
totel nije za mene rekao posljednju riječ u filozofiji. O en- 
gleskoj filozofiji novog vijeka napisao sam dvije knjige? 
Descartesa, Spinozu, Leibniza, Kanta, Fichtea, Schellinga 


7 Op. cit., str. 9—10. 

8 G, Petrović, Engleska empiristička filozofija, Matica Hrvat- 
ska, Zagreb 1955; isti, Od Lockea do Ayera, Kultura, Beograd 
1964. 

također sam mnogo čitao i mnogo sam im se divio, Ipak, 
čini mi se da nijedan od tih velikih mislilaca nije toliko 
relevantan za suvremenost kao Hegel. On nije bio samo do- 
vršilac njemačkog idealizma, nego i filozofije kao takve. U 
svom filozofskom sistemu gotovo da je dostigao apsolutnu 
istinu za kojom je težio. Do kraja je promislio temelje po- 
vijesnog svijeta u kojem je živio (i u kojem još uvijek ži- 
vimo). Previdio je i nije promislio samo jednu sitnicu: da 
je taj svijet doduše iscrpio svoje povijesne razvojne moguć- 
nosti, ali u sebi sadrži još jednu neostvarenu mogućnost — 
mogućnost vlastite negacije. O toj mogućnosti Hegel nije 
razmišljao, a ona se ne može ni prikazati u obliku filozof- 
skog sistema. Ona se može misliti samo mišljenjem revolu- 
cije. Stoga je ne Hegel, nego Marx, kao mislilac revolucije, 
mislilac našeg vremena. 

Ovdje ne mogu ponavljati sve ono što sam već napisao 
o nekim od istaknutih mislilaca suvremenosti, kao npr. o 
Brentanu, Husserlu, Heideggeru, Russellu, Wittgensteinu, 
Ayeru, Cassireru, Santayani, Luk4csu, Blochu itd. Neki od 
ovih mislilaca misle svjesno na tragu Marxa, dok drugi raz- 
mišljaju u nekom drugom ili u suprotnom pravcu, pri čemu 
ne dosežu do njegovih najdubljih uvida. To vrijedi i za Mar- 
tina Heideggera, kojega smatram jednim od najdubljih, ne 
samo suvremenih mislilaca. Posebno moram spomenuti i 
Ernsta Blocha, ne samo zato što je on čovjek dostojan div- 
ljenja i istinski prijatelj (jugoslavenskih filozofa i moj lični), 
nego i zato što je veliki mislilac. Od njega možemo još mno- 
go naučiti. Ali on bi se sam naljutio kada bi ga netko htio 
suprotstaviti Marxu. Stoga suvremeno mišljenje može do- 
duše polaziti od Marxa i Blocha, ali nipošto ne od nekog 
Blocha koji bi bio shvaćen kao Marxov antagonist. Ako 
Marxa navodim kao glavno (ne i jedino) ishodište svog mi- 
šljenja, to dakle ne činim zato što ne poznajem nijednog 
drugog mislioca, nego zato što mi se on čini najznačajnijim 
za suvremenost — ne samo za Jugoslaviju i za »zemlje is- 
točnog bloka«, nego i za suvremeni svijet uopće. 

Prije gotovo dvadeset godina o tome sam u jednom pri- 
logu napisao: »U svom Kapitalu Marx je dao sjajnu kritiku 
ekonomske životinje — samootuđenog čovjeka kapitalistič- 
kog društva. Marxova kritika otuđenja nije do danas za- 
starjela, ali u vrijeme kada je samootuđeno društvo već po- 
stalo i predmet praktičke kritike revolucionarnih društvenih 
snaga, sve je aktualnija toj kritici inherentna humanistička 
vizija dezalijeniranog slobodnog bića prakse.«? 


% G, Petrović, Filozofija i marksizam, Naprijed, Zagreb 1965, str. 
108. 

Smatram da je Marxovo mišljenje u oba navedena gla- 
vna pravca (kritika otuđenja, humanistička vizija) još uvi- 
jek aktuelno, naravno pod uslovom da ne ostanemo pri ne- 
koj od njegovih »formula«, nego da pokušamo dalje misliti 
u njegovom duhu. Moram se još jednom citirati: »Neki pu- 
tovi borbe za dezalijenaciju već su sagledani i provjereni; 
drugi tek treba da budu pronađeni i iskušani.«49 

Ja i moji prijatelji iz kruga časopisa Praxis doživjeli smo 
i dosta neugodnosti u ime marksizma i socijalizma. Među- 
tim, jedno učenje smatram odgovornim samo za one kon- 
sekvencije koje doista proizlaze iz njegovog sadržaja, ane i 
za sve one zaključke koje bilo tko (bilo pojedinac, bilo gru- 
pa, bilo neka organizacija) izvodi iz njega. Zato ni Marx 
ne može biti odgovoran za staljinističku praksu, koja pro- 
tivuriječi njegovom mišljenju. Tako ni teškoće koje je netko 
imao s nekom komunističkom partijom ili u nekoj »socija- 
lističkoj« zemlji nisu argumenti protiv marksizma. To su 
samo argumenti protiv prakse odgovarajuće zemlje ili od- 
govarajuće partije. Tako ni teškoće koje smo moji prijatelji 
i ja doživljavali u Jugoslaviji, po mom mišljenju, nisu bile 
naše teškoće sa socijalizmom, nego s birokratskim snagama 
i tendencijama u »socijalizmu«. 

U toku mojeg gotovo četvrtstoljetnog članstva u Ko- 
munističkoj partiji Jugoslavije više puta sam kritizirao par- 
tijske odluke i direktive s kojima se nisam slagao i odbijao 
sam da ih provodim. Tako sam se zapleo u niz sporova i 
sukoba, koje sam uvijek shvaćao kao konflikte s birokrat- 
sko-staljinističkim snagama i tendencijama u partiji, a ne 
kao svoje konflikte s Marxom, niti kao konflikte s partijom 
kao cjelinom. Posljednju interpretaciju uvijek sam odbaci- 
vao, jer sam u partiji surađivao s nizom ljudi koji su jed- 
nako kao i ja pošteno i iskreno zastupali demokratski soci- 
jalizam i bili su spremni da se s rizikom bore za njega. Zato 
partiju nisam promatrao kao neki homogeni samoidentitet, 
nego kao oblik borbe između progresivnih i konzervativnih 
snaga. 

Svoje vlastito isključenje iz partije promatrao sam kao 
jednu epizodu u toj borbi, kao vrlo ograničen »uspjeh« za 
birokratske snage unutar partije. Iz partije sam naime is- 
ključen zbog davanja podrške studentskom pokretu 1968. 
godine, zbivanju koje smatram jednom od najsvjetlijih stra- 
nica naše poslijeratne povijesti. Ja doduše nisam bio ni »gla- 
vni inspirator« ni »glavni organizator« tog pokreta u Za- 


9 Op. cit., str. 139. 

grebu (kako su to neki tvrdili), ali sam taj pokret koji se 
u velikoj mjeri (ne isključivo) inspirirao časopisom Praris, 
doista visoko ocijenio i podržao. 

U pisanom obrazloženju mog isključenja predbacuju mi 
se anarhističke tendencije. Taj prigovor po mom mišljenju 
nije tako loš. Anarhističke sklonosti imao sam oduvijek. Još 
kao gimnazijalac, u vrijeme kad sam upravo bio postao ko- 
munist, sa zadovoljstvom sam čitao anarhistički roman Ilje 
Ehrenburga Julio Jurenito. A Lenjinovu knjigu Država i Tre- 
volucija, koja pripada u moju najraniju lektiru Lenjina, ci- 
jenio sam upravo zbog toga što se u njoj doduše kritizira 
anarhizam, ali mu se ujednce priznaju zasluge i stavlja se 
visoko iznad oportunizma. 

Svoje simpatije prema anarhizmu morao sam danas is- 
kazati to jasnije, što je gotovo postalo moda da se anarhi- 
zam izjednačava s terorizmom, što smatram nepravednim. 
Anarhizam je u prvem redu usmjeren upravo protiv tero- 
rizma države. Nepravedna je i optužba da anarhizam želi 
ukinuti ne samo državnu nego i svaku organizaciju društva. 
Osnovna ideja anarhizma nije uništenje svake društvene 
organizacije, nego ukidanje opresivne državne organizacije, 
njeno zamjenjivanje samoorganizacijom društva, koja nije 
nametnuta odozgo, nego je slobodno stvorena odozdo. U toj 
je osnovnoj ideji anarhizam, kako ga ja vidim, identičan s 
marksizmom. U filozofskom zasnivanju i u konkretnoj ela- 
boraciji te ideje, u konkretnoj punoći svog mišljenja Marx 
je nadmoćan anarhističkim misliocima. To je još jedan razlog 
zašto sam »marksist«. 


223 


Zusammenfasuuny pm 


AUF DER SUCHE NACH DER FREIHEIT* 
Philosophiegeschichtliche Essays 


In der Uberzeugung, daB die Freiheit die Leitidee und 
der Telos der ganzen neuzeitlichen Philosophie ist, hat der 
Verfasser in diesem Buch einige von seinen Aufsitzen zu- 
genwairtigen Denker analysieren. Es handelt sich hier weder 
Reihe der maBgebenden neuzeitlichen und speziell der ge- 
genwartigen Denken analysieren. Es handelt sich hier weder 
um eine geschichtlich-systematische Abhandlung iiber die 
Freiheit noch um eine vollstindige »Geschichte« des Pro- 
blems. Vielleicht sind es aber doch relevante Fragmente, die 
wenigstens andeutungsweise einen Teil dieser »Thematik« 
abdecken. 

Der lange Text uber Bacon mag iberiliissig erscheinen. 
Denn wen interessiert noch Bacan, dieser friihe Vorlaufer 
der induktiven Logik, die auch selbst schon langst »zu Grabe 
getragen« wurde. Bacon war aber auch »Utopist« und seine 
»realistische« Sozialutopie ist vielleicht die am meisten re- 
alistische und zugleich die am meisten utopistische. Auf jeden 
Fall ist es diejenige, die am Ende des 20. Jahrhunderts noch 
immer als die einzig mogliche prahlt. Bacon erteilte im 
voraus dem Kapitalismus Absolution von allen seinen Siin- 
den und er tr&šumte nie von der Aufhebung des Privat- 
eigentums und der Klassengesellschaft. Er war Apologet der 
Wissenschaft, der Technik und der Produktion, ein Urvater 
aller_antiideologischen Ideologen unserer Zeit. Man fragt 
sich fast, wozu war die ganze neuzeitliche Philosophie nščtig, 
wenn schon Bacon die Grenzen klar gezogen hat, innerhalb 
deren sich das herrschende Denken am Ende des zweiten 


* Was hier als »Zusammenfassung« angeboten wird, ist in der 
Tat die Ubersetzung des »Vorworts«. 

Milleniums beruhigen sollte. Ubrigens, auch als Mensch, be- 
sonders in seinem Verhalten zur Macht, war Bacon ein wah- 
rer »Intellektueller unserer Zeit«. Weit davon entfernt, zu 
jenen »Fanatikern« zu gehčren, die bereit waren auf dem 
Scheiterhaufen zu brennen, liebte er es mehr, an der Macht 
oder wenigstens in ihrer »N&he« zu sein. 


Seine »Sternstunden« erlebte im 20. Jahrhundert auch 
Tommaso Campanella, doch scheint es, daB diese haupsachlich 
schon verweht sind (oder wenigstens hoffen wir das). Die 
Wurzeln des Stalinismus in der russischen Geschichte, in 
der ortodoxen Religion, im »Osten«, in den »asiatischen Des- 
potien« sind schon grindlich studiert worden. Diese klarsich- 
tigen Studien haben aber manchmal vergessen, daB der Sta- 
linismus, wie auch sein Verwandter, der Nazismus, doch vor 
allem ein westeuropaisches Produkt ist. Oder man birdete 
die ganze Schuld dem Juden Karl M. auf, und man uiber- 
sah, daB sich im Stalinismus die viel altere birokratische 
Utopie des italienischen Dominikaners Tommaso C. reali- 
siert hat. 


Morus, mit dem ich Bacon und Campanella necke, ist 
im Buche mit keinem gesonderten Text vertreten. Es ist 
auch besser fiir ihn, sich wenigstens zeitweise zu verstecken, 
weil die heutigen »demokratisch« — totalitaristisehen Kam- 
pagnen gegen »jeden Sozialismus« als »Totalitarismus« und 
»Verbrechen gegen Včiker und FEinzelne« in der esten Linie 
gegen die Idee eines demokratischen Sozialismus gerichtet 
sind, dessen wichtigster Vorfahre eben Morus war. Den Ver- 
fechtern der »reinen Demokratie«, in welcher der Demos 
unter der Macht der finanziellen Magnaten und ihrer poli- 
tischen Exposituren mit michtigen »Wahihauptquartieren« 
domestiziert worden ist, ist eben die Idee eines demokra- 
tischen, humanistischen Sozialismus ein Dorn im Auge, das 
Haupthindernis, die bestehende Gesellschaft als die bestmč- 
gliche endlich anzuerkennen. 


In diesem Buch gibt es auch keinen gesonderten Text 
liber Karl Marx, den ich als einen der groBen Denken der 
Freiheit betrachte, iiber den aber in der letzten Zeit (spezieli 
in Jugoslawien) hauptsichlich nur nach dem Princip de Marro 
nihil nisi male geschrieben wird. Dabei wird ignoriert, daB 
die Freiheit fiir ihn nicht nur ein Gesellschaftsprojekt war, 
sondern vor allen das Wesen des Menschen, so daB ihm 
allerlei Unsinn zugeschrieben wird. Uber ihn habe ich aber 
schon genug geschrieben, so daB ich mich jetzt nicht wieder- 
holen mčchte. Dazu erscheint er doch auch in diesem Buch 
in den Texten iber English und iber die Denker des zwan- 

zigsten Jahrhunderts, als ihre Voraussetzung und eine der 
Inspirationen, wie auch als Kontrast zu »Marxismus«, der 
sich auf sein Denken beruft. Denn dessen Hauptgriinder ist 
Engels, Wie ich es in einem Text zu zeigen versuche. Auf 
dem Glauben in eine eiserne Notwendigkeit, mit der die 
Materie »ihre vollkommenste Blume, den vemniinftigen Geist« 
periodisch zerst&rt und dann wieder ins Leben ruft, hat En- 
glish seinen kosmischen Optimismus aufgebaut, und auf sei- 
nem Glauben an die unausweichlichen Gesetze der mensch- 
lichen Geschichte, seine Konzeption der kiinftigen freien Ge- 
sellschaft. Doch ist es noch iberhaupt nčtig, sich mit solchen 
aus der Mode gekommenen deterministischen und fatalisti- 
schen Naivititen zu befassen? Heidegger ist noch immer Mode 
(und zwar mit Recht), und doch ist die Rolle des Menschen (dh. 
der Freiheit) in seiner Vision der Ankunft des Seins ziem- 
lich begrenzt. 

Wenn ich uber Heidegger schrieb, habe ich oft Parallelen 
zwischen dem Marxschen Denken der Praxis, der Freiheit 
und der Revolution und der Heideggerschen Lehre iiber die 
Ankunft des Seins, bzw. iber das Ereignis gezogen. Doch 
habe ich immer hervorgehoben, daB es nur eine anfangliche 
Vorbereitung des Bodens ist, auf dem erst eine Diskussion 
beginnen kann. Und die Diskussion, wie ich fiirchte, k6&nnte 
zeigen, daB Heidegger in seiner Grundkonzeption der Frei- 
heit niher bei Engels steht, den er vermutlich nie gelesen, 
als bei Marx, den er studiert und kritisiert hat und fur dessen 
besseres Verstindnis er Verdienste hat (unter anderem auch 
deshalb, weil er seinen Schuler Landshut anregte, zusammen 
mit Mayer die bis dahin unverčffentlichten Marxschen Friih- 
schriften zum Druck vorzubereiten). Auf jeden Fall, daB 
Heidegger, wenn auch auf eine kirzere Zeit, sich fiir den 
Nazismus begeisterte (und mit ihm nie ganz fertig geworden 
ist) hat seine Wurzel nicht dur darin, daB er die wahre Natur 
dieses Ph&nomens nicht gleich durchschaute, sondern auch 
und vor allem darin, daB er — obwohl er daiiber geschrieben 
hat — nie zu einem tieferen Verstandnis des wahren Sinnes 
und des »Wesens« der Freiheit kam. Deshalb muBte auch 
seine Kritik der Technik auf halbem Wege stehen bleiben. 


Anders als diejenigen, die iiber die Freiheit aus einer 
groBeren oder kleineren Distanz, besser oder schlechter 
»gedacht« und »geschrieben« haben, hat sich Simone Weil 
ganz der leidenschaftlichen Suche nach der Freiheit hin- 
gegeben. Dieser Suche hat sie ihr ganzes Leben gewidmet, 
oder eher, sie lebte es als eine freie Suche. War aber diese 
Suche auf der Hčhe der gegenwirtigen Philosophie? Die 


2217 


Kriterien der Hčhe sind machmal! triigerisch, und die Suche 
von Simone, obwohl manchmal auf der falschen Spur, war 
zweifellos nicht nur authentisch, sondern auch klarsichting. 
Scharfsinnig hat sie iiber die Defekte des Marxismus und 
des Stalinismus geschrieben, und es sollte ihr nicht ubel- 
genommen werden, daB sie die Grenzen, ihre eigenen und 
ihrer Zeit, nicht iiberschreiten konnte und im Grunde doch 
eine »Engelsianerin« verblieb. Und da sie die Nerven von 
Engels nicht hatte, ist es verstandlich, daB sie die Ruhe in 
einer anderen Art von Mystik gesucht hat. 


Indem er sich fir eine Reise in das Gebiet des befreien- 
den Zweifels einsetzte und fiir eine unvoreigenommene phi- 
losophische Kontemplation, die den Menschen aus dem Ge- 
fangnis des Privatinteresses befreit und zum Weltburger (das 
heiGt zum freien Menschen) macht, war Bertrand Russell 
immer auf der Seite der Wahrheit, der Gerechtigkeit und 
der Liebe. Obwohl er aber fast hundert Jahre gelebt hat, 
konnte er nicht erleben, daB die unvoreingenommene philo- 
sophische Kontemplation, die er noch in seiner Jugend ver- 
kindet hat, endlich Frichte bringt. Im hohen Alter ist ihm 
nichts ubriggeblieben, als Friedensbewegungen zu organisie- 
ren und im Protest vor dem Regierungsgebaude in Downing 
Street zu sitzen. 


Einen groBen Teil seines Lebens und seiner Tatigkeit als 
Wissenschaftler und Lehrer verbrachte Eugen Fink in der 
unmittelbaren Nihe von E. Husserl und M. Heidegger. In 
dieser gef4hrlichen Nihe der zwei groBen Denker ist es ihm 
gelungen die Originalitit des eigenen Denkens zu bewahren. 
Scharfsinnig hat er die Heideggersche Fundamentalontologie 
kritisiert und selbststindig hat er die Antwort auf die »laby- 
rinthische« Frage nach dem Sinn von Sein gesucht. Er bewun- 
derte die Heideggersche Analyse der Technik, konnte sich 
aber mit dem Fatalismus und Quiteismus nicht aussčhnen, 
die Heidegger verbal verneinte und doch in die eigene Kon- 
zeption einbaute. Dagegen entwickelte Fink eine Vision, in 
der sich der Mensch nicht ohnmichtig der Technik ubergibt, 
sondern sie als eine menschliche Macht betrachtet, die auch 
menchlichen entwickelt und verwendet werden kann. 

Ernesto Grassi war nicht karg mit Anerkennungen an 
Heidegger, das hat ihn aber nicht gehindert selbstandig zu 
denken und Mišngel und Liicken im Denken seines Lehrers 
zu sehen. Die Heideggersche programmatische Forme! von 
der Uberwindung des Rationalismus und des Irrationalismus 
durch ein neues Denken, das weder rational noch irrational 
ware, konnte ihn nicht befriedigen. Indem er sich besonders 

auf die Tradition des italienschen Humanismus stitzte und 
den Rationalismus des deutschen Idealismus (speziell des 
Hegelschen) kritisierte, entwarf_er seine Lehre von der 
Uberlegenheit der rhetorischen (pathetischen, weisenden, bild- 
lichen) Sprache iiber die rationale (beweisende, apodiktische). 
Als die Hauptauszeichnung des urpriinglichen, inventiven 
Sprechens und Denkens betrachtet er die Metapher (»Uber- 
tragung«), bzw. die »Ubertragunsfahigkeit« — die Phantasie. 
Grassi ist aber nicht nur Apologet eines imaginativen Spre- 
chen und Denkens, es geht ihm auch um imaginatives Han- 
deln, um eine schčpferische Gestaltung der Geschichte. 

Meinen Texten iber Heidegger hat man oft vorgeworfen, 
daB sie zu kritisch gegeniiber dem »grčBten Denker unseres 
Jahrhunderts« sind, den Texten iiber die »Philosophie der 
Praxis« und uber das »Denken der Revolution« dagegen, daB 
der Verfasser ungenigend kritisch iiber das eigene Denken 
und iber seine »Gleichgesinnten« schreibt. Was kann ich 
aber sagen und schreiben, wenn nicht, was ich denke? Und 
was konnte ich tun, wenn ich eingeladen wurde, an einem 
internationalen Symposium iiber Heidegger und die jugosla- 
wische Philosophie der Praxis zu spechen, als mit aller gebuh- 
renden Anerkennung an Heidegger auch einige Vorteile des 
»Praxis«—Denkens der Freiheit vor dem Heideggerschen 
Denken des Geschickes des Seine zu zeigen versuchen? Ob 
meine Interpretation standhalten kann, das soll sich in der 
Diskussion erweisen — wenn es zu einer solchen iiberhaupt 
kommt. 

Etwas &hnliches gilt auch fir die Auffassungen, die im 
Text »Warum ich Marxist bin (Die Revolution denken)« dar- 
gelegt werden. Ich mu nur daraufi aufmerksam machen, 
daB dieser Text »Statt eines SchluBes« gedruckt, keineswegs 
der SchluB selbst sein kann, unter anderem auch deshalb 
nicht weil er im Jahre 1978 geschrieben und verčffentlicht 
wurde, also friiher als andere Texte in diesem Buch, mit 
der Ausnahme von zwei, die viel fruher entstanden sind — 
des Textes iiber die Engelssche Kritik des Warmetods des 
Weltalls (1950—1951) und desjenigen iiber _ Campanella — 
1953). Nebenbei gesagt, in ihrer_ Grundorientierung unter- 
scheiden sich diese zwei friihen Texte voneinander vermutlich 
mehr, als derjenige aus dem Jahre 1953 und die viel spateren. 
Genaue Angaben iber die Verčffentlichung aller_Arbeiten 
sind in den »Anmerkungen iiber die Texte« gegeben. Hier 
nur die deutsche Ubersetzung der Titel der einzelnen Bei- 
trage: »Francis Bacon und seine Neu-Atlantis«, »Tommaso 
Campanella«, »Uber die Engelssche Kritik des Wirmetods 

des Weltalls«, »Engels als der Griinder des Marxismus«, »S. 
Weil: Auf der Suche nach der Freiheit«, »Russells Einfiihrung 
in die Gnoseo-sophie«, »Heidegger_ und die jugoslawische 
Praxis-Philosophie«, »Zum Problem der Technik bei Eugen 
Fink«, »Grassis Apologie des imaginativen Denkens und Han- 
delns«, »Statt eines Nachworts — Warum ich Marxist bin 
(Die Revolution denken)«. 

Francis Bacon i »Nova Atlantida«, — Objavljeno na alban- 
skom pod naslovom »Fransis Bejkčni dhe 'Atlantida e re'«, 
u knjizi: Fransis Bejk&n, Atlantida e re, Rilindja, Prish- 
tin& 1982, str. 5—46. 

Tommaso Campanella. — Objavljeno u knjizi: T. Campa- 
nella, Grad Sunca, Zora, Zagreb 1953, str. 79—91. Ta- 
kođer u časopisu Republika, 9/1953. 

O Engelsovoj kritici toplinske Smrti svemira, — Napisano 
1950—1951. Objavljeno u časopisu Filozofska istraživanja 
16 (1/1986), str. 125—144. 

Engels kao osnivač marksizma. Objavljeno u časopisu Mark- 
sističko obrazovanje, 4/1988, str. 133—139. 

S. Weil: U potrazi za slobodom. — Objavljeno u knjizi: Si- 
mone Weil, Slobođa i tlačenje, Naprijed, Zagreb 1979, str. 
5—45. 

Russellov uvod u gnoseo-sofiju. — Objavljeno u knjizi: Ber- 
trand Russell, Problemi filozofije, Nolit, Beograd 1980, 
str. 7—39. 

Heidegger i jugoslavenska filozofija prakse. — Predavanje 
pod naslovem »Heidegger und die jugoslawische Praxis- 
-Philosophie« na međunarodnom simpoziju »Zur philo- 
sophischen Aktualitat Heideggers«, Boan, 24—27. 4. 1989. 
U skraćenom obliku pod naslovom »Heidegger aus der 
Sicht eines Marxisten« objavljeno u novinama Der Tages- 
Spiegel, 27. 9. 1989, S. 11 & 13. U štampi: u radovima 
navedenog simpozija (na njemačkom). Upravo objavljeno 
i u časopisu Filozofska istraživanja br. 31 (4/1989, str. 
1261—1274. 

O problemu tehnike kod Eugena Finka. — Predavanje pod 
naslovom »Zum Problem der Technik bei Eugen Fink« na 
kolokviju »Die Grundlegung der Politik im Denken Eu- 
gen Finks«, Freiburg, 22—26. 4. 1988. Objavljeno na nje- 
mačkom u zborniku Zur Frage nach der Grundlegung der 
Politik im Denken Eugen Finks, Hg. von F. Graf, Eugen 

— Fink — Archiv, Freiburg 1989, S. 50—67. Na hrvat- 
skom ili srpskom u knjizi Umjetnost i revolucija. Spome- 
nica Danku Grliću (1923—1984), Naprijed, Zagreb, 1989, 
str. 342—357. 


Grassijeva apologija maštovitog mišljenja i djelovanja. Ob- 


javljeno u knjizi: Ernesto Grassi, Moć mašte, Školska 
knjiga, Zagreb 1981, str. 5—19. 


Umjesto zaključka: Zašto sam marksist? (Misliti revoluciju) 

Objavljeno pod naslovom »Die Revolution denken« u knji- 
zi Warum ich Marzist bin, Hg. von F. J. Raddatz, Kindler 
Verlag, Miinchen 1978, S. 193—213. Također u džepnom 
izdanju te knjige (Fischer Taschenbuch Verlag, Frankfurt 
am Main 1980, s. 174—192). Prvi dio teksta objavljen pod 
naslovom »Zašto sam marksist« u Književnim novinama, 
749—750, 1. i 15. 3. 1988. Cijeli tekst objavljen u prije- 
vodu D. Đorđevića Mileusnića, ped naslovom »Misliti re- 
voluciju« u knjizi Spomenica Veljka Koraća, Zbornik Fi- 
lozofskog fakulteta. Serija B-Društvene nauke, broj XV, 
Beogradski univerzitet, Beograd 1988, str. 93—105. Ovdje 
se objavljuje u prijevodu autora. 

